**ಅಧಿಕಾರಿಗಳ ನಿರ್ಲಕ್ಷ್ಯದಿಂದ ನಷ್ಟವಾದರೆ ಹೊಣೆ ಯಾರು ?**

ಕೇಂದ್ರ ಮತ್ತು ರಾಜ್ಯ ಸರ್ಕಾರಗಳು ವಿದ್ಯಾರ್ಥಿಗಳಿಗೆ ಅನೇಕ ಯೋಜನೆ ರೂಪಿಸುತ್ತದೆ. ಅದಕ್ಕಾಗಿ ಕೋಟ್ಯಂತರ ರೂಪಾಯಿ ವೆಚ್ಚ ಮಾಡುತ್ತಿದೆ. ಆದರೆ ಅದರಲ್ಲಿ ಎಷ್ಟು ಭಾಗ ಉದ್ದೇಶಿತ ಫಲಾನುಭವಿಗಳಿಗೆ ತಲುಪುತ್ತದೆ ಎಂಬುದು ಪ್ರಶ್ನೆ. ಯೋಜ ಅನುಷ್ಠಾನಗೊಳಿಸುವುದಕ್ಕಾಗಿ ನೇಮಕಗೊಂಡ ಅಧಿಕಾರಿಗಳು ಹಾಗು ಇತರೆ ಸಂಸ್ಥೆಗಳ ಕರ್ತವ್ಯಲೋಪದಿಂದ ಫಲಾನುಭವಿಗೆ ಸೌಲಭ್ಯ ದೊರೆಯುವುದಿಲ್ಲ. ಇಂತಹ ಪ್ರಕರಣವೊಂದರಲ್ಲಿ ಗ್ರಾಹಕ ವೇದಿಕೆ ವಿದ್ಯಾರ್ಥಿಯೊಬ್ಬನ ನೆರವಿಗೆ ಬಂದಿರುವುದು ಸಂತೋಷದ ಸಂಗತಿ.

ಉತ್ತರ ಪ್ರದೇಶ ಸರ್ಕಾರ 1999ರಲ್ಲಿ ವಿದ್ಯಾರ್ಥಿ ಸುರಕ್ಷತಾ ಮತ್ತು ಗ್ರೂಪ್ ಜನತಾ ಅಫಘಾತ ವಿಮೆ ಯೋಜನೆ ಜಾರಿಗೊಳಿಸಿತು. ರಾಜ್ಯ ಉನ್ನತ ಶಿಕ್ಷಣ ಇಲಾಖೆ ನ್ಯಾಷನಲ್ ಇನ್‌ಶೂರೆನ್ಸ್ ಕಂಪನಿಯೊಂದಿಗೆ ಒಡಂಬಡಿಕೆ ಮಾಡಕೊಂಡಿತು. ಇದರ ಪ್ರಕಾರ ಕಂಪನಿಯು ರಾಜ್ಯ ಸರ್ಕಾರದ ಕಾಲೇಜುಗಳು ಮತ್ತು ಮಾನ್ಯತೆ ಪಡೆದ ಖಾಸಗಿ ಕಾಲೇಜಿನ ವಿದ್ಯಾರ್ಥಿಗಳನ್ನು ವಿಮಾ ಯೋಜನೆಯಲ್ಲಿ ಸೇರಿಸಬೇಕಿತ್ತು. ವಿದ್ಯಾರ್ಥಿಗಳು ಪ್ರೀಮಿಯಂ ಹಣವನ್ನು (ರೂ.22/-) ಕಾಲೇಜಿಗೆ ಸೇರುವ ಸಮಯದಲ್ಲಿ ಇತರೆ ಶುಲ್ಕದ ಜೊತೆ ಪಾವತಿಸಬೇಕಿತ್ತು. ಕಾಲೇಜಿನ ಪ್ರಾಂಶುಪಾಲರು ಎಲ್ಲ ವಿದ್ಯಾರ್ಥಿಗಳ ಪ್ರೀಮಿಯಂ ಹಣವನ್ನು ಮಿಮೆ ಕಂಪನಿಗೆ ನಿಗದಿತ ಅವಧಿಯೊಳಗೆ ಪಾವತಿಸಬೇಕಿತ್ತು.  
  
ಷರೀಫ್ ಅಹಮದ್ ಎಂಬ ವಿದ್ಯಾರ್ಥಿ ಡಿಎವಿ ಕಾಲೇಜಿಗೆ ಸೇರಿದ್ದ. ಡಿಸೆಂಬರ್ 1999ರಲ್ಲಿ ರಸ್ತೆ ಅಪಘಾತವೊಂದರಲ್ಲಿ ಷರೀಫ್ ಮೃತಪಟ್ಟ. ಆತನ ಪೋಷಕರು ಅರ್ಜಿ ಸಲ್ಲಿಸಿ, ವಿಮೆ ಮೊತ್ತ ನೀಡಬೇಕೆಂಬ ಕೋರಿದರು. ಆದರೆ ಕಂಪನಿ ಅದನ್ನು ತಿರಸ್ಕರಿಸಿತು. ಕಾರಣ, ವಿದ್ಯಾರ್ಥಿ ಪಾವತಿಸಿದ್ದ ವಿಮೆ ಮೊತ್ತವನ್ನು ಕಾಲೇಜಿನ ಪ್ರಾಂಶುಪಾಲರು ಕಂಪನಿಗೆ ತಲುಪಿಸಿರಲಿಲ್ಲ. ಪೋಷಕರು ವಿಮೆ ಕಂಪನಿ ವಿರುದ್ಧ ಜಿಲ್ಲಾ ಗ್ರಾಹಕ ವೇದಿಕೆಯಲ್ಲಿ ದೂರು ಸಲ್ಲಿಸಿದರು. ತಾವು ಹಣ ಪಾವತಿಸಿದ ತಕ್ಷಣ ತಮ್ಮ ಮಗ ವಿಮೆ ಯೋಜನೆಯ ಫಲಾನುಭವಿಯಾಗಿದ್ದಾನೆ. ಹೀಗಾಗಿ ಕಂಪನಿ ನಿರಾಕರಿಸುವಂತಿಲ್ಲ ಎಂದು ವಾದಿಸಿದರು. ಜಿಲ್ಲಾ ವೇದಿಕೆ ತೀರ್ಪು ನೀಡಿ, ಪ್ರೀಮಿಯಂ ಬಾರದ ಕಾರಣ ಮಿಮೆ ಮೊತ್ತವನ್ನು ನೀಡುವ ಅಗತ್ಯ ಇಲ್ಲವೆಂದು ಹೇಳಿತು. ಆದರೆ ಕಂಪನಿಗೆ ಸಕಾಲದಲ್ಲಿ ಹಣ ಪಾವತಿ ಮಾಡದ ಕಾಲೇಜು ತನ್ನ ಜವಾಬ್ದಾರಿ ಪೂರೈಸದ ಕಾರಣ ಮಿಮೆ ಮೊತ್ತವನ್ನು ಕಾಲೇಜು ನೀಡಬೇಕೆಂದು ಆದೇಶ ನೀಡಿತು.