**ಮಹನೀಯ ಮದ್ಲೆಗಾರರ ಪ್ರಭಾವಲಯ**

ಬಲಿಪ ನಾರಾಯಣ ಭಾಗವತರು ಮದ್ದಳೆಗಾರರಾದ  ದಿವಂಗತ ಕುದುರೆಕೋಡ್ಲು ರಾಮ ಭಟ್ಟರು ಮತ್ತು ದಿವಂಗತ ಕೆಮ್ಮಣ್ಣು ನಾರ್ಣಪ್ಪಯ್ಯ ಇವರಲ್ಲಿ ಅತ್ಯಂತ ಗೌರವವನ್ನು ಇರಿಸಿಕೊಂಡವರು. ಹಿರಿಯ ಬಲಿಪ ನಾರಾಯಣ ಭಾಗವತರ ನೆಚ್ಚಿನ ಮದ್ದಳೆಗಾರರಾಗಿದ್ದ ಈ ಮಹನೀಯರ ನುಡಿತಗಳು ಕೇಳ್ಮೆಯಲ್ಲಿ ಭಿನ್ನತರವಾಗಿದ್ದರೂ ಅವು ಬಲಿಪ ನಾರಾಯಣ ಭಾಗವತರ ಗಾನದೊಂದಿಗೆ ಅಪೂರ್ವರೀತಿಯಲ್ಲಿ ಸಾಂಗತ್ಯವನ್ನು ಹೊಂದುತ್ತಿದ್ದವು.  ಹಿರಿಯರೆನ್ನುವಂತೆ ಕುದುರೆಕೋಡ್ಲು ರಾಮ ಭಟ್ಟರ ಮದ್ದಳೆವಾದನ ನವಿರಾದದ್ದು. ನುಡಿಸಾಣಿಕೆಯಲ್ಲಿ ನಯ ನಾಜೂಕು ಇರುತ್ತಿತ್ತು. ಕುದುರೆಕೋಡ್ಲು ರಾಮ ಭಟ್ಟರು ಹಿರಿಯ ಬಲಿಪನಾರಾಯಣ ಭಾಗವತರಿಗೆ ಬಹುಕಾಲದ ಕಿರಿಯ ಒಡನಾಡಿ ಮದ್ದಳೆಗಾರರಾಗಿದ್ದರು. ಮೇಳದ ತಿರುಗಾಟವೂ ಬಲಿಪ ನಾರಾಯಣ ಭಾಗವತರ ಜತೆಗಿದ್ದುದೇ ಆಗಿದ್ದಿತು. ಆನಂತರದ ಕಾಲದಲ್ಲಿ ಕಿರಿಯ ಬಲಿಪ ನಾರಾಯಣ ಭಾಗವತರಿಗೆ ಜಾಗಟೆ ಕೊಟ್ಟು ಆಶೀರ್ವಾದ ಮಾಡಿ ಅವರನ್ನು ಭಾಗವತಿಕೆ ಮಾಡುವಂತೆ ಪ್ರೇರೇಪಿಸಿ ರೂಪಿಸಿದವರೂ ಕುದುರೆಕೋಡ್ಲು ರಾಮ ಭಟ್ಟರೇ.

ಕೆಮ್ಮಣ್ಣು ನಾರ್ಣಪ್ಪಯ್ಯನವರಲ್ಲಿ ಬೀಸು ಬಿರುಸಾದ ವಾದನ ಕೌಶಲವಿರುತ್ತಿತ್ತು. ನಾಜೂಕಿಗಿಂತಲೂ ಓಜಸ್ವಿಯಾದ ವಾದನ ವೈಶಿಷ್ಟ್ಯವೆಂದರೂ ಸರಿಯೇ. ತಾಡನದ ಸಾಂದ್ರತೆ ಅಧಿಕ. ಹಿರಿಯ ಬಲಿಪ ನಾರಾಯಣ ಭಾಗವತರಿಗೆ ಸರಿಜೋಡಿಯಾಗಿ ಭಾಗವತಿಕೆಗೆ ಮದ್ದಳೆಯ ಸಾಂಗತ್ಯ ಕೊಟ್ಟವರು. ಕಿರಿಯ ಬಲಿಪ ನಾರಾಯಣ ಭಾಗವತರು ಅತ್ಯಂತ ಗೌರವದಿಂದ ಕಾಣುತ್ತಿದ್ದ ಹಿರಿಯರು.

ಇವರಿಬ್ಬರ ಜತೆಗೂ ಬಲಿಪ ನಾರಾಯಣ ಭಾಗವತರು ಭಾಗವತಿಕೆ ಮಾಡಿದ್ದಾರೆ. ಇವರ ಬಗೆಗೆ ಹೇಳುವಾಗ ಬಲಿಪರ ಕಣ್ಣುಗಳು ಮಿಂಚುತ್ತವೆ. ಹೃದಯ ಮಗುವಿನಂತೆ ಕುಣಿಯುತ್ತದೆ. ಅವರ ಹಿರಿತನದ ಮುಂದೆ ತಾವು ಮಗುವಾಗುತ್ತಾರೆ. ತಮ್ಮದೇ ಶೈಲಿಯಲ್ಲಿ ಇವರಿಬ್ಬರ ವಾದನ ಕೌಶಲವನ್ನು ಕುರಿತು ಬಲಿಪ ನಾರಾಯಣ ಭಾಗವತರ ಮಾತು ಹೀಗಿದೆ-  
‘ಕುದುರೆಕೋಡ್ಲು ರಾಮ ಭಟ್ಟರ ಚೆಂಡೆ ಮದ್ದಳೆ ಎರಡರಲ್ಲೂ ಸೈ. ಮದ್ದಳೆವಾದನ ಶುದ್ಧ ಯಕ್ಷಗಾನೀಯ ಮದ್ದಳೆವಾದನ. ಎಡ-ಬಲಗಳ ಹೊಂದಾಣಿಕೆ ಅಷ್ಟು ಸುಖ. ಚೆಂಡೆಯನ್ನು ¨ಭಾಗವತರು ಹಾಡುವ ಶ್ರುತಿಗೆ ಸುರ್ ತಾನ್ (ಸುಲ್ತಾನ್) ನುಡಿಸಲು ಆರಂಭಿಸಿದ್ದು ಕುದುರೆಕೋಡ್ಲು ರಾಮ ಭಟ್ಟರು ಎಂಬ ಮಾತೂ ಇದೆ. ಅವರು ನುಡಿಸುವ ಛಾಪು(ಮದ್ದಳೆಯ ಬಲ ಭಾಗಕ್ಕೆ ಹಸ್ತದಿಂದ ತಾಡಿಸಿದಾಗ ಹೊರಡುವ ಷಡ್ಜ ಸ್ವರ) ಅಂದರೆ ಶುದ್ಧ. ಅದರಲ್ಲಿ ಆಧಾರ ಶ್ರುತಿಯಲ್ಲದೆ ಬೇರೇನೂ ಕೇಳಿಸದು! (ಅಂದರೆ, ಛಾಪು ಶುದ್ಧವಾಗಿದ್ದು ಅಲ್ಲಿ ಅಶುದ್ಧವಾದ ಬೇರೆಯಾವುದೇ ನಾದ ಬಾರದು. ಅದು ಹೊರಡಿಸುವುದು ಶುದ್ಧ ಷಡ್ಜವನ್ನು ಮಾತ್ರ.).

“ಪದದಿಂದ ಸ್ವಲ್ಪವೂ ಭಾರ ಅವರ ಮದ್ದಳೆಯ ನುಡಿತ ಇರಲಿಕ್ಕಿಲ್ಲ”. ಅಂದರೆ ಬಲಿಪರು ವಿವರಿಸ ಹೊರಟಿರುವುದು  ರಾಮ ಭಟ್ಟರು ಮದ್ದಳೆಯ ನುಡಿಸಿದಾಗ ಹೊರಡಿಸುವ ಶಬ್ದದ ಪ್ರಮಾಣ ಭಾಗವತಿಕೆಯ ಸ್ವರಭಾರಕ್ಕಿಂತ ಅಥವಾ ಸ್ವರಪ್ರಮಾಣಕ್ಕಿಂತ ಅಧಿಕವಿರದು ಎಂಬುದನ್ನು. “ಅವರ ಮದ್ದಳೆ ಎಲ್ಲೂ ಮದ್ದಳೆಗೆ ಒರಸಿಕೊಂಡು ಹೋಗದು”. ಇದು ಬಹಳ ಸುಂದರವಾದ ಉಕ್ತಿ. ಅಂದರೆ ನುಡಿಸುವಾಗ ನುಡಿತದ ಅಕ್ಷರಗಳು ಎಲ್ಲೂ ಅಸ್ಪಷ್ಟವಾಗಿರದು. ತಾಡನಗಳೆಲ್ಲವೂ ದೃಢವಾಗಿದ್ದು ಆದರೆ ಮೃದುವಾಗಿ ಇರುತ್ತಿದ್ದವು. ಪದ್ಯದ ಭಾರಕ್ಕಿಂಥ ಅಧಿಕವಾದ ನಾದವನ್ನು ಹೊರಡಿಸದೆ ಪದ್ಯದ ಒಳಗಿದ್ದಿರುತ್ತಿತ್ತು. ಪದ್ಯವನ್ನು ಮೀರಿ ಎಂದೂ ಹೋಗುತ್ತಿರಲಿಲ್ಲ. ಭಾಗವತಿಕೆಯನ್ನು “ತಿಂದು ಹಾಕುತ್ತಿರಲಿಲ್ಲ”. ಅಂಥ ನಮ್ಯತೆ ಮದ್ದಳೆವಾದನದಲ್ಲಿರುತ್ತಿತ್ತು.  ಉಕ್ಕಿನಡ್ಕದ ಭಗವತಿ ಮೇಳದಲ್ಲಿ ಬಳ್ಳಂಬೆಟ್ಟು ಮೇಳದಲ್ಲಿ ರಾಮಭಟ್ಟರು ಮತ್ತು ಶಿವ ಮದ್ಲೆಗಾರರ ಒಂದು ಗಂಟೆ ನಲವತ್ತು ನಿಮಿಷದ ಪೀಠಿಕೆ. ಮೇಳದ ಯಜಮಾನರು ಬಂದು ಇಬ್ಬರಲ್ಲೂ ದಯವಿಟ್ಟು ನಿಲ್ಲಿಸಿ ಎಂದು ಕೇಳಿಕೊಂಡಾಗಲೇ ಇಬ್ಬರೂ ನಿಲ್ಲಿಸಿದರಂತೆ. ಅಂದಿನ ಭಾಗವತಿಕೆಗೆ ಜೋಡಾಟದ ಭಾಗವತಿಕೆ ಚಕ್ಕುಲಿ ಶಂಭಟ್ಟರು ಮತ್ತು ಬಲಿಪ ನಾರಾಯಣ ಭಾಗವತರು.

ಕೆಮ್ಮಣ್ಣು ನಾರ್ಣಪ್ಪಯ್ಯನವರ ನುಡಿತಗಳಾದರೋ ಓಜಸ್ವಿ. ನುಡಿಗಳ ಪಾಟಾಕ್ಷರಗಳ ಗಡಣವೂ, ತಾಡನ ಸಾಂದ್ರತೆಯೂ ಮತ್ತು ಕೊಡುವ ಛಾಪುವಿನ ಗತ್ತು ಗಾಂಭೀರ್ಯವೂ ದೊಡ್ಡದೇ ಆಗಿತ್ತು. ಹಿರಿಯ ಬಲಿಪ ನಾರಾಯಣ ಭಾಗವತರೂ ಮತ್ತು ಕೆಮ್ಮಣ್ಣು ನಾರ್ಣಪ್ಪಯ್ಯನವರ ಜೋಡಿ ಮಾಡಿದ ಮೋಡಿಯೂ ನೆನಪಲ್ಲಿರುವಂಥದ್ದು ಎಂದು ಕಿರಿಯ ಬಲಿಪ ನಾರಾಯಣ ಭಾಗವತರು ನೆನಪಿಸಿಕೊಳ್ಳುತ್ತಾರೆ.

ನಾರ್ಣಪ್ಪಯ್ಯನವರು ಕಿರಿಯ ಬಲಿಪರಲ್ಲಿ ಹೇಳುತ್ತಿದ್ದ ಮಾತು-ಪ್ರೇಕ್ಷಕರಿಗೆ ನಮ್ಮ ಕಲೆ (ನುಡಿಸಾಣಿಕೆ-ಹಾಡು) ಬೇಕು ಬೇಕು ಅಂತ ಮಾಡಬೇಕು ನಾವು ಎಂದು. ಹಾಗೆಯೇ ಮದ್ದಳೆ-ಭಾಗವತಿಕೆಯನ್ನು ಮೆರೆಸಿದ್ದಾರೆ ಎಂಬುದು ಬಲಿಪರ ಅನುಭವದ ಮಾತು. ಅಗರಿ ಶ್ರೀನಿವಾಸ ಭಾಗವತರು ಮತ್ತು ವಿದ್ವಾನ್ ದಾಮೋದರ ಮಂಡೆಚ್ಚರೊಡನೆಯೂ ಮದ್ದಳೆ ನುಡಿಸಿದ್ದಾರೆ. ಅವರೊಡಗಿನ ಜತೆಗಾರಿಕೆಯಲ್ಲಿ ಮೂಡುಬಿದಿರೆಯಲ್ಲಿ ನಡೆದ ತಾಳಮದ್ದಳೆಯಲ್ಲಿ ಮುಕ್ಕಾಲು ಗಂಟೆಗಳ ಕಾಲ ಪ್ರೇಕ್ಷಕರಿಂದ ಅದೂ ಆಟ (ಯಕ್ಷಗಾನ, ತಾಳಮದ್ದಳೆಯಲ್ಲ) ಬರಿಯ ಕಿರಿಯ ಬಲಿಪ ನಾರಾಯಣ ಭಾಗವತರು ಮತ್ತು ಕೆಮ್ಮಣ್ಣು ನಾರ್ಣಪ್ಪಯ್ಯನವರ ಮದ್ದಳೆವಾದನಕ್ಕೆ ಪ್ರೇಕ್ಷಕರ ಗಡಚಿಕ್ಕುವ ಚಪ್ಪಾಳೆಯ ಕರತಾಡನವನ್ನು ಈಗಲೂ ವಿಸ್ಮಯವೆಂಬಂತೆ ನೆನಪಿಸಿಕೊಳ್ಳುತ್ತಾರೆ.

ಕೆಮ್ಮಣ್ಣು ನಾರ್ಣಪ್ಪಯ್ಯನವರ ಮದ್ದಳೆವಾದನದಲ್ಲಿ ಪ್ರೇಕ್ಷಕರನ್ನು ಹಿಡಿದಿಡುವ ಏರಿಳಿತಗಳ ಸಮ್ಮಿಳಿತವಿರುತ್ತಿತ್ತು. ಕೇವಲ ಚಾಪು ಮತ್ತು ಮೆಲುದನಿಯ ನುಡಿಗಳಿಂದ ಪದ್ಯದ ಒಂದು ಘಟ್ಟಕ್ಕಾಗುವಾಗ ಗಡಚಿಕ್ಕುವ ಪಾಟಸಮೂಹಗಳಿಂದ ಭಾಗವತಿಕೆಯನ್ನು ಅಲಂಕರಿಸುವ ವ್ಯುತ್ಪತ್ತಿಯುಳ್ಳ ಮದ್ದಳೆವಾದನ ಕ್ರಮವಾಗಿದ್ದಿರಬಹುದು. ಕೆಮ್ಮಣ್ಣು ನಾರ್ಣಪ್ಪಯ್ಯನವರು ಬಹುಕಾಲ ಮೇಳದ ತಿರುಗಾಟವನ್ನು ಮಾಡಿದವರಲ್ಲ. ಅವರ ಶಿಷ್ಯರಾದ ನೆಡ್ಲೆ ನರಸಿಂಹ ಭಟ್ಟರಂಥವರನ್ನು ಯಕ್ಷಗಾನಕ್ಕೆ ಕೊಟ್ಟ ಕೀರ್ತಿ ಇವರ ಪಾಲಿಗಿದೆ. ನಾರ್ಣಪ್ಪಯ್ಯರ ಮದ್ದಳೆವಾದನದಲ್ಲಿ ಪದ್ಯದ ನಡುವೆ ಬಿಡುವ ವಿರಾಮದ ಜಾಗದಲ್ಲಿ ನುಡಿಸುವ ಪೆಟ್ಟುಗಳು ಅತ್ಯಂತ ಮನೋಹರವಾಗಿತ್ತಂತೆ. ಪದ್ಯಹೇಳುವಾಗ ನಮ್ಯವಾದ ಮೃದು ನುಡಿಗಲೂ ಇತ್ತಂತೆ. ಅಂಥ ಮದ್ಲೆಗಾರರು ಇನ್ನೊಬ್ಬರಿಲ್ಲ ಎಂಬುದು ಬಲಿಪರ ಅಭಿಪ್ರಾಯ.

ಕೆಮ್ಮಣ್ಣು ನಾರ್ಣಪ್ಪಯ್ಯನವರಿಗೆ ಕಿರಿಯ ಬಲಿಪ ನಾರಾಯಣ ಭಾಗವತರೊಡನೆ ಮೇಳದ ತಿರುಗಾಟ ಮಾಡಬೇಕೆಂಬ ಬಯಕೆಯೂ ಇತ್ತು. ಅದನ್ನು ನೇರವಾಗಿ ಬಲಿಪರಲ್ಲಿ ಹೇಳಿದ್ದರು. ಬಲಿಪರ ಆ ತಿರುಗಾಟದಲ್ಲಿ ಮದ್ಲೆಗಾರ (ಪ್ರಧಾನ ಮದ್ಲೆಗಾರರಾಗಿ) ನೆಡ್ಲೆ ನರಸಿಂಹ ಭಟ್ಟರಿಂದ್ದುದರಿಂದ ಇದು ಅನಿವಾರ್ಯವಾಗಿ ಇದು ನೆರವೇರಲಿಲ್ಲ. ಆದರೂ ಆಟ ಹತ್ತಿರವಿದ್ದಾಗಲೆಲ್ಲ ಬಲಿಪರ ಜತೆಯಾಗಿ ಪೀಠಿಕೆಗೆ ಮದ್ಲೆಗೆ ಕೂತರೆ ಬೆಳಗಿನವರೆಗೂ ಮದ್ದಳೆ ನುಡಿಸಿ ಹೋಗುತ್ತಿದ್ದರು. ಶ್ರೀ ಕ್ಷೇತ್ರ ಧರ್ಮಸ್ಥಳದಲ್ಲೂ ನಾರ್ಣಪ್ಪಯ್ಯನವರು ದುಡಿಯುತ್ತಿದ್ದು ತಮ್ಮ ವೃದ್ಧಾಪ್ಯದಲ್ಲಿ ಮೂಡುಬಿದ್ರೆಯ ಜೈನ ಬಸದಿಯ ಸಮೀಪದ ಮನೆಯಲ್ಲಿ ವಾಸವಾಗಿದ್ದು ಯಕ್ಷಗಾನ ಕಲೆಯನ್ನು ಪ್ರೀತಿಸಿದ ಕಲಾವಂತರಾಗಿದ್ದ ಮಹನೀಯ ಕಲಾವಿದರು.