ಮನೆಗೆ ಬೇಕಾದ ರೇಷನ್ನಿಗೆ, ತಿಂಗ್ಳು ತಿಂಗ್ಳು ತರಬೇಕಾದ ಔಷಧಿ ಗುಳಿಗಿಗೆ, ಕಸ್ತೂರಿಗೆ ಆಗಾಗ ಕೊಡುಸುತ್ತಿದ್ದ ಪೆಪ್ಪರ್‌ಮೆಂಟಿಗೆ ಹೀಗೆ ಸಣ್ಣ-ಪುಟ್ಟ ಕೈಬಳಕೆಗೆ ಬೇಕಾದ ಯಾವ ಕೆಲಸಕ್ಕೂ ಕೊರತೆಯಾಗದಂತೆ ಮನೆ ತೂಗಿಸುತ್ತಿದ್ದ ಚಿನ್ನವ್ವ ಬರಬರುತ್ತಾ ಯಾವ ಕೆಲಸಕ್ಕೂ ತನ್ನ ಬಳಿ ಬಿಡಿಗಾಸು ಇಲ್ಲ ಅಂತ ಕಡ್ಡಿ ತುಂಡು ಮಾಡಿದಂತೆ ಹೇಳತೊಡಗಿದಳು. ಒಮ್ಮೆ ಲೇಶಪ್ಪ 'ಯಾಕ ಪಗಾರ ಕೊಟ್ಟಿಲ್ಲನ ಅಂವಾ?' ಅಂತ ಕೇಳಿಯೇ ಬಿಟ್ಟ. ಅವನ ಪ್ರಶ್ನೆಗೆ ಚಿನ್ನಪ್ಹಳ ಬಳಿ ಯಾವ ಉತ್ತರವೂ ಇಲ್ಲದೇ ಗಳಗಳನೇ ಅತ್ತುಬಿಟ್ಟಳು. ಇಂಥಹ ಅವಕಾಶ ಮತ್ತೆಮ್ಮೋ ಸಿಗುತ್ತೋ ಇಲ್ಲವೋ ಎಂಬಂತೆ ರಾಚಪ್ಪ ಆಡಿದ ಅಷ್ಟೂ ಮಾತುಗಳನ್ನ ಯಥಾವತ್ತಾಗಿ ಹೇಳಿಯೇ ಬಿಟ್ಟಳು ವಿಷಯ ಕೇಳಿದ ಲೇಶಪ್ಪ ದಂಗಾಗಿಹೋದನೇ ಹೊರತು ಏನನ್ನೂ ಮಾಡಲಾಗದ ಅಸಹಾಯಕತೆಯಲ್ಲಿ ಬುಸುಗುಟ್ಟಿ ತಲ್ಲಣಗೊಂಡಿದ್ದ.

ಇಷ್ಟೇಲ್ಲಾ ಆದ ಮೇಲೆಯೂ ಚಿನ್ನವ್ವ ರಾಚಪ್ಪನ ಬಳಿ ಕೆಲಸಕ್ಕೆ ಹೋಗುವದನ್ನ ಮಾತ್ರ ನಿಲ್ಲಿಸಿರಲಿಲ್ಲ. ಅವನ ಬಗೆಗಿನ ಯಾವ ಪಿರ್ಯಾದಿಯನ್ನು ಮತ್ತೆಂದೂ ಲೇಶಪ್ಪನ ಮುಂದಿಡಲಿಲ್ಲ. ಇತ್ತೀಚಿಗಂತೂ ಚಿನ್ನಪ್ಪ ತುಂಬಾ ಲವಲವಿಕೆಯಿಂದ ಕೆಲಸಕ್ಕೆ ಹೊರಡುತ್ತಿದ್ದಳು. ಮನೆಯಲ್ಲಿ ಕನೋಡಿ, ಸ್ನೋ, ಪೌಡರ್‌, ಬಗೆಗೆಯ ಕ್ಲಿಪ್ಪು ತಂದಿಟ್ಟು ಶೋಕಿ ಮಾಡತೊಡಗಿದ್ದಳು. ದಿನಕ್ಕೊಂದರಂತೆ ಬಣ್ಣಬಣ್ಣದ ಸೀರೆಯುಟ್ಟು ನುಲಿಯತೊಡಗಿದ್ದಳು. ಇತ್ತೀಚಿನ ಹದಿನೈದಿಪ್ಪತ್ತು ದಿನಗಳಿಂದ ಕೆಲಸ ಮುಗಿಸಿ ರಾತ್ರಿ. ಒಂಬತ್ತು, ಒಂಬೊತ್ತುವರೆ, ಹತ್ತು ಗಂಟೆಗೆ ಬರುವದನ್ನ ರೂಢಿಸಿಕೊಂಡಿದ್ದಳು. ಹೀಗಾಗಿ ಚಿನ್ನಪ್ಪ ರಾಚಪ್ಪನ ಜೊತೆ ಸೇರಿದ್ದಾಳೋ ಆಗಿಬಿಟ್ಟಿದ್ದಾಳೇನೋ ಅಂತ ಅನುಮಾನದ ಹುಳ ಲೇಶಪ್ಪನ್ನ್ನ ತಿನ್ನತೊಡಿತ್ತು.

ಖೋಲಿಯ ಕಿಟಕಿ ಮೂಲಕ ಎಳೆಯ ನಸುಕಿನ ತಂಪು ಗಾಳಿ ನುಸುಳಿ ಮೈಗೆ ತಾಗಿದ್ದಕ್ಕೋ, ಹಸಿವು ನೀಗಿಸಿಕೊಳ್ಳಲು ರಾತ್ರಿ ಹೊಟ್ಟೆ ತುಂಬಾ ನೀರು ಕುಡಿದು. ಮಲಗಿದ್ದರಿಂದ ಅವನ ದೇಹದ ಮೂತ್ರಚೀಲ ತುಂಬಿದ್ದಕ್ಕೋ ಗೊತ್ತಿಲ್ಲ ಒಟ್ಟಿನಲ್ಲಿ ಲೇಶಪ್ಪನಿಗೆ ಬೆಳ್ಳಂ ಬೆಳಗ್ಗೆ ಎಚ್ಚರವಾಯಿತು. ಎದ್ದು ಕುಳಿತು ಕಣ್ಣುಜ್ಜುತ್ತಾ ತನ್ನ ಎದುರಿಗಿದ್ದ ಗೊಡಚಿ ಈರಣ್ಣನ ಪೋಟೋಗೆ ಕೈ ಮುಗಿದು ಸಾವಕಾಶವಾಗಿ ಮಂಚದಿಂದ ಕಾಲು ಇಳಿಬಿಟ್ಟಾಗ ಮೆತ್ತಮೆತ್ತಗೆ ಏನೋ ತಾಗಿದಂತಾಗಿ ಕೆಳಗೆ ನೋಡಿದ. ಮಂಚದ ಬುಡದಲ್ಲಿ ಚಿನ್ನವ್ವ ಬರೋಬ್ಬರಿ ನಿದ್ದೆ ಮಾಡುತ್ತಿದ್ದಳು.