ಮನೆಮನೆಯ ಪರೀಕ್ಷೆ ಕಾಲ

**ಎಸ್ಸೆಸ್ಸೆಲ್ಸಿ, ಪಿಯುಸಿ ಪರೀಕ್ಷೆಯ ದಿನಗಳು ದೂರವಿಲ್ಲ. ಈ ಪರೀಕ್ಷೆ ಬರೆವ ಮಕ್ಕಳಿರುವ ಮನೆಗಳಲ್ಲಿ ಅದಾಗಲೇ ಪರೀಕ್ಷಾ ಜ್ವರ. ಮಕ್ಕಳಿಗಿಂತ ಪೋಷಕರದೇ ಧಾವಂತ ಹೆಚ್ಚು. ಪರೀಕ್ಷೆ ಪರೀಕ್ಷಿಸುವುದು ಪೋಷಕರನ್ನೋ, ಮಕ್ಕಳನ್ನೋ? ಗೊಂದಲವಿದೆ. ಫಲಿತಾಂಶ? ಕಾದು ನೋಡಬೇಕಷ್ಟೆ.**

ನಾನು ಬಸ್‌ಸ್ಟ್ಯಾಂಡ್ ಗೆ ಬರುವುದೂ, ನಾನೇರಬೇಕಿದ್ದ ಬಸ್ಸು ಧೂಳೆಬ್ಬಿಸುತ್ತಾ ಕಣ್ಣ ಮುಂದೆಯೇ ಹೋಗುವುದೂ ಏಕಕಾಲದಲ್ಲಿ ನಡೆದು ಮಂಡೆ ಬಿಸಿ ಏರಿತು. ಕೂಗಳತೆಯಲ್ಲೇ ಇದ್ದ ಗೆಳತಿ ನೈನಾಳ ಮನೆಗೆ ಹೋದರೇನು? ಗಳಸ್ಯ ಕಂಠಸ್ಯ ಗೆಳತಿಯಾದ ಕಾರಣ ಅವಳ ಮನೆ ನನಗೆ ಸುಸ್ವಾಗತ ಕೋರುವುದರಲ್ಲಿ ಸಂದೇಹವೇನೂ ಇರಲಿಲ್ಲ. ಕರೆ ಮಾಡಿದೆ. ಒಂದಲ್ಲ ಎರಡಲ್ಲ ಭರ್ತಿ ಹನ್ನೊಂದು ಸಾರಿ ಅವಳ ಕಾಲರ್ ಟ್ಯೂನ್ ‘ಮಳೆ ನಿಂತು ಹೋದ ಮೇಲೆ’ ಹಾಡನ್ನು ಕೇಳಿ ಬಾಯಿಪಾಠವಾದರೂ ಅವಳು ಫೋನ್ ರಿಸೀವ್ ಮಾಡಲಿಲ್ಲ.  
  
ಇಲ್ಲೇ ಹತ್ತಿರ ಅಲ್ವಾ.. ಒಂದು ಗಳಿಗೆ ನೋಡಿಯೇ ಹೋಗೋಣ.. ಎಂದುಕೊಂಡು ಹೊರಟೆ. ಚಿಲಕ ಸರಿಸಿ ಒಳಹೊಕ್ಕೆ. ಕಳೆದ ಸಲ ನಾನು ಬಂದಿದ್ದಾಗ ದೊಡ್ಡ ಸ್ವರದಲ್ಲಿ ಆಲ್ಸೇಷಿಯನ್ ನಾಯಿಯೊಂದು ಬೊಗಳುತ್ತಾ ಸ್ವಾಗತ ಕೋರಿತ್ತು. ಇಂದು ಅದರ ಸುಳಿವೇ ಇಲ್ಲ. ಕರೆಗಂಟೆ ಬಾರಿಸಿದೆ. ಉಹೂಂ ಸದ್ದಿಲ್ಲ.. ಬಾಗಿಲನ್ನು ಡಬ ಡಬನೆ ಬಡಿದೆ.  
  
ಮನೆಯೊಳಗೇನೋ ಸಂಚಲನ.. ಓಡು ನಡಿಗೆಯಲ್ಲಿ ಯಾರೋ ಬಾಗಿಲ ಬಳಿ ಬಂದಂತೆ.. ಕೊಂಚವೂ ಸದ್ದಾಗದೇ ಬಾಗಿಲು ತೆರೆದೇ ಬಿಟ್ಟಿತು. ಎದುರಿನಲ್ಲಿ ಸಾಕ್ಷಾತ್ ನೈನಾ..  
  
‘ಅಯ್ಯೋ ಎಷ್ಟು ಜೋರಾಗಿ ಬಾಗಿಲು ಬಡೀತೀಯೇ’ ಎಂದು ಪಿಸುಗುಟ್ಟುತ್ತಲೇ ಹೇಳಿದಳು.  
  
ಮನೆಯೊಳಗೂ ಹಾಸಿ ಬೀಸಿ ಹೊದ್ದು ಮಲಗಿದ ಮೌನ ಅವಳಲ್ಲದೇ ಮತ್ಯಾರೂ ಮನೆಯೊಳಗಿಲ್ಲ ಎಂಬುದನ್ನು ಸೂಚಿಸಿತು. ಅಲ್ಲಾ ಕಣೇ ಆಗ್ಲಿಂದ ನಿನ್ನ ಮೊಬೈಲ್‌ಗೆ ಕಾಲ್ ಮಾಡ್ತಾ ಇದ್ದೀನಿ. ಎಲ್ಲಿ ಹುಗಿದಿಟ್ಟಿದ್ದೀಯಾ ನಿನ್ನ ಮೊಬೈಲ್? ಎಂದಿನ ಧಾಟಿಯಲ್ಲೇ ನನ್ನ ಸಿಗ್ನೇಚರ್ ಆದ ದೊಡ್ಡ ಸ್ವರದಲ್ಲಿ ಪ್ರಶ್ನೆಯೆಸೆಯುತ್ತಲೇ ಒಳನುಗ್ಗಿದೆ.  
  
ವಾಹನ ಸವಾರರು ನಿಧಾನಿಸಿ ಎಂಬ ಚಿನ್ಹೆ ತೋರುವಂತೆ ಕೈ ಸನ್ನೆ ಮಾಡುತ್ತಾ ನನ್ನ ಸ್ವರವನ್ನು ತಗ್ಗಿಸುವ ಸೂಚನೆ ನೀಡಿದಳು. ಇದ್ಯಾಕೋ ಅಪಶಕುನದಂತೆ ತೋರಿ ಸುಮ್ಮನೆ ಅವಳ ಮನೆ ಸೋಫಾದ ಮೇಲೆ ಕುಕ್ಕರಿಸಿದೆ. ನನ್ನ ಭಾರಕ್ಕೆ ಸೋಫಾ ಕಿರ‌್ರೆಂದು ಸದ್ದು ಮಾಡಿತು.. ಅವಳು ಸಣ್ಣ ಸ್ವರದಲ್ಲಿ ‘ಅಯ್ಯೋ ಅದ್ರಲ್ಲಿ ಕೂರ್ಬೇಡ್ವೇ ತಾಯಿ.. ಮೊದ್ಲೇ ಜೀವ ಬಿಡುವ ಸ್ಥಿತಿಯಲ್ಲಿದೆ ಅದು’, ಎಂದು ನನ್ನನ್ನೆಳೆದು ಹತ್ತಿರದ ಕುರ್ಚಿಯ ಮೇಲೆ ಕೂರುವಂತೆ ಮಾಡಿ ‘ನನ್ನ ಮೊಬೈಲ್ ಸೈಲೆಂಟಲ್ಲಿತ್ತು, ಗೊತ್ತಾಗ್ಲಿಲ್ಲ.. ಇರು ನಿಂಗೆ ಕುಡೀಲಿಕ್ಕೆ ಜ್ಯೂಸ್ ತರ್ತೀನಿ’ ಎಂದು ಒಳ ಹೋದಳು.  
  
ಮೆಲ್ಲನೆ ಅವಳ ಹಾಲ್‌ನಲ್ಲಿ ಅತ್ತಿತ್ತ ಕಣ್ಣು ಹಾಯಿಸಿದೆ. ಗೋಡೆಗಂಟಿದ ಶೋಕೇಸಿನೊಳಗೆ ಹತ್ತು ಹಲವು ಬಣ್ಣದ ಗಾಜಿನ ಬಾಟಲಿಗಳು.. ಹತ್ತಿರ ಹೋಗಿ ನಿರುಕಿಸಿದೆ. ವಿಟಮಿನ್ ಎ ಯಿಂದ ಜೆಡ್‌ನವರೆಗೆ, ಆರೋಗ್ಯ ವರ್ಧಕ ಪೇಯಗಳ ಬಾಟಲ್, ಚ್ಯವನಪ್ರಾಶದಂತಹ ಡಬ್ಬಗಳು ಇನ್ನೊಂದು ಸಾಲಿನಲ್ಲಿ, ವಿಧ ವಿಧದ ಮಾತ್ರೆಗಳು ಮತ್ತೊಂದೆಡೆ ಓಹ್.. ಯಾರಿಗೋ ಮನೆಯಲ್ಲಿ ಹುಷಾರಿಲ್ಲ ಅನ್ಸುತ್ತೆ.. ಕೇಳೋಣ ಎಂದು ಅವಳನ್ನೇ ಕಾಯುತ್ತಾ ಕುಳಿತೆ.  
  
ತಲೆಯ ಮೇಲೆ ಫ್ಯಾನ್ ತಿರುಗುತ್ತಿದ್ದರೂ ಬೆವರು ಕಿತ್ತು ಬರುತ್ತಿತ್ತು. ಜ್ಯೂಸಿನ ಜೊತೆ ಖಾರ ಸಿಹಿಗಳ ನಿರೀಕ್ಷೆಯಲ್ಲಿದ್ದ ನನಗೆ ತಟ್ಟೆಯಲ್ಲೆರಡು ಮಾರಿ ಬಿಸ್ಕತ್ತು ಹಿಡಿದು ಬಂದ ಅವಳನ್ನು ಕಾಣುತ್ತಾ ನಿರಾಸೆ ಬಿಸಿಯೂ ಏರಿ ‘ಈ ಫೆಬ್ರವರಿಯ ಬಿಸಿಲೇ ಹೀಗೆ.. ಉರಿ.. ಆ ಫ್ಯಾನಿನ ರೆಗ್ಯುಲೇಟರ್ ತಿರುಗ್ಸೇ.. ಸ್ವಲ್ಪ ಹೆಚ್ಚು ಗಾಳಿಯಾದ್ರೂ ಬರಲಿ’  
  
‘ಬೇಡಾ .. ಅದು ಹೆಚ್ಚು ಶಬ್ದ ಆಗುತ್ತೆ ಕಣೇ’  
  
ಅವಳು ಶಬ್ದ ಎಂದಾಗ ಅವಳ ನಾಯಿಯ ನೆನಪಾಗಿ ‘ಬ್ರೂನೋ ಎಲ್ಲೋಯ್ತೇ? ಕಾಣಿಸ್ತಾ ಇಲ್ಲ.. ಒಳ್ಳೇ ಹುಲಿ ತರ ಇತ್ತಲ್ಲೇ..’ ಎಂದೆ.

ಅವಳ ಕಣ್ಣುಗಳಲ್ಲಿ ದಳದಳನೆ ನೀರುಕ್ಕಿ, ಮೂಗು ಸೊರಸೊರೆಸಿ, ಕುಕ್ಕರಿಸಿ ಶಬ್ದವಾಗದಂತೆ ಬಿಕ್ಕಳಿಸಿದಳು.  
  
ಅಷ್ಟು ಚೆಂದದ ನಾಯಿ ಸತ್ತುಹೋಗಿದ್ದನ್ನು ನನಗೂ ಅರಗಿಸಿಕೊಳ್ಳಲಾಗದೇ ‘ಯಾವಾಗ ಸತ್ತೋಗಿದ್ದು, ಏನಾಗಿತ್ತೇ? ಆರೋಗ್ಯವಾಗಿತ್ತಲ್ಲ’  
  
ಬಿಡ್ತು ಅನ್ನೇ.. ಅದ್ಯಾಕೆ ಸಾಯುತ್ತೆ.. ಇಡೀ ದಿನ ಜೋರಾಗಿ ಬೊಗಳಿ ಸದ್ದು ಮಾಡುತ್ತೆ ಅಂತ ಅಮ್ಮನ ಮನೇಲಿ ಬಿಟ್ಟಿದ್ದೀನಿ..  
  
ಒಳಗಿನಿಂದ ಗಂಡು ಸ್ವರವೊಂದು ಕೆಮ್ಮುವುದು, ಹೆಣ್ಣು ಸ್ವರವೊಂದು.. ಮೆತ್ತಗೆ .. ಮೆತ್ತಗೆ ಕೆಮ್ರೀ.. ಎಂದು ಹೇಳುವುದು ಈ ಮನೆಯಲ್ಲಿ ನೈನಾ ಅಲ್ಲದೆ ಬೇರೆ ಸದಸ್ಯರೂ ಇದ್ದಾರೆ ಅನ್ನೋದನ್ನು ತಿಳಿಸಿತು. ಬಾಯಿ ತೆರೆಯುವ ಮೊದಲೇ ‘ಮಾವನಿಗೆ ಹುಷಾರಿಲ್ಲ ಕಣೇ’ ಅಂದಳು.  
  
ಶೋಕೇಸಿನಲ್ಲಿ ಕಾಣಿಸಿದ್ದ ವಿವಿಧ ಮಾತ್ರೆ ಮದ್ದುಗಳು ಅವರ ಆರೋಗ್ಯಭಾಗ್ಯಕ್ಕಾಗಿಯೇ ಇರಬಹುದೆಂದು ಊಹಿಸಿದೆ. ‘ಹುಂ.. ಪ್ರಾಯ ಆಯ್ತಲ್ಲಾ.. ಕೊನೆಗಾಲಕ್ಕೆ ಹೋಗೋಕೊಂದು ನೆವ ಬೇಕಲ್ವಾ’ ಎಂದು ವೇದಾಂತಿಯಾದೆ.

‘ಥೂ .. ಯಾಕೆ ಕೆಟ್ಟ ಮಾತಾಡ್ತೀಯಾ.. ಅಂತದ್ದೇನೂ ಆಗಿಲ್ಲ.. ರಾತ್ರೆ ಸ್ವಲ್ಪ ಚಳಿ ಇರುತ್ತಲ್ವಾ.. ಅದಕ್ಕೆ ಶೀತ ಕೆಮ್ಮು ಹಿಡ್ಕೊಂಡಿದೆ ಅಷ್ಟೇ ಕಣೇ’ ಎಂದು ರಾಂಗಾದಳು.  
  
‘ಅಯ್ಯೋ.. ಸಾರಿ ಕಣೇ.. ನಾನೇ ತಪ್ಪು ತಿಳ್ಕೊಂಡು ಬಿಟ್ಟೆ.. ಅದು ಸರಿ ನೀನ್ಯಾಕೆ ಈಗ ಫೇಸ್ಬುಕ್ ವಾಟ್ಸಪ್ಪುಗಳಲ್ಲೂ ಸಿಗೋದಿಲ್ಲ.. ಮೊಬೈಲ್ ಏನಾದ್ರೂ ಹಾಳಾಗಿದ್ಯೇನೇ’  
  
‘ಅಯ್ಯೋ, ನನ್ನ ಮೊಬೈಲ್ ತಿಂಗಳ ಮೊದಲು ತೆಗೊಂಡಿದ್ದು ಬ್ರಾಂಡ್ ನ್ಯೂ.. ಅದಕ್ಕೇನಾಗುತ್ತೆ.. ನೆಟ್ ಪ್ಯಾಕ್ ಹಾಕಿಸ್ಲಿಲ್ಲ’  
  
‘ಮನೆಗೆ ವೈಫೈ ಇತ್ತಲ್ವಾ..’  
  
‘ಅದೂ ಡಿಸ್‌ಕನೆಕ್ಟ್ ಮಾಡ್ಬಿಟ್ಟಿದೀವಿ ಕಣೇ..’  
  
ವಾಚ್ ನೋಡಿಕೊಂಡೆ.. ಮನೆಯಲ್ಲಿದ್ರೆ ಈಗ ‘ಮೂರು ಕೊರಳು ಒಂದೇ ಹಗ್ಗ’ ಅನ್ನುವ ಅತ್ಯಮೋಘ ಅನಾಕಾಲಿಕ ಧಾರಾವಾಹಿಯನ್ನು ನೋಡುವ ಸಮಯ. ಅವಳಿಗೂ ಮಾತನಾಡುವ ಮೂಡ್ ಇಲ್ಲದ್ದನ್ನು ನೋಡಿ ‘ಟಿ ವಿ ಹಾಕೇ’ ಎಂದೆ.

‘ಕೇಬಲ್ ಕನೆಕ್ಷನ್ ತೆಗ್ದು ಒಂದು ತಿಂಗಳಾಯ್ತು. ಬ್ರೇಕಿಂಗ್ ನ್ಯೂಸ್ ಬೇಕಿದ್ರೆ ಪೇಪರ್ ಓದು’ ಎಂದು ಹತ್ತಿರದ ಟೇಬಲ್ಲಿನಲ್ಲಿದ್ದ ಪೇಪರನ್ನು ಕೈಗಿತ್ತಳು. ಸರಬರ ಎಂದು ಸಪ್ಪಳ ಮಾಡುತ್ತಾ ‘ನೋಡೇ ಪಾಪ ರಸಂ ಮಾಡ್ಲಿಲ್ಲ ಅಂತ ಮದ್ವೆ ಕ್ಯಾನ್ಸಲ್ ಮಾಡಿದ್ರಂತಲ್ವಾ’  
  
‘ಈ ಪೇಪರ್ ನಂಗೆ ಬೆಳಗ್ಗೇನೇ ಓದಿ ಮುಗ್ದಿದೆ. ಅಲ್ಲಿರೋ ಎಲ್ಲಾ ಸುದ್ದಿಯೂ ಗೊತ್ತಿದೆ ಸುಮ್ನಿರೇ.. ಸ್ವಲ್ಪ ಮೆತ್ತಗೆ ಮಾತಾಡೇ ತಾಯಿ.. ಎಷ್ಟು ಸಲ ಕೇಳ್ಕೋಬೇಕು ನಿಂಗೆ’  
  
‘ಅಯ್ಯೋ.. ಆಗಿಂದ ಇದನ್ನೇ ಬಡ್ಕೋತಾ ಇದ್ದೀಯಲ್ಲಾ.. ಏನಾಗಿದೆಯೇ ನಿಂಗೆ? ಕಿವಿಗೇನಾದ್ರೂ ಪ್ರಾಬ್ಲೆಮ್ಮೇನೇ? ನಾಯಿಗಳಿಗೆ ಹೆಚ್ಚಿನ ಪ್ರೀಕ್ವೆನ್ಸಿ ಇರೋ ಸ್ವರ ಕೇಳಿದ್ರೆ ಆಗಲ್ವಂತೆ.. ನಿಂಗೆ ಅಂಥ ರೋಗ ಏನಾದ್ರೂ ಬಂದಿದೆಯೇನೇ.. ಹೇಳೇ.. ನನ್ನತ್ರ ಯಾಕೆ ಮುಚ್ಚುಮರೆ’  
  
‘ಬಿಡ್ತು ಅನ್ನೇ.. ನಮ್ಮ ಶ್ರಾವಿ ಪಿ ಯೂ ಸಿ ಅಲ್ವಾ, ಮತ್ತೆ ಶ್ರವಣ್ ಎಸ್ಸೆಸ್ಸೆಲ್ಸಿ .. ಎಕ್ಸಾಂ ಟೆನ್ಷನ್ ಕಣೇ.. ಅವ್ರ ಓದ್ಕೋತಾ ಇದ್ದಾರೆ.. ಅತ್ತೆ ಮಾವ ಇವತ್ತು ಮೈದುನನ ಮನೆಗೆ ಹೋಗ್ತಾರೆ. ಇವ್ರ ಕೆಮ್ತಾ ಇದ್ರೆ ಮಕ್ಳಿಗೆ ಓದೋದಿಕ್ಕೆ ಡಿಸ್ಟರ್ಬ್ ಆಗುತ್ತೆ .. ಇಂಟರ್ನೆಟ್ ಟಿ ವಿ ಎಲ್ಲಾ ಬಂದ್ .. ಮನೇಲಿ ಎಣ್ಣೆ ತಿಂಡಿ ಸ್ವೀಟೂ ಏನೂ ಇಲ್ಲ.. ತಿಂದು ಎಕ್ಸಾಂ ಟೈಮಲ್ಲಿ ಹೊಟ್ಟೆ ಹಾಳು ಮಾಡಿಕೊಂಡರೆ! ಓದೋದು ಇಂಪಾರ್ಟೆಂಟ್ ಅಲ್ವಾ.. ರಾತ್ರೆ ಹನ್ನೆರಡು ಗಂಟೆಯವರೆಗೆ ಓದ್ತಾರೆ. ಬೆಳಗ್ಗಿನ ಜಾವ ಮೂರಕ್ಕೆದ್ದು ಮತ್ತೆ ಓದು.. ಹಗಲು ಊಟ ತಿಂಡಿ ಟೈಮ್ ಬ್ರೇಕ್. ಹೆಲ್ತ್ ಮುಖ್ಯ ಅಲ್ವಾ.. ಅದ್ಕೇ ಎಲ್ಲಾ ವಿಟಮಿನ್, ಐರನ್, ಪ್ರೋಟೀನ್ ಇರೋ ಸಿರಪ್, ಹೆಲ್ತ್ ಡ್ರಿಂಕ್ ಕೊಡ್ತಾ ಇರ್ತೀನಿ.. ಅವ್ರ ಕೋಣೆಯಿಂದ ಅವರಾಗೇ ಹೊರಗೆ ಬರೋವರೆಗೂ ನಾವ್ಯಾರು ಆ ಕಡೆ ಹೋಗೋದೇ ಇಲ್ಲ.. ಸುಮ್ನೆ ಡಿಸ್ಟರ್ಬ್ ಆಗುತ್ತೆ ಅಲ್ವಾ..’

ನನ್ನ ಕೈ ಅನಾಯಾಸವಾಗಿ ತಲೆಯ ಮೇಲೇರಿತು. ಒಹ್.. ಇಷ್ಟೊಂದು ಕಷ್ಟವಿದೆಯಾ ಓದುವುದು ಎಂದರೆ?  
  
ಎಸ್ಸೆಲ್ಲೆಲ್ಸಿ, ಪಿ ಯು ಸಿ ಯ ಓದು ಬದುಕಿನಲ್ಲಿ ನಾವು ಮುಂದೇನಾಗಬಹುದು ಎಂಬುದರ ಒಂದು ಮಹತ್ವದ ತಿರುವೇನೋ ಸರಿ ಒಪ್ಪಿಕೊಳ್ಳೋಣ.. ಆದರೆ ಅದಕ್ಕೆ ಇಷ್ಟೆಲ್ಲಾ ತಯಾರಿಗಳ ಅಗತ್ಯವಿದೆಯೇ? ಇದು ವೇಗದ ಏಕಮುಖ ಓಟದ ಕಾಲ. ಬದುಕನ್ನು ಅನುಭವಿಸುವುದು ಎಂಬ ಪದಕ್ಕೆ ಅರ್ಥವೇ ಇಲ್ಲದ ದಿನಗಳು. ಎಲ್ಲಾ ಅಪ್ಪ ಅಮ್ಮಂದಿರ ಹಾರೈಕೆ ಎಂದರೆ ಒಳ್ಳೇ ಮಾರ್ಕು ತೆಗೆದು ಇಂಜೀನಿಯರ‌್ರೋ ಡಾಕ್ಟ್ರೋ ಆಗಿ ಹಣ ಸಂಪಾದನೆ ಮಾಡು. ಈಗ ಕಷ್ಟ ಪಟ್ರೆ ಮುಂದೆ ಸುಖ ಇದೆ.. ಆ ಮುಂದೆ ಯಾವಾಗ ಬಂದೀತು..? ನಾವು ಕಾಣದ ಯಾವುದೋ ಮಾಯಾಲೋಕ ನಮ್ಮ ಮಕ್ಕಳ ಕೈ ಸೇರಿ ಅವರು ಸುಖವಾಗಿ ಬದುಕಬಹುದೆಂಬ ಮರೀಚಿಕೆಯ ಬೆನ್ನ ಹಿಂದೆ ಅಲೆಯುವ ಅಲೆಮಾರಿಗಳಾಗುವುದು ದುರಂತ.  
  
ಬಾಲ್ಯವನ್ನೆಲ್ಲಾ ಅದು ಕಲಿ ಇದು ಕಲಿ ಎಂದು ಮಕ್ಕಳನ್ನು ಸಕಲ ಕಲಾವಿಶಾರದರಾಗಿಸಲು ಹೊರಟು ಬಿಡುತ್ತೇವೆ. ಮಕ್ಕಳು ಯಾವುದಾದರೊಂದು ಹವ್ಯಾಸ ಬೆಳೆಸಿಕೊಳ್ಳುವುದು ಉತ್ತಮವೇ. ಅದು ಮಕ್ಕಳಿಗೆ ಪ್ರಿಯವಾಗುತ್ತದೋ ಇಲ್ಲವೋ ಎನ್ನುವುದಕ್ಕಿಂತ ನಮ್ಮ ಪ್ರೆಸ್ಟೀಜ್ ಹೆಚ್ಚುತ್ತದೋ ಇಲ್ಲವೋ ಎನ್ನುವುದೇ ನಮಗೆ ಮುಖ್ಯವಾಗುತ್ತದೆ. ಅದೇನೇ ಇದ್ದರೂ ಈ ಎಸ್ಸೆಸ್ಸೆಲ್ಸಿ, ಪಿಯುಸಿ ಗೆ ಬಂದಾಗ ಓದು ಓದೆಂಬ ಮಂತ್ರದ ಜೊತೆ ಬಯ್ಗುಳಗಳ ಸರಮಾಲೆಯೊಂದಿಗೆ ಹವ್ಯಾಸಕ್ಕಾಗಿ ಕಲಿಯುವ ಸಂಗೀತ, ನತ್ಯ, ಸ್ಪೋರ್ಟ್ಸ್, ಗೇಮ್ಸುಗಳೆಲ್ಲಾ ಮೂಲೆಯಲ್ಲಿ ಕಟ್ಟಿ ಅಟ್ಟಕ್ಕೆಸೆಯುವ ಹಳೇ ಸಾಮಗ್ರಿಗಳಾಗಿಬಿಡುತ್ತವೆ. ಆ ಹೊತ್ತನ್ನು ಬೇರೆ ಬೇರೆ ಸಬ್ಜೆಕ್ಟುಗಳ ಟ್ಯೂಷನ್ನಿನ ಸಮಯ ಆವರಿಸಿಕೊಳ್ಳುತ್ತವೆ.

ವರ್ಷ ಪೂರ್ತಿಯ ನಿಯಮಿತ ಓದು, ಮಕ್ಕಳ ಹವ್ಯಾಸಕ್ಕಾಗಿ, ಮನರಂಜನೆಗಾಗಿ ಒಂದಷ್ಟು ಸಮಯ, ಗೆಳೆಯರೊಂದಿಗೆ ಒಡನಾಟಕ್ಕಾಗಿ, ಬಂಧು ಮಿತ್ರರೊಡನೆ ಬಳಕೆಗಾಗಿ ಒಂದಷ್ಟು ಹೊತ್ತು, ಇದನ್ನು ರೂಢಿಸಿಕೊಂಡರೆ ಈ ಯುದ್ಧ ಕಾಲದ ಶಸ್ತ್ರಾಭ್ಯಾಸದಂತಹ ಹುಚ್ಚುತನ ನಿಂತೀತೇನೋ..?  
  
ಬದುಕಿನಲ್ಲಿ ಓದು ಎಂಬುದು ಕೇವಲ ಮಾರ್ಕು ಗಳಿಕೆಯ ಸಾಧನವಾಗಿ, ಓದಿನ ನಿಜವಾದ ಸತ್ವದ ಬಳಕೆಯಾಗದೇ ಉಳಿಯುವ ಈ ದುರಂತಕ್ಕೆ ಮದ್ದು ನಮ್ಮ ನಿಮ್ಮ ಅಂಗೈಯಲ್ಲೇ ಇದೆ. ಬಿಗಿಗೊಳಿಸಿದ ಮುಷ್ಟಿ ಸಡಿಲಿಸಿ ನೋಡುವ ಕಣ್ಮನಸ್ಸುಗಳು ಬೇಕಷ್ಟೇ..!! ನಾವು ಹಾರಲು ಕಲಿಸಬೇಕಿದೆ ನಿಜ.. ರೆಕ್ಕೆ ಕತ್ತರಿಸಿ ಅಲ್ಲ.. - ಹೀಗೆಲ್ಲ ಸೀರಿಯಸ್ ಆಲೋಚನೆಗಳು ನನ್ನ ತಲೆಯೊಳಗೆ ಬಂದವು.  
  
ಆದರೂ ಅವನ್ನು ನೈನಾಳ ಮುಂದೆ ಹೇಳದೆ, ನಾನು ಬರ್ತೀನೇ ಬಸ್ಸಿಗೆ ಹೊತ್ತಾಗುತ್ತೆ ಎಂದು ಎದ್ದೆ. ನಿಲ್ಲೇ ಒಂದ್ನಿಮಿಷ ಕುಂಕುಮ ಕೊಡ್ತೀನಿ ಎಂದು ಅವಳು ಒಳ ನಡೆದಾಗ, ಬಂದದ್ದಕ್ಕೆ ಮಕ್ಕಳ ಮುಖದರ್ಶನವನ್ನಾದರೂ ಮಾಡಿ ಹೋಗೋಣ, ನನಗೆ ತಿಳಿದಂತೆ ಈ ಎಲ್ಲಾ ರಿಸ್ಟ್ರಿಕ್ಷನ್ ಬರೋದಕ್ಕೆ ಮೊದಲೇ ಬ್ರೈಟ್ ಸ್ಟೂಡೆಂಟುಗಳೇ ಅವರು. ಈ ಮತ್ತಷ್ಟು ಬ್ರೈಟ್ ಆಗಿ ಕಣ್ಣು ಕೋರೈಸಬಹುದೆಂದು ಅಳುಕುತ್ತಲೇ ಮಕ್ಕಳ ಕೋಣೆಯ ಮುಚ್ಚಿದ ಬಾಗಿಲನ್ನು ಮೆಲ್ಲನೆ ಸರಿಸಿ ಇಣುಕಿದೆ.

ಶ್ರಾವಿ ಪುಸ್ತಕ ಎದೆ ಮೇಲಿಟ್ಟುಕೊಂಡೇ ನಿದ್ದೆ ಮಾಡಿದ್ದರೆ, ಶ್ರವಣ್ ಪುಸ್ತಕವನ್ನು ಮುಖಕ್ಕೆ ಮುಚ್ಚಿಕೊಂಡು ಕಾಲು ಚಾಚಿ ನಿದ್ರಾವಸ್ಥೆಯಲ್ಲಿದ್ದ. ನಿದ್ರೆಗೆ ತೊಂದರೆಯಾಗದಂತೆ ಬಾಗಿಲು ಮುಚ್ಚಿ ಮೆಲ್ಲನೆ ಹೊರ ಬಂದೆ.  
  
*ಮಕ್ಕಳು ಚೆನ್ನಾಗಿ ಓದುತ್ತಿದ್ದರೂ ತಾವು ಭಯಪಟ್ಟುಕೊಂಡು ಮಕ್ಕಳನ್ನೂ ಓದುವಂತೆ ಬೆನ್ನಿಗೆ ಬೀಳುವ ಪೋಷಕರು ಕೆಲವರಾದರೆ ಸುಮಾರಾಗಿ ಓದುವ ಮಕ್ಕಳನ್ನು ಇನ್ನಷ್ಟು ಓದೆಂದು ಒತ್ತಾಯ ಮಾಡುವವರು ಇನ್ನು ಕೆಲವರು. ಇದರಿಂದ ಮಕ್ಕಳ ಏಕಾಗ್ರತೆಯ ಮೇಲೆ ಪ್ರಭಾವ ಬೀರುತ್ತದೆ. ಅವರು ತಮ್ಮ ಸಾಮರ್ಥ್ಯಕ್ಕೆ ತಕ್ಕಂತೆ ಪರೀಕ್ಷೆಯಲ್ಲಿ ಸಾಧನೆ ಮಾಡುವುದಿಲ್ಲ. ಇನ್ನು ಕೆಲವು ಪೋಷಕರು, ‘ನೀನು ಈ ಬಾರಿ ಇಷ್ಟು ಮಾರ್ಕು ತೆಗೆಯಲೇಬೇಕು’ ಎಂದು ಟಾರ್ಗೆಟ್ ಫಿಕ್ಸ್ ಮಾಡುತ್ತಾರೆ. ಇದರಿಂದ, ಅಷ್ಟು ಮಾಡಲು ಸಾಧ್ಯವಾಗದೇ ಇದ್ದರೆ ಎಂಬ ಹಿಂಜರಿಕೆ, ಅಪರಾಧೀ ಪ್ರಜ್ಞೆ ಮಕ್ಕಳಲ್ಲಿ ಮೂಡುತ್ತದೆ. ಇಂತಹ ಕಂಡೀಷನ್‌ಗಳು ಅವರಲ್ಲಿ ಭಯ ಮೂಡಿಸಿ ಪರೀಕ್ಷೆಯ ದಿನ ಬಂದೆ ಜ್ವರ ಬರುವುದು, ವಾಂತಿಯಾಗುವುದು ಇತ್ಯಾದಿ ಆರೋಗ್ಯ ಸಮಸ್ಯೆಗಳು ಶುರುವಾಗುತ್ತವೆ. ಆದ್ದರಿಂದ ಮಕ್ಕಳ ಮೇಲೆ ನೇರವಾಗಿ ಅಥವಾ ಪರೋಕ್ಷವಾಗಿ ಒತ್ತಡ ಹೇರುವ ಬದಲು ಅವರಿಗೆ ಓದಲು ಪೂರಕ ವಾತಾವರಣ ಒದಗಿಸಿಕೊಡಬೇಕು.*