**ಸೋಲುವವಳಲ್ಲ ಗೆಲ್ಲುವವಳು**

## ಅವಳು ಸಾಗಿ ಬಂದ ದೂರ ಸಾಕಷ್ಟು. ಆದರೂ ಒಮ್ಮೊಮ್ಮೆ ಅಳುಕುತ್ತಾಳೆ. ಭಯಬೀಳುತ್ತಾಳೆ. ಹೀಗಿರುವಾಗಲೂ ಮತ್ತೆ ತಾನಾಗಿ ಧೈರ‍್ಯ ತಂದುಕೊಂಡು ಮುನ್ನುಗ್ಗುತ್ತಾಳೆ. ವಿಶ್ವ ಮಹಿಳಾ ವಾರದ ನೆಪದಲ್ಲಿ ಇಂದಿನ ಹೆಣ್ಣುಮಕ್ಕಳ ಒಳಗಿನ ಗಟ್ಟಿತನ ಇಲ್ಲಿ ತೆರೆದುಕೊಂಡಿದೆ.

'ಏನು ಮಾಡಲಿ ಅಂತಲೇ ತಿಳಿಯುತ್ತಿಲ್ಲ' ಅಂದವಳ ದನಿಯಲ್ಲಿ ಅಸಹಾಯಕತೆ ತೊಟ್ಟಿಕ್ಕುತ್ತಿತ್ತು. ನನಗೂ ಏನು ಹೇಳಲಿ ತಿಳಿಯಲಿಲ್ಲ. ಕೆಲವು ಸಮಸ್ಯೆಗಳಿಗೆ ಹೊರಗೆ ನಿಂತವರು ಹೇಳುವ ಪರಿಹಾರವೆಲ್ಲ ಕೆಲಸಕ್ಕೆ ಬಾರದವುಗಳೇ ಆಗಿರುತ್ತವೆ. ಹಾಗಾಗಿ ಅನವಶ್ಯಕ ಉಪದೇಶ, ವೀರಾವೇಶದ ಮಾತು, ನನ್ನ ಮೂಗಿನ ನೇರದ ಪರಿಹಾರ ಯಾವುದನ್ನೂ ಸೂಚಿಸದೇ ಸುಮ್ಮನೆ ಕೂತಿದ್ದೆ. ಪ್ರೈವೇಟ್‌ ಕಂಪನಿಯೊಂದರಲ್ಲಿ ಕೆಲಸ ಮಾಡುತ್ತಿದ್ದಾಳೆ, ಮನೆಯಲ್ಲಿ 13, 15 ವರ್ಷದ ಇಬ್ಬರು ಹೆಣ್ಣುಮಕ್ಕಳು. ಗಂಡ ದೂರದಲ್ಲೆಲ್ಲೋ ಇದ್ದಾನೆ. ಅವನು ಮನೆಯ ಖರ್ಚಿಗೆ ಹಣ ಕೊಡುವುದು ಅವನಿಗೆ ಮನಸ್ಸಾದಾಗ ಮಾತ್ರ. ಇವಳು ದುಡಿಯದೇ ಮನೆ ನಡೆಯುವುದಿಲ್ಲ.  
  
ಅವಳ ಪಾಡಿಗೆ ಕೆಲಸ ಮಾಡಿಕೊಂಡಿರುವಾಗಲೇ ಅವನು - ಅಂದರೆ ಆಫೀಸಿನಲ್ಲಿದ್ದ ಒಬ್ಬನ ಕಾಟ ಶುರುವಾದದ್ದು. ಆಫೀಸಿನ ಕ್ಯಾಬ್‌ನಲ್ಲಿ ಕೂತು ಮನೆ ಸೇರುವಾಗ, ಆಫೀಸಿನಲ್ಲಿ ಒಬ್ಬಳೇ ಇರುವ ಸಮಯದಲ್ಲಿ ಅವನ ಬಾಯ್ಚಳಕ ಶುರುವಾಯಿತು. ಕೆಲಸ ಮಾಡಲು ಬರುವವರೆಲ್ಲ ಅವನ ಜತೆ ಮಲಗಲು ಸಿದ್ಧರಾಗಿರುತ್ತಾರೆ ಅನ್ನುವ ಭ್ರಮೆ ಯಾಕೆ ಬಂದಿತೋ ಗೊತ್ತಿಲ್ಲ, ಮೊದಮೊದಲು ಸುತ್ತಿಬಳಸಿ ಹೇಳುತ್ತಿದ್ದವನು, ಬರಬರುತ್ತಾ ಹಸಿಹಸಿಯಾಗಿ ವ್ಯಕ್ತಪಡಿಸಲು ಶುರುವಿಟ್ಟುಕೊಂಡ. ತುಂಬ ಗಟ್ಟಿ ಮಾತುಗಾರ್ತಿಯೇನೂ ಅಲ್ಲದ ಅವಳು ಮೊದಲಲ್ಲಿ ಕೇಳಿಸದೇ ಇರುವ ಹಾಗೆ ನಿರ್ಲಕ್ಷಿಸಿದಳು, ಆ ನಂತರ ಮೆಲುದನಿಯಲ್ಲೇ ತನಗಿಷ್ಟವಿಲ್ಲ ಎಂದು ಹೇಳಿದಳು. ಆದರೆ ಅವನಿಗೆ ಅವಳು ಸಿಗುವುದರ ಬಗ್ಗೆ ಅನುಮಾನವೇ ಇರಲಿಲ್ಲ, ಯಾವಾಗ ಅನ್ನುವುದಷ್ಟೇ ಅವನ ಪ್ರಶ್ನೆಯಾಗಿತ್ತಷ್ಟೇ. ಅವನ ಕಾಟ ಹೆಚ್ಚಾದಾಗ ತನ್ನದೇ ರೀತಿಯಲ್ಲಿ ಪ್ರತಿಭಟಿಸತೊಡಗಿದಳು. ಅವನ ಜೊತೆ ಕ್ಯಾಬ್‌ನಲ್ಲಿ ಬರುವುದನ್ನು ನಿಲ್ಲಿಸಿ ಬಸ್‌ನಲ್ಲಿ ಓಡಾಡಲು ಶುರು ಮಾಡಿದಳು, ಒಬ್ಬಳೇ ಊಟ ಮಾಡುವುದನ್ನು ತಪ್ಪಿಸಲಾರಂಭಿಸಿದಳು. ಅರ್ಥವಾಗುವಂಥವನಾಗಿದ್ದರೆ ಇಷ್ಟರಲ್ಲೇ ಅವನಿಗೆ ಅರ್ಥವಾಗಬೇಕಿತ್ತು. ಆದರೆ ಅವನು ಸೋಲಿಗೆ ಸಿದ್ದನಿರಲಿಲ್ಲ. ಹಾಗಾಗಿ ಆಫೀಸಿನ ಪ್ರತೀ ಕೆಲಸದಲ್ಲಿಯೂ ಕೊಂಕು ತೆಗೆದ, ಅವಳ ಕೆಲಸಗಳನ್ನೆಲ್ಲ ಕಿತ್ತುಕೊಂಡ, ಅವಹೇಳನ ಮಾಡಿದ, ಮೂಲೆಗುಂಪು ಮಾಡಿದ ... ಆಗಲೇ ಅವಳು ನನ್ನೆದುರು ಕೂತು ಅಸಹಾಯಕತೆಯಿಂದ ಈ ಮಾತಾಡಿದ್ದು.