**ನಮ್ಮೊಳಗಿನ ಗಣೇಶ**

## ಮಕ್ಕಳಿಂದ ತೊಡಗಿ ಹಿರಿಯರವರೆಗೆ ಅನೇಕರಿಗೆ ಗಣೇಶನ ಮೇಲೆ ಭಕ್ತಿಗಿಂತಲೂ ಪ್ರೀತಿ ಜಾಸ್ತಿ. ಎಲ್ಲೋ ನಮ್ಮೊಳಗಿನ ತಿಂಡಿಪ್ರಿಯತೆ, ನಮ್ಮ ಸೋಮಾರಿತನ... ಇವೆಲ್ಲವೂ ಈತನಲ್ಲೂ ಇದೆಯೆನ್ನುವ ಕಾರಣಕ್ಕೇ ಇವನು ನಮಗೆ ಇಷ್ಟವಾಗುತ್ತಾನಾ? ಏಕದಂತನ ವ್ಯಕ್ತಿತ್ವದತ್ತ ಒಂದು ಆಪ್ತನೋಟ ಇಲ್ಲಿದೆ.

ಬಾಲ್ಯದಲ್ಲಿ ಗಣೇಶನ ಹಬ್ಬವೆಂದರೆ ಮುಖ್ಯ ಆಕರ್ಷಣೆ ಇದ್ದಿದ್ದು ಬೆಲ್ಲದ ಹೂರಣದ ಕರಿಗಡಬಿನಲ್ಲಿ. ಬೆಲ್ಲದಿಂದ ಮಾಡಿದ ಯಾವುದೇ ಸಿಹಿ ಕಂಡರೂ ನನಗೆ ಅತೀ ಪ್ರೀತಿ. ಹಾಗಾಗಿ ಗೌರಿ ಹಬ್ಬದ ಹೋಳಿಗೆ ಮತ್ತು ಗಣೇಶನ ಹಬ್ಬದ ಕಡುಬೆಂದರೆ ಪ್ರಾಣ. ನಮ್ಮ ಕಾಲೋನಿಯಲ್ಲಿದ್ದ ಎಲ್ಲರ ಮನೆಗೂ ಗಣೇಶನನ್ನು ನೋಡಲು ಹೋಗುತ್ತಿದ್ದೆವು. ಆಗ ಅವರು ಕೈಗಿಡುತ್ತಿದ್ದ ಕಡುಬನ್ನು ಕಂಡರೆ ವರ್ಷಕ್ಕೊಂದೇ ಸಲ ಯಾಕೆ ಇವನ ಹಬ್ಬ ಬರುತ್ತದೋ ಅಂತ ಹಳಹಳಿಸುವ ಹಾಗೆನಿಸುತ್ತಿತ್ತು. ಇನ್ನು ಊರೊಳಗೆ 108 ಗಣೇಶನನ್ನು ನೋಡಲು ಎಲ್ಲ ಮನೆಗೆ ಹೋದರೆ ಸಿಗುವ ಕಡಲೆಕಾಳು ಉಸಳಿ, ಕಡಲೆ ಹಿಟ್ಟು, ಕೊಬ್ಬರಿ ಸಕ್ಕರೆ ಇವುಗಳ ಕಾರಣದಿಂದ ಗಣೇಶನನ್ನು ತುಸು ಹೆಚ್ಚೇ ಪ್ರೀತಿಸುತ್ತಿದ್ದೆ. ಅಂದಿನ ದಿನ ಸರಭರನೇ 108 ಗಣೇಶನನ್ನು ನೋಡಿ ಚಂದ್ರ ಕಾಣುವ ಮೊದಲು ಮನೆ ಸೇರಿಕೊಳ್ಳಬೇಕು. ಅಪ್ಪನಿಗೆ ಯಾವುದೋ ಅಪವಾದ ಕಾಡಿದ್ದಕ್ಕೆ ಚೌತಿಯ ಚಂದ್ರನ ದರ್ಶನವೇ ಕಾರಣ ಅಂತ ಅಪ್ಪ, ಅಮ್ಮ ಅವತ್ತಿಗೂ, ಇವತ್ತಿಗೂ ನಂಬುವುದರಿಂದ ನಾವು ಅದನ್ನೆಲ್ಲ ನೋಡುವಂತಿರಲಿಲ್ಲ. ಸಂಜೆ ಮನೆ ಸೇರಿ ಸ್ಯಮಂತಕೋಪಾಖ್ಯಾನ ಓದುತ್ತಿದ್ದ ಅಪ್ಪನೆದುರು ಭಕ್ತಿಯಿಂದ ಕೂತು ಕೇಳಿಸಿಕೊಳ್ಳುತ್ತಿದ್ದೆ. ಅದಾದ ನಂತರವೂ ಅಮ್ಮ extra precautionary  
measure ತೆಗೆದುಕೊಂಡು ನಮ್ಮನ್ನು ಆಚೆ ಬಿಡುತ್ತಿರಲಿಲ್ಲ. ಆಮೇಲೆ ಯಾವತ್ತೋ ಒಂದು ದಿನ ಕಪಿಲೆಗೆ ಹೋಗಿ ಗಣೇಶನನ್ನು ಬೀಳ್ಕೊಟ್ಟು ಭಾರವಾದ ಮನಸ್ಸಿನಿಂದ ವಾಪಸ್ಸಾಗುತ್ತಿದ್ದೆವು.  
  
**ಅವನ ಜತೆಗೊಂದು ಬಾಂಧವ್ಯ**  
  
ಯಾಕೋ ಬರಬರುತ್ತ ಈ ರೀತಿಯ ಸಂಭ್ರಮಗಳೆಲ್ಲ ತಮ್ಮ ಹೊಳಪು ಕಳೆದುಕೊಂಡವು. ಎಲ್ಲ ಆಚರಣೆಗಳು ಬೋರ್ ಹೊಡೆಯಲು ಪ್ರಾರಂಭಿಸಿ ಹಬ್ಬದ ದಿನ ಕೂಡ ಕಾಟಾಚಾರಕ್ಕೆ ಕೈ ಮುಗಿವ ಲೆಕ್ಕಾಚಾರಕ್ಕಿಳಿದೆ. ಹೀಗೇ ವರ್ಷಗಳೇ ಕಳೆದುಹೋದವು. ಆ ನಡು ಮಧ್ಯದ ಒಂದಿಷ್ಟು ವರ್ಷಗಳಲ್ಲಿ ದೇವರಿಲ್ಲ ಅನ್ನುತ್ತ ಹಾರಾಟ ನಡೆಸಿದ್ದೂ ಆಯ್ತು. ಆ ನಂತರ ಮತ್ತೆ ಅಚಾನಕ್ ನನಗೂ, ಗಣೇಶನಿಗೂ ಬಾಂಧವ್ಯ ಬೆಳೆದದ್ದು ನಾನು ಸೆಕೆಂಡ್ ಪಿಯುಸಿ ಯಲ್ಲಿ ಓದುತ್ತಿರುವಾಗ   
  
ಒಂದು ಸಲ ಸೇಲಮ್‌ನಲ್ಲಿದ್ದ ಮಾಮನ ಮನೆಗೆ ಹೋಗಿದ್ದೆ. ನಡುರಾತ್ರಿಯಲ್ಲಿ ಅಸಾಧ್ಯ ಹೊಟ್ಟೆನೋವು ಶುರುವಾಯಿತು. ಅಮ್ಮನಿದ್ದಿದ್ದರೆ ‘ಅಬ್ಬೂ...’ ಅನ್ನಬಹುದಿತ್ತು. ಅವಳೂ ಇಲ್ಲದಾಗ ಯಾರನ್ನು ಕರೆಯಲಿ ಅಂತ ಗೊತ್ತಾಗದೇ ತುಂಬ ಹೊತ್ತು ನರಳಿದೆ. ಎಷ್ಟೋ ಹೊತ್ತಿನವರೆಗೂ ಕಡಿಮೆ ಆಗದಿದ್ದಾಗ ಹಿಂದಿನ ದಿನ ವಾಕ್ ಹೋಗಿದ್ದಾಗ ಹಿಂದಿನ ಬೀದಿಯಲ್ಲಿದ್ದ ಗಣೇಶನ ಗುಡಿ ನೆನಪಾಯಿತು. ಸಾಕಷ್ಟು ನರಳಿ ಮುಗಿದಿದ್ದರಿಂದ ಮತ್ತೇನೂ ಮಾಡಲು ತೋಚದೇ ‘ನನ್ನ ನೋವು ಕಡಿಮೆ ಮಾಡು ನೋಡೋಣ. ನಾಳೆ ಬಂದು ಪೂಜೆ ಮಾಡಿಸ್ತೀನಿ ನಿನಗೆ’ ಅಂತ ಒಂದು ರೀತಿಯ ಸವಾಲು/ಬೇಡಿಕೆ ಸಲ್ಲಿಸಿದೆ. ಅದಾದ ಎರಡು ನಿಮಿಷಗಳಲ್ಲಿ ನನ್ನ ಹೊಟ್ಟೆನೋವು ಮಾಯವಾಗಿತ್ತು. ನಾನೆಂಥ ಎಡಬಿಡಂಗಿ ಎಂದರೆ ಹೊಟ್ಟೆನೋವು ಮಾಯವಾದ ಕೂಡಲೇ ‘ಅಯ್ಯೋ ಎರಡು ನಿಮಿಷ ತಡೆದು ಬೇಡಿಕೆ ಸಲ್ಲಿಸಬೇಕಿತ್ತು. ತಾನಾಗಿ ತಾನೇ ನೋವು ಕಡಿಮೆ ಆಗ್ತಿತ್ತೋ ಏನೋ’ ಅಂತ ಅಂದುಕೊಂಡಿದ್ದೆ! ಗಣೇಶ ನನ್ನಂಥವಳನ್ನು ಕೂಡಾ ಸಹಿಸಿಕೊಳ್ಳುತ್ತಾನೆ ಅಂದರೆ ಅವನು ನಿಜಕ್ಕೂ ದಯಾಮಯನೇ ಇರಬೇಕು ಅಂದುಕೊಳ್ಳುತ್ತೇನೆ ಅವತ್ತಿಗೂ, ಇವತ್ತಿಗೂ.  
  
ಹಿಂದೂ ಧರ್ಮದಲ್ಲಿ ಅದ್ಯಾಕೋ ಸುಮಾರು ದೇವರುಗಳು, ಋಷಿ ಮುನಿಗಳು ಕೋಪಾವಿಷ್ಟರೇ. ಋಷಿಗಳೆಂದರೆ ಅರಿಷಡ್ವರ್ಗಗಳನ್ನು ಗೆದ್ದವರಾಗಿರಬೇಕಲ್ಲವೇ? ಅವರೂ ಮನುಷ್ಯರ ಹಾಗೆ ಅದ್ಯಾಕೆ ಅಷ್ಟೊಂದು ಕೂಗಾಡುತ್ತಾರೆ, ಸಿಟ್ಟಾಗುತ್ತಾರೆ, ಶಾಪ ಕೊಡುತ್ತಾರೆ ಅನ್ನುವುದು ನನ್ನನ್ನು ಯಾವತ್ತೂ ಕಾಡುವ ಪ್ರಶ್ನೆ. ಹಾಗೆಲ್ಲ ನಮ್ಮಂತೆ ಅವರೂ ಸಿಟ್ಟಾಗುವುದಿದ್ದರೆ ಅವರನ್ನು ದೇವರಂತ ಯಾಕೆ ಪರಿಗಣಿಸಬೇಕು ಅನ್ನುವುದೂ ನನ್ನ ತಲೆಹರಟೆ ಪ್ರಶ್ನೆ. ಆದರೆ ಈ ನಮ್ಮ ಗಣೇಶ ಮಾತ್ರ ಚಂದ್ರನೊಬ್ಬನ ಮೇಲೆ ಸಿಟ್ಟಾಗಿದ್ದು ಬಿಟ್ಟರೆ ಮತ್ತೆಂದೂ ಉಗ್ರನಾದ ಯಾವುದೇ ಕಥೆ ಕೇಳಿಲ್ಲ. ಅವನು ಯಾರಿಗೂ ಶಾಪ ಕೊಟ್ಟ ಕಥೆ ನನಗೆ ಗೊತ್ತಿಲ್ಲ. ಹಾಗಾಗಿ ನನಗೆ ಗಣೇಶನನ್ನು ಕಂಡರೆ ‘ನಮ್ಮ ಮನೆಯವನು’ ಅನ್ನಿಸಿ ಮುದ್ದು ಬರುತ್ತದೆಯೇ ಹೊರತು, ಎಂದೂ ಭಯವೆನ್ನಿಸುವುದೇ ಇಲ್ಲ. ಎಂದೂ ಸಿಟ್ಟಾಗದವನು, ಚಂದ್ರ ಇವನನ್ನು ಕಂಡು ನಕ್ಕ ಮಾತ್ರಕ್ಕೆ ಯಾಕೆ ಆ ಪರಿ ಸಿಟ್ಟಾದನೋ ಅಂತ ಆಶ್ಚರ್ಯವೆನಿಸುತ್ತದೆ. ಸಾಧಾರಣವಾಗಿ ಡುಮ್ಮಗಿರುವವರು ಬೇರೆಯವರು ಡುಮ್ಮ ಅಂತ ಹಾಸ್ಯ ಮಾಡುವ ಮೊದಲೇ ತಮ್ಮನ್ನು ತಾವೇ ಹಾಸ್ಯ ಮಾಡಿಕೊಂಡು ಬಿಡುತ್ತಾರೆ. ಆದರೆ ಎಂದೂ ಸಿಟ್ಟುಗೊಳ್ಳದ ಗಣೇಶ ಮಾತ್ರ ಅದ್ಯಾಕೆ ಆ ರೀತಿ beauty conscious ಆಗಿಬಿಟ್ಟು ಚಂದ್ರನ ಮೇಲೆ ಸಿಟ್ಟಾದ? ಅದಾದ ಮೇಲೆ ಮುಂದೆಂದೂ ಅವನು ಮತ್ತೆ ಯಾರ ಮೇಲೂ ಸಿಟ್ಟು ಮಾಡಿಕೊಂಡ ಕಥೆ ಈವರೆಗೂ ಕಿವಿಗೆ ಬಿದ್ದಿಲ್ಲ. ಈ ಶಾಂತ ದೇವರೆಂದರೆ ನನಗೆ ಅದಕ್ಕೇ ಇಷ್ಟವಾಗುತ್ತಾನೆ.