**ರಷ್ಯಾ ವಿರುದ್ದ ಅಂತರ್ಜಾಲ ದಿಗ್ಬಂಧನ ಹೇಗಿದೆ ಗೊತ್ತಾ? ಭಯಹುಟ್ಟಿಸುವ ಹಾಗೂ ಊಹೆಗೂ ನಿಲುಕದ ಸ್ಥಿತಿ.**

## ರಷ್ಯಾದ ವಿರುದ್ಧ ಅಮೆರಿಕಾ, ಫ್ರಾನ್ಸ್ ಮತ್ತು ಇಂಗ್ಲೆಂಡ್ ಸೇರಿದಂತೆ ಹಲವು ದೇಶಗಳು ಮುಗಿಬಿದ್ದಿವೆ. ರಷ್ಯಾದ ವಿರುದ್ಧ ಯುದ್ಧವೊಂದನ್ನು ಬಿಟ್ಟು ಏನೆಲ್ಲಾ ಮಾಡಬೇಕೋ ಅವೆಲ್ಲವನ್ನೂ ಈ ದೇಶಗಳು ಮಾಡುತ್ತಿವೆ. ಇದೇ ರೀತಿಯಲ್ಲಿ ರಷ್ಯಾದ ಮೇಲೆ ಹೇರಲಾಗಿರುವ ತಂತ್ರಜ್ಞಾನ ದಿಗ್ಬಂಧನವು ಇತರೆ ದೇಶದ ಅವಲಂಬನೆ ಎಷ್ಟು ಕಷ್ಟ ಎಂಬುದು ಭಾರತವನ್ನು ಬಹುವಾಗಿ ಎಚ್ಚರಿಸುತ್ತಿದೆ.

ಒಂದು ದೇಶವು ಮತ್ತೊಂದು ದೇಶವನ್ನು ತನ್ನ ಹಿಡಿತಕ್ಕೆ ತೆಗೆದುಕೊಳ್ಳಬೇಕು ಎಂದರೆ ಆ ದೇಶದ ವಿರುದ್ಧ ಯುದ್ಧ ಮಾಡಿ ಗೆಲ್ಲಬೇಕು ಎಂಬ ಕಾಲವಿತ್ತು. ಆದರೆ, ಈಗ [ತಂತ್ರಜ್ಞಾನ](https://vijaykarnataka.com/topics/%E0%B2%A4%E0%B2%82%E0%B2%A4%E0%B3%8D%E0%B2%B0%E0%B2%9C%E0%B3%8D%E0%B2%9E%E0%B2%BE%E0%B2%A8" \t "_blank) ಅವಲಂಬನೆಯೇ ಸಾಕಾಗುತ್ತದೆ. ರಷ್ಯಾ ಮತ್ತು ಉಕ್ರೇನ್ ಯುದ್ಧ ನಡೆಯುತ್ತಿರುವುದರಿಂದ ಇಡೀ ವಿಶ್ವವೇ ಆತಂಕದಲ್ಲಿದೆ. ರಷ್ಯಾದ ವಿರುದ್ಧ ಅಮೆರಿಕಾ, ಫ್ರಾನ್ಸ್ ಮತ್ತು ಇಂಗ್ಲೆಂಡ್ ಸೇರಿದಂತೆ ಹಲವು ದೇಶಗಳು ಮುಗಿಬಿದ್ದಿವೆ. ರಷ್ಯಾದ ವಿರುದ್ಧ ಯುದ್ಧವೊಂದನ್ನು ಬಿಟ್ಟು ಏನೆಲ್ಲಾ ಮಾಡಬೇಕೋ ಅವೆಲ್ಲವನ್ನೂ ಈ ದೇಶಗಳು ಮಾಡುತ್ತಿವೆ. ಇದೇ ರೀತಿಯಲ್ಲಿ ರಷ್ಯಾದ ಮೇಲೆ ಹೇರಲಾಗಿರುವ ತಂತ್ರಜ್ಞಾನ ದಿಗ್ಬಂಧನವು, ಇತರೆ ದೇಶದ ತಂತ್ರಜ್ಞಾನದ ಅವಲಂಬನೆ ಎಷ್ಟು ಕಷ್ಟ ಎಂಬುದು ಭಾರತವನ್ನು ಬಹುವಾಗಿ ಎಚ್ಚರಿಸುತ್ತಿದೆ. ಹೌದು, ರಷ್ಯಾ ವಿರುದ್ದ ಅಂತರ್ಜಾಲ ದಿಗ್ಬಂಧನವನ್ನು ಹೇರಲಾಗಿದ್ದು, ರಷ್ಯಾ ದೇಶವನ್ನು ಇದು ಬಹುವಾಗಿ ಕಾಡುತ್ತಿದೆ. ರಷ್ಯಾದ ತಂತ್ರಜ್ಞಾನ ಲೋಕದಲ್ಲಿ ಏನೆಲ್ಲಾ ಬದಲಾವಣೆಗಳು ಹಾಗೂ ಸಮಸ್ಯೆಗಳಾಗಿವೆ ಎಂಬ ಕುತೂಹಲಕಾರಿ ವಿಷಯಗಳನ್ನು ತಿಳಿಯೋಣ ಬನ್ನಿ.

ರಷ್ಯಾ ವಿರುದ್ದ ಅಂತರ್ಜಾಲ ದಿಗ್ಬಂಧನದ ಪರಿಣಾಮವಾಗಿ, ಅಮೆರಿಕಾ ಸೇರಿದಂತೆ ಅಂತರಾಷ್ಟ್ರೀಯ ಕಂಪೆನಿಗಳ ಒಡೆತನದಲ್ಲಿರುವ ರಷ್ಯಾದ ಬ್ಯಾಂಕುಗಳ ಎಟಿಎಂ ಕಾರ್ಡ್, ಕ್ರೆಡಿಟ್ ಕಾರ್ಡ್‌ಗಳು ಇದೀಗ ರಷ್ಯಾದಲ್ಲಿ ಕೆಲಸ ಮಾಡುತ್ತಿಲ್ಲ. ಜಾಗತಿಕ ಮನ್ನಣೆ ಪಡೆದಿರುವ ಆಪಲ್ ಪೇ ಮತ್ತು ಗೂಗಲ್ ಪೇ ಸೇವೆಗಳನ್ನು ರಷ್ಯಾದಲ್ಲಿ ಸ್ಥಗಿತಗೊಳಿಸಲಾಗಿದೆ. ಫೇಸ್‌ಬುಕ್ ಮತ್ತು ಟ್ವಿಟರ್ ಸಂಸ್ಥೆಗಳು ರಷ್ಯಾದ ಜಾಹೀರಾತುಗಳನ್ನು ನಿಷೇಧಿಸಿವೆ. ರಷ್ಯಾ ಮೂಲದಿಂದ ಬರುವ ಎಲ್ಲಾ ಸಂದೇಶ, ವಿಡಿಯೋಗಳನ್ನು ಉಕ್ರೇನ್‌ನಲ್ಲಿ ಪ್ರಸಾರ ಮಾಡದಂತೆ ಕ್ರಮ ಕೈಗೊಳ್ಳಲಾಗಿದೆ. ಯುಟ್ಯೂಬ್ ನಲ್ಲಿ ರಷ್ಯಾ ಚಾನೆಲ್‌ಗಳ ಜಾಹೀರಾತು ಆದಾಯಕ್ಕೆ ತಡೆಹಿಡಿಯಲಾಗಿದೆ. ರಷ್ಯಾ ಟುಡೇ, ಸ್ಪುಟ್ನಿಕ್ ಮತ್ತು ಅದರ ಅಂಗಸಂಸ್ಥೆಗಳನ್ನು ನಿಷೇಧಿಸಲಾಗಿದೆ ಎಂದು ಯೂನಿಯನ್ ಪ್ರಕಟಿಸಿದೆ. ಯುದ್ಧದಿಂದ ನಲುಗಿರುವ ಉಕ್ರೇನ್‌ನಲ್ಲಿ ರಷ್ಯಾದ ಮಾಧ್ಯಮಗಳ ಖಾತೆಗಳನ್ನು ನಿಯಂತ್ರಣಕ್ಕೆ ಒಳಪಡಿಸಲಾಗಿದೆ ಎಂದು ಫೇಸ್‌ಬುಕ್ ಒಡೆತನದ ಮೆಟಾ ಸಂಸ್ಥೆ ತಿಳಿಸಿದೆ. ಅಮೆಜಾನ್ ವೆಬ್ ಸೇವೆಗಳು ರಷ್ಯಾದ ಹೊಸ ಕ್ಲೌಡ್ ಕಂಪ್ಯೂಟಿಂಗ್ ಖಾತೆಗಳನ್ನು ನಿರ್ಬಂಧಿಸಿದೆ.  
  
ಈ ಎಲ್ಲಾ ಪಾಶ್ಚಿಮಾತ್ಯ ಕಂಪೆನಿಗಳು ರಷ್ಯಾ ವಿರುದ್ದ ಅಂತರ್ಜಾಲ ದಿಗ್ಬಂಧನವು ಅಂತರಾಷ್ಟ್ರೀಯ ಮಟ್ಟದಲ್ಲಿ ತಂತ್ರಜ್ಞಾನ ಅವಲಂಬನೆಯು ಎಷ್ಟು ಕಷ್ಟ ಎಂಬುನ್ನು ತೋರಿಸಿಕೊಡುತ್ತಿದೆ. ಯೂಟ್ಯೂಬ್, ಫೇಸ್‌ಬುಕ್ ಮತ್ತು ಅಮೆಜಾನ್ ಸೇರಿದಂತೆ ಪಾಶ್ಚಿಮಾತ್ಯ ಇಂಟರ್ನೆಟ್ ಕಂಪೆನಿಗಳಿಂದ ಸೇವೆಗಳನ್ನು ಪಡೆಯುತ್ತಿದ್ದ ರಷ್ಯಾಕ್ಕೆ ಮತ್ತು ರಷ್ಯಾ ಜನತೆಗೆ ಇದು ಭಾರೀ ಸಮಸ್ಯೆಯನ್ನು ಉಂಟುಮಾಡಿದೆ. ಯುದ್ಧದ ಪರಿಣಾಮವಾಗಿ ಒಮ್ಮಿಂದೊಮ್ಮೆಲೆ ಸೇವೆಗಳನ್ನು ಸ್ಥಗಿತಗೊಳಿಸಿರುವುದು ಅಲ್ಲಿನ ಜನತೆಗೆ ಉಸಿರುಗಟ್ಟಿಸುವಂತೆ ಮಾಡಿದೆ. ಈಗ ರಷ್ಯಾ ದೇಶದಲ್ಲಿನ ತಂತ್ರಜ್ಞಾನ ಕಂಪೆನಿಗಳು ಸ್ವಂತವಾಗಿ ಈ ಎಲ್ಲಾ ಸೇವೆಗಳನ್ನು ಒದಗಿಸುವಂತಹ ತಂತ್ರಜ್ಞಾನವನ್ನು ಅಭಿವೃದ್ದಿಪಡಿಸಲು ಮುಂದಾಗಿವೆ. ಆದರೆ, ಈಗಾಗಲೇ ಪಾಶ್ಚಿಮಾತ್ಯ ರಾಷ್ಟ್ರಗಳ ತಂತ್ರಜ್ಞಾನ ಸೇವೆಗಳಿಗೆ ಅಲ್ಲಿನ ಜನರು ಅವಲಂಬನೆ ಹೆಚ್ಚಿರುವುದರಿಂದ ಇರುವ ಸಮಯದ ಮಿತಿಯಲ್ಲಿ ಅದು ಸಾಧ್ಯವಾಗುತ್ತಿಲ್ಲ. ಇದು ನಮ್ಮ ಭಾರತ ದೇಶಕ್ಕೂ ಅನ್ವಯವಾಗಲಿದ್ದು, ಚೀನಾ ದೇಶದ ದಾರಿಯಲ್ಲಿ ತಂತ್ರಜ್ಞಾನ ಸ್ವಾವಲಂಬನೆಯತ್ತ ಸಾಗದಿದ್ದರೆ, ನಮ್ಮ ಭವಿಷ್ಯದ ಭಾರತದ ಸ್ಥಿತಿಯನ್ನು ಊಹಿಸಿಕೊಳ್ಳಲು ಸಾಧ್ಯವಿಲ್ಲ. ಹೌದು, ವಿಶ್ವದಲ್ಲೇ ಅತ್ಯಂತ ಹೆಚ್ಚು ಜನಸಂಖ್ಯೆಯನ್ನು ಹೊಂದಿರುವ ಎರಡನೇ ದೇಶ ನಮ್ಮ ಭಾರತ. ಸುಮಾರು ನೂರಮುವತ್ತು ಕೋಟಿಗೂ ಹೆಚ್ಚು ಜನಸಂಖ್ಯೆ ಹೊಂದಿರುವ ದೇಶದಲ್ಲಿನ ತಂತ್ರಜ್ಞಾನ ದಿಗ್ಗಜ ಕಂಪೆನಿಗಳೆಲ್ಲವೂ ಅಮೆರಿಕಾ ಮೂಲದ ಗೂಗಲ್, ಯೂಟ್ಯೂಬ್, ಫೇಸ್‌ಬುಕ್ ಮತ್ತು ಅಮೆಜಾನ್. ಈ ಎಲ್ಲಾ ಪಾಶ್ಚಿಮಾತ್ಯ ಟೆಕ್ ಕಂಪೆನಿಗಳು ಭಾರತದಲ್ಲಿ ಎಷ್ಟು ಆಳವಾಗಿ ಬೇರೂರಿವೆ ಎಂದರೆ, ಈ ಎಲ್ಲಾ ಕಂಪೆನಿಗಳು ಭಾರತದಲ್ಲಿ ಸೇವೆಯನ್ನು ಸ್ಥಗಿತಗೊಳಿಸಲಿವೆ ಎಂಬುದೇ ನಮ್ಮ ಊಹೆಗೂ ಸಿಲುಕದು. ಹಾಗಾಗಿ, ಭಾರತ ದೇಶ ಇದೀಗ ತಂತ್ರಜ್ಞಾನ ಸ್ವಾವಲಂಬನೆಯತ್ತ ಹೆಜ್ಜೆಹಾಕಬೇಕಿದೆ. ನಮ್ಮಿಂದ ಲಾಭ ಪಡೆಯವುದು ಮಾತ್ರವಲ್ಲದೇ ನಮ್ಮನ್ನೆ ನಿಯಂತ್ರಿಸುತ್ತಿರುವ ಅಮೆರಿಕಾ ಅಥವಾ ಚೀನಾ ಮೂಲದ ಕಂಪೆನಿಗಳನ್ನು ಸಾಧ್ಯವಾದಷ್ಟು ಕಟ್ಟಿಹಾಬೇಕಿದೆ. ಭಾರತೀಯರ ಸ್ಮಾರ್ಟ್‌ಫೋನ್‌ಗಳೆಲ್ಲವೂ ಈ ಎರಡೂ ದೇಶಗಳ ಕೈಗೊಂಬೆಗಳಾಗಿವೆ. ಪ್ರತಿ ಭಾರತೀಯನ ಡಿಜಿಟಲ್ ನಿಯಂತ್ರಣವನ್ನು ಈ ಎರಡೂ ದೇಶಗಳ ಟೆಕ್ ಕಂಪೆನಿಗಳು ನಿಯಂತ್ರಿಸುತ್ತಿವೆ. ಭಾರತ ದೇಶದ ಜನತೆ ಮತ್ತು ಸರ್ಕಾರಗಳು ಈ ಬಗ್ಗೆ ಮುನ್ನೆಚ್ಚರಿಕೆ ವಹಿಸದಿದ್ದರೆ ನಮ್ಮ ಕಥೆ ಏನಾಗಬಹುದು ಎಂಬುದನ್ನು ಊಹಿಸಿ ನೋಡಿ.