**ಕನ್ನಡ ಲಿಪಿ ಸುದಾರಣೆಯ ಪರಂಪರೆ**

ಕನ್ನಡಕ್ಕೆ ಈ ಲಿಪಿಸುದಾರಣೆ ಎಂಬುದು ಹೊಸದೇನಲ್ಲ. ಕನ್ನಡ ಸಮಾಜ ಕನ್ನಡಕ್ಕೆ ಲಿಪಿಯನ್ನು ಅಳವಡಿಸಿಕೊಂಡ ದಿನದಿಂದಲೆ ಲಿಪಿ ಸುದಾರಣೆಗೆ, ಬದಲಾವಣೆಗೆ, ಅವಶ್ಯವಾದ ಲಿಪಿಗಳನ್ನು ಸೇರಿಸಿಕೊಳ್ಳುವುದಕ್ಕೆ ಮತ್ತು ಅನವಶ್ಯವೆನಿಸಿದ ಲಿಪಿಗಳನ್ನು ತೆಗೆದುಹಾಕುವುದಕ್ಕೆ ಮುಕ್ತವಾಗಿದೆ. ಈ ಬರವಣಿಗೆಯಲ್ಲಿ ಕನ್ನಡದಾಗ ಲಿಪಿ ಬದಲಾವಣೆಯ ಇತಿಹಾಸವನ್ನು ತೋರಿಸುವ ಪ್ರಯತ್ನ ಮಾಡಿದೆ.

ಕನ್ನಡಕ್ಕೆ ಲಿಪಿಯನ್ನು ಅಳವಡಿಸಿಕೊಂಡದ್ದು ಸುಮಾರು ಎರಡು ಸಾವಿರ ವರುಶಗಳ ಹಿಂದೆ. ಇಲ್ಲಿ ಅಸೋಕನಿಂದಾಗಿ ಬಾರತಕ್ಕೆ ಬಂದ ಲಿಪಿಯ ಬಗೆಗೆ ಒಂದೆರಡು ಸಾಲುಗಳನ್ನು ಬರೆಯಬಹುದು. ಅದರಿಂದ ಕನ್ನಡ ಲಿಪಿಯನ್ನು ಅಳವಡಿಸಿಕೊಳ್ಳುವುದು ಎಶ್ಟು ಸಹಜವಾಯಿತು ಎಂಬುದನ್ನು ಮನವರಿಕೆ ಮಾಡಿಕೊಳ್ಳುವುದಕ್ಕೆ ಸಹಾಯಕವಾಗುತ್ತದೆ. ಅಸೋಕ ಬವುದ್ದ ದರ‍್ಮವನ್ನು ಸ್ವೀಕರಿಸಿದ ನಂತರ ಶಾಸನಗಳನ್ನು ಹಾಕಿಸುವ ವಿಚಾರ ಮಾಡಿ, ಚಪಡ ಎಂಬ ಲಿಪಿಕಾರನನ್ನು ಕರೆಸುತ್ತಾನೆ. ಅವನನ್ನು ತನ್ನ ದೇಶದೊಳಗೆ ಶಾಸನ ಬರೆಯುವುದಕ್ಕೆ ಕಳಿಸುತ್ತಾನೆ. ಇದರಿಂದ ಬಾರತ ದೇಶದಾಗ ಬರವಣಿಗೆ ಇತಿಹಾಸ ಮೊದಲಾಯಿತು, ಆ ಮೂಲಕ ಬಾರತದ ಇತಿಹಾಸ ಕಾಲವೂ ಮೊದಲಾಯಿತು. ಅಸೋಕ ಹೊರಡಿಸಿದ ಹಲವು ಶಾಸನಗಳನ್ನು ಕರ‍್ನಾಟಕ ಪ್ರದೇಶದಲ್ಲಿ ಕೆತ್ತಲಾಗಿದೆ. ಅಸೋಕನ ಹೆಚ್ಚಿನ ಸಂಕೆಯ ಶಾಸನಗಳು ಈ ಪ್ರದೇಶದಲ್ಲಿ ಸಿಕ್ಕಿರುವುದು ಬರವಣಿಗೆ ಇಲ್ಲಿ ಬೆಳೆಯುವುದಕ್ಕೆ ಒಂದು ಪ್ರದಾನ ಕಾರಣವಾಗಿದೆ. ಅದರ ಜೊತೆಗೆ ಇಂದಿನ ಹಯ್ದರಾಬಾದ ಕರ‍್ನಾಟಕ ಪ್ರದೇಶದಲ್ಲಿ ಅಸೋಕನ ಶಾಸನಗಳು ಇಡಿಕಿರಿದಿರುವುದು (ಮಸ್ಕಿ, ಕೊಪ್ಪಳ, ಪಾಲ್ಕಿಗುಂಡು, ಸನ್ನತಿ, ಕನಗನಹಳ್ಳಿ ಮೊ.) ಈ ಪ್ರದೇಶದಾಗ ಬರವಣಿಗೆ ಬೆಳೆಯುವುದಕ್ಕೆ ಮತ್ತೊಂದು ಕಾರಣವಾಗಿರುವ ಸಾದ್ಯತೆ ಇದೆ. ಇವುಗಳೊಂದಿಗೆ ಇನ್ನೊಂದು ಮಹತ್ವದ ಕಾರಣ ಅಂದಿನ ಕಾಲದ ಬಹುದೊಡ್ಡ ಬವುದ್ದ ಕೇಂದ್ರ ಸನ್ನತಿ-ಕನಗನಹಳ್ಳಿ. ಕ್ರಿಸ್ತಪೂರ‍್ವ ಕಾಲದಲ್ಲಿಯೆ ಈ ಕೇಂದ್ರದಲ್ಲಿ ವ್ಯಾಪಕವಾದ, ವಿಶ್ವಮಟ್ಟದ ಬವುದ್ದಿಕ ಚಟುವಟಿಕೆಗಳು ನಡೆದಿವೆ. ಈ ಪ್ರದೇಶವೊಂದರಲ್ಲಿಯೆ ಸುಮಾರು ೨೦೦ಕ್ಕೂ ಹೆಚ್ಚಿನ ಬಿಡಿ ಬಿಡಿ ಬರಹಗಳು ದೊರಕಿರುವುದು, ವಿವಿದ ಶಾಸ್ತ್ರಗಳ ಹಲವು ಪಾರಿಬಾಶಿಕಗಳು ಬಳಕೆಯಾಗಿರುವುದು, ಮಹಾರಾಜ ಅಸೋಕನ ಚಿತ್ರವನ್ನು ಕೆತ್ತಿರುವುದು, ಬವುದ್ದ ದರ‍್ಮದ ಉನ್ನತ ಚಟುವಟಿಕೆಗಳು, ಈ ಎಲ್ಲವುಗಳಿಗೆ ಪೂರಕವಾಗಿ ಅಂದು ಇಲ್ಲಿ ಇದ್ದಿರಬಹುದಾದ ಹಲವು ವಿದ್ವಾಂಸರು ಈ ಎಲ್ಲವೂ ಒಟ್ಟೊಟ್ಟಿಗೆ ಈ ಪ್ರದೇಶದ ಮೇಲೆ ಸಹಜವಾಗಿಯೆ ಪ್ರಬಾವ ಬೀರಿರುತ್ತವೆ. ಹೀಗಾಗಿ ಕನ್ನಡಕ್ಕೆ ಲಿಪಿಯನ್ನು ಅಳವಡಿಸಿಕೊಳ್ಳುವ ಕೆಲಸ ಅಸೋಕನ ಶಾಸನಗಳ ನಂತರದ ಒಂದೆರಡು ಶತಮಾನಗಳಲ್ಲಿಯೆ ನಡೆದುಹೋಗಿದೆ.