ಈ ನಡುವೆ ಬಿ.ಎಂ.ಶ್ರೀ ಅವರ ಲಿಪಿ ಸುದಾರಣೆ ಪ್ರಯತ್ನವನ್ನೂ ಇಲ್ಲಿ ಉಲ್ಲೇಕಿಸಬಹುದು. ಶ್ರೀಯವರ ಪ್ರಯತ್ನ ಬಾಶೆ ಆದರಿಸಿದ ಪ್ರಯತ್ನ ಅಲ್ಲ. ಮುದ್ರಣಕ್ಕೆ ಅನುವಾಗಲಿ ಎಂಬ ಕಾರಣದಿಂದ ಲಿಪಿಯ ಸುದಾರಣೆಯನ್ನು ಅವರು ಪ್ರಸ್ತಾಪಿಸಿದರು. ಮಹಾಪ್ರಾಣಗಳು ಸೇರಿ ಹಲವು ವ್ಯಂಜನಗಳು ಮತ್ತು ಸ್ವರಗಳಲ್ಲಿ ಉದ್ದಕ್ಕರಗಳನ್ನು ತೆಗೆದುಬಿಡಬಹುದು ಎಂಬ ವಾದ ಮುಂದಿಟ್ಟರು. ಆದರೆ, ಕನ್ನಡದ ಬಹುದೊಡ್ಡ ವಿದ್ವಾಂಸರು, ವಿದ್ವತ್‌ಜಗತ್ತಿನಲ್ಲಿ ಬಹು ಪ್ರಬಾವಿಯೂ ಆಗಿದ್ದ ಶ್ರೀಯವರ ಈ ವಾದವನ್ನು ಯಾರೂ ಅಶ್ಟು ಮಹತ್ವದ್ದಾಗಿ ಪರಿಗಣಿಸಲಿಲ್ಲ. ಹಾಗಾಗಿ ಅದು, ಒಂದು ಪ್ರಯತ್ನವಾಗಿ ಮಾತ್ರ ಉಳಿದುಕೊಂಡಿತು.

ಇದರ ನಂತರ ಮತ್ತೆ ಲಿಪಿಯನ್ನು ಬದಲಿಸಿದ ಒಂದು ಪ್ರಕ್ರಿಯೆ ಆದುನಿಕ ಕಾಲದಲ್ಲಿ ಅದುವರೆಗೆ ಲಿಪಿಯಲ್ಲಿ ಕೆಲಸವೇನೂ ಇಲ್ಲದಿದ್ದರೂ ಆಲಂಕಾರಿಕವಾಗಿ ಇದ್ದ ೠ ಲಿಪಿಯನ್ನು ತೆಗೆದದ್ದು. ಈ ಲಿಪಿಯನ್ನು ಕನ್ನಡದಿಂದ ತೆಗೆಯುತ್ತಿದ್ದೇವೆ ಎಂದು ಯಾರೂ ಗೋಶಣೆ ಮಾಡಿಲ್ಲ ಮತ್ತು ಆ ಲಿಪಿಯನ್ನು ತೆಗೆದ ನಂತರ ಯಾಕೆ ತೆಗೆಯಲಾಯಿತು ಎಂದು ಯಾರೂ ಕೇಳಿಲ್ಲ. ಅನವಶ್ಯವಾದ ಒಂದು ಲಿಪಿಯನ್ನು ತೆಗೆದಿರುವುದು ಯಾರಿಗೂ ಒಂದು ವಿಶಯ ಆಗಿರಲಿಲ್ಲ.

ಆನಂತರ ಒಂದು ಕುತೂಹಲದ ಬೆಳವಣಿಗೆ ಋ ಅಕ್ಕರಕ್ಕೆ ಸಂಬಂದಿಸಿದ್ದು. ಬಾಶಾವಿಗ್ನಾನಿ ಒಬ್ಬರು ಪಟ್ಯಪುಸ್ತಕ ತಯಾರಿ ಸಮಿತಿಯಲ್ಲಿದ್ದು ರ ಅಕ್ಕರವನ್ನು ಮಕ್ಕಳಿಗೆ ಕಲಿಸುವುದು ಬೇಡ ಎಂದು ಪಟ್ಯಪುಸ್ತಕದಿಂದ ತೆಗೆದುಬಿಟ್ಟರು. ಅದರಿಂದ ಸಮಾಜದಲ್ಲಿ ದೊಡ್ಡಪ್ರಮಾಣದ ಚರ‍್ಚೆ ಶುರುವಾಯಿತು. ಕನ್ನಡದಲ್ಲಿ ಲಿಪಿ ಬದಲಾವಣೆ ವಿರುದ್ದವಾದ ದೊಡ್ಡಪ್ರಮಾಣದ ಚರ‍್ಚೆ ಇದಾಗಿತ್ತು, ಹಾಗೆ ಲಿಪಿ ಬದಲಾವಣೆ ಬಗೆಗಿನ ಮೊದಲ ದೊಡ್ಡಪ್ರಮಾಣದ ಚರ‍್ಚೆಯೂ ಹವುದು.

ಆನಂತರ ಒಟ್ಟಾರೆ ಕನ್ನಡ ಲಿಪಿ ಸುದಾರಣೆಯಲ್ಲಿ ಬಹು ಮಹತ್ವದ್ದು ಎಂದು ಹೇಳಬಹುದಾದ ಒಂದು ಬೆಳವಣಿಗೆ ನಡೆಯುತ್ತದೆ. ಶಂಕರಬಟ್ಟರು ಕನ್ನಡದಾಗ ಇಲ್ಲದ ‘ಮಹಾಪ್ರಾಣ’ಗಳು, ‘ಷ್’ ವ್ಯಂಜನ, ‘ಋ’ ಸ್ವರ, ‘ಐ’ ಮತ್ತು ‘ಔ’ ಸಂದ್ಯಕ್ಕರಗಳು ಮತ್ತು ಅನವಶ್ಯಕವಾಗಿ ಇರುವ ರ್ ಕಾರದ ಇನ್ನೊಂದು ರೂಪವಾದ ‘೯’ ಈ ಲಿಪಿಗಳನ್ನು ಕನ್ನಡದ ಬರಹದಲ್ಲಿ ಬಿಟ್ಟುಬಿಡಬಹುದು ಎಂಬ ಸರಳವಾದೊಂದು ವಿಚಾರವನ್ನು ೨೦೦೭ರಲ್ಲಿ ಪ್ರಸ್ತುತಪಡಿಸಿದರು. ಅದರಂತೆ ಅವರು ತಮ್ಮ ಬರವಣಿಗೆಯಲ್ಲಿ ಅವುಗಳನ್ನು ಬಿಟ್ಟರು. ಶಂಕರಬಟ್ಟರಿಗಿಂತ ಮೊದಲು ಋ ಲಿಪಿಯನ್ನು ಬಿಟ್ಟು ಪುಸ್ತಕ ಪ್ರಕಟಿಸಿದ್ದ ನಾನು ಬಟ್ಟರ ಜೊತೆಜೊತೆಯಲ್ಲಿ ಬದಲಿತ ಲಿಪಿಯಲ್ಲಿ ಬರೆಯಲು ಶುರು ಮಾಡಿದೆ. ಆನಂತರ ಹಲವರು ಈ ರೀತಿ ಬರೆಯುತ್ತಿದ್ದಾರೆ.  
ಇದು ಕನ್ನಡದಾಗ ಬಹುದೊಡ್ಡ ಚರ‍್ಚೆಗೆ ಗ್ರಾಸವಾಯಿತು. ಸಾವಿರಾರು ವರುಶಗಳ ಕಾಲ ಇಡಿಯ ಸಮಾಜ ಬಳಸಿಕೊಂಡು ಬಂದ ಒಂದು ವ್ಯವಸ್ತೆಯನ್ನು ಬದಲಿಸಬೇಕು ಎಂದಾಗ ಇಂತಾ ಚರ‍್ಚೆಯ ಅವಶ್ಯಕತೆ ಕಂಡಿತ ಇದೆ. ಆದರೆ, ಚರ‍್ಚೆ ನಡೆಯಬೇಕಾದ ರೀತಿಯಲ್ಲಿ ನಡೆಯದೆ ದಾರಿ ತಪ್ಪಿ ನಡೆಯುತ್ತಿದೆ.