**ಚಪ್ಪಾಳೆಯ ಮೇಲೆ ಚಪ್ಪಾಳೆ**

ಹೀಗೆ ನನಗೆ ಹತ್ತು ರೂಪಾಯಿಯ ಲಾಭನಷ್ಟ ವ್ಯವಹಾರದ ತಮಾಶೆಗೆ ಕಾರಣರಾದ ಹಾಸ್ಯಕವಿಯ ಜತೆ ಮುಂದೆ ಹತ್ತಾರು ವೇದಿಕೆಗಳನ್ನು ಹಂಚಿಕೊಳ್ಳಲಿದ್ದೇನೆಂದು ನನಗಾದರೂ ಎಲ್ಲಿಯ ಕನಸು ಬಿದ್ದಿತ್ತು? ಮಂಗಳೂರಿಗೆ ಉದ್ಯೋಗ ನಿಮಿತ್ತ ಬಂದಿಳಿದೆ. ಕಡಿಮೆ ಸಂಬಳದ ಆ ದಿನಗಳಲ್ಲಿ ಮನೆ ಮಾಡುವುದು ಅಷ್ಟು ಸುಲಭವಿರಲಿಲ್ಲ. ಕಾರ್ಪೋರೇಷನ ಬ್ಯಾಂಕ್‌ ಉದ್ಯೋಗಿ ಸ್ನೇಹಿತೆಯೊಬ್ಬಳು ತನ್ನ ಜತೆ ಉದ್ಯೋಗಸ್ಥ ಮಹಿಳೆಯರ ವಸತಿ ಗೃಹವೊಂದರಲ್ಲಿ ಆಶ್ರಯ ಕೊಟ್ಟಳ. ಅವಳ ಜತೆ ಸುತ್ತಾಡುತ್ತ ಅವಳ ಬ್ಯಾಂಕಿಗೆಲ್ಲ ಆಗಾಗ ಹೋಗುವುದಿತ್ತು. ಹಾಗೆ ಹೋದ ಒಂದು ದಿನ ಎದುರಾದರು ಡುಂಡಿರಾಜರು. ಸ್ನೇಹಿತೆ ನನ್ನ ಹೆಸರು ಹೇಳಿ ಪರಿಚಯಿಸಿದ್ದೇ ತಮ್ಮ ಕಣ್ಣುಗಳು ಅರಳಿದವು. (ಹತ್ತು ರೂಪಾಯಿ ಬೆಟ್‌ ಅವರಿಗೂ ನೆನಪಿತ್ತು) ಅಲ್ಲದೆ ನ್ನನ ಹಾಸ್ಯಕೃಷಿಯೂ ಅಷ್ಟೊತ್ತಿಗೆ ಫಲ ನೀಡಲು ಪ್ರಾರಂಭಿಸಿ ಪತ್ರಿಕೆಗಳಲ್ಲಿ ನನ್ನ ಹಾಸ್ಯ ಲೇಖನಗಳು ಬೆಳಕು ಕಂಡಿದ್ದವು.

ಮುಖತಾ ಭೆಟ್ಟಿ ಆದ ಕೆಲವೇ ದಿನಗಳಲ್ಲಿ ಹಾಸ್ಯ ಕವಿಗೋಷ್ಠಿಯೊಂದರಲ್ಲಿ ನಾವು ವೇದಿಕೆ ಹಂಚಿಕೊಂಡೆವು. ಅವರು ತಮ್ಮ,

'ಪ್ರಿಯಾ ನಿನ್ನ ಮುಖವೇಕೆ ಹೀಗೆ ಕಪ್ಪಿಟ್ಟಿದೆ?

ಇನ್ನೇನಾದೀತು ಪ್ರಿಯೆ ನನ್ನ ಕೈಯಲ್ಲಿ ನೀ ಮಾಡಿದ ಉಪ್ಪಿಟ್ಟಿದೆ' ಮೊದಲಾದ ಕವಿತೆಗಳನ್ನು ಓದಿ ಚಪ್ಪಾಳೆ ಗಿಟ್ಟಿಸಿಕೊಂಡರು. ನಾನು ಹೆಚ್ಚು ಗದ್ಯ ಬರೆದಿದ್ದಾರೂ ತಕ್ಕಮಟ್ಟಿಗೆ ಒಂದೆರಡು ಹನಿಗವನಗಳನ್ನೂ ಅದಾಗಲೇ ರಚಿಸಿದ್ದೆ.

ಕಾಶ್ಮೀರದಲ್ಲಿ ಐಸಿದ್ದಂತೆ

ಮಡಿಕೇರಿಲಿ ಮಂಜಿದ್ದಂಗೆ

ಬಳ್ಳಾರೀಲಿ ಧೂಳಿದ್ದಂತೆ

ಮಂಗ್ಳೂರಲ್ಲಿ ಬೆವರು...

ಎಂದು ಮಂಗಳೂರಿನ ಬೆವರನ್ನು ಬಣ್ಣಿಸಿ ಒಂದು ಹಾಸ್ಯಕವಿತೆ ಓದಿದೆ. ಪರವಾಯಿಲ್ಲ ನೀವು ಹಾಸ್ಯ ಕವಿತೇನೂ ರಚಿಸಬಲ್ಲಿರಿ ಎಂದಿದ್ದರು ಡುಂಡಿರಾಜ್‌. ಮುಂದೆ ಅವರೂ ಹನಿಗಾರಿಕೆ ನಡೆಸುತ್ತಲೇ ಹೋದರು. ನಾನೂ ಹಾಸ್ಯ ಲೇಖನ ಬರೆಯುತ್ತಲೇ ಹೋದೆ. ಈ ನಡುವೆ ಅವರಿಗೆ ಅನೇಕ ಕಡೆ ಟ್ರಾನ್ಸ್‌ಫರ್‌ ಆಗುತ್ತಿತ್ತು. ಬೆಳಗಾವಿ, ಮಹಾರಾಷ್ಟ್ರ, ಬೆಂಗಳೂರು... ನಮ್ಮ ಪತ್ರ, ಫೋನು ವ್ಯವಹಾರಗಳು ನಡೆದೇ ಇದ್ದವು. ಈ ಓಡಾಟದಿಂದ ಬರವಣಿಗೆ ಬಾಧಿತವಾದೀತೇ ಎಂದೊಮ್ಮೆ ನಾನು ಕೇಳಿದ್ದೆ. ಹಾಗೇನಿಲ್ಲ, ಬ್ಯಾಂಕು ಉದ್ಯೋಗ ಎಂದ ಮೇಲೆ ವರ್ಗಾವಣೆ ಸಹಜವೇ (ಡುಂಡಿರಾಜರ ಮಗಳ ಹೆಸರೇ ಸಹಜಾ), ಪ್ರತಿ ಊರಿನ ವೈಶಿಷ್ಟ್ಯವನ್ನು ನನ್ನ ಹಾಸ್ಯ ಕವಿಗೆಗಳಿಗೆ ಬಂಡವಾಳವಾಗಿಸಲು ಅನುಕೂಲವೇ ಆಯಿತು ಬಿಡಿ. ಆ ಲೆಕ್ಕದಲ್ಲಿ ಈ ಕವಿಗೆ ವರ್ಗಾವಣೆ ಸ್ಥಳ ಬದಲಾವಣೆ ಎಲ್ಲವೂ ಸಾರ್ಥಕವೇ ಎಂದರು. (ಡುಂಡಿರಾಜರ ಮಗನ ಹೆಸರು ಸಾರ್ಥಕ).

ಹೀಗೆ ಬದುಕನ್ನೂ ಸಕಾರಾತ್ಮಕವಾಗಿ ಸ್ವೀಕರಿಸುವ ಆಶಾವಾದಿ ಕವಿ ಡುಂಡಿರಾಜರು ಕನ್ನಡದಲ್ಲಿ ಹನಿಗವಿತೆಗಳ ಭಂಡಾರವನ್ನೇ ಸೃಷ್ಟಿಸಿದ್ದಾರೆ. ಅವರು ಮುಟ್ಟದ ವಸ್ತುವಿಲ್ಲ. ರಸ್ತೆಯ ಹೊಂಡವೂ ಆದೀತು, ಗುಂಡಿಯೂ ಆದೀತು (ಇಂಡಿಯಾವನ್ನು ಗುಂಡಿಯಾ? ಎನ್ನುತ್ತಾರೆ), ರಾಜಕಾರಣಿಯ ಭಾಷಣ, ಯುವತಿಯರ ಫ್ಯಾಷನ್ನು... ಯಾವುದಾದರೂ ಆದೀತು ನಾಲ್ಕು ಸಾಲಿನ ಹನಿಗವನ ರೆಡಿ. ಹಾಗಾಗಿ ಪತ್ರಿಕೆಗಳಲ್ಲಿ ವಿಶೇಷಾಂಕಗಳಲ್ಲಿ ಅವರ ಚುಟುಕು ಕವಿತೆಗಳಿಗೆ ಸದಾ ಬೇಡಿಕೆ.

ಮಂಕುತಿಮ್ಮನ ಕಗ್ಗದ ಸಾಲುಗಳನ್ನು ಬಿಟ್ಟರೆ ಸಾರ್ವಜನಿಕ ಸಮಾರಂಭಗಳ ನಿರೂಪಣೆಗಾಗಿ ಬಾಯಲ್ಲಿ ಭಾಷಣಕಾರರ ಸರಕಿನಲ್ಲಿ, ಟಿ.ವಿ. ಆ್ಯಂಕರುಗಳ ಚಟಪಟ ಸಿಡಿಯುವಿಕೆಯಲ್ಲಿ ಆರ್‌.ಜೆ.ಗಳ ಮಾತಿನ ವಾಗ್ಝರಿಯಲ್ಲಿ ಡುಂಡಿರಾಜರ ಹನಿಗಳು ಉದುರುತ್ತಲೇ ಇರುತ್ತವೆ. ಇದು ಅವರ ಕವಿತೆಗಳ ಜನಪ್ರಿಯತೆಗೆ ಸಾಕ್ಷಿ. ಹಾಸ್ಯದ ಸರ್ವಜನ ಸಂಪ್ರೀತಿಗೆ ಸಾಕ್ಷಿ. ಫಕ್ಕನೆ ನಗೆಯುಕ್ಕಿಸುವ ಡುಂಡಿರಾಜರ ಕವಿತೆಗಳ 'ರೆಡಿವಿಟ್‌'ನ ಸೊಗಸೇ ಹಾಗಿದೆ. ಪದಗಳನ್ನು ಒಡೆಯುವ ಪದಗಳನ್ನು ಜೋಡಿಸುವ ಹೊಸದೊಂದೇ ಅರ್ಥ ಥಟ್ಟನೇ ಸ್ಫುರಿಸುವ ಅವರ ಕಲೆಗಾರಿಕೆ ತುಂಬ ಅಪರೂಪದ್ದು. ಇಂಗ್ಲಿಷ್‌ನಲ್ಲಿ 'ಪನ್‌' ಎನ್ನಲಾಗುವ ಈ ಪದಭಂಜನೆ(?)ಯನ್ನು ಕನ್ನಡದಲ್ಲಿ ಇಷ್ಟು ಸೊಗಸಾಗಿ ಸಲೀಸಾಗಿ ಬಳಸಿದವರು ಬೇರಿಲ್ಲ. ಅದಕ್ಕೇ ಡುಂಡಿರಾಜರಿಗೆ 'ಪನ್‌'ಡಿತ ಎಂಬ ಬಿರುದೂ ಇದೆ. ಚುಟುಕು ಸಾಮ್ರಾಟ್‌, ಹನಿಗಳ ರಾಜ ಡುಂಡಿರಾಜ ಎಂದೆಲ್ಲ ಜನ ಪ್ರೀತಿಯಿಂದ ಕರೆದಿದ್ದಾರೆ. ಜನಾನುರಾಗಿ ಕವಿತೆಗಳನ್ನು ರಚಿಸಿ ಪ್ರಸಿದ್ಧರಾದ ಡುಂಡಿರಾಜರಿಗೆ ತಾವು ಬರೆದ ಹನಿಗವಿತೆಗಳು ಲೆಕ್ಕಕ್ಕೆ ಸಿಗಲಾರವೇನೋ ಅಷ್ಟಿವೆ.