**ಸಕಲ ಕಾವ್ಯವಲ್ಲಭ**

ಡುಂಡಿರಾಜರು ಬರೀ ಚುಟುಕು ಕವಿ ಮಾತ್ರವಲ್ಲ ದೀರ್ಘ ಕವನಗಳನ್ನೂ ಬರೆದಿದ್ದಾರೆ. ಅರ್ಥವತ್ತಾದ ಅಣಕವಾಡು (ಹಾಸ್ಯ ಸಾಹಿತ್ಯದ ಒಂದೊಳ್ಳೆ ಪ್ರಕಾರ)ಗಳನ್ನು ರಚಿಸಿದ್ದಾರೆ. ರಾಯರು ಬಂದರು ಮಾವನ ಮನೆಗೆ ಕವಿತೆಯನ್ನೂ ಅಣಕವಾಡಾಗಿಸಿ ಬರೆದ , 'ಸಂಜೆ ಕರೆಂಟು ಹೋದಾಗ ಬಂದಿಳಿದ ಅಳಿಯ ಮಾವನ ಮನೆಯ ಬದಲು ಎದುರಿನ ಪೊಲೀಸನ ಮನೆ ಬಾಗಿಲು ಬಡಿದದ್ದು.' ನಗುವುಕ್ಕಿಸುವ ಈ ಅಣಕವಾಡನ್ನು ಡುಂಡಿರಾಜರ ಬಾಯಲ್ಲೇ ಕೇಳಬೇಕು. ಹಾಗೆಯೇ 'ನುಡಿದರೆ ಮುತ್ತಿನ ಹಾರದಂತಿರಬೇಕು..' ವಚನವನ್ನು 'ಕುಡಿದರೆ ವಾಸನೆ ಬಾರದಂತಿರಬೇಕು...' ಎಂದು ಅಣಕವಾಡುವ ಈ ಹಾಡು, 'ಕುಡಿದರೂ ಕುಡಿಯಲಿಲ್ಲವೆಂದೊಡೆ ಮಡದಿ ನಂಬಿ ಅಹುದಹುದೆನುತಿರಬೇಕು.' ಎಂದು ಮುಕ್ತಾಯವಾಗುತ್ತದೆ. ಸಾರ್ವಜನಿಕ ಸಭೆಗಳಲ್ಲಿ ಈ ಹಾಡಿಗೆ ಚಪ್ಪಾಳೆ ಶಿಳ್ಳೆಗಳ ಭರ್ಜರಿ ಪ್ರತಿಕ್ರಿಯೆ ದೊರೆಯುತ್ತದೆ.

ಡುಂಡಿರಾಜರು ಹನಿಗವನಗಳನ್ನು ಮಾತ್ರವಲ್ಲದೆ ಲಘು ಲೇಖನಗಳನ್ನೂ ಸೊಗಸಾಗಿ ಸುಖವಾಗಿ ಬರೆಯುತ್ತಾರೆ. ಬೋಳಾಯ ತಸ್ಮೈ ನಮಃ ಮುಂತಾದ ಕೃತಿಗಳಲ್ಲಿ ಡುಂಡಿರಾಜರ ಗದ್ದಯದ ಸವಿಯನ್ನು ಕಾಣಬಹುದು. ರಾಜಕೀಯ, ಕ್ರಿಕೆಟ್‌, ಮನುಷ್ಯ ಸಂಬಂಧಗಳು... ಇವೆಲ್ಲ ಡುಂಡಿರಾಜರ ಮಿನಿಗವಿತೆಗಳಲ್ಲಿ ವಿಡಂಬಿಸಲ್ಪಡುತ್ತವೆ.

ಕನ್ನಡದ ಜನ ಡುಂಡಿರಾಜರ ಹಾಸ್ಯವನ್ನು ಮನಸಾರೆ ಸ್ವೀಕರಿಸಿದ್ದಾರೆ. ಚುಟುಕು ಸಂಪ್ರದಾಯವನ್ನು ಆರಿಸಿಕೊಂಡ ಡುಂಡಿಮಾರ್ಗವನ್ನು ಅನುಸರಿಸಹೊರಟ ಯುವ ಕವಿ-ಕವಯಿತ್ರಿಯರ ಸಂಖ್ಯೆ ಬಲು ದೊಡ್ಡದಿದೆ. ಪತ್ರಿಕೆಯೊಂದರಲ್ಲಿ ದೀರ್ಘಕಾಲ ಬರೆದ ಕಾಲಂ ಒಂದು (ಮಾತುಕವಿತೆ) ಮುಂದೆ ಕಂತುಗಳಲ್ಲಿ ಪುಸ್ತಕವಾಗಿ ಸಾಹಿತ್ಯ ಕ್ಷೇತ್ರದಲ್ಲಿ ದಾಖಲೆ ಮಾಡಿದೆ.

ಮಂಗಳೂರಿನ ಕಡಲ ತಡಿ ಡುಂಡಿರಾಜರಿಗೆ ಪ್ರಿಯವಾದ ಊರು. ಅವರ ಹುಟ್ಟಿದ ಊರಿಗೆ (ಹಟ್ಟಿಕುದ್ರು) ಸಮೀಪ. ಅವರ ಬ್ಯಾಂಕ್‌ ವೃತ್ತಿಯ ಕೊನೆಯ ದಿನಗಳನ್ನು ಅವರು ಇಲ್ಲೇ ಪೂರೈಸಿದ್ದಾರೆ. ಅವರ ನಿವೃತ್ತಿಯ ದಿನದಂದು ಮಂಗಳೂರಿನ ಸಾಹಿತ್ಯಪ್ರಿಯರೆಲ್ಲ ಸೇರಿ ಅವರನ್ನು ಅಭಿನಂದಿಸಿ ಬೀಳ್ಕೊಟ್ಟಿದ್ದಾರೆ. ಇದೀಗ ಅವರ ಬೆಂಗಳೂರಿನ ಅಭಿಮಾನಿಗಳು ಡುಂಡಿರಾಜರ ನಿವೃತ್ತ ಜೀವನವನ್ನು ಇನ್ನಷ್ಟು ಅರ್ಥಪೂರ್ಣವಾಗಿಸುವಂತೆ ಗೌರವಿಸುತ್ತಿದ್ದಾರೆ.

ಕನ್ನಡಿಗರನ್ನು ನಗಿಸಿದ ತಣಿಸಿದ ಹನಿಗವಿ ಡುಂಡಿರಾಜರಿಗೆ ಇದು ಸೂಕ್ತ ಸನ್ಮಾನ. ಅವರ ಲೇಖನಿ ನಿವೃತ್ತವಾಗುವುದಿಲ್ಲ. ಕೊಂಚ ವಿಶ್ರಾಂತಿ ಪಡೆದು ಪುನಃ ಕಾರ್ಯಪ್ರವೃತ್ತವಾಗಲಿದೆ. ನಿವೃತ್ತ ಜೀವನದ ಸ್ವಾತಂತ್ರ್ಯ ಅವರ ಕವಿತ್ವಕ್ಕೆ ಹೊಸ ಪುಷ್ಟಿ ಒದಗಿಸಲಿದೆ. ಕಾಯೋಣ ಡುಂಡಿರಾಜರ ಹೊಸ ಕೃತಿ 'ನಿವೃತ್ತಿಯ ನಂಗರದ ಕವಿ ಪ್ರವೃತ್ತಿ'ಗಾಗಿ!

**ಕಿರಿದರೊಳ್‌ ಪಿರಿದರ್ಥ**

ಜೀವನದ ಯಶಸ್ಸಿನ ರಹಸ್ಯ ಮನುಷ್ಯರ ನಡುವಿನ ಅದು ಅಪ್ಪ-ಮಗ ಇರಲಿ, ಗಂಡ-ಹೆಂಡತಿ ಇರಲಿ, ಬಾಸ್‌-ಉದ್ಯೋಗಿ ಇರಲಿ ಪರಸ್ಪರ ಹೊಂದಾಣಿಕೆಯಿಂದ ಮಾತ್ರ ಸಾಧ್ಯ. ಇಂಥ ಸಕಲವನ್ನೂ ಕೇವಲ ಎರಡು ಸಾಲಿನಲ್ಲಿ ಹಿಡಿದಿಡಬಲ್ಲವು ಡುಂಡಿರಾಜರ ಹನಿಗಳು. 'ಕಿರಿದರೊಳ್‌ ಪಿರಿದಂಪೇಳ್ವ' ಮಹತ್ವದ ಕೆಲಸವನ್ನು ಅವು ಮಾಡುತ್ತವೆ.

ನದಿ ದಾಟಲು ತೆಪ್ಪ ಇರಬೇಕು ಸಂಸಾರ ಸಾಗರ ದಾಟಲು ತೆಪ್ಪಗಿರಬೇಕು!