**ಸರಸೋತಕ್ಕನ ಸಾಸಿವೆ ಡಬ್ಬಿ**

## ಮನೆಮನೆಗಳಲ್ಲಿ ಹೆಣ್ಮಕ್ಕಳು ಬಚ್ಚಿಟ್ಟಿದ್ದ ನೋಟುಗಳು ನಾಚುತ್ತಲೇ ಹೊರಬರುತ್ತಿವೆ

**ಐನೂರು, ಸಾವಿರ ರೂಪಾಯಿ ನೋಟುಗಳು ಮೌಲ್ಯ ಕಳೆದುಕೊಳ್ಳುತ್ತಿದ್ದಂತೆಯೇ ಮನೆಮನೆಗಳಲ್ಲಿ ಹೆಣ್ಮಕ್ಕಳು ಬಚ್ಚಿಟ್ಟಿದ್ದ ನೋಟುಗಳು ನಾಚುತ್ತಲೇ ಹೊರಬರುತ್ತಿವೆ. ಗೃಹಿಣಿಯರು ಮುಚ್ಚಟೆಯಿಂದ ಕಾಯ್ದಿಟ್ಟ ಇಡುಗಂಟಿಗೂ ಈಗ ಬಿಳಿಯಾಗದೆ ವಿಧಿಯಿಲ್ಲ. ಹೆಣ್ಮಕ್ಕಳ ಲೋಕದ ಅರ್ಥಪುರಾಣವಿಲ್ಲಿದೆ.**

ಸುಮಾರು ತಿಂಗಳುಗಳ ಹಿಂದೆ ನನ್ನ ವ್ಯಾನಿಟಿ ಬ್ಯಾಗಿನಲ್ಲಿದ್ದ ನಾಣ್ಯಗಳು ಇದ್ದಕ್ಕಿದ್ದಂತೆ ಕಾಣೆಯಾಗತೊಡಗಿದದ್ದವು. ಬೆಳಬೆಳಿಗ್ಗೆ ಆಟೋದವನ ಜತೆ 'ಚಿಲ್ಲರೆ ಜಗಳ', ಕಂಡಕ್ಟರ್‌ ಹತ್ತಿರ ಎಲ್ಲರೂ ಹೀಗೆ ನೋಟು ತುರುಕಿದ್ರೆ ಚಿಲ್ಲರೆ ಎಲ್ಲಿಂದ ತರುವುದು ಮಾರಾಯ್ರೆ. ಮಂಡೆ ಬೆಚ್ಚ ಆಗದೆ ಇರುತ್ತದೆಯೇ? ಎಂಚಿನ ಸಾವು ಮಾರ್ರೆ.. ಎಂದು ವ್ಯಾಕರಣಬದ್ಧವಾಗಿ ತುಳುಮಿಶ್ರಿತ ಬೈಗುಳನ್ನು ತಿನ್ನುವುದು, ಹಾಲಿನವನು ಚಿಲ್ಲರೆ ಕೊಟ್ಟು ಸಹಕರಿಸಿ ಎಂದು ಏರುಸ್ವರ ಮಾಡುವಾಗ ಚಪ್ಪೆ ಮುಖ ಹೊತ್ತು ನಿಲ್ಲುವುದು. ಒಟ್ಟಾರೆ ದೈನಿಕ ಬದುಕು ನೀರಸವಾಗಿ ಹೋಯ್ತು, ಛೇ, ಇದ್ದ ಚಿಲ್ಲರೆ ಕಾಣೆಯಾಗುವುದು ಬೇರೆ ಅವಮಾನದ ಮಾತುಗಳು ಬೇರೆ. ತಲೆ ಕಾದು ಕೆಂಡವಾಗಿತ್ತು. ಸಂಜೆ ಮನೆಗೆ ಬಂದವಳೇ, 'ನನ್ನ ವ್ಯಾನಿಟಿ ಬ್ಯಾಗನ್ನು ಮುಟ್ಟಿದರೆ ಪೋಲೀಸ್‌ ಕಂಪ್ಲೇಂಟ್‌ ಕೊಡ್ತೇನೆ. ನಿಮ್ಮ ಚಿಲ್ಲರೆ ನೀವೇ ನೋಡಿಕೊಳ್ಳಿ. ಒಂದು ತಿಂಗಳಾಯ್ತು, ಬ್ಯಾಗಿನಲ್ಲಿಟ್ಟ ನಾಣ್ಯಗಳು ಕಾಣೆಯಾಗಿ ಹಾರಿ ಹೋಗ್ತಿವೆ. ಇವತ್ತಂತೂ ಕಂಡಕ್ಟರ, 'ಎಂಚಿನ ಸಾವು ಮಾರ್ರೆ' ಎಂದೆಲ್ಲ ಬೈದ. ಅಪ್ಪ ಮಗಳು ಇಬ್ಬರೂ ಸರಿಯಾಗಿ ಕೇಳಿಸ್ಕೊಳ್ಳಿ: ನನ್ನ ವ್ಯಾನಿಟಿ ಬ್ಯಾಗನ್ನು ಮುಟ್ಟುವುದು, ಹಣಕುವದು, ಅದರೊಳಗಿದ್ದ ಹಣ ಎಣಿಸಿದಂತೆ ಮಾಡಿ, ಹೋಳಿಗೆ ಮುರಿದು ಬಾಯಿಗೆ ಹಾಕ್ಕೊಂಡ ಹಾಗೆ ಗುಳುಂ ಮಾಡುವುದು ಮಾಡಿದ್ರೋ.. ಹುಷಾರ್‌ ಎಂದೆಲ್ಲ ಕಕ್ಕಿಕೊಂಡೆ.

ಟಿ.ವಿ.ಸೀರಿಯಲ್‌/ನ್ಯೂಸ್‌, ಇಂಗ್ಲಿಷ್‌ ನ್ಯೂಸ್‌ ವರ್ಸಸ್‌ ಕನ್ನಡ ನ್ಯೂಸ್‌ಗಳಂಥ ಸಿವಿಲ್‌ ಜಗಳಲ್ಲಾದರೆ ಮಗಳು ನನ್ನ ಪಾರ್ಟಿಗೆ ನಿಲ್ಲುವುದುಂಟು. ಅಪ್ಪ ಸದಾ ಕಾಲ ಸಿಎನ್‌ಬಿಸಿ ನೋಡ್ತಾರೆ. ಶೇರು ಸ್ಟಾಕುಗಳು ಕೆಳಗೆ ಬುರು ಬುರು ಓಡುತ್ತಿರೋದನ್ನು ಗುರು ಗುರು ನೋಡ್ತಾ ಕೂರ್ತಿರ್ತಾರೆ ಎಂದು ದೂರು ಕೊಡುತ್ತಿದ್ದಳು. ಆದರೆ ಇವತ್ತು ನಾನು ಎತ್ತಿದ್ದು ವಿತ್ತಖಾತೆ, ಕಿಸೆಗಳ್ಳತನದಂಥ ಚಿಲ್ಲರೆ ಆಪಾದನೆ. ಅಪ್ಪ ಮಗಳು ಇಬ್ಬರೂ ಒಗ್ಗಟ್ಟಾಗಿ ನನ್ನನ್ನು ಎದುರಿಸಿದರು.

'ವಾಪಸ್‌ ತಗೋ ನಿನ್ನ ಆಪಾದನೆಯನ್ನು .ನಿನ್ನÜ ವ್ಯಾನಿಟಿ ಬ್ಯಾಗನ್ನು ಕಂಡ ಕಂಡಲ್ಲಿ ಬಿಸಾಡಿರ್ತೀಯಾ. ಏನೋ ಎತ್ತಿ ಇಡ್ತೇವೆ ಹೊರತು ಅದರೊಳಗೆ ಯಾವ ಮಹಾ ಹಣ ಇಟ್ಟಿರ್ತಿಯೆ ಎಗ್ಗರಿಸ್ಲಿಕ್ಕೆ. ನೀನೇ ಎಲ್ಲೋ ಬೀಳಿಸಿಕೊಂಡಿರ್ತೀಯೆ, ಇಲ್ಲಿ ಬಂದು ಎಗರಾಡ್ತೀಯೆ. ಹೋಗ್‌ ಹೋಗಲೇ.. ' ಎಂಬರ್ಥದ ಹಾವಭಾವಗಳು ಮೂಡಿ ಬಂದವು. ಅವರಿಬ್ಬರ ಏಕಾಭಿಪ್ರಾಯ ನೋಡಿ ಕ್ಷಣಕಾಲ ದಂಗಾದೆ. ಇವರ ರೋಷ ನೋಡಿದರೆ ಇಬ್ಬರೂ ಹಣ ತೆಗೆದಂತೆ ಕಾಣುವುದಿಲ್ಲ. ಅಲ್ಲದೆ ಯೂಸ್‌ ಎಂಡ್‌ ಥ್ರೋ ಜನರೇಷನ್‌ ಬಾಲೆಯಾದ ಮಗಳಿಗೆ ಚಿಲ್ಲರೆ ವ್ಯವಹಾರವೇ ಇಲ್ಲ. ಕಾರ್ಡು ಕಾಲದ ಜನ ನಾವು ಎನ್ನುವ ಅವಳು ನಾಣ್ಯಗಳನ್ನು ತಗೊಂಡಾದರೂ ಏನು ಮಾಡ್ತಾಳೆ? ಕಳ್ಳ ತೆಗೀತಾನೆ ಅಂದ್ರೂ ನೋಟು ಮುಟ್ಟುತ್ತಿಲ್ಲ. ಏನೋ ಚೋದ್ಯ ಎಂದುಕೊಂಡು ಸಮ್ಮನಾದೆ.

ಮತ್ತೂ ಒಂದು ತಿಂಗಳು ಕಳೆದಾಗ ಇನ್ನೊಂದು ಸೋಜಿಗ ಕಾಡತೊಡಗಿತು. ಬ್ಯಾಗಿನಿಂದ ನೀರು ಬಾಟಲು, ಕೊಡೆ ಎಲ್ಲ ತೆಗೆದಾಗ ಮೇಲೂ ವ್ಯಾನಿಟಿ ಬ್ಯಾಗು ಮಣಭಾರ. ಕಲ್ಲು ಹಾಕಿದ ಅನುಭವ, ಕ್ಲಾಸು ನೋಟ್ಸು ಭಾಷಣ ಪಾಷಾಣಗಳ ಟೆನ್ಶನ್‌ ಎಲ್ಲಾ ಬದಿಗೊತ್ತಿ ಒಂದು ಸಂಜೆ ವ್ಯಾನಿಟಿ ಬ್ಯಾಗಿನ ಉತ್ಖನನಕ್ಕೆ ಕೂತೆ. ಪಿನ್ನು, ಪೆನ್ನು, ಕ್ರೀಮ್‌, ಬಾಮು, ಟಿಶ್ಯೂ, ಕೀಬಂಚು... ಸಮುದ್ರ ಮಥನÜದಲ್ಲಿ ಸಾಲು ಸಾಲು ವಸ್ತುಗಳು ಉದ್ಭವಿಸಿದಂತೆ ಏನೇನು ದೊರೆತವೋ.. ಎಲ್ಲ ತೆಗೆದರೂ ಬ್ಯಾಗು ಭಾರ. ನೋಡುತ್ತೇನೆ ಎಲ್ಲಾ ವಸ್ತುಗಳ ಅಡಿಯ ಒಳಭಾಗದಲ್ಲಿ ಮಣಗಾತ್ರದ ಚಿಲ್ಲರೆ ಸಂಗ್ರಹವಾಗಿದೆ. ಯಾವ ಜಿಪ್ಪಿಗೂ ಸಿಗದೆ ತಳ ಸೇರಿದ ನಾಣ್ಯಗಳು ಹನಿ ಹನಿ ಕೂಡಿ ಹಳ್ಳವಾಗಿ ತೆನೆ ತೆನೆ ಕೂಡಿ ರಾಶಿಯಾಗಿ ಕೂತು ಬಿಟ್ಟಿವೆ. ಒಬ್ಬಳೇ ಇದ್ದೇನೆಂಬುದನ್ನು ಮರೆತು, 'ಸಿಕ್ಕಿ ಬಿದ್ಯಾ ಕಳ್ಳ ನನ್ಮಗಂದೇ..' ಎಂದು ಚೀಲ ಅಲ್ಲಾಡಿಸಿ ನೋಡುತ್ತೇನೆ, ಕೆ.ಜಿ ಭಾರದ ನಾಣ್ಯಗಳು ಜಿಪ್ಪೊಂದರ ತೂತಿನಲ್ಲಿ ಪುಳಕ್ಕನೆ ಒಳಸೇರಿ ಸಂಗ್ರಹವಾಗಿವೆ. ದೊಡ್ಡ ಗಾತ್ರದ ರಾಶಿಯೇ ಆಗಿದ್ದು ಸಪ್ಪಳ ಸಹ ಮಾಡುತ್ತಿಲ್ಲ. ಆ ತೂತಿನಲ್ಲೇ ಬೆರಳಿಳಿಸಿ ಒಂದೊಂದೇ ಒಂದೊಂದೇ ನಾಣ್ಯ ಹೊರತೆಗೆಯುವ ಪುಳಕಾಂಕಿತ ಕಾರ್ಯಕ್ಕೆ ಕೈಯಿಟ್ಟೆ. ಹೊತ್ತು ಹೋಗಿದ್ದೇ ತಿಳಿಯಲಿಲ್ಲ. ಎದುರಿಗೆ ನೋಡುತ್ತೇನೆ ಚಿಲ್ಲರೆ ಗೋಪುರ.!

ಎಣಿಸಿ ನೋಡುತ್ತೇನೆ ಚಿಲ್ಲರೆ ಮೊತ್ತವೇ ಅಲ್ಲ, ಬರೋಬ್ಬರಿ ಇನ್ನೂರು ರುಪಾಯಿ! ಖುಷಿಯಾಯ್ತು ತಕ್ಷಣ ಅಪರಾಧೀ ಭಾವ ಜಾಗೃತವಾಗಿ ಒಂದು ಕಾಗದ ತೆಗೆದು, 'ಚಿಲ್ಲರೆ ಆಪಾದನೆಗಾಗಿ ಕ್ಷಮೆ ಯಾಚಿಸುತ್ತೇನೆ. ಸಂಬಂಧಪಟ್ಟವರು ಕ್ಷಮಿಸಿ' ಎಂದು ಬರೆದು ಆ ಕಾಗದದ ಮೇಲೇ ಚಿಲ್ಲರೆ ಗೋಪುರ ಮಾಡಿಟ್ಟು ರೂಮು ಸೇರಿದೆ. ಆ ಸಂಜೆಯೇ ಮನೆಗೆ ಐಸ್‌ಕ್ರೀಂ ಆಗಮಿಸಿ ಸಂತೋಷಕೂಟ ಆಚರಿಸಿಕೊಂಡಿತು. ಊರಿಗೆ ಫೋನು ಮಾಡಿ ನಕ್ಕೆ. ಈ ಪ್ರಕರಣ ಮರೆಯುವಷ್ಟರಲ್ಲಿಯೇ ದೇಶಕ್ಕೆ ದೇಶವೇ ನಲುಗಿ ಹೋದ ಮೋದಿನೋಮಿಕ್ಸ್‌ ಅಥವಾ ಮೋದೀಕೃತ ಬಿರುಗಾಳಿ ಬೀಸಿ ಸಾವಿರ, ಏನೂರು ನೋಟುಗಳನ್ನು ಹಾರಿಸಿಬಿಟ್ಟಿತು. ಹಾಹಾಕಾರ, ಎಟಿಎಂ ಕದನ ಆರೋಪಗಳ ಸುರಿಮಳೆ, ಬ್ಯಾಂಕುಗಳವರ ಕೆಟ್ಟು ಹೋದ ಗ್ರಹಚಾರ. ಪುನಃ ಹಾಲಿನವನು, ತರಕಾರಿಯವನು, ಆಟೋದವನು ಎತ್ತಿದ ಕ್ಯಾತೆ ರಾಗ, ನಡೆದೇ ನಡೆಯಿತು.