**ಚಿಕ್ಕಮ್ಮನ ಅರ್ಥವ್ಯವಸ್ಥೆ**

ಊರಿಂದ ಸರಸೋತ್‌ ಚಿಕ್ಕ್ಕಿಯ ಫೋನು, 'ನವೆಂಬರ್‌ ಡಿಸೆಂಬರ್‌ ಒಳಗೆ ಒಂದು ಸಲ ಊರಿಗೆ ಬಂದು ಹೋಗೇ... ಅರ್ಜೆಂಟ್‌ ಕೆಲಸ ಇದ್ದು, ಬಸ್‌ ಜಾರ್ಜ್‌ ಬೇಕಾರೂ ಕೊಡ್ತಿ' ಎಂದಿತು. ನೋಡೋಣವೆಂದು ಚಿಕ್ಕಪ್ಪನಿಗೆ ಫೋನ್‌ ಹಚ್ಚಿದೆ. 'ನಿಮಗೇನು, ನಗರವಾಸಿಗಳು ಮಾರಿಗೊಂದು ಎಟಿಎಂಗಳು, ಇಲ್ಲಲ್ಲದಿದ್ದರೆ ಇನ್ನೊಂದು ಕಡೆ ಹೇಗೋ ಹಣ ಸಿಗುತ್ತದೆ. ನಮಗೆ ನಾಯಿ ಪಾಡು. ಬ್ಯಾಂಕಿಗೆ ಹೋಗುವುದೆಂದರೆ ಇಡೀ ದಿನದ ಆಳು ತಿಕ್ಕ ದಂಡ. ನಾವು ಹಳ್ಳಿಯಿಂದ ಹೋಗಿ ಮುಟ್ಟುವಷ್ಟರಲ್ಲಿ ಬ್ಯಾಂಕುಗಳು ಕ್ಯಾಶ್‌ ಖಾಲಿ ಬೋರ್ಡು ಹಾಕಿಬಿಡುತ್ತವೆ. ಕೆಲಸದಾಳುಗಳಿಗೆ ಹಿಂಡಿ, ಹತ್ತಿ ಕಾಳುಗಳಿಗೆ ಎಲ್ಲಿಂದ ಹಣ ತರೋದು? ಇದ್ದ ಹಣವೆಲ್ಲಾ ಬ್ಯಾಂಕಿಗೆ ಜಮಾ ಮಾಡಿಯಾಯ್ತು...' ಚಿಕ್ಕಪ್ಪನ ಸ್ವರದಲ್ಲಿ ಆಕ್ರೋಶ ಅಸಹಾಯಕತೆ ಎದ್ದು ಹೊಡೆಯುತ್ತಿತ್ತು.

ಸಮಾಧಾನದ ಧಾಟಿ ಎತ್ತಿದೆ. 'ಮುಂದಿನ ವಾರ ಬತೇನೆ. ಹತ್ತು ಸಾವಿರ ನೂರು ನೂರರ ಗರಿ ಗರಿ ನೋಟು ತರ್ತೇನೆ' ಎಂದು ಹೇಳಿದೆ. ಬಾಲ್ಯದಿಂದ ನಮ್ಮನ್ನ ಪೆಪ್ಪರ್‌ಮೆಂಟ್‌, ರಿಬ್ಬನ್ನ್‌ ತಂದು ಕೊಟ್ಟು ಸಾಕಿಕೊಂಡ ಚಿಕ್ಕಪ್ಪ ಚಿಕ್ಕಮ್ಮ ಯಾವುದೋ ಕಾರಣಕ್ಕೂ ಕಷ್ಟಕ್ಕೆ ಕೂಡಾಗುವುದನ್ನು ಮನಸ್ಸು ಒಪ್ಪುತ್ತಿಲ್ಲ. ಅದರಲ್ಲೂ ಚಿಕ್ಕಪ್ಪನಂಥ ಧಾರಾಳಿಗಳು ಅಪರೂಪ ಪರೋಪಕಾರಕ್ಕಾಗಿಯೇ ಅವತಾರವೆತ್ತಿ ಬಂದವರಂತೆ. ಯಾರಿಗೇ ಹುಷಾರಿಲಲ್ದಿದ್ದರೂ ಆಸ್ಪತ್ರೆಗೆ ತಂಗೊಂಡ್ಹೋಗಿ ಸೇರಿಸುವದು. ಯಾರಾರ‍ಯರ ಮಕ್ಕಳದ್ದೋ ಫೀಸು ತುಂಬುವದು, ತಗೋ ಫ್ರೀ, ಹಣ ಬೇಡ ಎಂದು ತೆಂಗಿನಕಾಯಿ ತರಕಾರಿ ಕೈ ಎತ್ತಿ ಕೊಟ್ಟು ಬಿಡುವದು. ನಾವೆಲ್ಲ ಆ ಆಲದ ಮರದ ಕೆಳಗೆ ಬೆಳೆದವರು. ಅದರ ಲೆಕ್ಕಚಾರ ರಹಿತ ಧಾರಾಳತನ ಕಷ್ಟಕ್ಕೀಡು ಮಾಡಿದ್ದು ಚಿಕ್ಕಮ್ಮನನ್ನು. ಅವರ ಸ್ವಂತ ಮಕ್ಕಳಿಗೆ ಮನೆ ಖರ್ಚಿಗೆ ಹಣ ಕೊಟ್ಟವರೇ ಅಲ್ಲ ಚಿಕ್ಕಪ್ಪ.

ಚಿಕ್ಕಮ್ಮನ ಪಾಡು ನೋಡಲಾರದೇ ಹತ್ತು ವರ್ಷದ ಹಿಂದೇ ನಾನು ಒಂದು ಖಾಸಗಿ ಅರ್ಥ ವ್ಯವಸ್ಥೆಯ ಸಲಹೆ ಕೊಟ್ಟಿದ್ದೆ. ತುಪ್ಪಮಾರಿದ್ದು, ಚಿಕ್ಕಪ್ಪನ ಹತ್ತಿರ ಕೈಗಡ ತಗೊಂಡವರು ವಾಪಸ್‌ ನೀಡಿದ ಹಣ, ಮನೆ ಬಾಗಿಲಲ್ಲಿ ಮಾರುವ ಕೊಕ್ಕೋ, ಕಾಡರಶಿಣ... ಇತ್ಯಾದಿ ಹಣಕ್ಕೆ ಚಿಕ್ಕಪ್ಪ ಬಾಧ್ಯಸ್ಥರಲ್ಲ, ಚಿಕ್ಕಮ್ಮನೇ ಆ ಹಣಕ್ಕೆ ವಾರಸುದಾರ್ತಿ ಎಂದು ಚಿಕ್ಕಪ್ಪನಿಗೂ ಹೇಳಿ ಒಪ್ಪಿಸಿದ್ದೆ. ಆಮೇಲೆ ಮರೆತೂಬಿಟ್ಟಿದ್ದೆ.

ಚಿಕ್ಕಮ್ಮನ ಅರ್ಥವ್ಯವಸ್ಥೆ ಹೇಗಿರಬಹುದು ಈಗ ಎಂದು ಚಿಂತೆಯಾಯಿತು. ಚಿಕ್ಕಪ್ಪನ ಬಳಿ, 'ಚಿಕ್ಕಮ್ಮ ಏನು ಮಾಡುತ್ತಿದ್ದಾರೆ?' ಎಂದು ಕೇಳಿದೆ. 'ಅವಳಿಗೇನು ಧಾಡಿ, ಸಮಸ್ಯೆಯಾಗಿರೋದು ನನಗೆ ತಾನೆ? ಮೋದಿ ಬಾಂಬ್‌ ಬಿದ್ದಾಗಿನಿಂದ ಬಾಗಿಲು ತೆಗೆದು ಶೋಧ ಕಾರ್ಯ ಶುರು ಹಚ್ಚಿಕೊಳ್ಳುತ್ತಾಳೆ. ಅಜ್ಜಪ್ಪನ ಕಾಲದ ಸೀರೆಗಳನ್ನೆಲ್ಲ ಕೊಡಹಿಡುವ ಹೊಸ ಕಾಯಿಲೆ ಶುರುವಾಗಿದೆ. ನಡುನಡುವೆ ನನಗೆಲ್ಲಿ ಎಚ್ಚರವಾಗುವುದೋ ಎಂದು ಜಾಗ್ರತೆ ವಹಿಸುತ್ತಾಳೆ. ನಾನೂ ಅಷ್ಟೆ, ಕಣ್ಣು ಮುಚ್ಚಿದಂತೆ ನಟಿಸುತ್ತಲೇ ಅವಳ 'ಗುಪ್ತಧನ ಕಾರಾರ‍ಯಚರಣೆ'ಯನ್ನು ವೀಕ್ಷಿಸುತ್ತೇನೆ. ಕಾಳಸಂತೆ ನಮ್ಮನೇಲೇ ಇದೆಯೇನೋ ಅನಿಸುತ್ತದೆ ಎಂದು ನಕ್ಕರು.

ರಜೆ ಹಾಕಿ ಊರಿಗೆ ಹೋಗಿಳಿದೆ. ಚಿಕ್ಕಪ್ಪನ ಮನೆಯಲ್ಲಿ ಎಂದಿನಂತೆ ವಾಸ್ತವ್ಯ. ಚಿಕ್ಕಪ್ಪನನ್ನು ಅಟ್ಟ ಹತ್ತಿಸಿ ಚಿಕ್ಕಮ್ಮನ ಟ್ರಶರಿ ಇರುವ ಸೀರೆಗಳ ಕಪಾಟಿನ ರೂಮಿನಲ್ಲಿ ನಾವು ಮಲಗುವುದೆಂದಾಯಿತು. ಚಿಕ್ಕಪ್ಪ ಮುಗ್ಧರ ಹಾಗೆ ನಟಿಸುತ್ತ ನಿಂಗೆ ನಿದ್ದೆ ಬಂದ ಮೇಲೆ ನಮ್ಮನೇಲಿ, ಭೂತದ ಕಾಟ ಶುರುವಾಗುತ್ತದೆ ಕಪಾಟಿನ ಭಾಗಿಲು ತೆಗೆದಂತೆ... ಸೀರೆ ಕೊಡವಿದಂತೆ, ಯಾವ್ಯಾವ್ದೋ ಕರಡಿಗೆಗಳ ಮುಚ್ಚಳ ತೆಗೆದಂತೆ... ಬಾಸವಾಗುತ್ತದೆ. ಹೆದರಿಕೊಳ್ಳಬೇಡ ಮತ್ತೆ ಎಂದರು. ಚಿಕ್ಕಮ್ಮನಿಗೆ ನಾಚಿಕೆಯೋ ಕೋಪವೋ ತಿಳಿಯಲಿಲ್ಲ. 'ಹತ್ತು ವರ್ಷದ ಹಿಂದೆ ನೀನು ತೆಗೆಸಿದ ಎಕೌಂಟಿನಲ್ಲಿ ಸುಮಾರು ಹಣ ಆಗಿಬಿಟ್ಟಿದೆ ಮಾರಾಯ್ತಿ, ಎಲ್ಲಾ ಐನೂರು ಸಾವಿರದ ನೋಟುಗಳು. ಚಿಕ್ಕಪ್ಪನ ಕಣ್ಣಿಗೆ ಬಿದ್ದರೆ ಎಲ್ಲಾ ಖಾಲಿ ಮಾಡ್ತಾರೆ. ಮಗಳಿಗೆ ಮದುವೆ ಮಾಡಿಕೊಡುವಾಗ ಮಗಳಿಗೆ ಏನೂ ಬಂಗಾರ ಕೊಡಲಿಲ್ಲ. ಈಗ ಬಂಗಾರದಂಥ ಮೊಮ್ಮಗಳು ಬಂದಿದ್ದಾಳೆ. ಒಂದು ಚೈನು ಮಾಡಿಸಬೇಕು. ನೂರು, ಐವತ್ತು ಸೇರಿಸಿ ಸೇರಿಸಿ ಸುಣ್ಣದ ಸಾಬುಗೆ ಕೊಟ್ಟು ಸಾವಿರ ಐನೂರರ ನೋಟು ಪಡೆಯುತ್ತಿದ್ದೆ. ಇಕಾ ನೋಡು ಎಷ್ಟಾಗಿದೆ...' ಎಂದು ಸೀರೆ ಬ್ಯಾಗೊಂದನ್ನು ಬುಡಮೇಲು ಮಾಡಿದರು. ನೋಡುತ್ತೇನೆ, ಪುರುಪುರು... ನೋಟುಗಳು ಉದುರುತ್ತಿವೆ... ಹುಂಡಿ ತಲೆ ಕೆಳಗೆ ಮಾಡಿದಂತೆ, ಮುದ್ದೆಯಾದ ಮಡಚಿದ ನಿಷೇಧಿತ ನೋಟುಗಳು! ಸಾಸಿವೆ ಡಬ್ಬಿ ಕಾಳು ಮೆಣಸಿನ ಕರಡಿಗೆ ಎಲ್ಲೆಲ್ಲೋ ಹುದುಗಿದ್ದ 'ಗುಪ್ತಧನ್‌'! ವ್ಹಾ ಚಿಕ್ಕಮ್ಮಾ... ಎಂದು ಲೆಕ್ಕ ಮಾಡತೊಡಗಿದೆ.

ಬರೋಬ್ಬರಿ ಮೂರು ಲಕ್ಷ! ಆಹಾ, ಸಾಸಿವೆ ಡಬ್ಬಿಯ ಸಾಮರ್ಥ್ಯ‌ವೇ... ಎಂದುದ್ಗರಿಸಿ ನೀವೀಗ ಇಷ್ಟೂ ಹಣವನ್ನು ಬ್ಯಾಂಕಿಗೆ ಹಾಕಲೇಬೇಕು. ಚಿಕ್ಕಪ್ಪನೆದುರು ಡಿಕ್ಲೇರ್‌ ಮಾಡಿದರೂ ಅವರಿಗೆ ಅದರಲ್ಲಿ ಹಕ್ಕಿಲ್ಲ ಎಂದು ಸಾರಿ ಮರುದಿನ ಚಿಕ್ಕಪ್ಪನನ್ನು ಕರೆದುಕೊಂಡು ಬ್ಯಾಂಕಿಗೆ ಹೊರಟೇಬಿಟ್ಟೆ. ಹೋಗಿ ನೋಡಿದರೆ ನನ್ನ ಹಳ್ಳಿಯ ಸುತ್ತಮುತ್ತಲಿನ ಅನೇಕ ಸರಸೋತಕ್ಕ ಲಕ್ಷ್ಮಕ್ಕ, ದೇವಮ್ಮ... ಎಲ್ಲ ಹಾಜರಿದ್ದಾರೆ.

ಬ್ಯಾಂಕಿನವರ ಬಳಿ 'ಸಾಸಿವೆಡಬ್ಬಿ ಎಕೌಂಟ್‌' ಅಂತ ಪ್ರತ್ಯೇಕ ಖಾತೆ ತೆರೀರಿ ಸರ್‌, ಗಂಡಂದಿರಿಗೆ ಅದರಲ್ಲಿ ಹಕ್ಕಿಲ್ಲ ಎಂದೂ ಸೂಚನೆ ಬರೆದಿಡಿ ಎಂದು ಅವರ 'ಮಂಡೆಬಿಸಿ' ಇನ್ನಷ್ಟು ಹೆಚ್ಚಿಸಿ ಎಲ್ಲರ ಬಳಿ ಉಭಯ ಕುಶಲೋಪರಿ ಪ್ರಾರಂಭಿಸಿದೆ.