**ಹಾಡು ಗುಬ್ಬಿ ಪಾಡು**

ಅವನು ಏಕಾಏಕಿ ಕಾಡುಪ್ರಾಣಿಯಂತೆ ಸಿದ್ಧಾರ್ಥನ ಮೇಲೆ ಎರಗಿದ್ದ! ಸಿದ್ಧಾರ್ಥನು ಆಡಿದ ಮಾತುಗಳು ಅವನನ್ನು ಕೆರಳಿಸಿತೋ ಅಥವಾ ರಾಜಿಗೆ ಮುತುವರ್ಜಿ ವಹಿಸಿ ದೂರದ ಬೆಂಗಳೂರಿನಿಂದ ಬೆಳ್ಳೂರಿನವರೆಗೂ ಬಂದನೆಂಬ ಹೊಟ್ಟೆಯಲ್ಲಿದ್ದ ಸಿಟ್ಟೋ ಗೊತ್ತಿಲ್ಲ. ಹೋಟೆಲ್ ರೂಮಿನಲ್ಲಿ ನೆರೆದಿದ್ದ ಅವನ ಗೆಳೆಯರು, ಸಂಬಂಧಿಕರು ಬುಸುಗುಡುತ್ತಿದ್ದ ಜಿನೇಶನನ್ನು ಹಿಡಿದೆಳೆದು ಮಂಚದ ಮೇಲೆ ಕೂರಿಸದಿದ್ದರೆ, ಅಕ್ಷರಶಃ ಸಿದ್ಧಾರ್ಥನ ಮೇಲೆ ಕೈ ಮಾಡಿಯೇ ತೀರುತ್ತಿದ್ದ.

ಅಚಾನಕ್ಕಾಗಿ ಆದ ಆಘಾತದಿಂದ ಚೇತರಿಸಿಕೊಳ್ಳಲು ಸಿದ್ಧಾರ್ಥನಿಗೆ ಬಹಳ ಹೊತ್ತೇ ಹಿಡಿಯಿತು. ಕುರ್ಚಿಯಿಂದ ನೆಲಕ್ಕೆ ಕುಸಿದವನು, ಕೆಳಗೆ ಬಿದ್ದ ಕನ್ನಡಕಕ್ಕಾಗಿ ಸೋಫಾ, ಕುರ್ಚಿಗಳ ಕೆಳಗೆ ತಡಕಾಡಿ, ಸಾವರಿಸಿಕೊಂಡು ಏಳಲು ಆಸರೆಗೆ ಚಾಚಿದ ಕೈಗಳನ್ನು ನಿರಾಕರಿಸಿ, ಮುಖಕ್ಕೆ ಕನ್ನಡಕ ಏರಿಸಿ ಪ್ಯಾಂಟು, ಶರಟನ್ನು ಕೊಡವಿಕೊಳ್ಳುತ್ತ ರೂಮಿಂದ ಆಚೆ ನಡೆದ.

ಅಲ್ಲಿಯವರೆಗೂ ಎಲ್ಲವನ್ನೂ ನಿರ್ಲೀಪ್ತರಾಗಿ ನೋಡುತ್ತಿದ್ದ ಡಾಕ್ಟರ್ ಸುಂದರಣ್ಣ “ನೀನಿಂಥ ರೌಡಿ ಅಂತ ಗೊತ್ತಿರ್ಲಿಲ್ಲ. ಗೊತ್ತಿದ್ರೆ ಇಲ್ಲಿಗೆ ಬರ್ತೀರ್ಲಿಲ್ಲ. ನಿನ್ನ ಬಾಳು ನೆಟ್ಗಾಗಲಿ ಅಂತ ಟೈಮು, ದುಡ್ಡು ಹಾಳು ಮಾಡ್ಕೊಂಡ್ ಬೆಂಗಳೂರಿಂದ ಬಂದೋರ ಮೇಲೆ ಕೈ ಮಾಡ್ತೀಯ. ನಿಂಗೆ ನಾಚಿಗೆಯಾಗ್ಬೇಕು!” ಎಂದು ಸಿಟ್ಟಾದರು. ಮೊದಲೇ ಬೆಳ್ಳಗಿದ್ದ ಅವರ ಮುಖ, ರಕ್ತ ಚೆಲ್ಲುವಂತೆ ಕೆಂಪಗಾಗಿತ್ತು. ಜಿನೇಶ ಕೈ ಕಟ್ಟಿಕೊಂಡು ವಿನೀತನಾಗಿ ನಿಂತಂತೆ ಕಂಡರೂ, ತುಟಿಯಲ್ಲಿ ಚೆಲ್ಲಿದ ಸಣ್ಣ ಕುಹಕ ನಗೆ ಏನನ್ನೋ ಸಾಧಿಸಿದ ವಿಕೃತ ಸಂತೃಪ್ತಿಯನ್ನು ಮುಚ್ಚಿಡಲು ಅವನ ಮುಖಾರವಿಂದ ಸೋತಂತೆ ಕಾಣುತ್ತಿತ್ತು.

ಹೋಟೆಲ್ಲಿಂದ ಹೊರಗೆ ಬಂದ ಸಿದ್ಧಾರ್ಥನಿಗೆ ಉಸಿರುಗಟ್ಟಿದ ಗವಿಯಿಂದ ಹೊರಬಂದಂತಾಯಿತು. ಹೋಟೆಲ್ಲಿನ ಮುಂದಿದ್ದ ಹೆದ್ದಾರಿಯಲ್ಲಿ ಆಗೊಂದು ಈಗೊಂದು ಬುರ್ರೆಂದು ಜೋರು ಸದ್ದು ಮಾಡುತ್ತ ಶರವೇಗದಲ್ಲಿ ಸಾಗುತ್ತಿದ್ದ ಕಾರು, ಬಸ್ಸು, ಲಾರಿಗಳನ್ನು ನೋಡುತ್ತ, ದೇಶ ವೇಗವಾಗಿ ಓಡುತ್ತಿದೆಯೆಂದು ಹುಸಿನಕ್ಕು ಸಿಗರೇಟು ಹಚ್ಚಿದ.

ಮಾತಿನ ಓಘದಲ್ಲಿ ತಾನು ಆಡಿದ ಮಾತು ತಪ್ಪಾರ್ಥವಾಯಿತೊ? ಅಥವಾ ಜಿನೇಶ ಬೇಕೆಂತಲೇ ಜಿದ್ದು ಸಾಧಿಸಲು ಅದನ್ನು ಬಳಸಿಕೊಂಡನಾ? ಎಂದು ಯೋಚಿಸುತ್ತ ನಿಂತ.

ಲಿಫ್ಟಿನಿಂದಿಳಿದು ಸಿದ್ಧಾರ್ಥನನ್ನು ಹಿಂಬಾಲಿಸಿ ಬಳಿ ಸಾರಿದ ಯುವಕ, ಜಿನೇಶನ ಖಾಸಾ ಗೆಳೆಯನಿದ್ದಿರಬೇಕು. “ಬೇಸರ ಮಾಡ್ಕೊಳ್ಬೇಡಿ, ಸಾರ್. ಇವರೆಲ್ಲಾ ಕನ್ಸರ್ವೇಟಿವ್ಸ್… ಬಾವೀಲಿ ಇರೋ ಕಪ್ಪೆಗಳು… ಹೊರಗಡೆ ಪ್ರಪಂಚದ ಜ್ಞಾನ ಇಲ್ದೋರು…..” ಅಂತೇನೊ ಸಮಾಧಾನ ಮಾತಾಡುತ್ತಿದ್ದವನಿಗೆ ಏನೂ ಹೇಳದೆ ಮುಗುಮ್ಮಾಗಿ ತಲೆ ಆಡಿಸಿದ.