ಸಂಬಂಧಿಕರ ಮದುವೆಯೊಂದರಲ್ಲಿ ತೆಳ್ಳಗೆ, ತುಸು ಕಂದುಬಣ್ಣದ, ಚಿಗರೆಯಂತೆ ಅತ್ತಿತ್ತ ಓಡಾಡುತ್ತಿದ್ದ ಭಾಗ್ಯ, ಬೇಕರಿ ಬಿಸಿನೆಸಲ್ಲಿ ಒಳ್ಳೇ ಸಂಪಾದನೆ ಕಂಡಿದ್ದ ಜಿನೇಶನೆಂಬ ಬೆಳ್ಳೂರಿನ ಯುವರಾಜನ ಕಣ್ಣಿಗೆ ಬಿದ್ದದ್ದೇ, ಅವನೆದೆಯಲ್ಲಿ ಅನುರಾಗದ ಮೃದಂಗ ಬಡಿತ ಶುರುವಾಗಿ ಮದುವೆಯ ಪ್ರಸ್ತಾಪವನ್ನು ಮುಂದಿಟ್ಟ. ಅಜ್ಜಿ ತಲೆಯ ಮೇಲಿದ್ದ ಬಂಡೆ ಇಳಿಸಿದರೆ; ಚೂಢಿದಾರ, ಮಿಡಿ, ಪ್ಯಾಂಟು ಶರಟಲ್ಲಿ ಕುಣಿದು ಕುಪ್ಪಳಿಸುತ್ತಿದ್ದ ಭಾಗ್ಯಳು, ಅಜ್ಜಿಗೆ ಭಾರವಾದೇನೆಂದು ಮದುವೆ ಬೇಡವೆನ್ನಲು ಆಗದೆ, ಎಂಟು ಮೊಳದ ಸೀರೆಯ ಸಂಬಂಧಕ್ಕೆ ಗಂಟು ಬಿದ್ದಳು. “ನಿಂಗೆ ಪ್ರಾಣ ಕೊಟ್ಟು ನಿಮ್ಮಮ್ಮ ದೇವ್ರ ಪಾದ ಸೇರ್ಕೊಂಡ್ಳು. ಅವ್ಳು ಮಾಡ್ಡ ಪುಣ್ಯ, ಒಳ್ಳೇ ಗಂಡನ ಮನೆ ಸಿಕ್ಕಿದೆ! ಇನ್ಮೇಲೆ ನಿನಗದೆ ಮನೆಮಠ ಎಲ್ಲಾ” ಎಂದು ಕಣ್ಣೀರಿಟ್ಟ ಅಜ್ಜಿಯ ಮಾತನ್ನು ಎದೆಗೆ ಹಾಕಿಕೊಂಡಳೋ ಏನೋ? ಅಲ್ಪಸಮಯದಲ್ಲೇ ಚೆಲ್ಲುಚೆಲ್ಲಾಟ ಬಿಟ್ಟವಳು ಗಂಡನನ್ನು, ಅವರ ಮನೆಯವರನ್ನು ಅಪ್ಪಿಕೊಂಡಳು.

ಜಿನೇಶನೂ ಒಳ್ಳೆಯ ಹುಡುಗ, ಮೆದುಭಾಷಿ. ಅಪ್ಪ ನಡೆಸಿಕೊಂಡು ಬಂದಿದ್ದ ಬೇಕರಿಯನ್ನು ತನ್ನ ಉಸ್ತುವಾರಿಯಲ್ಲಿ ಚೆನ್ನಾಗಿಯೇ ವಿಸ್ತರಿಸಿದ್ದ. ಚೆನ್ನಾಗಿ ದುಡಿಮೆ ಮಾಡುತ್ತಾನೆನ್ನುವುದಕ್ಕಿಂತ ಮನೆ ಬಾಗಿಲಿಗೆ ಸಹಾಯ ಯಾಚಿಸಿ ಬಂದವರಿಗೆ ಕೈಲಾದ ಸಹಾಯ ಮಾಡುತ್ತ ಉಪಕಾರಿಯಾಗಿದ್ದ. ಎಲ್ಲ ರಾಜಕೀಯ ಪಕ್ಷದವರಿಗೆ ಬೇಕಾದವನಾಗಿ, ಊರಲ್ಲಿ ವಿಶೇಷ ಗೌರವವನ್ನು ಸಂಪಾದಿಸಿದ್ದವನು. ಹೀಗಿರುವಾಗ, ಮೊಬೈಲ್ ಫೋನ್ ಯುಗದಲ್ಲಿ ತುಸು ಹೆಚ್ಚೆನಿಸುವಂತೆ ಆಚಾರ, ವಿಚಾರಗಳನ್ನು ಹೊಂದಿರುವ ಕಡುಸಂಪ್ರದಾಯದ, ಹೊಟ್ಟೆಬಟ್ಟೆಗೆ ಕೊರತೆಯಿಲ್ಲದೆ ಕುಟುಂಬದಲ್ಲಿ ಇವಳಿಗೆಂಥ ಕೊಂಕು ಕಂಡೀತೆಂದು ಸುಮಾಳಿಗೆ ಊಹಿಸಲು ಆಗಲಿಲ್ಲ.

ದಿನಾ ಎಂಟತ್ತು ಕಳೆದು ಭಾಗ್ಯ ಸುಧಾರಿಸಿಕೊಂಡಂತೆ ಕಂಡಳು. ಸದಾ ಮೌನ ಧರಿಸಿದ್ದವಳು ಸುಮಾಳ ಮಗನ ಜೊತೆ ಹೆಚ್ಚು ಬೆರೆತು ಕೇರಮ್, ಚೆಸ್ಸುಂತ ಆಟವಾಡುತ್ತ ಗೆಲುವಿನಿಂದಿದ್ದಳು. ಸುಮಾಳಿಗೆ ಅವಳ ಬಗ್ಗೆ ಆತಂಕ ಕಮ್ಮಿ ಆಗಿ ನಿರಾಳವಾದರೆ, ಸಿದ್ಧಾರ್ಥ ಒಳಗೊಳಗೆ ಕಸಿವಿಸಿಕೊಂಡು ಇಕ್ಕಟ್ಟು ಅನುಭವಿಸುತ್ತಿದ್ದ. ಕೆಲಸದಿಂದ ಬಂದ ಕೂಡಲೇ ಊರಿಂದ ಜಿನೇಶ ಫೋನ್ ಏನಾದರೂ ಫೋನ್ ಮಾಡಿದ್ದನಾ? ಅಥವಾ ಭಾಗ್ಯ ಮಾಡಿದ್ದಳಾ? ಎಂದು ಕಾಳಜಿಯಿಂದ ವಿಚಾರಿಸುತ್ತಿದ್ದ. ‘ಇದು ತುಂಬಾ ಗಂಭೀರದ ವಿಚಾರ. ಭಾಗ್ಯ ಎಷ್ಟು ದಿನವಾದರೂ ಇಲ್ಲಿರಲಿ. ನನಗೇನು ಅಭ್ಯಂತರವಿಲ್ಲ. ಆದರೆ, ಯಾವ ಸಮಾಚಾರ ಹೇಳದೆ ಇರೋದು ನೋಡಿದರೆ ಅವಳಿಗೆ ಬೆಳ್ಳೂರಿಗೆ ವಾಪಸ್ಸು ಹೋಗೊ ಮನಸ್ಥಿತಿ ಇದ್ದಂತೆ ಕಾಣುತ್ತಿಲ್ಲ. ನಿಜಕ್ಕು ಮನೆಯಲ್ಲಿ ಜಗಳವಾಡಿಕೊಂಡು ಬಂದಿದ್ದರೆ, ಅದನ್ನು ಬೇಗ ಬಗೆಹರಿಸದಿದ್ದರೆ ಸಮಸ್ಯೆ ಮತ್ತಷ್ಟು ಜಟಿಲವಾಗುತ್ತದೆ’ ಎಂದು ಸಿದ್ಧಾರ್ಥ ಸುಮಾಳಿಗೆ ಎಚ್ಚರಿಸಿದ.

ಸಮಯ ನೋಡಿ, ಸಮಾಧಾನದಿಂದ ಭಾಗ್ಯಳ ಬಾಯಿ ಬಿಡಿಸಬೇಕೆಂದು ಸುಮಾ ಅಂದುಕೊಂಡು, ನೇರವಾಗಿ ವಿಷಯಕ್ಕೆ ಬಾರದೆ “ಏನೇ ಭಾಗ್ಯ… ಈಗ್ಲೂ ಅವರೇಕಾಯಿ ಸೀಸನಲ್ಲಿ ಹಿತುಕಿದ ಬೇಳೆ ಸಾರು, ವುಸ್ಲಿ ಸಂಭ್ರಮ ಮೊದಲಿನ ಹಾಗೆ ಜೋರಾ?” ಅಂದರೆ, “ಅಕ್ಕಾ, ಅದೆಲ್ಲಿ ತಪ್ಪುತ್ತೆ? ಮಣಗಟ್ಟಲೆ ತಂದು ಸುರೀತಾರೆ. ರೆಟ್ಟೆ ಬಿದ್ದೊಗೋವರ್ಗು ಸುಲ್ದು, ಸುಲ್ದು ಅಡಿಗೆ ಮಾಡಿ ಅಷ್ಟು ಜನರಿಗೆ ಬಡಿಸೊವಷ್ಟು ಹೊತ್ತಿಗೆ ಜೀವ ಹೋಗಿರುತ್ತೆ!” ಎಂದು ನಿರುತ್ಸಾಹದಿಂದ ಅಂದಾಗ, ಮುಂದೆ ಮಾತನ್ನು ಹೇಗೆ ಮುಂದುವರೆಸುವುದೆಂದು ಸುಮಾಳಿಗೆ ಹೊಳೆಯದೆ ಪೆಚ್ಚಾಗುತ್ತಿದ್ದಳು. ಆದರೆ, ಸೆಕೆಂಡ್ ಪಿಯುಸಿ ಓದುತ್ತಿರುವ ಮಗಳಿಗೆ ಮೊಬೈಲಲ್ಲಿ ಕರೆಮಾಡಿ ಕಾಲೇಜಿನ ಬಗ್ಗೆ, ಮಗನ ಓದಿನ ಬಗ್ಗೆ, ಮನೆಯ ಆಗುಹೋಗುಗಳ ಬಗ್ಗೆ ಗಂಟೆಗಟ್ಟಲೆ ಮೆಲುದನಿಯಲ್ಲಿ ವಿಚಾರಿಸುತ್ತ ಹರಟುವುದು ವಿಚಿತ್ರವೆನಿಸುತ್ತಿತ್ತು.