ಬೆಳಿಗ್ಗೆ ಏಳರ ಹೊತ್ತಿಗೆ ಎಲ್ಲರೂ ತಿಂಡಿ ತಿಂದು ಅಂಗಡಿಗೆ ಹೋಗುವ ಗಡಿಬಿಡಿಯಲ್ಲಿದ್ದರು. ಎಲ್ಲರಿಗೂ ಬಿಸಿಬಿಸಿ ಇಡ್ಲಿ, ಸಾಂಬಾರ್ ಬಡಿಸಿ, ಒಂದೇ ಸಮನೆ ಮಗು ಅಳುತ್ತಿದ್ದರಿಂದ ಭಾಗ್ಯ ರೂಮಿಗೋಡಿದಳು. ತೊಟ್ಟಿಲು ಎಷ್ಟು ತೂಗಿದರೂ ಮಗು ಯಾಕೋ ರಚ್ಚೆ ಹಿಡಿದಿತ್ತು. ತೊಟ್ಟಿಲಿಂದ ಮಗುವನ್ನು ಎತ್ತಿಕೊಂಡು, ಬೆನ್ನು ತಟ್ಟಿ ಮಲಗಿಸಲು ಉಳುಳಾಯಿ ಹೇಳುತ್ತಿದ್ದಳು. ಅಷ್ಟೊತ್ತಿಗೆ ಸ್ನಾನ ಮಾಡಿ ಬಂದ ಸಾಕುಮಗನ ಹೆಂಡತಿ ಮಗುವನ್ನು ಎತ್ತಿಕೊಳ್ಳುವುದಕ್ಕೂ ಹೊರಗಡೆ, ‘ಕಾಫಿ..’ ಎಂದು ಮಾವನವರು ಚೀರುವುದಕ್ಕು ಸರಿಯಾಯಿತು. ಈಗ ಭಾಗ್ಯ ಅಡುಗೆಮನೆಗೆ ಓಡಿದಳು.

“ಅಯ್ಯೋ..!” ಎಂದು ಸಾಕುಮಗನ ಹೆಂಡತಿ ಜೋರಾಗಿ ಕೂಗಿದ್ದು ಕೇಳಿ, ಕಪ್ಪುಗಳಿಗೆ ಕಾಫಿ ಬಗ್ಗಿಸುತ್ತಿದ್ದ ಕಾಫಿಬೋಸಿಯನ್ನು ಕೆಳಗಿಟ್ಟು ಭಾಗ್ಯ ಡೈನಿಂಗ್ ಹಾಲಿಗೆ ಬಂದಳು. ಒಂದೇ ಸಮನೆ ಕಣ್ಣೀರು ಹಾಕುತ್ತ “ಇಲ್ಲಿ ನೋಡಿ… ಪಾಪು ತೊಡೇನಾ ಹೇಗೆ ಜಿಗುಟಿದ್ದಾಳೆ” ಎಂದು, ಹೊದಿಸಿದ್ದ ಬಟ್ಟೆ ಸರಿಸಿ ಮಗುವನ್ನು ತೋರುತ್ತಿದ್ದಳು. ಹೆಂಡತಿಯ ಮಾತು ಮುಗಿಯುವುದೇ ತಡ, ತನ್ನ ಡೈಲಾಗಿಗೆ ಕಾಯುತ್ತಿದ್ದಂತೆ ಸಾಕುಮಗ, “ಅಯ್ಯೋ ಬೇವರ್ಸಿ… ಪುಟ್ಟಪಾಪು ನಿಂಗೆ ಏನ್ ಅನ್ಯಾಯ ಮಾಡಿತ್ತೇ? ಅದನ್ನೇನು ಸಾಯಿಸ್ಬೇಕು ಅಂದ್ಕೊಂಡಿದ್ದೀಯ?” ಎಂದು ಗೂಳಿಯಂತೆ ಸಾಕುಮಗ ಭಾಗ್ಯಳತ್ತ ನುಗ್ಗಿದ. ಜಿನೇಶ, “ಈ ಕಡೆ ಬಾರೋ… ಅವ್ಳಿಗೆ ಸರಿಯಾಗಿ ಬುದ್ಧಿ ಕಲಿಸ್ತೀನಿ. ಮತ್ತೆ ಸಾಯೋವರ್ಗು ಮರೀಬಾರ್ದು!” ಎಂದು, ಆರ್ಭಟಿಸುತ್ತಿದ್ದ ತಮ್ಮನನ್ನು ಹಿಂದಕ್ಕೆ ಎಳೆಯುತ್ತಿದ್ದ. ಭಾಗ್ಯಳಿಗೆ ಏನಾಗುತ್ತಿದೆ ಎಂದು ತಿಳಿಯದೆ ಕಲ್ಲಿನಂತೆ ನಿಂತು ಬಿಟ್ಟಳು. ಮೂರು ತೋಳಗಳ ಮಧ್ಯೆ ಸಿಕ್ಕ ಹರಿಣಿಯ ಪರಿಸ್ಥಿತಿ ಅವಳದಾಗಿತ್ತು. ಕೈ ಎತ್ತಿ ಹೊಡೆಯಲು ಬಂದ ಜಿನೇಶನನ್ನು ತನ್ನ ಬಡಕಲು ದೇಹದ ಎಲ್ಲಾ ಶಕ್ತಿಯನ್ನು ಒಟ್ಟುಗೂಡಿಸಿ ತಳ್ಳಿ, ರೂಮೊಳಗೆ ಓಡಿ ಅಗುಳಿ ಹಾಕಿಕೊಂಡಳು.

ದಿನಾಲೂ ಸರಣಿಯಂತೆ ತನ್ನನ್ನೇ ಗುರಿಮಾಡಿಕೊಂಡು ಜರುಗುತ್ತಿದ್ದ ಒಂದೊಂದೇ ಲೆಕ್ಕಾಚಾರದ ದೌರ್ಜನ್ಯಗಳಿಂದ ಅವಳು ಛಿದ್ರಳಾಗಿದ್ದಳು. ಹೊರಗಡೆ ಬಾಗಿಲಿಗೆ ಒದೆಯುತ್ತ, ಬಡಿಯುತ್ತ ಅದನ್ನು ತೆರೆಯುವ ಪ್ರಯತ್ನ ಸಾಗಿತ್ತು. ಜೊತೆಜೊತೆಗೆ “ಬಾಗಿಲು ತೆಗಿಯೇ ಹಲ್ಕಾರಂಡೆ! ಸೂಳೇ.. ಕಳ್ಮುಂಡೇ.. ರಾಕ್ಷಸಿ..” ಮುಂತಾದ ಬೈಗುಳಗಳು ಬಾಗಿಲನ್ನು ತೂರಿ ಬಂದು ರೂಮಿನೊಳಗೆ ಪ್ರತಿಧ್ವನಿಸುತ್ತಿತ್ತು. ಕಿವಿಗಳನ್ನು ಬಿಗಿಯಾಗಿ ಮುಚ್ಚಿಕೊಂಡಳು. ಅಳುತ್ತ ಗೋಡೆಗೆ ಮುಷ್ಟಿಯಿಂದ ಗುದ್ದಿ ಗುದ್ದಿ ಬಳೆಗಳನ್ನು ಚೂರುಚೂರಾಗಿಸಿದ ಭಾಗ್ಯಳ ಗೋಳು ಅರಣ್ಯರೋದನವಾಗಿತ್ತು.

ಅದೆಷ್ಟು ಹೊತ್ತು ಕಳೆದಿತ್ತೋ! ಅತ್ತು ಅತ್ತು ಕಣ್ಣೀರಿನಿಂದ ಮುಖಮೂತಿಯೆಲ್ಲ ತೊಯ್ದಿದ್ದ ಭಾಗ್ಯ ನೆಲದ ಮೇಲೆ ಮಲಗಿದ್ದವಳು ಕಣ್ಣು ಬಿಟ್ಟಾಗ ಇಡೀ ರೂಮು ಮೌನವಾಗಿತ್ತು. ಗೋಡೆಗೆ ನೇತು ಹಾಕಿದ್ದ ಗಾಂಧೀಜಿ ಫೋಟೊ ಫ್ರೇಮಿನ ಹಿಂದೆ ಗೂಡು ಕಟ್ಟಿದ್ದ ಗುಬ್ಬಚ್ಚಿಯ ಚಿಂವ್ ಚಿಂವ್ ಗುಟ್ಟುವ ಕಲರವ ಬಿಟ್ಟರೆ ಮತ್ತೇನು ಕೇಳುತ್ತಿರಲಿಲ್ಲ. ಗುಬ್ಬಚ್ಚಿಯ ಕೂಗನ್ನು ಮತ್ತೊಮ್ಮೆ ಆಲಿಸಿದಳು. ಅದು ಕಲರವವಲ್ಲ… ಚೀರುತ್ತಿದೆ. ಹೊರಗಡೆ ಬೆಕ್ಕೊಂದು ಅಟ್ಟಿಕೊಂಡು ಬಂದಿರಬೇಕು. ತನ್ನದು ಗುಬ್ಬಿಯದೇ ಪಾಡು. ತನ್ನ ಗೋಳಾಟವನ್ನು ಕೇಳುವವರಾರು?