“ಬರೋದು ಬಂದಿದ್ದೀರ… ಇವಳೇಲ್ಲಾ ಕರ್ಮಕಾಂಡಗಳನ್ನು ಕೇಳಿಕೊಂಡೇ ಹೋಗಿ. ಇವ್ಳ ಯೋಗ್ತೆ ಏನು ಅಂತ ನಿಮಗೂ ಗೊತ್ತಾಗಲಿ. ವಯಸ್ಸಾದ ಅಮ್ಮನಿಗೆ ನಿದ್ದೆಮಾತ್ರೆ ಜಾಸ್ತಿ ಕೊಟ್ಟು ಆಸ್ಪತ್ರೆಗೆ ಸೇರಿಸಬೇಕಾಯ್ತು! ಪುಟ್ಟಪಾಪು ಮೇಲೆ ವಿಷ ಕಾರ್ತಾಳೆ! ಪೀಡೆ ಯಾಕ್ ಹುಟ್ತೋ ನನ್ ಪ್ರಾಣ ತಿನ್ನೋಕ್ಕೆ ಅಂತಾಳೆ! ದುಡ್ಡು ಕದೀತಾಳೆ. ನನ್ ಕೈಕಾಲು ಬಿದ್ದೋಗಲಿ ಅಂತ ಮಾರಮ್ಮನ ಗುಡೀಲಿ ಮಾಟಮಂತ್ರ ಮಾಡಿಸಿದ್ದಾಳೆ. ರಾತ್ರಿ ಎಲ್ರೂ ಮಲಗಿದ್ದರೆ, ದೆವ್ವದಂಗೆ ಇಡೀ ಮನೆ ಓಡಾಡ್ತಾಳೆ! ಇವಳ ಪುರಾಣ ಒಂದಾ…ಎರಡಾ….”. ಅವನು ಓತಪ್ರೋತವಾಗಿ ಜೋರಾಗಿ ಕೂಗಾಡುತ್ತಲೇ ಇದ್ದ. ಸಿದ್ಧಾರ್ಥ, ಒಂದು ಕಡೆ ಸುಳ್ಳು ಆರೋಪಗಳಿಗೆ ಪ್ರತ್ಯುತ್ತರ ನೀಡಲು ಅವಕಾಶಕ್ಕಾಗಿ ಕಾಯ್ದರೆ ಮತ್ತೊಂದೆಡೆ ರೋಹಿತ ಮಾತಾಡದಂತೆ ಕೈ ಸನ್ನೆ ಮಾಡುತ್ತಿದ್ದ.

“ಇವಳಿಗೆ ಮಾನಮಾರ್ಯಾದೆ ಇದ್ಯಾ? ಸಿಗರೇಟು ಸೇದ್ಕೊಂಡು… ನಮ್ಮಾವ ಅಂತೋನು… ನನ್ಗಂಡ ಇಂಥೋನು ಅಂತ ಹೇಳ್ಕೊಂಡು ಊರಲ್ಲೆಲ್ಲಾ ತಿರುಗಾಡ್ತಾಳೆ. ಇವಳನ್ನ ಕೊಚ್ಚಿ ಕೊಂದ್ರು ಯಾವ ಪಾಪ ಬರೋದಿಲ್ಲ….”

ಸಿದ್ಧಾರ್ಥನಿಗೆ ಇನ್ನು ಸುಮ್ಮನಿರಲು ಆಗಲಿಲ್ಲ. “ಅಲ್ರೀ.. ಜಿನೇಶ… ಸುಮ್ನೆಸುಮ್ನೆ ಸುಳ್ಳು ಆಪಾದನೆ ಮಾಡ್ತಿದ್ದೀರಾ? ನಿಮ್ಮ ಉದ್ದೇಶನಾದ್ರು ಏನು?”

“ನಾನು ಸುಳ್ಳು ಹೇಳ್ತಿಲ್ಲ. ಊರಲ್ಲಿ ಒಂದ್ ರೌಂಡ್ ಹೋಗ್ಬನ್ನಿ. ಜನರೇ ಹೇಳ್ತಾರೆ ಇವಳೆಂಥಾ ಕಚಡಾಂತ…”

ಜಿನೇಶ ವೃಥಾ ಹರಿಯಬಿಡುತ್ತಿದ್ದ ಬಚ್ಚಲುಬಾಯಿಗೆ ರೋಸೆದ್ದ ಸಿದ್ಧಾರ್ಥನಿಗೆ ಸಿಟ್ಟು ಬಂದರೂ ಸಹನೆ ಕಳೆದುಕೊಳ್ಳಬಾರದೆಂದು ತನ್ನನ್ನೇ ತಾನು ಸಂತೈಸಿಕೊಂಡು “ನೋಡ್ರಿ… ಸಿಗರೇಟು ಸೇದೋದು ಅವಳ ದೌರ್ಬಲ್ಯ. ಅವಳ ಕುಡುಕ ತಂದೆ ಚಿಕ್ಕಂದಿನಲ್ಲಿ ಅವಳ ಬಾಯಿಗೆ ಬೀಡಿ ಇಟ್ಟು ಸೇದೋಕೆ ಹೇಳಿ ವಿಕೃತ ಖುಷಿ ಪಡುತ್ತಿದ್ದ. ಹಾಗೆ ಅವಳಿಗೆ ರೂಢಿಯಾಗಿರೋದು. ಅವಳೇನು ನಿತ್ಯ ಸೇದೋದಿಲ್ಲ. ಯಾವಾಗಲೋ ಟೆನ್ಶನ್ ಆದಾಗ ಸೇದ್ತಾಳೆ. ಆರೋಗ್ಯಕ್ಕೆ ಕೆಟ್ಟದ್ದು ಅನ್ನೋದು ಬಿಟ್ರೆ, ಗಂಡಸ್ರು ಸೇದ್ತಾರಂದ್ರೆ ಹೆಣ್ಮಕ್ಕಳು ಯಾಕೆ ಸೇದಬಾರದು? ಅವಳಿಗೆ ಕೌನ್ಸಿಲಿಂಗ್ ಮಾಡಿಸ್ಬೇಕು ಅಷ್ಟೆ….” ಅಂದದ್ದೇ ತಡ, ಜಿನೇಶ ದೇವರು ಮೈಮೇಲೆ ಬಂದವರಂತೆ,  
“ಹೇಯ್… ಏನ್ ಹೇಳ್ತೀದ್ದಿಯಾ? ನಿಮ್ದು ದೊಡ್ಡ ಸಿಟಿ. ಯಾರ್ ಏನು ಮಾಡುದ್ರು ಕೇಳೋರಿಲ್ಲ. ನಮ್ಮೂರಲ್ಲಿ ನಮ್ಮ ಮಾನ ಹೋಗಲ್ವ! ನಾವು ತಲೆ ಎತ್ಕೊಂಡು ತಿರುಗೋದು ಹ್ಯಾಗೆ?..” ಬುಸುಗುಡುತ್ತ, ಸೀದಾ ಸಿದ್ಧಾರ್ಥನತ್ತ ನುಗ್ಗಿದ. ಕಾಡುಪ್ರಾಣಿಯಂತೆ ಅವನ ಮೇಲೆ ಬಿದ್ದ. ಅಚಾನಾಕ್ಕಾಗಿ ಅವನು ಎರಗಿದ ರೀತಿಗೆ ಎಲ್ಲರೂ ಅವಾಕ್ಕಾದರು. ಅವನನ್ನು ಹಿಡಿದೆಳೆದು ಕೂಡಿಸುವಷ್ಟರಲ್ಲಿ ಎಲ್ಲರಿಗೂ ಸಾಕುಸಾಕಾಗಿತ್ತು. ಬೆದರಿ ಕುರ್ಚಿಯಿಂದ ನೆಲಕ್ಕೆ ಕುಸಿದ ಸಿದ್ಧಾರ್ಥ ಸಾವರಿಸಿಕೊಂಡು ಎದ್ದು ರೂಮಿನಿಂದ ಹೊರಬಿದ್ದ.