**ಮನಮನದ ಮಲ್ಲಿಗೆಗೆ**

ಕನ್ನಡದ ಮನಸ್ಸುಗಳಿಗೆ ಕನಸ ಕೊಟ್ಟ, ದಾಂಪತ್ಯ, ಪ್ರೇಮ, ಸಂಸಾರದ ಸುಖಸಾರವನ್ನು ಬಸಿದು ಹೆಣೆದ [ಮೈಸೂರು ಮಲ್ಲಿಗೆ](https://vijaykarnataka.com/topics/%E0%B2%AE%E0%B3%88%E0%B2%B8%E0%B3%82%E0%B2%B0%E0%B3%81-%E0%B2%AE%E0%B2%B2%E0%B3%8D%E0%B2%B2%E0%B2%BF%E0%B2%97%E0%B3%86) ಸಂಕಲನಕ್ಕೆ ಜನವರಿ 12ಕ್ಕೆ 75 ವರ್ಷ. ಜನವರಿ 26 ಇದರ ಕರ್ತೃ ಕೆ.ಎಸ್‌.ನರಸಿಂಹಸ್ವಾಮಿ ಅವರ ಜನ್ಮದಿನವೂ ಹೌದು. ಈ ಕವಿಯ ಮಲ್ಲಿಗೆ ಕವನಗಳ ಗಂಧವನ್ನು ಮತ್ತೆ ಮತ್ತೆ ಆಸ್ವಾದಿಸುವ ಹೊತ್ತು ಇದು.

ನನ್ನ ಸ್ನೇಹಿತರೊಬ್ಬರು ಕೆ. ಎಸ್‌. ನರಸಿಂಹಸ್ವಾಮಿ ಅವರ 'ಮೈಸೂರ ಮಲ್ಲಿಗೆ'ಯ ಹಾಡುಗಳ ಸಿಡಿಯನ್ನು ತಮ್ಮ ಮನೆಗೆ ಬಂದವರಿಗೆ ಗಿಫ್ಟ್‌ ಕೊಡುತ್ತಿದ್ದರು. ನಾನು ಕುತೂಹಲದಿಂದ ಕೇಳಿದ್ದೆ: 'ಮೈಸೂರ ಮಲ್ಲಿಗೆಯೇ ಏಕೆ?' ಅವರ ಉತ್ತರ ನನಗೆ ಈಗಲೂ ಕೇಳಿದ ಹಾಗಿದೆ- 'ಜಾರುವ ವಯಸ್ಸನ್ನು ಎದೆಯಲ್ಲಿ ಕಾಪಿಟ್ಟುಕೊಳ್ಳಲು ನನಗೆ ಇದು ಸಹಾಯ ಮಾಡಿದೆ. ಬೇರೆಯವರಿಗೂ ಸಾಧ್ಯವಾದರೆ ಧನ್ಯತೆಯಲ್ಲವೇ?' ಕನ್ನಡದ ಭಾವ ಭಾಗ್ಯವನ್ನು ಬೆಳಗಿದ 'ಮೈಸೂರ ಮಲ್ಲಿಗೆ'ಯ ಕವಿಗೆ ಓದುಗನ (ಕೇಳುಗನ) ಬಹುಮಾನ ಇದಲ್ಲವೇ?!

ನಿಜ. 'ಮೈಸೂರ ಮಲ್ಲಿಗೆ' ಕವನಸಂಕಲನಕ್ಕೆæ ಈಗ 75ರ ಹರೆಯ. ಈ ಹರೆಯದಲ್ಲೂ ಮಾಧುರ್ಯವನ್ನು ಹರಡುತ್ತಾ ನಾಡಿನ ಜನರ ಭಾವಸಾಥತ್ಯವನ್ನು ಉಳಿಸಿಕೊಂಡು ಬಂದಿರುವ ಈ ಕವಿತೆಗಳು ಹಾಡುಗಳಾಗಿ ಮನೆ ಮನೆಗೆ ತಲುಪಿವೆ, ಮನಸ್ಸುಗಳ ಕದವನ್ನು ಒಮ್ಮೆ ತಟ್ಟಿ ತನ್ನ ಲಾಸ್ಯದ ಮೂಲಕ ಬೇರೊಂದು ಲೋಕಕ್ಕೆ ಕರೆದೊಯ್ದಿವೆ. ಕನಸುವ ಪ್ರೇಮಿಗಳಿಂದ ಹಿಡಿದು ಮದುವೆ, ಮಕ್ಕಳ ಸಂಭ್ರಮದವರೆಗೂ ಈ ಕವಿತೆಗಳು ನಮ್ಮನ್ನು ಹಿಂಬಾಲಿಸುತ್ತವೆ. ಹೇಗೋ ಹೊಂದಿಕೊಳ್ಳುವ ಗಂಡು-ಹೆಣ್ಣಿನ ಅಪೂರ್ವ ಸಂಗಮದ ಈ ಕವಿತೆಗಳಿಗೆ ವಾಗ್ವೈಭವ ದಕ್ಕಿ ಹಕ್ಕಿಯಂತೆ ಹಾರಾಡುತ್ತವೆ. ಚಿಟ್ಟೆಯ ರೆಕ್ಕೆಯ ಹಾಗೆ, ಹೂವಿನ ದಳದ ಹಾಗೆ ನವಿರಾಗುವ, ಹಗುರಾಗುವ, ವರ್ಣಮಯವಾಗುವ ಅನುಭವ ನೀಡುತ್ತಿವೆ. ಇದೆಲ್ಲಾ ನಮ್ಮ ತಲೆಮಾರಿಗೆ, ನಮ್ಮ ಮಕ್ಕಳಿಗೆ ಬೇಕಾಗಿಲ್ಲ ಎಂದುಕೊಳ್ಳುವಾಗಲೇ ಪುಟ್ಟ ಮಗುವೊಂದು 'ಹಕ್ಕಿಯ ಹಾಡಿಗೆ ತಲೆದೂಗುವ ಹೂ ನಾನಾಗುವ ಆಸೆ' ಎಂದು ಹೂವಿನ ಹಾಗೆ ತಲೆ ಆಡಿಸುತ್ತಾ ಹೂವೇ ಆದಾಗ ಸಾವೇ ಇಲ್ಲದ ಗಂಧರ್ವಲೋಕದ ಕನಸು ಮೂಡುತ್ತದೆ. ಕೊನೆಗೂ ಕಲೆ ಯಾವುದೇ ಆಗಲಿ ಅದರಲ್ಲಿ ನಮ್ಮನ್ನು ನಾವು ಕಂಡುಕೊಳ್ಳಲು ಸಾಧ್ಯವಾ? ಸಾಧ್ಯವಾಯಿತು ಎಂದರೆ ಅದು ಪ್ರಸ್ತುತ ಆಗುತ್ತದೆ.

**ಚಿರಯೌವನಿಗ ಕವಿ**

ಬದುಕಿಗೆ ಅರ್ಥ ಬರುವುದೇ ಪ್ರೀತಿ ಎನ್ನುವ ಭವ್ಯಶಕ್ತಿಯಿಂದ ಎಂದು ನಂಬಿದ್ದರು ಕೆ. ಎಸ್‌. ನ. ಆ ನಂಬಿಕೆಯೇ ಅವರಿಂದ ಇಂಥಾ ಕವಿತೆಗಳನ್ನು ಬರೆಸಿತು. ಸಂಸಾರ ಎನ್ನುವ ಜಗತ್ತಿನಲ್ಲಿ ಎಲ್ಲವನ್ನೂ ಕಂಡುಕೊಳ್ಳುವ ಅವರ ಕವಿತೆಗಳನ್ನು ಓದಿ ಅವರನ್ನು ನೋಡಲು ಗೆಳೆಯ ಮಣಿಕಾಂತ ಹೋದರಂತೆ. ಅವರ ಕಲ್ಪನೆಯಲ್ಲಿ ಕೆಎಸ್‌ನ ದಂಪತಿ ಚಿರಯವ್ವನಿಗರೇ. 'ಆ ದಂಪತಿಯನ್ನು ನೋಡಿ ಏನೆನ್ನಿಸಿತು?' ಕೇಳಿದ್ದೆ. 'ಅವರು ಮುದುಕರಾಗಿದ್ದರು, ಆದರೆ ಪದ್ಯಗಳ ಹಾಗೇ ಪ್ರಿಯವಾಗಿದ್ದರು. ಮಾಗಿದ ಮುಖದಲ್ಲೂ ಯೌವನ ಕಳೆಯಾಡುತ್ತಿತ್ತು' ಎಂದಿದ್ದರು. ನಾನು ಅವರನ್ನು ಭೇಟಿಯಾಗಲೇ ಇಲ್ಲ. ಆದರೆ ಅವರ ಜೊತೆ ನಿತ್ಯ ಪಯಣ ಬೆಳೆಸಿದ್ದೆ- ಹಾಡುಗಳ ಮೂಲಕ.

ಮಲ್ಲಿಗೆಯ ಕವಿತೆಗಳು-ಪ್ರೀತಿಯ ಕವಿತೆಗಳು. ಇಲ್ಲಿ ಪ್ರೇಮವೂ ಒಂದು ಭಾಗ. ಕವಿ ತನ್ನ ಸುತ್ತಲ ಜಗತ್ತಿನ ಸಂಗತಿಯನ್ನು ಮುದ್ದಾಗುವ ಹಾಗೇ ನೋಡುತ್ತಾರೆ. ಅವರ ಜಗತ್ತಿನಲ್ಲಿ ಶಾನುಭೋಗರ ಮಗಳು ಇದ್ದಾಳೆ. ಅವಳು ಕವಿಯ ತಂಗಿಯ ಜೊತೆಗಾತಿ. ತನ್ನ ಗಂಡು ಹೀಗಿರಬೇಕೆನ್ನುವ ಅವಳ ಇಚ್ಛೆಯ ಕಡೆಗೆ ವಾತ್ಸಲ್ಯದಿಂದ ನೋಡುತ್ತಾರೆ. ಮಗು ಯಾರ ಮನೆಯದ್ದಾದರೇನು ಅದು ನಮ್ಮೂರಿನ ಅಕ್ಕರೆಯ ಬೊಂಬೆ ಎಂದು ಆಪ್ತವಾಗಿಸುತ್ತಾರೆ. ಮದುವೆ ತಡವಾದರೇನು ನಷ್ಟವಿಲ್ಲ ಎಂದು ಲೋಕದ ಬದಲಾವಣೆಯ ಎದಿರು ಉದಾರವಾಗುತ್ತಾರೆ. ಬಳೆಗಾರ ಚೆನ್ನಯ್ಯನಂಥಾ ಪದ್ಯದಲ್ಲಿ ಊರಿಂದ ಊರಿಗೆ ಸುದ್ದಿ ತರುತ್ತಿದ್ದ ಒಬ್ಬ ಬಳೆಗಾರನಿದ್ದಾನೆ, ಅವನ ಜೊತೆಗಿನ ಆಪ್ತತೆ ಮನೆಯ ಮನ್ನುಷ್ಯನನ್ನಾಗಿಸುವ, ಸಾಮಾಜಿಕ ಮಹತ್ವವನ್ನು ಹೇಳಿದರೆ ಹತ್ತು ವರುಷದ ಹಿಂದೆ ಹಾಡಲ್ಲಿ ಅದೇ ಬಳೆಗಾರ ಮಡದಿಯ ಕೈಗೆ ಬಳೆ ತೊಡಿಸುವಾಗ ನೋವು ಮಾಡಿದ್ದಕ್ಕೆ ಮುನಿಸನ್ನೂ ತೋರುತ್ತಾರೆ. ಮಾವನ ಮನೆಯಲ್ಲಿನ ಆಪ್ತವಾಗುವ ಪುಟ್ಟ ನಾದಿನಿ, ದೂರದ ಊರಿಂದ ಬರುವ ಅಳಿಯನನ್ನು ಉಪಚರಿಸುವ ಮಾವ, ಶಾರದೆ ಪದ್ಯದ ಕೋಣೆಯೊಳಗಿನ ಬಳೆಯ ಸದ್ದಿಗೆ ನಗುವ ಅತ್ತೆ, ಗಂಭೀರವಾಗುವ ಮಾವ, ಅಕ್ಕ ಭಾವ ಒಳಗಿದ್ದಾರೆ ಎನುವ ತುಂಟ ಮೈದುನ-ಹೀಗೆ ಸುಂದರ ಸಂಸಾರದ ಬಗ್ಗೆ ಹೇಳೀದರೆ 'ಸೀತೆಯ ಪುಣ್ಯ'ದಲ್ಲಿ ಅವಳ ಕಷ್ಟವನ್ನೂ ನಮ್ಮ ಹೆಣ್ಣುಮಕ್ಕಳು ಎದುರಿಸಬೇಕಾದ ಅಗ್ನಿಪರೀಕ್ಷೆಯನ್ನೂ ತುಂಬು ಅಂತಃಕರಣದ ಮೂಲಕ ಬಿಚ್ಚಿಡುತ್ತಾರೆ. ನಂಬುಗೆಯನ್ನೇ ಕಳಕೊಂಡ ಇವತ್ತಿನ ಜಗತ್ತಿಗೆ ಇವು ಬರಗಾಲದ ತಣ್ಣನೆಯ ಕೊಳಗಳಾಗಿ ಕಂಡಿದ್ದರೆ ಅಚ್ಚರಿಯೇನಿಲ್ಲ. ಆದರೆ ಯಾವ ಸಂಬಂಧವೂ ಇಂದು ಇಲ್ಲೇ ಮುಗಿದುಹೋಗುವುದಂತೂ ಖಂಡಿತಾ ಆಗಿಲ್ಲ. ಅದು 'ಇಹದ ಪರಿಮಳದ ಹಾದಿ' ಸದಾ ಪರಿಮಳಿಸಬೇಕಿರುವ ಸೂಕ್ಷ ್ಮ ಸಂಬಂಧಗಳ ಸ್ವರೂಪವೇ ಆಗಿದೆ.