**ಸರಸಮಯ ಸಖ್ಯದ ಹಾಡು**

ಹಾಗೆ ನೋಡಿದರೆ ಸಖ್ಯದ ಕಲ್ಪನೆ ಸರಸಮಯವಾಗಿ ಬಂದಿರುವುದು ಕೆಎಸ್‌ನರಲ್ಲೇ. ಬೇಂದ್ರೆಯವರಲ್ಲಿ ಅದು ಆದಿಭೌತಿಕ ಮತ್ತು ಪಾರಮಾರ್ಥಿಕವಾದರೆ, ಕುವೆಂಪುರವರಿಗೆ ರಸ ದೇವಗಂಗೆಯಲಿ ಮೀನಾಗುವ - ಪ್ರಕೃತಿಯಲ್ಲಿ ಒಂದಾಗುವ ಸಹಜವಾಗುವ ಕ್ರಿಯೆ. ಕೆಎಸ್‌ನ ಮಾತ್ರ ಭಾವಗಳ ಜಾಲದಲ್ಲಿ ಹೆಣೆಯುತ್ತಾ ಸಭ್ಯತೆಯ ಎಲ್ಲೆಯನ್ನು ಮೀರದೆ ಪ್ರಣಯದ ನವಿರು ಭಾವಗಳನ್ನು ಹಿಡಿಯುವ ಕವಿ. ಖಂಡಿತ ಇಲ್ಲಿಯ ನಿರೂಪಕ ಗಂಡು. ಆ ಗಂಡು ಎಲ್ಲರಿಗೂ ಇಷ್ಟವಾಗುವ ಅಥವಾ ಆಗತಾನೆ ವಯಸ್ಸಿಗೆ ಬಂದಿರುವ ಯಾವುದೇ ಹೆಣ್ಣು ಕಲ್ಪಿಸಿಕೊಳ್ಳಬಹುದಾದ ಗಂಡು ಮತ್ತು ಅವನು ನಿರೂಪಿಸುತ್ತಿರುವ ಅಥವಾ ಅವನ ಸಹಚರ್ಯೆಯಲ್ಲಿರುವ ಹೆಣ್ಣು ಯಾವುದೇ ಗಂಡು ಬಯಸುವ ಹೆಣ್ಣು. ಅಚ್ಚರಿಯಾಗುತ್ತದೆ! ಇಷ್ಟು ಜನ ಏಕಕಾಲಕ್ಕೆ ತಮ್ಮನ್ನು ಕಂಡುಕೊಳ್ಳಲು ಸಾಧ್ಯವಾಗುವ ಇಂಥಾ ಶಕ್ತಿಯ ಹಿಂದೆ ಯಾವುದು ಕೆಲಸ ಮಾಡಿದೆ? ಇಂಥದ್ದೇ ಅನುಭವವನ್ನು ನಮ್ಮ ಜಾನಪದ ಕವಿತೆಗಳು ಹಂಚಿಕೊಡುತ್ತವೆಯಲ್ಲವೇ? ಸಕಲರ ಅನುಭವ ತನ್ನ ಅನುಭವವೂ ಆಗುತ್ತದೆ ಎನ್ನುವ ಸತ್ಯ ಜಾನಪದ ಕವಿಗೆ ಗೊತ್ತಿದೆ. ಕೆಎಸ್‌ನ ಅದನ್ನೇ ಉಸಿರಾಗಿಸಿಕೊಳ್ಳುತ್ತಾರೆ. 'ನಮ್ಮೂರು ಚೆಂದವೋ ನಿಮ್ಮೂರು ಚೆಂದವೋ' ಎಂದು ಕೇಳಿದ್ದಾದರೂ ಯಾವಾಗ? ಒಂದಿರುಳಲ್ಲಿ ಪ್ರಣಯಕ್ಕೂ ಮೊದಲು. ಅದಕ್ಕೆ ಹೆಣ್ಣು ನಾಚುತ್ತಾ 'ಸುಮ್ಮನಿರಿ' ಎಂದುಸುರುತ್ತಾಳೆ. ಈ ಉತ್ತರ ಯಾರಿಗೆ ಇಷ್ಟವಾಗಲ್ಲ! ಇನ್ನು ಹೆಂಡತಿಯ ಕಾಗದ ತವರು, ಮಗು, ತನಗಿರುವ ನಿರ್ಬಂಧ ಪತಿಯೆಡೆಗಿನ ತುಡಿತ ಎಲ್ಲವನ್ನೂ ಹೇಳುತ್ತದೆ. ಓದುವ ನಿರೂಪಕನಿಗೆ ಒಳಗೆ ಒಂದಿಷ್ಟು ಖುಷಿ ಒಂದಿಷ್ಟು ವಿಷಾದ ಮತ್ತೆ ನಿರಾಳ ಎಲ್ಲವೂ ಏಕಕಾಲಕ್ಕೆ ಉಂಟಾಗುತ್ತದೆ. ಮಾವನ ಮನೆಯಲ್ಲಿ, ಅಕ್ಕಿ ಆರಿಸುವಾಗ, ಬಾರೆ ನನ್ನ ಶಾರದೆ, ನಿನ್ನ ಹೆಸರು, ನಿನ್ನೊಲುಮೆಯಿಂದಲೆ ಪದ್ಯಗಳ ಜಗತ್ತನ್ನು ಕಲ್ಪಿಸಿಕೊಂಡ ನನಗೂ ಮದುವೆಯ ನಂತರ ವಾಸ್ತವ ಹೀಗಿರಲ್ಲ ಅನ್ನಿಸಿದ್ದು ನಿಜ. ಆದರೆ ನನ್ನ ಕಲ್ಪನೆಯ ಜಗತ್ತು ಈ ಪದ್ಯಗಳ ನಡುವೆ ಹರಿದಾಡುವುದು ಮಾತ್ರ ಅನುಭವವೇದ್ಯವಾಗಿತ್ತು. ಸರಳ ಪದ, ಸರಳ ಅರ್ಥ, ಭಾವ ಮಾತ್ರ ನಿರಂತರ. ಕೇಳಿದಾಗೊಮ್ಮೆ ಹೊಸ ಬೆಳಕು ಕಣ್ಣ ಒಳಗೆ ಮಿಂಚುತ್ತದೆ, ಜುಳು ಜುಳು ನಿನಾದವನ್ನು ಸೃಷ್ಟಿಸಿ ಹರಿವ ರಮ್ಯ ಝರಿಯಾಗುತ್ತದೆ.

**ಈ ನೆಲದ ಕವಿತೆಗಳಲ್ಲ...**

ಬೇಂದ್ರೆ ಈ ಕವಿತೆಗಳನ್ನು ಕುರಿತು, ಈ ಲಾವಣ್ಯವು ಮಣ್ಣು ನೆಲದಿಂದ ಬಂದುದಲ್ಲ ಎನಿಸಿಬಿಟ್ಟಿದೆ ಎನ್ನುವುದರಲ್ಲಿ ಪ್ರಶಂಸೆ ಮತ್ತು ವಿಮರ್ಶೆ ಎರಡೂ ಇದೆ ಎನ್ನುವುದನ್ನು ಗಮನಿಸಬೇಕು. ಸುಲಲಿತವಾದ ಭಾಷೆ, ಭಾರವಿಲ್ಲದ ವೈಚಾರಿಕತೆ, ಕರಗಿ ಹೋಗಿರುವ ಶಬ್ದಾರ್ಥಗಳು, ಸಮಾಜ ಒಪ್ಪಿದ ಸಂಬಂಧಗಳು ಎಲ್ಲವೂ ಅತಿ ಮಧುರವೇ. ಆದರೆ ಇಲ್ಲಿ ಬಿರುಕುಗಳಿಲ್ಲವೇ? ಕೂಡು ಕುಟುಂಬದ ಒಳಗೆ ಇರಬಹುದಾದ ಯಾವ ಜಗಳವನ್ನೂ ಕೆಎಸ್‌ನ ಮುಟ್ಟಲ್ಲ. ಯಾಕೆಂದರೆ ಈ ಹೂವಿನ ಮನಸ್ಸಿನ ಅವರಿಗೆ ಅದು ಬೇಕಿಲ್ಲ. ತನಗೆ ಬೇಕಾದ ಜಗತ್ತನ್ನು ಕವಿ ಸೃಷ್ಟಿಸಿಕೊಳ್ಳಬಲ್ಲ. ಅದಕ್ಕೆ ಯಾರು ಏನಂದರೂ ತನ್ನ ಜಾಡನ್ನು ಬದಲಿಸದೆ, ಕೊನೆಯವರೆಗೂ ಭಾಷೆ, ಭಾವದ ನವಿರನ್ನು ಉಳಿಸಿಕೊಂಡು ಮನಸ್ಸನ್ನು ಮಗುವಾಗಿರಿಸಿಕೊಂಡ ಕವಿ ಅವರು. ಆದ್ದರಿಂದಲೇ ಅವರ ಕವಿತೆಗಳ ಸಾನಿಧ್ಯ ಎಂದರೆ ಮಗುವಿನ ಸಾನಿಧ್ಯವೆ. ಅಲ್ಲಿರುವ ಮೌಲ್ಯಗಳು ತಾನು ಬದುಕಿದ ಕಾಲಕ್ಕೂ ಈಗಿನ ಕಾಲಕ್ಕೂ ಕಾಲಕ್ಕೆ ತಕ್ಕ ಹಾಗೇ ಶಿಥಿಲವಾಗುತ್ತಲೇ ಬಂದಿದೆ. ಯಾವುದೇ ಕೇಡನ್ನೂ ಕೆಎಸ್‌ನ ಕಣ್ಣೆತ್ತಿ ಕೂಡಾ ನೋಡಲ್ಲ. ಮುಖಾಮುಖಿಯೂ ಆಗುವುದಿಲ್ಲ. ಘರ್ಷಣೆಗೆ ಬಿಟ್ಟು ಯುದ್ಧ ಮಾಡುವುದಿಲ್ಲ. ಅವರು ನಂಬಿದ ಪ್ರೀತಿಗೆ ಎಲ್ಲೂ ಮುಕ್ಕಾಗದ ಹಾಗೇ ಬರೆಯುತ್ತಾರೆ, ಬದುಕುತ್ತಾರೆ. 'ದೀಪವು ನಿನ್ನದೆ ಗಾಳಿಯೂ ನಿನ್ನದೆ ಆರದಿರಲಿ ಬೆಳಕು, ಕಡಲೂ ನಿನ್ನದೇ ಹಡಗು ನಿನ್ನದೆ ಮುಳುಗದಿರಲಿ ಬದುಕು' ಎಂದು ಪ್ರಾರ್ಥಿಸುತ್ತಾರೆ. ಈ ಎಲ್ಲದರ ಮೂಲಕ ಕವಿ ಇರುವ ಸಮಾಜವನ್ನಲ್ಲ ಇರಬೇಕಾದ ಸಮಾಜವನ್ನು ಹೇಳಲು ಹೊರಟಿದ್ದಾನೆ ಎನ್ನುವುದು ಮಾತ್ರ ಸತ್ಯ. ಅದಕ್ಕೆæ ಬೇಂದ್ರೆ ವಾಸ್ತವ ಕಳಚಿದ ಆಕಾಶಗಾಮಿ ಎಂದು ಕರೆದಿರುವುದು.

ಮುಂದಿನ ಸಂಕಲನಗಳಲ್ಲಿ ಈ ಮಲ್ಲಿಗೆಯ ಕವಿಯೇ ಅನೇಕ ಪ್ರಯೋಗಗಳನ್ನು ಮಾಡುತ್ತಾರೆ. ಆ ಪ್ರಯೋಗಗಳಿಗೆ ಭಾಷೆ ಹದವಾಗಿರುವುದು ಮಾತ್ರ 'ಮೈಸೂರ ಮಲ್ಲಿಗೆ'ಯಲ್ಲೆ. ರಾಬರ್ಟ್‌ ಬ್ರೌನ್‌ನ ಪದ್ಯಗಳ ಅನುವಾದವನ್ನು ಕನ್ನಡದ್ದೆ ಎನ್ನುವ ಹಾಗೇ ಮಾಡುತ್ತಾರೆ. ಭಾಷೆಯ ಕಸುವನ್ನು ನಾದ ಮಾಡುವ ನರಸಿಂಹಸ್ವಾಮಿಯವರ ಈ ಸಂಕಲನದ ಬಹುತೇಕ ಪದ್ಯಗಳು ಹಾಡುಗಳಾಗಿ ಪ್ರಸಿದ್ಧವಾದವು. ಭಾವಗೀತೆಯ ಮೇರು ಪ್ರತಿಭೆ ಕಾಳಿಂಗರಾವ್‌ರಿಂದ ಹಿಡಿದು ಸಿ ಅಶ್ವಥ್‌, ಮೈಸೂರು ಅನಂತಸ್ವಾಮಿ, ರತ್ನಮಾಲಾ ಪ್ರಕಾಶ್‌, ಪಲ್ಲವಿ ಎಲ್ಲರೂ ಇವನ್ನು ಜನಪ್ರಿಯಗೊಳಿಸಿದ್ದಾರೆ. ಎಲ್ಲೊ ಬಂಗಾಲದ ಮೂಲೆಯಿಂದ ಎದ್ದು ಬಂದ ಸೋಹನ್‌ ಕುಮಾರಿ ಮೋಹನ್‌ ಕುಮಾರಿಯರಲ್ಲಿ ಯಾರೋ ಒಬ್ಬರು ಹಾಡಿರುವ ಹತ್ತುವರುಷದ ಹಿಂದಿನ ಹಾಡು ಕಿವಿಯಲ್ಲಿ ಗುಯ್‌ಗುಡುತ್ತಿದೆ. ಬಹುಶಃ ಹಾಡಿಗಾಗಿ ಒಂದು ಸಿನೆಮಾ ತಯಾರಾಗಿದ್ದು ಈ ಸಂಕಲನದ ಹೆಮ್ಮೆ. ಜಗತ್ತಿನ ಯಾವ ಹಾಡುಗಳಿಗೂ ಇಂಥಾ ಅವಕಾಶ ಒದಗಿ ಬಂದಿಲ್ಲ.

'ಮೈಸೂರ ಮಲ್ಲಿಗೆ'ಯ ಕವಿತೆಗಳ ಬಗ್ಗೆ ಆರೋಪವೂ ಇದೆ-ಭ್ರಮಾ ಜಗತ್ತನ್ನು ಇದು ತೆರೆದಿಡುತ್ತದೆ ಎಂದು. ಪರಮಹಂಸರ ದೃಷ್ಟಾಂತಗಳಲ್ಲಿ ಒಂದು ಕಡೆ ಕೃಷ್ಣ ಬೃಂದಾವನವನ್ನು ಬಿಟ್ಟು ಹೊರಟುಹೋಗಿದ್ದಾನೆ. ಅವನಿಲ್ಲದೆ ಖಾಲಿಯಾದ ಭಾವಗಳ ಬೃಂದಾವನದಲ್ಲಿ ಒಬ್ಬ ರಾಧೆ ಮಾತ್ರ ಪರಮ ಸುಖಿಯಾಗಿದ್ದಾಳೆ. ಯಶೋದೆಗೆ ಇದನ್ನು ಯಾರೋ ಹೇಳುತ್ತಾರೆ. ಯಶೋದ ಓಡಿ ಬರುತ್ತಾಳೆ. 'ರಾಧೆ ನಿನಗಿದು ಹೇಗೆ ಸಾಧ್ಯ?' ಎಂದು ಕೇಳುತ್ತಾಳೆ. ರಾಧೆ ಆಕಾಶವನ್ನು ತೋರಿಸಿ 'ಅಲ್ಲಿ ನನ್ನ ನೀಲನಿದ್ದಾನೆ ಈ ಯಮುನೆಯ ಚಲನೆಯಲ್ಲಿ ಅವನ ಪದಗತಿ ಇದೆ, ಈ ತಮಾಲ ವೃಕ್ಷ ದ ಕೆಳಗೆ ಅವನಿನ್ನೂ ಕುಳಿತಿದ್ದಾನೆ, ಬೀಸುವ ಗಾಳಿ ಅವನ ಕೊಳಲ ನಾದವನ್ನು ಹೊತ್ತು ತರುತ್ತಿದೆ. ಅವನ ಇರುವಿಕೆಯನ್ನು ಸಾರಲು ನನಗೆ ಇನ್ನೇನು ಬೇಕು' ಎನ್ನುತ್ತಾಳೆ. ಶಿಥಿಲವಾಗುತ್ತಿರುವ ಕೌಟುಂಬಿಕ ವಾತಾವರಣದಲ್ಲಿ ನಾವೆಲ್ಲಾ ಇಲ್ಲದೇ ಇದ್ದದ್ದನ್ನು ಇದೆ ಎನ್ನುವ ಹಾಗೇ ನೋಡಿಕೊಳ್ಳುತ್ತೇವೆ. ಸಂಬಂಧಗಳಲ್ಲಿನ ಆಪ್ತತೆಗೆ ಹಾತೊರೆಯುತ್ತೇವೆ. ಅದಕ್ಕೆ 'ಮೈಸೂರ ಮಲ್ಲಿಗೆ' ನಮ್ಮ ಮನದ ಅಂಗಳದಲ್ಲಿ ಅರಳಿದ ಹೂವಾಗುತ್ತದೆ.