2016ರ ನವೆಂಬರ್‌ 8 ನನ್ನ ಪಾಲಿಗೆರ ಕರಾಳ ದಿನ. ಹಳೆಯ 500, 1000ದ ನೋಟುಗಳನ್ನು ಅಂದು ರಾತ್ರಿ ಸ್ಥಗಿತಗೊಳಿಸಿದ್ದರಿಂದ ಮರುದಿನ ನಮ್ಮ ಶಾಖೆಯಲ್ಲಿ ಜನರ ಜಾತ್ರೆ ನೋಟು ವಿನಿಮಯ ಮಾಡಿಕೊಳ್ಳಲು, ಹಳೆ ನೋಟುಗಳನ್ನು ಖಾತೆಗೆ ಹಾಕಲು ಹನುಂತನ ಬಾಲದಂತೆ, ವಿಜಯ್‌ ಮಲ್ಯನ ಸಾಲದಂತೆ ಬೆಳೆಯುತ್ತ ಹೋದ ಸರತಿ ಸಾಲು. ಅಂದು ನಾನು ಕ್ಯಾಶಿನಲ್ಲಿದ್ದೆ. ಶಾಖೆಯ ಎಲ್ಲಾ ಉದ್ಯೋಗಿಗಳು ಕ್ಯಾಶಿಂಗ್‌ ಕೆಲಸ ಮಾಡಿದರೂ ಜನರ ಕ್ಯೂ ಕರಗಲಿಲ್ಲ. ಇಷ್ಟು ದಿನ ನನ್ನನ್ನು ನೋಡಿ ಹಲ್ಲು ಗಿಂಜುತ್ತಿದ್ದ ಗಂಸರು, ಕ್ಯಾಶ್‌ ಇಲ್ಲ, ನಾಲ್ಕು ಸಾವಿರ ತಗೊಳ್ಳೀ ಅಂದಾಗ ಕಲ್ಲು ತಗೊಂಡು ಹೊಡೀಲಿಕ್ಕೆ ಬಂದಿದ್ರು. ಅಂದು ನಾವು ಬ್ಯಾಂಕಿನ ಶಟರ್‌ ಎಳೆದಾಗ ರಾತ್ರಿ ಹತ್ತಾಗಿತ್ತು. ಕಾಫಿ, ಊಟ, ಬಿಡಿ ಸೂಸೂ ಮಾಡಲು ಹೋದದ್ದೂ ನೆನಪಾಗ್ತಿಲ್ಲ. ಆ ಪಾಟಿ ರಶ್ಶು. ರಾತ್ರಿ ಮೆನೇಜರ್‌ ಪಕ್ಕದ ಹೋಟೆಲಿಂದ ಎಲ್ರಿಗೂ ಊಟ ತರಿಸಿದ್ರು. ನಾರ್ತ್‌ ಇಂಡಿಯನ್‌ ಸ್ಪೆಷಲ್‌ ಥಾಲಿ ಅಂತೆ, ಮಣ್ಣಾಂಗಟ್ಟಿ ನಂಗೆ ಆ ಥಾಲಿಯಲ್ಲಿ ಕಾಣ್ತಾ ಇದ್ದದ್ದು ಬರೀ 500 ಮತ್ತು 1000ದ ಹಳೆನೋಟು ಮನೆಗೆ ಹೋಗಿ ಕಣ್ಣು ಮುಚ್ಚಿದರೂ ಅದೇ ಹಳೆ ನೋಟು. (ಕಣ್ಣು ತೆರೆದರೆ ಪಕ್ಕದಲ್ಲಿ ಹೊರಕೆ ಹೊಡೆಯುವ ಹಳೇ ಗಂಡ) ಈಗ ಎರಡೂ ಬೆಲೆ ಕಳಕೊಂಡಿವೆ, ದಂಡ

ನಂತರ ಪ್ರತಿದಿನವೂ ರಾತ್ರಿ 9ರ ತನಕ ಡ್ಯೂಟಿ. ಬೇರೆ ಬೇರೆ ಕಾರಣ ಹೇಳಿ ದುಡ್ಡಿಗಾಗಿ ಅಂಗಲಾಚುವ ಜನರ ಸ್ಥಿತಿ ನೋಡಿ ಅಳು ಬರುತ್ತಿತ್ತು. ರೋಗಿಗಳು, ವೃದ್ಧರು ಎಂದಿಗೂ ಬ್ಯಾಂಕಿಗೆ ಬಾರದ ಗೃಹಿಣಿಯರು ತಮ್ಮ ಹಣವನ್ನು ಪಡೆದುಕೊಳ್ಳಲು ಕ್ಯೂ ನಿಂತರು. ಹಣ ಸಿಗದಿದ್ದವರು ಹಿಡಿ ಶಾಪ ಹಾಕಿದರು. ದಿನಕ್ಕೊಂದು ಕಾನೂನು. ಹಣ ಎಣಿಸುವುದರ ಜತೆಗೆ ಬೆರಳಿಗೆ ಮಸಿ ಹಚ್ಚುವ ಕೆಲಸವನ್ನೂ ನಮಗೆ ತಾಗಿಸಿದರು. ಇಷ್ಟು ದಿನ ಬೆರಳುಗಳಿಗೆ ನೈಲ್‌ ಪಾಲಿಶ್‌ ಹಚ್ಚುವುದನ್ನು ಮಾತ್ರ ಕಲಿತಿದ್ದ ನಾನು ಈ ಮೋದಿಯಿಂದಾಗಿ ಬೆರಳಿಗೆ ಮಸಿ ಹಚ್ಚುವುದನ್ನೂ ಕಲಿತೆ ಶನಿವಾರ -ಭಾನುವಾರವೂ ಕೆಲಸ. ಯಾವ ರಜೆಯೂ ಇಲ್ಲ. ನನ್ನ ನಗುವೆಲ್ಲ ಮಾಯವಾಗಿ ಅಳುತ್ತಾ ಕೆಲಸ ಮಾಡುವುದನ್ನು ರೂಢಿಸಿಕೊಂಡೆ. ಮೊದಮೊದಲು ನಮ್ಮ ಪರಿಸ್ಥಿತಿಯನ್ನು ಅರ್ಥ ಮಾಡಿಕೊಂಡು ನಮಗೆ ಸಹಾನುಭೂತಿ ತೋರಿಸುತ್ತಿದ್ದ ಗ್ರಾಹಕರು ಈಚೆಗೆ ತಿರುಗಿ ಬಿದ್ದಿದ್ದಾರೆ. ಕಪ್ಪು ಹಣ ಬಿಳಿ ಮಾಡಲು ರಾಜಕಾರಣಿಗಳಿಗೆ, ಶ್ರೀಮಂತರಿಗೆ ಕೆಲವು ಬ್ಯಾಂಕ್‌ ಅಧಿಕಾರಿಗಳು ನೆವಾಗಿದ್ದಾರಂತೆ. ಆ ಸುದ್ದಿ ಬಂದಾಗಿನಿಂದ ಜನರು ಎಲ್ಲಾ ನೌಕರರನ್ನೂ ಅನುಮಾನದಿಂದ ನೋಡತೊಡಗಿದ್ದಾರೆ ಕ್ಯಾಶ್‌ ಇಲ್ಲ, ಚಿಲ್ಲರೆ ಇಲ್ಲ ಅಂದ್ರೆ ಬಾಯಿಗೆ ಬಂದ ಹಾಗೆ ಉಗೀತಾರೆ. ನವೆಂಬರ್‌ 8ರ ತನಕ ಸ್ಲೀವ್‌ಲೆಸ್‌ ರವಿಕೆ ಹಾಕಿಕೊಂಡು ಬ್ಯಾಂಕಿಗೆ ಹೋಗುತ್ತಿದ್ದ ನಾನು, ಈಗ ರೈನ್‌ಕೋಟ್‌ ಧರಿಸಿಕೊಂಡು ಹೋಗುವ ಪರಿಸ್ಥಿತಿ ಬಂದಿದೆ. ಜನ ಎಷ್ಟು ಬೈತಿದಾರೆ ಅಂದ್ರೆ ಅದಕ್ಕಿಂತ ಮನೇಲೆ ಇದ್ದು ಅತ್ತೆ ಕೈಲಿ ಬೈಸಿಕೊಳ್ಳೋದೆ ವಾಸಿ ಅನ್ಸುತ್ತೆ

ಇಷ್ಟು ದಿನ ನಗುನಗುತ್ತ ಬ್ಯಾಂಕಿಗೆ ಹೋಗುತ್ತಿದ್ದ ನಾನು ಈಗ ಮನಸ್ಸಿಲ್ಲದ ಮನಸ್ಸಿನಿಂದ ಅಳುತ್ತಾ ಅಳುತ್ತಾ ಬ್ಯಾಂಕಿಗೆ ಹೋಗುತ್ತಿದ್ದೇನೆ. ನಗುಲಕ್ಷ್ಮಿ ಅನಿಸಿಕೊಂಡಿದ್ದ ಈ ನಾಗಲಕ್ಷ್ಮಿ ಈಗ ಅಳುಲಕ್ಷ್ಮಿ ಆಗಿ ಬದಲಾಗಿದ್ದಕ್ಕೆ ಮೋದಿಯೇ ಕಾರಣ ಬ್ಯಾಂಕಿಗೆ ಹೋಗುವ ಮೊದಲು ನಾನೀನಗ ದಿನವೂ ಬಂದು ಪ್ರಾರ್ಥನೆ ಮಾಡುತ್ತೇನೆ. ಅದು ಹೀಗಿದೆ

ಗಲ್ಲದ ಒಳಗೆ ನಾನಿರುವಾಗ ಎಲ್ಲ ಮುಖಬೆಲೆಯ ನೋಟುಗಳಿರಲಿ ಚಿಲ್ಲರೆ ಕೇಳುವ ಗ್ರಾಹಕ ದೊರೆಗೆ ಇಲ್ಲಾ ಎನ್ನುವ ಸ್ಥಿತಿ ಬರದಿರಲಿ ನೋಟಿನ ಲಕ್ಷ್ಮೇ ಬಾರಮ್ಮಾ ನನ್‌ ನೋಟಿನ ಲಕ್ಷ್ಮೇ ಬಾರಮ್ಮಾ ಎಕ್‌ ಸೌ, ಪಾಂಚ್‌ ಸೌ ನೋಟಿನ ಲಕ್ಷ್ಮೇ ಬಾರಮ್ಮಾ