ಒಮ್ಮೆ ಹಾವೇರಿ ಜಿಲ್ಲೆಯಲ್ಲಿ ಕೂಲಿಕಾರರ ಬದುಕಿಗಾಗಿ ನಡೆಸಿದ ದೊಡ್ಡ ಹೋರಾಟವೊಂದರ ನಡುವಿನಲ್ಲಿ ಬಳಲಿಕೆಯನ್ನು ನೀಗಿಸಿಕೊಳ್ಳಲು ಧಾರವಾಡದಲ್ಲಿ ಸಾಹಿತ್ಯಾಸಕ್ತ ವೈದ್ಯರೊಬ್ಬರ ಮನೆಯಲ್ಲಿ ತಂಗಿದ್ದೆ. ಅವರ ಮನೆಯಲ್ಲಿದ್ದ ಕನ್ನಡಿಗರಿಗೆ ಪರಿಚಿತವಾದ ಎ.ಎನ್.ಮೂರ್ತಿರಾಯರ ಆತ್ಮ ಚರಿತ್ರೆ ‘ಸಂಜೆಗಣ್ಣಿನ ಹಿನ್ನೋಟ’ವನ್ನು ಓದಿ ಮುಗಿಸಿದೆ. ನಂತರ ಪರಿಚಿತವಲ್ಲದ ಮರಾಠಿಯಿಂದ ಅನುವಾದಿತವಾದ ಶರಣಕುಮಾರ ಲಿಂಬಾಳೆಯವರ ಸ್ವ-ಚರಿತ್ರೆ ‘ಅಕ್ರಮ ಸಂತಾನ’ವೆಂಬ ಅನುವಾದವನ್ನು ಓದ ತೊಡಗಿದೆ. ಲಿಂಬಾಳೆಯವರ ಅನುಭವಗಳು ನನ್ನನ್ನು ಬೆಚ್ಚಿ ಬೀಳಿಸಿದ್ದವು.

ನಾನು ಓದಿದ ಮೊದಲ ದಲಿತ ಬದುಕಿನ ಪುಟಗಳಾಗಿದ್ದವು ಅವು.  ಈ ಎರಡು ಆತ್ಮ ಚರಿತ್ರೆಗಳನ್ನು ಒಂದೇ ದಿನ‌ ಓದಿದ್ದಂತೂ ಮತ್ತಷ್ಟು ಗಾಢವಾಗಿ ಸಮಾಜದ ಎರಡು ತುದಿಯಲ್ಲಿರುವ ಎರಡು ಸಮುದಾಯಗಳಿಗೆ ಸೇರಿದ ವ್ಯಕ್ತಿಗಳ ಬೆಳವಿಗೆ ಮತ್ತು ಬಾಳಿನ ನಡುವಣ ಅಗಾಧ ಕಂದರ ನನ್ನ ಪ್ರಜ್ಞೆಯಲ್ಲಿ ಅಚ್ಚೊತ್ತಿದಂತಾಯಿತು. . ಈಗ ‘ಅಕ್ಕಯ್‌’ನ ಕಥನದ ಓದು ಅದನ್ನು ಮೀರಿ ನನ್ನ ವ್ಯಕ್ತಿತ್ವವನ್ನು ಅಲ್ಲಾಡಿಸಿಬಿಟ್ಡಿತು. ದುಃಖ, ಸಿಟ್ಟು, ಕರುಣೆ, ವಿಷಾದ ಒಟ್ಟಿಗೇ ಉಕ್ಕಿದವು. ಅಲ್ಲಲ್ಲಿ ಪುಸ್ತಕವನ್ನು ಮಗುಚಿಟ್ಟು ಗಾಢ ಯೋಚನೆಗೆ ದೂಡಿತು.

ಹೀಗೆ ಹೇಳುವಾಗ ನಿಮಗೆ ಗೊತ್ತಿರಲಿ, ನಾನು ನೂರಾರು ಆತ್ಮ ಚರಿತ್ರೆ, ಜೀವನ ಚರಿತ್ರೆಗಳನ್ನು ಓದಿದವನು. ಅವುಗಳ ಮೂಲಕವೇ , ಯಾವ ಇತಿಹಾಸದ ಪುಸ್ತಕಗಳೂ ಕಟ್ಟಿಕೊಡಲಾಗದ ಭಾರತದ ಆಧುನಿಕ ಇತಿಹಾಸವನ್ನು ಕಟ್ಟಿಕೊಂಡವನು. ಲಿಂಬಾಳೆಯವರ ನಂತರ ಹುಡುಕಿ ಹುಡುಕಿ ಮರಾಠಿಯಿಂದ ಕನ್ನಡಕ್ಕೆ ಬಂದ ಹಾಗೂ ಕನ್ನಡಿಗರೇ ಬರೆದ ಹಲವಾರು ದಲಿತ ಆತ್ಮ ಚರಿತ್ರೆಗಳನ್ನು ಓದಿದೆ. ಈ ಎಲ್ಲ ಓದು ನನ್ನನ್ನು ಬೆಳೆಸಿವೆ.  ನಮ್ಮ ನಿಜವಾದ ಚರಿತ್ರೆ, ನಿಜವಾದ ಸಮಾಜದ ಅರಿವು ಮೂಡಿಸಿದೆ. ನೂರಾರು ಜನರಿಗೆ ಅವುಗಳನ್ನು ಓದ ಹಚ್ಚಿದ್ದೇನೆ. ಆದರೆ  
‘ಅಕ್ಕಯ್‌’ನ ಓದು  ನೂರಾರು ಆತ್ಮ ಚರಿತ್ರೆಗಳಿಗಿಂತ ಗಾಢ ಪರಿಣಾಮ ಉಂಟುಮಾಡಿದೆ. ಪ್ರಜಾಪ್ರಭುತ್ವವನ್ನು ಬಯಸುವ ಎಲ್ಲರೂ ಓದಿ. ನಿಮ್ಮ ಅರಿವನ್ನು ವಿಸ್ತರಿಸಿಕೊಳ್ಳುವ ಅವಕಾಶವನ್ನು ಕಳೆದುಕೊಳ್ಳಬೇಡಿ ಎಂದು ಸಾರಿ ಹೇಳಬೇಕೆನಿಸಿದೆ.

ಅಕ್ಕಯ್ ಒಂದು ಕಡೆ ಹೇಳುತ್ತಾರೆ : ಭಾರತಕ್ಕೆ ಸ್ವಾತಂತ್ರ್ಯ ಸಿಕ್ಕ ಆಗಸ್ಟ್ 15, ‘1947 ನಮಗೆ ನಿಜವಾದ ಸ್ವಾತಂತ್ರ್ಯ ದಿನಾಚರಣೆಯಲ್ಲ. ಬದಲಾಗಿ ಜುಲೈ 2, 2009 ನಮಗೆ ನಿಜವಾದ ಸ್ವಾತಂತ್ರ್ಯ ದಿನವಾಗಿತ್ತು.’ ಅಂದು ದೆಹಲಿ ಹೈಕೋರ್ಟ್ IPC ಸೆಕ್ಷನ್ 377 ಕಲಂ ಅನ್ನು ರದ್ದುಪಡಿಸಿದ ದಿನ. ಲಿಂಗಾಂತರಗೊಂಡವರೂ ಸೇರಿ ಲೈಂಗಿಕ ಅಲ್ಪ ಸಂಖ್ಯಾತರ ಲೈಂಗಿಕ ಸಂಬಂಧಗಳು ಅಪರಾಧವಲ್ಲ ಎಂದು ಘೋಷಿಸಿದ ತೀರ್ಪು ಅದು. ಅಕ್ಕಯ್‌ರವರ ಈ ಮಾತು ಭಾರತದ ಪ್ರಜಾಪ್ರಭುತ್ವದ ಬಗ್ಗೆ ಬರೆದ ವ್ಯಾಖ್ಯಾನವಾಗಿದೆ. ‘ಯಾರಿಗೆ ಬಂತು, ಎಲ್ಲಿಗೆ ಬಂತು 47 ರ ಸ್ವಾತಂತ್ರ್ಯ’ ಎಂಬ ಸಿದ್ಧಲಿಂಗಯ್ಯನವರ ಕಾವ್ಯದ ಸಾಲುಗಳ ಅನುರಣನವಾಗಿದೆ.

ಸ್ವಾತಂತ್ರ್ಯ ಗಳಿಸಿ ಎಪ್ಪತ್ತೈದು ವರ್ಷಗಳು ಹತ್ತಿರವಾಗುತ್ತಿದ್ದರೂ ಹಲವಾರು ಕೋಟಿ ಜನರಿಗೆ ಸ್ವಾತಂತ್ರ್ಯ ಸಿಗದೆ ಸಂಕಟ ಪಡುವ ಭಾರತದ ದುಸ್ಥಿತಿಯ ಸೂಚಕ ಅದು. ನಮ್ಮ ದೇಶದ ಪ್ರಜಾಪ್ರಭುತ್ವಕ್ಕೆ ನಾಲ್ಕು ಆಧಾರ ಸ್ತಂಭಗಳು .‌ ಅದರಲ್ಲಿ ಮೊದಲನೆಯದೇ ನ್ಯಾಯ- ಸಾಮಾಜಿಕ, ಆರ್ಥಿಕ, ರಾಜಕೀಯ. ನಂತರ ಸ್ವಾತಂತ್ರ್ಯ, ಸಮಾನತೆ, ಸೋದರತ್ವ. ಅಕ್ಕಯ್ ಬದುಕಿನ ಕಥನ ಈ ನಾಲ್ಕರ ಅಸ್ತಿತ್ವವನ್ನೂ ವ್ಯಕ್ತವಾಗಿ ಹೇಳದೆಯೇ ತೀವ್ರವಾಗಿ ಪ್ರಶ್ನಿಸುತ್ತದೆ. ಆ ಮೂಲಕ ಈ ಪ್ರಮುಖ ಪರಿಕಲ್ಪನೆಗಳ ಬಗೆಗಿನ ನಮ್ಮ ಅರಿವನ್ನು ವಿಸ್ತರಿಸುತ್ತದೆ.

ನಮ್ಮ ಕುಟುಂಬ ವ್ಯವಸ್ಥೆ, ಸಮಾಜದ ಜನಮನದಲ್ಲಿ ಆಳವಾಗಿ ಬೇರು ಬಿಟ್ಟ ಅವೈಜ್ಞಾನಿಕತೆ, ಅದರಿಂದ ಉಂಟಾಗುವ ಸಾಮಾಜಿಕ ಒತ್ತಡ. ಅವಮಾನದ ಕಲ್ಪನೆ. ಇವು ಅಕ್ಕಯ್‌ನಂತಹ ಲಿಂಗ ಪರಿವರ್ತನೆಗೊಳ್ಳುತ್ತಿರುವ ಬಾಲಕ, ಬಾಲಕಿಯರ ಬಗೆಗೆ ತಂದೆ ತಾಯಿಗಳ ಮಮತೆ, ಪ್ರೀತಿಗಳಿಗೆ ಎರವಾಗಿ ಕಠೋರವಾಗಿ ನಡೆದುಕೊಳ್ಳುವ ಮೂಲಕ ಅವರಗೆ ಮಾನವ ಬದುಕಿನ ಮೂಲಭೂತ ಅವಕಾಶಗಳನ್ನು ನಿರಾಕರಿಸುವುದು. ಹಸಿವು ಅದರಿಂದಾಗಿ ಲೈಂಗಿಕ ದೌರ್ಜನ್ಯ, ಕ್ರೌರ್ಯ, ಲೈಂಗಿಕ ಮಾರುಕಟ್ಟೆಯ ದಾಳವಾಗುವುದು, ಸಮಾಜದ ಗೌರವಾನ್ವಿತ ವ್ಯಕ್ತಿಗಳ ಅನೈತಿಕತೆ, ಕಾನೂನುಗಳ ಬಲದ ಮೇಲೆ ಪೋಲೀಸರ ಅಮಾನುಷತೆ, ಕ್ರೌರ್ಯಗಳು ಇವರ ಬದುಕನ್ನು ನರಕ ಸದೃಶವಾಗಿಸುವ ಪರಿ ಇವುಗಳನ್ನು ಈ ಕೃತಿ ನಿರ್ಲಿಪ್ತ ಭಾಷೆಯಲ್ಲಿ ಚಿತ್ರಿಸುತ್ತದೆ.

ಹಲವು ಮುಖದ ಈ ಕ್ರೌರ್ಯಗಳನ್ನು  ಎದುರಿಸಲು ದಮನಿತರು ಒಟ್ಟಾಗಿ ರೂಪಿಸಿಕೊಂಡಿರುವ ಏಳು ಘರಾಣಗಳ ಹಿಜ್ರಾ ಸಂಸ್ಕೃತಿಯ ವ್ಯವಸ್ಥೆ. ಎ. ರೇವತಿಯವರ ‘ಬದುಕು ಬಯಲು’ ಕೂಡಾ ಹಿಜ್ರಾ ಸಂಸ್ಕೃತಿಯನ್ನು – ದೆಹಲಿ, ಮುಂಬೈ ಹಾಗೂ ಬೆಂಗಳೂರಿನ ಘಟನೆಗಳೊಂದಿಗೆ ವಿವರವಾಗಿ ಚಿತ್ರಿಸುತ್ತದೆ. ಆದರೆ ಬುಡಕಟ್ಟು ಸಮಾಜದ ರಚನೆಗಳ ಅನುಕರಣೆಯಾಗಿರುವ ಈ ಸಂಸ್ಥೆಯ ಮಾನವೀಯ ಮಿಡಿತ, ರಕ್ಷಣೆ, ಆಪ್ತತೆಯ ಭಾವಗಳ ಜೊತೆಗೇ ಒಳಗೆ ತೂರಿಕೊಂಡಿರುವ ಪುರುಷಾಧಿಪತ್ಯದ ದಬ್ಬಾಳಿಕೆಯ ಪ್ರವೃತ್ತಿ ಇವುಗಳ ಚಿತ್ರಣ ಸಂಕ್ಷಿಪ್ತವಾದರೂ ಅದರ ಬಗ್ಗೆ ಅಕ್ಕಯ್‌ರವರ ಒಳನೋಟಗಳು ಅವರ ಚಿಂತನೆಯ ಪ್ರಬುದ್ಧತೆಯನ್ನು ಸೂಚಿಸುತ್ತವೆ.