ಸೂರ್ಯ ಮತ್ತು ಚಂದ್ರ ಗ್ರಹಣಗಳು ಅಂದಿನ ಮಾನವರಿಗೆ ಬಹು ಗೂಢವಾದ, ಭಯ, ಆತಂಕವನ್ನುಂಟು ಮಾಡುವ ಪ್ರಕೃತಿ ವ್ಯಾಪಾರದ ಚೋದ್ಯಗಳು. ಅವುಗಳನ್ನು ವಿವರಿಸಿಕೊಳ್ಳುವುದಕ್ಕೆ ಈ ಆಕಾಶಕಾಯಗಳನ್ನು ನುಂಗುವ ಪ್ರಾಣಿಗಳನ್ನು ಕಲ್ಪಿಸಿಕೊಂಡಿರುವುದು ಬುಡಕಟ್ಟು ಜನರಿಗೆ ಅಸಹಜವೇನಲ್ಲ.

ಹಾಲು ಚೆಲ್ಲಿದಂತಹ ಬೆಳುದಿಂಗಳು ಎಂಬ ಅಭಿವ್ಯಕ್ತಿ, ಸಾಹಿತ್ಯದಲ್ಲಿ ಮಾತ್ರವಲ್ಲ, ಸಾಮಾನ್ಯ ಜನರಲ್ಲಿಯೂ ಸಾಮಾನ್ಯ. ಇಂತಹ ತುಲನೆಗಳ ಫಲವಾಗಿ ಚಂದ್ರನೂ ಹಾಲಿನ ಕಡಲಿನಿಂದಲೇ ಹುಟ್ಟಿದನೆಂಬ ಭಾವನೆ ಮೂಡಿದೆ. ಹಾಲಿನ ಕಡಲಿನಿಂದಲೇ ಹಾಲಿನ‌ ಮೈ ಬಣ್ಣದ ಅಪ್ಸರೆಯರು, ಅಚ್ಛ ಬಿಳಿಯ ಬಣ್ಣದ ಐರಾವತ  ಹುಟ್ಟಿ ಬರುವುದು ಆ ಕಾಲದ ಕಿನ್ನರ ಕತೆಗಳ ಕಲ್ಪನೆಗಳೇ. ಇಂತಹ ಅನೇಕ ಆದಿಮ ಬುಡಕಟ್ಟು ಜನರ ಸರಳ ನಂಬಿಕೆ , ಕಲ್ಪನೆಗಳನ್ನು ಪೋಣಿಸಿ  ಸಮುದ್ರ ಮಂಥನದ ಕಲ್ಪನೆಗಳ ಸಮುಚ್ಚಯವನ್ನು ಪುರಾಣಗಳ ಕಾಲದಲ್ಲಿ ಹೆಣೆದಿರುವುದು ಕಾಣಬರುತ್ತದೆ. ಈ ಹೆಣಿಕೆಯ ಉದ್ದೇಶ ಕೂಡಾ ಈ ಕಲ್ಪನೆಗಳ ಒಡಲೊಳಗಿನಿಂದಲೇ ಸ್ಪಷ್ಟವಾಗುತ್ತದೆ.

ಈ ಪುರಾಣ ಕತೆಯಲ್ಲಿ ಕಣ್ಣಿಗೆ ಹೊಡೆಯುವಂತೆ ಎದ್ದು ಕಾಣುವ ಅಂಶಗಳಿವು:

ರಾಕ್ಷಸರು ತಮ್ಮ ದೈಹಿಕ‌ ಬಲದಿಂದ ದೇವತೆಗಳನ್ನು‌ ಸೋಲಿಸುತ್ತಿದ್ದರು; ಅವರನ್ನು ಎದುರಿಸುವ ಸಾಮರ್ಥ್ಯವಿಲ್ಲದೆ ಅಮೃತವನ್ನು ಪಡೆಯುವ ಯೋಚನೆ; ಹಾಲು ಕಡಲನ್ನು ಕಡೆಯುವ ಶಕ್ತಿಯೂ ಇಲ್ಲದೆ ರಾಕ್ಷಸರನ್ನು ಕಡೆತದಲ್ಲಿ ಒಳಗೊಳ್ಳುವ ಹಾಗೂ ಸರಿಪಾಲು ನೀಡುವ ಒಪ್ಪಂದ;  
ತಮ್ಮ ಶ್ರಮಕ್ಕೆ ಪ್ರತಿಫಲವಾಗಿ ಮತ್ತು‌ ಆದ ಒಪ್ಪಂದದಂತೆ ಸರಿಪಾಲು ಪಡೆಯಬೇಕಾದ ರಾಕ್ಷಸರಿಗೆ ಲಕ್ಷ್ಮಿ ಮತ್ತಿತರ ಸಂಪತ್ತಿನ ವಂಚನೆ. ಮುಖ್ಯವಾಗಿ ಅಮೃತದಲ್ಲಿಯೂ ವಂಚನೆ; ಮೂಲ ಯೋಜನೆಯಿಂದ ಆರಂಭಿಸಿ ಎಲ್ಲ ಹಂತದಲ್ಲಿ ವಿಷ್ಣುವಿನ, ಅವನ ಅವತಾರಗಳ ಕುಯುಕ್ತಿಗಳ ಪ್ರಧಾನ‌ಪಾತ್ರ; ಅವನ ವಾಹನ ಗರುಡನೇ ಅಲ್ಲವೇ ಈ ಅಮೃತ ಕುಂಭವನ್ನು ಹಾರಿಸಿ ಮೋಹಿನಿಯ ಕೈಗಿತ್ತದ್ದು. ಈ ಅನ್ಯಾಯ, ವಂಚನೆಗಳ ಬಗ್ಗೆ ಯಾವ ಅಳುಕೂ ಇಲ್ಲದೆ, ವಿಷ್ಣುವಿನ ಹೆಗ್ಗಳಿಕೆ ಎಂದು ಬಣ್ಣಿಸಿದ ವಿಷ್ಣು ಪುರಾಣ, ಭಾಗವತಗಳು. ಲಕ್ಷ್ಮಿ ಹುಟ್ಟಿದ ದಿನದ ಹಿಂದಿನ ದಿನ ನರಕ ಚತುರ್ದಶಿ, ಮರು ದಿನ ಬಲಿ ಪಾಡ್ಯಮಿ.

ಪಶುಪಾಲಕ ಸಮುದಾಯದ ಕೃಷ್ಣ ಮತ್ತು ಸತ್ಯಭಾಮೆಯರಿಂದ ಭೂಮಿಯ ಪುತ್ರ, ರಾಕ್ಷಸನೆಂದು ಬಿಂಬಿಸಲ್ಪಟ್ಟ ನರಕನ‌ ಸಂಹಾರ, ರಾಕ್ಷಸ ರಾಜನೆಂದು ಕರೆಯಲ್ಪಟ್ಟ, ಬೆಳೆಗಳ ಸಮೃದ್ಧಿಯನ್ನು ನೋಡಿ ಸಂತೋಷ ಪಡುವ ಬಲಿಯ ಪರಾಕ್ರಮಕ್ಕೆ ಅಂಜಿ  ಪಾತಾಳಕ್ಕೆ ತುಳಿಯುವ ಕಥಾನಕಗಳೂ ಇಂತಹ ವಂಚನೆಗಳ  ಬೇರೆ ಬೇರೆ ರೂಪಗಳಾಗಿವೆ .

ಇಂತಹ ಎಷ್ಟೊಂದು ಕತೆಗಳು ಹರಡಿವೆ ಪುರಾಣಗಳ ತುಂಬಾ. ಮಹಾಭಾರತದಲ್ಲಿಯಂತೂ ಕುತಂತ್ರಗಳ, ವಂಚನೆಗಳ ಸುಗ್ಗಿ. ಅದರಲ್ಲಿ ಬೇರೆಯ ಜನಾಂಗಕ್ಕೆ ಮಾಡುವ ವಂಚನೆಯಿರಲಿ ತಮ್ಮದೇ ದಾಯಾದಿಗಳಿಗೂ ವಂಚನೆ ಮಾಡುವುದೇ ಧರ್ಮ ಎಂಬುದನ್ನು ಸಮರ್ಥಿಸಲು ಗೀತೋಪದೇಶ.