ಅಧಿಕಾರಕ್ಕಾಗಿ ಬಡಿದಾಟ,ಆಕ್ರಮಣ,ಯುದ್ಧ, ಸಾಮೂಹಿಕ ಕೊಲೆಗಳು,ಅವುಗಳನ್ನು ಸಮರ್ಥಿಸುವುದಕ್ಕಾಗಿ ಬೇರೆ ಸಮುದಾಯ,ಜನಾಂಗಗಳ  ರಾಕ್ಷಸೀಕರಣ. ವಂಚನೆ, ಕುತಂತ್ರ,ಅನ್ಯಾಯಗಳೇ ಸರಿಯಾದ ಮಾರ್ಗ ಎಂಬ ಪ್ರತಿಪಾದನೆ .ಅದೇ ಕಟ್ಟಲೆ, ನಿಯಮಗಳಾಗಿ ರೂಪು ಪಡೆಯುವುದು.

ದೇವರು, ಅವತಾರ ಎಂಬ ರೂಪಗಳು, ದೇವಾಲಯ, ಆರಾಧನೆ,ಆಚರಣೆಗಳ ಮೂಲಕ ಧಾರ್ಮಿಕ  ರೂಪು ಪಡೆದು ವ್ಯಾಪಕ ಪ್ರಸರಣ.  
ಜನ ಸಾಮಾನ್ಯರು ತಮ್ಮ ಜೀವನಾನುಭವದಿಂದ ಪಡೆದ- ನಾವು ಚೆನ್ನಾಗಿ ಬದುಕಬೇಕೆಂದರೆ ಬೇರೆಯವರೂ ಬದುಕಲು ಬಿಡಬೇಕು; ಪರಸ್ಪರ ಸಹಕರಿಸಬೇಕು; ಇದೇ ಮನುಷ್ಯತ್ವ ಎಂಬ ಅರಿವನ್ನು ಮಸಳಿಸಬೇಕು. ಹಸಿರ ಸಿರಿಯನ್ನು, ಜನರ  ಸಂತೋಷವನ್ನು  ಕಂಡು ಸಂಭ್ರಮ ಪಡುವ ಬಲಿಯ ನ್ಯಾಯವನ್ನು ಪಾತಾಳಕ್ಕೆ ತುಳಿಯಬೇಕು. ಅಧಿಕಾರದ ಕಿತ್ತಾಟದಲ್ಲಿ ಮಾಡುವ ಎಲ್ಲ ಕುತಂತ್ರಗಳೂ ಧರ್ಮ ಎಂದು ಸಾಮಾನ್ಯ ಜನರಲ್ಲಿ ಒಪ್ಪಿಗೆಯನ್ನು ಸೃಷ್ಟಿಸಬೇಕು ಎಂಬುದೇ ಸಮುದ್ರ ಮಂಥನ ಪುರಾಣದ ಗುರಿ. ವಿಷ್ಣು ನ್ಯಾಯವೇ ನ್ಯಾಯ ಎಂಬುದನ್ನು ಸ್ಥಾಪಿಸುವುದೇ ಗುರಿ. ಈ ಗುರಿ ಸಾಧನೆಯಲ್ಲಿ ಪೂರ್ಣ ಯಶಸ್ಸನ್ನು ಪಡೆಯಲಾಗದಿದ್ದರೂ ಇಂತಹವನ್ನು ಮೆಚ್ಚಿ ತಲೆದೂಗುವ, ಸಹಿಸಿಕೊಳ್ಳುವ ಮನಸ್ಸನ್ನಂತೂ ಸೃಷ್ಟಿಸಿದೆ ಎಂದು ಹೇಳಬಹುದಲ್ಲವೇ?

**ಕೊರೊನಾ ಕಾಲದ ವಿಷ್ಣು ನ್ಯಾಯ**  
ಇಂತಹ ಸಮುದ್ರ ಮಥನ ಅಂದಿನಿಂದ ಇಂದಿನವರೆಗೆ ಸಾವಿರಾರು ವರ್ಷಗಳ ಕಾಲ ಅವ್ಯಾಹತವಾಗಿ ನಡೆಯುತ್ತಲೇ ಇದೆ. ಒಟ್ಟಾಗಿ ಬದುಕುವ ಬಯಕೆಯಿಂದ ಹುಟ್ಟುವ ಸಾಮಾನ್ಯರ ನ್ಯಾಯದ ಹಂಬಲವನ್ನು ಮೂಲೆಗುಂಪು ಮಾಡಿ ಅಧಿಕಾರ ನ್ಯಾಯದ ಹೇರಿಕೆ ನಿರಂತರವಾಗಿ ಮುಂದುವರೆಯುತ್ತಲೇ ಇದೆ. ವಿಷ್ಣು ನ್ಯಾಯ ಭರತ ಖಂಡ, ಜಂಬೂದ್ವೀಪಗಳನ್ನು ಮಾತ್ರ ಅಲ್ಲದೆ ಇಡೀ ಮನುಷ್ಯ ಲೋಕವನ್ನು ಮೀರಿ, ಭೂ ವ್ಯೋಮ ಪಾತಾಳಗಳನ್ನೆಲ್ಲಾ ಆವರಿಸಿಕೊಂಡು ಕೇವಲ ಕಲ್ಪನೆಯಾಗಿದ್ದ ತ್ರಿವಿಕ್ರಮನ ಕಥಾನಕವನ್ನು ನಿಜವಾಗಿಸಿ ಬೃಹದಾಕಾರದ ತ್ರಿವಿಕ್ರಮನಾಗಿ ಬೆಳೆಯುತ್ತಲಿದೆ.

ಇಂದು ನಮ್ಮ ನಿಮ್ಮೆಲ್ಲರ ಹಲ ಹಲವು‌ ಸಂಕಟಗಳ ಮೂಲದಲ್ಲಿ  ಈ ವಿಷ್ಣು ನ್ಯಾಯದ ತ್ರಿವಿಕ್ರಮಾವತಾರದ ವಿವಿಧ ಅವತಾರಗಳನ್ನು ಕಾಣಬಹುದು. ನಮ್ಮನ್ನು ಇಂದು ಕಾಡುತ್ತಿರುವ ಮಹಾನ್ ಮರಣ ಭಯ ಕೊರೊನಾ ಅಥವಾ ಕೋವಿಡ್-19. ಇಡೀ ಮನುಷ್ಯ ಲೋಕ ಈ ತಕ್ಷಣದ ಮರಣ ಭಯದ ನಿವಾರಣೆಗೆ ಅಮೃತಕ್ಕಾಗಿ ಹುಡುಕಾಟ, ಪರದಾಟ ನಡೆಸಿದೆ. ವಿಜ್ಞಾನ ಸಮುದ್ರ ಮಂಥನ ನಡೆದು ಅಮೃತದ ತಾತ್ಕಾಲಿಕ ರೂಪಗಳಾಗಿ ಕೆಲ ‌ವ್ಯಾಕ್ಸೀನುಗಳು ಹೊರಬಂದಿವೆ. ಈ ಅಮೃತಗಳನ್ನು ಗರುಡ ಹಾರಿಸಿ  ವಿಷ್ಣುವಿನ  ಕೈಗಿತ್ತಿದ್ದಾನೆ. ವಿಷ್ಣು ನ್ಯಾಯ ಆರಂಭವಾಗಿದೆ. ಸುರರಿಗೊಂದು ನ್ಯಾಯ, ಸುರರಲ್ಲದವರಿಗೊಂದು ನ್ಯಾಯ, ಸುರೇಂದ್ರರಿಗೊಂದು, ನರೇದ್ರರಿಗೊಂದು ನ್ಯಾಯ.