**ಯುಗಾದಿ ಹಬ್ಬದ ಈ ಹೊತ್ತು.**

**ವರುಷಕೊಮ್ಮೆ ಹೊಸತು ವರ್ಷ, ಹೊಸತು ಹರುಷ ಬರಲೆಂದು ನಾವು ಕಾಯುತ್ತೇವೆ. ಅದೂ ನಂಬಿಕೆಯನ್ನು ಸುಳ್ಳು ಮಾಡದೆ ಬಂದೇ ಬರುತ್ತದೆ. ವರ್ಷಕ್ಕೊಮ್ಮೆ ಬರುವ ಈ ಹಬ್ಬ ನಮ್ಮೊಳಗಿನ ಹಲವು ಬದಲಾವಣೆಗಳಿಗೆ ಸಾಕ್ಷಿಯಾಗುತ್ತದೆ. ಜನರ ಆಚರಣೆಯ ವೈವಿಧ್ಯತೆಯ ಜತೆಗೆ ಬದುಕಿಗೊಂದು ರೂಪಕವೇ ತಾನಾಗುತ್ತದೆ.**

ನಾವು ಬಾಡಿಗೆಗಿದ್ದ ಮನೆಯ ಓನರ್‌ ಆಂಟಿಯ ಮೈಯಲ್ಲಿ [ಯುಗಾದಿ](https://vijaykarnataka.com/topics/%E0%B2%AF%E0%B3%81%E0%B2%97%E0%B2%BE%E0%B2%A6%E0%B2%BF) ಬಂದ ಕೂಡಲೇ ವಿಚಿತ್ರ ಆವೇಶ ಸಂಚಾರವಾಗುತ್ತಿತ್ತು. ಸಾಮಾನುಗಳ ಉದ್ದ ಪಟ್ಟಿ ಮಾಡಿ ಅದನ್ನು ಕೊಂಡು ತರಲು ಗಂಡ ಮಕ್ಕಳನ್ನು ಅಟ್ಟುತ್ತಿದ್ದರು. ಬೇವು ಬೆಲ್ಲದ ಉಂಡೆ ಮಾಡಿ ಅಕ್ಕಪಕ್ಕದ ಮನೆಯ ಮಕ್ಕಳನ್ನು ಅಟ್ಟಿಸಿಕೊಂಡು ಹೋಗಿ ಅವು ಬೇಡಾ ಎಂದು ಕೂಗಿಕೊಂಡರೂ ಬಿಡದೆ, ಬಾಯಿಗೆ ಗಿಡಿಯುತ್ತಿದ್ದರು. ಮಾವಿನಕಾಯಿ ಚಿತ್ರಾನ್ನ ಮಾಡಿ ಹಂಚುತ್ತಿದ್ದರು. ಇಂತಿಪ್ಪ ಆಂಟಿ ಕಾಯಿಲೆ ಬಂದು ಮಲಗಿದಾಗ, ಹಬ್ಬ ಮಾಡುವವರಿಲ್ಲವಲ್ಲಾ ಎಂದು ಭೋರೆಂದು ಅತ್ತದ್ದು ನನಗೆ ನೆನಪಿದೆ. ಚೌತಿ, ಸಂಕ್ರಾಂತಿಗೂ ಅವರು ಹೀಗೇ. ಇತ್ತೀಚೆಗೆ ಅವರ ಕೈಗೆ ಸ್ಮಾರ್ಟ್‌ಫೋನ್‌ ಬಂದಿದೆ. ಯುಗಾದಿ ಬಂದಾಗ ಅವರ ಫೋನ್‌ನಲ್ಲೂ ಆವೇಶ ಸಂಚಾರ. ಅವರ ವಾಟ್ಸಾಪ್‌ನಿಂದ ಪರಿಚಿತರೆಲ್ಲರ ನಂಬರಿಗೂ ಡಿಸೈನರ್‌ ಬೇವುಬೆಲ್ಲದ ಫಾರ್‌ವರ್ಡ್‌ ಮೆಸೇಜ್‌ಗಳ ಮಳೆ. \*ಫೋನ್‌ ಬಂದ ಮೇಲೆ ಬೇವುಬೆಲ್ಲ ಹಂಚುವುದು ಸುಲಭವಾಗಿದೆ' ಎಂದು ನಗುತ್ತಾರೆ.

ಹಿಂದಿನ ಯುಗಾದಿ ಹಬ್ಬದ ದಿನ ದುರದೃಷ್ಟವಶಾತ್‌ ಪರಿಚಿತರೊಬ್ಬರ ಮನೆಗೆ ಹೋಗಿದ್ದೆವು. ಮನೆಯವರು ಬೇವುಬೆಲ್ಲ ಕೊಟ್ಟು, ಕಾಫಿ ಕೊಟ್ಟು ತದನಂತರ ಸಂಜೆಯ ಸೀರಿಯಲ್ಲುಗಳಲ್ಲಿ ಮುಳುಗಿಹೋಗಿಬಿಟ್ಟಿದ್ದರು. ಅವತ್ತು ಬೇರೆ, ಅಗ್ನಿಸಾಕ್ಷಿ ಧಾರಾವಾಹಿಯ ಹೀರೋಯಿನ್‌ ಆಕೆಯ ಗಂಡನಿಗೆ ಏನೋ ಮಾಡುವವಳಿದ್ದಾಳೆ ಎಂದು ಪದೇ ಪದೇ ಬ್ರೇಕಿಂಗ್‌ ಬರುತ್ತಿತ್ತು. ಹಾಗಾಗಿ ಮನೆಯಲ್ಲಿ ಫುಲ್‌ ಕಫ್ರ್ಯೂ. ಅಗ್ನಿಸಾಕ್ಷಿಯೂ ಬಂತು. ಈಗ ಈಕೆ ಏನೋ ಮಾಡುತ್ತಾಳೆ ಎಂದು ನೋಡಿದರೆ, ಗಂಡನಿಗೆ ಮುದ್ದಿನಿಂದ ಬೇವು ಬೆಲ್ಲ ತಿನ್ನಿಸುತ್ತಿದ್ದಳು. ನಾವು ಹೊರಟು ಬರುವಾಗ ಎಲ್ಲರ ಮನೆಯಿಂದಲೂ ಡಂಯ್‌ ಡಂಯ್‌ ಡಂಯ್‌ ಎಂದು ಸೀರಿಯಲ್‌ ಮ್ಯೂಸಿಕ್‌.

ಹಬ್ಬದ ಈ ಹೊತ್ತು...

ಇತ್ತೀಚೆಗೆ ಸಾಫ್ಟ್‌ವೇರ್‌ ಗೆಳೆಯ ತನ್ನ ಪಡಿಪಾಟಲು ವಿವರಿಸುತ್ತಿದ್ದ. ಆತನಿಗೆ ಯುಗಾದಿಗೆ ರಜೆಯಿಲ್ಲ. ಯಾಕೆಂದರೆ ಆತ ಫೋನ್‌ನಲ್ಲಿ ಇಂಟರ್‌ನ್ಯಾಷನಲ್‌ ಕ್ಲಯಂಟ್‌ಗಳನ್ನು ಅಟೆಂಡ್‌ ಮಾಡಬೇಕು. ಆತನ ಹೆಂಡತಿಗೂ ಬಿಡುವಿಲ್ಲ. ಇಪ್ಪತ್ತನಾಲ್ಕು ಗಂಟೆ ಕಾಲಿಗೆ ಚಕ್ರ ಕಟ್ಟಿಕೊಂಡ ಟಿವಿ ಚಾನೆಲ್‌ ವರದಿಗಾರ್ತಿಗೆ ಆ ದಿನವಿಡೀ ಹಬ್ಬದ ಸ್ಪೆಷಲ್‌ ಕವರೇಜ್‌. \*ನಮ್ಮ ಹಬ್ಬವೆಲ್ಲಾ ಇನ್ನೊಬ್ಬರ ಸಂಭ್ರಮ ನೋಡೋದರಲ್ಲೇ ಆಯ್ತು' ಅನ್ನುತ್ತಾಳೆ. ಶಾಲೆ- ಕಾಲೇಜಿಗೆ ಹೋಗುವ ಮಕ್ಕಳ ಮುಖದಲ್ಲಿ ಅದೇನೋ ಗಂಭೀರತೆ ಗೂಡು ಕಟ್ಟಿಕೊಂಡಿದೆ. ಕೆಲವರಿಗೆ ವಾರ್ಷಿಕ ಪರೀಕ್ಷೆ ನಡೆಯುತ್ತಿದೆ; ಇನ್ನು ಹಲವರಿಗೆ ಇದೀಗಷ್ಟೆ ಮುಗಿದು ರಿಸಲ್ಟಿಗಾಗಿ ವೇಯ್ಟಿಂಗು. ಹೀಗಾಗಿ ತಲೆಯೇ ಮಾವಿನಾಯಿ ಚಿತ್ರಾನ್ನ.

ಮೊನ್ನೆ ಆಚೆಮನೆ ಅಂಕಲ್‌ ತಮ್ಮ ಮಗನಿಗೆ ಯುಗಾದಿಯನ್ನು ಅರ್ಥ ಮಾಡಿಸಲು ಹೆಣಗಾಡುತ್ತಿದ್ದರು. ಯುಗಾದಿ ಅಂದ್ರೆ ರೈತರ ಹಬ್ಬ ಕಣೋ, ನಾವು ಸಣ್ಣವರಿದ್ದಾಗ ಹೊಲದಲ್ಲಿ ಬೆಳೆದಿದ್ದೆಲ್ಲ ತಂದು... ಅಪ್ಪಾ ವೇಯ್ಟ್‌ ವೇಯ್ಟ್‌. ಹೊಲ ಅಂದ್ರೆ ಏನು? ರೈತ ಅಂದ್ರೆ ಯಾರು? ಹೊಲ ಅಂದ್ರೆ ಫಾರ್ಮ್‌, ಅಲ್ಲಿ ಭತ್ತ ಕಬ್ಬು ರಾಗಿ ಎಲ್ಲ ಬೆಳೀತಾರೆ. ರೈತ ಅಂದ್ರೆ ಅದನ್ನೆಲ್ಲ ಬೆಳೆಯೋನು. ನಾವು ಅಂಗಡಿಯಿಂದ ಅದನ್ನೆಲ್ಲ ತರ್ತೀವಲ್ಲ, ಅವನೂ ರೈತನೇನಾ? ಸರಿ, ಇದೆಲ್ಲ ಏನು? ಇದು ಬೇವುಬೆಲ್ಲ, ಇವತ್ತು ಇದನ್ನು ತಿನ್ನಬೇಕು ಕಣೋ. ಬೆಲ್ಲ ಗೊತ್ತು, ಬೇವು ಅಂದ್ರೆ? ಬೇವು ಅಂದ್ರೆ ನೀಮ್‌, ಕಹಿ ಇರುತ್ತೆ. ಕಹಿ ಯಾಕೆ ತಿನ್ನಬೇಕು, ಬೆಲ್ಲ ತಿಂದ್ರೆ ಸಾಲ್ದಾ? ಸಿಹಿ ಅಂದ್ರೆ ಸಂತೋಷ, ಕಹಿ ಅಂದ್ರೆ ದುಃಖ ಕಣೋ, ಎರಡನ್ನೂ ಒಂದೇ ಥರ ತಗೋಬೇಕು ಗೊತ್ತಾಯ್ತಾ? ಯಾಕೆ ಒಂದೇ ಥರ ತಗೋಬೇಕು? ಎಂದ ಮಗರಾಯ ಬೆಲ್ಲ ತಿಂದು ಬೇವಿನೆಲೆ ಅಲ್ಲೇ ಬಿಟ್ಟು ಆಟಕ್ಕೆ ಪರಾರಿಯಾಗಿಬಿಟ್ಟ.

ರೂಪಕಗಳ ಸಮಸ್ಯೆಯೇ ಇದು. ಎಂದೋ ಎಲ್ಲೋ ಯಾರೋ ಸುಖ- ದುಃಖಕ್ಕೆ ಬೇವು ಬೆಲ್ಲದ ರೂಪಕವನ್ನು ರೂಪಿಸಿದರು. ಒಳ್ಳೆ ಮಾತಾಡಲು ಎಳ್ಳು- ಬೆಲ್ಲದ ರೂಪಕ ಕಟ್ಟಿದರು. ಆ ಕಾಲದಲ್ಲಿ ರೂಪಕಗಳಿಗೂ ಕವಿಕಲ್ಪನೆಗಳಿಗೂ ಎಷ್ಟು ಬೆಲೆ ಇದ್ದಿರಬಹುದು! ಅದು ತಲೆಮಾರಿನಿಂದ ತಲೆಮಾರಿಗೆ ಹರಿದುಬಂತು. ಇಂದು ನಾವು ನಮ್ಮ ಬೇವು ಬೆಲ್ಲವನ್ನು ರೂಪಿಸುವಾಗ ನಮ್ಮ ಸುಖ ದುಃಖಗಳನ್ನು ಅದರಲ್ಲಿ ಎಷ್ಟು ಮಿಳಿತಗೊಳಿಸುತ್ತೇವೆ? ಅಂಗಡಿಯಿಂದ ಮನೆಗೆ ಬಂದ ಬೆಲ್ಲದ ಹಿಂದೆ ಯಾವ ರೈತನ, ಯಾವ ವರ್ತಕನ, ಯಾವ ದಲ್ಲಾಳಿಯ ಕಷ್ಟ ಸುಖಗಳು ಇದ್ದಿರಬಹುದು. ಹೊಲದಿಂದ ನಮ್ಮಲ್ಲಿಗೆ ಬಂದ ಬೇವಿನೆಸಳಿನ ಹಿಂದೆ ಯಾವ ರೈತನ, ಯಾವ ನೀರುಗಂಟಿಯ, ಯಾವ ಮನೆಯಾಕೆಯ ಎಷ್ಟು ಸುಖಯಾತನೆ ಇದ್ದಿರಬಹುದು. ಈ ವಿಶ್ವವ್ಯವಸ್ಥೆಯಲ್ಲಿ ಒಬ್ಬರ ಭಾವಸ್ಪಂದಗಳು ಇನ್ನೊಬ್ಬರ ಜತೆಗೆ ಹೇಗೋ ಎಲ್ಲೋ ಎಳೆಯಷ್ಟು ಜೋಡಿಕೊಂಡೇ ಇರುತ್ತವೆ. ಆದರೆ ಬರಬರುತ್ತಾ ಸುಖ- ದುಃಖದ ರೂಪಕ ಎಷ್ಟು ನಿರೀಕ್ಷಿತ ಆಗಿಬಿಟ್ಟಿದೆ. ಬೇವು- ಬೆಲ್ಲದ ತಟ್ಟೆ ಒಡ್ಡುತ್ತಿರುವವರಿಗೂ ಪಡೆದುಕೊಳ್ಳುತ್ತಿರುವವರಿಗೂ ಅದರಲ್ಲಿ ಗಾಢವಾದ ನಂಬಿಕೆ ಇದೆಯಾ?