**ಚೈತ್ರದ ಹಾದಿ**

ಯುಗಾದಿ ಹತ್ತಿರ ಬರುತ್ತಿದೆ ಎಂದು ನೀವು ಹೇಳುವುದೇ ಬೇಡ. ಅದಾಗಿ ಅದೇ ಗೊತ್ತಾಗಿಬಿಡುತ್ತದೆ. ಬಹುಶಃ ಪ್ರಕೃತಿಯಲ್ಲಿ ತನ್ನತನ ಪ್ರದರ್ಶಿಸುತ್ತಾ ಬರುವ ಏಕೈಕ ಹಬ್ಬ ಎಂದರೆ ಇದೊಂದೇ ಇರಬೇಕು. ಉಳಿದ ಹಬ್ಬಗಳೆಲ್ಲ ನಿಸರ್ಗದಲ್ಲಿ ದೊಡ್ಡ ಪಲ್ಲಟವನ್ನೇನೂ ಉಂಟುಮಾಡುವುದಿಲ್ಲ. ಆದರೆ ಯುಗಾದಿ ಹಾಗಲ್ಲ. ಈಗ ಮರ ಮರದ ತುಂಬ ಚೈತ್ರ ವೈಶಾಖ ವಸಂತ ಋುತು. \*ಬಂದ ಚೈತ್ರದ ಹಾದಿ ತೆರೆದಿದೆ ಬಣ್ಣ ಬೆಡಗಿನ ಮೋಡಿಗೆ' ಎನ್ನುತ್ತಾರೆ ಕವಿ ಜಿ.ಎಸ್‌.ಶಿವರುದ್ರಪ್ಪ. ಯುಗಾದಿಗೆ ಹದಿನೈದು ದಿನ ಉಳಿದಿರುವಾಗ ಬೆಂಗಳೂರಿನ ಬೀದಿಗಳಲ್ಲಿರುವ ನೂರಾರು ಬಗೆಯ ಮರಗಳು ಎಲೆ ಉದುರಿಸಿ ಬೋಳಾಗುತ್ತವೆ. ಅಲ್ಲೇ ಬಣ್ಣ ಬೆಡಗಿನ ಹೂಗಳು ಗೊಂಚಲು ಗೊಂಚಲಾಗಿ ಅರಳುತ್ತವೆ. ಕೆಲವು ಮರಗಳಲ್ಲಂತೂ ಎಲೆಯೇ ಇರುವುದಿಲ್ಲ; ಹೂಗಳೇ ಮೈತುಂಬಿಕೊಂಡು ತೇರಿನಂತಿರುತ್ತವೆ. ಟ್ಯುಬೀಬಿಯಾದ ಹಳದಿ- ಗುಲಾಬಿ ಹೂಗಳು, ಜಕರಾಂಡದ ನೇರಳೆ ಹೂಗಳು, ಮುತ್ತುಗ- ಗುಲ್‌ಮೊಹರ್‌ನ ಕೆಂಪುಹೂಗಳು- ರಸ್ತೆಗಳಲ್ಲಿ ರಾಶಿಬಿದ್ದು ಮುಂಜಾನೆ ವಾಕಿಂಗ್‌ ಮಾಡುವವರಿಗೆ ವಸಂತನೇ ನಡೆಮುಡಿ ಹಾಸಿದಂತೆ.

ಈ ಸಾಲುಮರಗಳ ಹೂಗಳ ಸೊಗಸು ನೋಡಲು ಬೆಂಗಳೂರಿನ ಜ್ಞಾನಗಂಗೋತ್ರಿ, ಮೈಸೂರಿನ ಮಾನಸಗಂಗೋತ್ರಿ, ಮಂಗಳೂರಿನ ಮಂಗಳಗಂಗೋತ್ರಿಗಳ ಕ್ಯಾಂಪಸ್‌ಗಳಲ್ಲಿ ಅಡ್ಡಾಡಬೇಕು. ಗುಲ್‌ಮೊಹರ್‌ ಹೂಗಳ ಚೆಲುವಿನ ನಡುವೆ ಈಗಷ್ಟೆ ಹರೆಯದ ರುಚಿ ಕಾಣುತ್ತಿರುವ ಹೂಗಳೂ ಮರಗಳ ಮರೆಯಲ್ಲಿ ಕಳ್ಳಮಳ್ಳಾಟವಾಡುತ್ತಿರುತ್ತವೆ. ಅಂತರಂಗದ ತುಂಬ ಹರೆಯ ಮಾದಕಗಂಧ. ಜತೆಗೆ ಫೈನಲ್‌ ಇಯರ್‌ ವಿದ್ಯಾರ್ಥಿಗಳ ಬೀಳ್ಕೊಡುಗೆಯ ವಿಚಿತ್ರ ವಿಷಾದ. ಯುಗಾದಿ ಅಂದರೆ ಇವರ ಪಾಲಿಗೆ ಏನು? ಮಾಲ್‌ಗಳ ತುಂಬಾ ನಾನಾ ಡಿಸೈನಿನ ಬಟ್ಟೆಗಳು. ನಾನಾ ಆಫರ್‌ಗಳು. ಹಬ್ಬ ಬಂದರೆ ಗಾಂಧಿಬಜಾರು, ಮಲ್ಲೇಶ್ವರದ ಬೀದಿಗಳಲ್ಲಿ ವಿಲಕ್ಷ ಣ ಕಲರವ. ಅರಕಲಗೂಡಿನ ಯಾವುದೋ ಹಳ್ಳಿಯೊಂದರಿಂದ ಬಂದ ಅಜ್ಜಿಯೂ, ಸುಳ್ಯದ ಯಾವುದೋ ಅಡಕೆತೋಟದಿಂದ ಬಂದ ಮಾವನೂ ಈ ಬೀದಿಯ ಸಂಭ್ರಮದಲ್ಲಿ ಹೇಗೆ ಒಂದಾಗಿಹೋಗಿದ್ದಾರೆ! ಮಾರ್ಕೆಟ್‌ನಲ್ಲಿ ಸುಮ್ಮನೆ ಹಾಯುವಾಗಲೂ ಅಲ್ಲಿರುವ ಮಾವು, ನೆಲ್ಲಿ, ತೋರಣದೆಲೆಗಳ ಘಮ್ಮೆಂಬ ಗಂಧ ಸುಮ್ಮನಿರದೆ ಮೂಗು ಅರಳಿಸುವಂತೆ ಮಾಡುತ್ತಿದೆ. ಹೊಲ- ತೋಟ ನೋಡಿ ತಿಳಿಯದ ಹದಿನೈದರ ಪೋರನ ಸ್ಮಾರ್ಟ್‌ಫೋನ್‌ನಲ್ಲೂ \*ಯುಗಯುಗಾದಿ ಕಳೆದರೂ' ಹಾಡು.

ವಸಂತ ಬಂದಾಗ ಮಾವು- ಬೇವು ಚಿಗುರುತ್ತವೆ, ಮರಗಳು ಹೂಬಿಡುತ್ತವೆ- ಅಂದುಕೊಳ್ಳುತ್ತೇವೆ. ಇದನ್ನು ತಿರುಗಿಸಿ ಇನ್ನೊಂದು ರೀತಿಯಲ್ಲಿ ಹೇಳಬಹುದು. ಮರಗಳು ಚಿಗುರಿದಾಗ, ಹೂಬಿಟ್ಟಾಗಲೇ ವಸಂತ. ಇನ್ನು ಮುಂದೆ ಕಾಯಿಗಳು ಮಾಗುವ, ಹಣ್ಣಾಗುವ ಕಾಲ. ಬದುಕೂ ಅಷ್ಟೇ. ಮೊದಲು ಹೂವು, ನಂತರ ಚಿಗುರು, ಮಿಡಿ, ಕಾಯಿ, ಹಣ್ಣು. ತೊಟ್ಟು ಕಳಚುವ ಕಾಲಕ್ಕೆ ಮಾಗಿರಬೇಕು ಎಂಬ ಸಂದೇಶ. ಮರಮರದ ತುಂಬ ಅಳಿಲು, ಕೋಗಿಲೆ, ಎಲ್ಲಿಂದಲೋ ಬಂದ ಹೆಸರೇ ತಿಳಿಯದ ಹಕ್ಕಿಗಳ ಜಾತ್ರೆ, ಕಲರವ. ಯುಗಾದಿಯೆಂದರೆ ಬೇವು ಬೆಲ್ಲವಷ್ಟೇ ಅಲ್ಲ. ಅದು ಕಣ್ಣು ತೆರೆದು ನಾವು ಸುತ್ತುಮುತ್ತ ನೋಡಬೇಕಾದ, ಮರ ಹೂವು ಚಿಗುರು ಹಕ್ಕಿಗಳೊಂದಿಗೆ ತಾದಾತ್ಮ್ಯ ಸಾಧಿಸಬೇಕಾದ ಹಬ್ಬ. ಇದು ರೂಪಕಗಳ ಹಬ್ಬ.