**ನಂಬಿಕೆ ಕಳೆದುಕೊಂಡ ಕಾದಂಬರಿ: ಸಾಹಿತ್ಯ ನೊಬೆಲ್‌ ಪುರಸ್ಕೃತೆ ಓಲ್ಗಾ ತೊಕಾಜುಕ್‌**

ಕಳೆದ ಸಾಲಿನ [ಸಾಹಿತ್ಯ ನೊಬೆಲ್‌](https://vijaykarnataka.com/topics/%E0%B2%B8%E0%B2%BE%E0%B2%B9%E0%B2%BF%E0%B2%A4%E0%B3%8D%E0%B2%AF-%E0%B2%A8%E0%B3%8A%E0%B2%AC%E0%B3%86%E0%B2%B2%E0%B3%8D%E2%80%8C" \t "_blank) ಪುರಸ್ಕೃತೆ, ಪೋಲಿಷ್‌ ಕಾದಂಬರಿಗಾರ್ತಿ [ಓಲ್ಗಾ ತೊಕಾಜುಕ್‌](https://vijaykarnataka.com/topics/%E0%B2%93%E0%B2%B2%E0%B3%8D%E0%B2%97%E0%B2%BE-%E0%B2%A4%E0%B3%8A%E0%B2%95%E0%B2%BE%E0%B2%9C%E0%B3%81%E0%B2%95%E0%B3%8D%E2%80%8C" \t "_blank) ಮೊನ್ನೆ ಪ್ರಶಸ್ತಿ ಸ್ವೀಕಾರದ ವೇಳೆ ಮಾಡಿದ ಭಾಷಣ ಮನ ಮುಟ್ಟುವಂತಿತ್ತು. ಆಧುನಿಕ ಯುಗದಲ್ಲಿಸಾಹಿತ್ಯದ ಸ್ಥಿತಿಯ ಬಗ್ಗೆ ಚಿಂತಿಸುವವರ ಕಳವಳಗಳಿಗೆ ಕನ್ನಡಿ ಹಿಡಿದಂತಿತ್ತು. 'ಫಿಕ್ಷನ್‌ ಇಂದು ಓದುಗನ ನಂಬಿಕೆಯನ್ನು ಕಳೆದುಕೊಂಡಿದೆ' ಎಂಬುದು ಆಕೆಯ ಮಾತು. ಯುರೋಪಿನ ಎರಡನೇ ಮಹಾಯುದ್ಧೋತ್ತರ ಬದುಕಿನ ತಲ್ಲಣಗಳಿಗೆ, ಆ ಮೂಲಕ ಮನುಕುಲದ ದನಿ ಈಕೆ. ಅವಳ ಹಲವು ಮಾತುಗಳು ನಾವು ಚಿಂತಿಸುವಂತಿವೆ:

ಮಾಹಿತಿ, ಚರ್ಚೆಗಳು, ಚಲನಚಿತ್ರಗಳು, ಪುಸ್ತಕಗಳು, ಗಾಸಿಪ್‌ಗಳು, ಉಪಾಖ್ಯಾನಗಳ ದೊಡ್ಡ ಮಗ್ಗಗಳ ಮೇಲೆ ನಾವು ಪ್ರತಿದಿನ ನೇಯುವ ಬಟ್ಟೆಯಾಗಿದೆ ಜಗತ್ತು. ಇಂದು ಈ ಮಗ್ಗಗಳ ವ್ಯಾಪ್ತಿ ಅಗಾಧವಾಗಿರುವುದಕ್ಕೆ ಅಂತರ್ಜಾಲಕ್ಕೆ ಧನ್ಯವಾದ. ಪ್ರೀತಿ ದ್ವೇಷ, ಒಳ್ಳೆಯದು ಕೆಟ್ಟದ್ದು ಎಲ್ಲದಕ್ಕೂ ಇಲ್ಲಿಸ್ಥಾನವಿದೆ. ಈ ಕಥೆ ಬದಲಾದಾಗ, ಪ್ರಪಂಚವೂ ಬದಲಾಗುತ್ತದೆ. ಈ ಅರ್ಥದಲ್ಲಿ, ಪ್ರಪಂಚವು ಪದಗಳಿಂದ ಮಾಡಲ್ಪಟ್ಟಿದೆ. ನಾವು ಪ್ರಪಂಚದ ಬಗ್ಗೆ ಹೇಗೆ ಯೋಚಿಸುತ್ತೇವೆ ಮತ್ತು ಅದನ್ನು ಹೇಗೆ ನಿರೂಪಿಸುತ್ತೇವೆ ಎಂಬುದಕ್ಕೆ ಭಾರಿ ಮಹತ್ವವಿದೆ.  
  
ನಾನು ಪುಸ್ತಕ ಪ್ರದರ್ಶನಗಳಿಗೆ ಹೋದಾಗಲೆಲ್ಲಪ್ರಪಂಚದಾದ್ಯಂತ ಲಕ್ಷಾಂತರ ಸಂಖ್ಯೆಯಲ್ಲಿಪ್ರಕಟವಾಗುವ ಪುಸ್ತಕಗಳನ್ನು ಕಾಣುತ್ತೇನೆ. ನಮ್ಮ ಜೀವನವನ್ನು ವಿಶಿಷ್ಟವಾಗಿಸುವ ಎಲ್ಲಮೂಲಸ್ವಭಾವಗಳಂತೆ ಅಭಿವ್ಯಕ್ತಿಯ ಈ ಹಂಬಲವೂ ಪ್ರಬಲವಾಗಿಯೇ ಇದೆ. 'ನನ್ನ ಕತೆಯನ್ನು ಹೇಳಬೇಕಿದೆ' ಅಥವಾ 'ನನ್ನ ಕುಟುಂಬದ ಕತೆ ಹೇಳಬೇಕಿದೆ' ಅಥವಾ 'ನಾನೊಬ್ಬನಿದ್ದೇನೆ ಇಲ್ಲಿ' ಎನ್ನುವ ಧ್ವನಿಗಳು ಇಂದಿನ ಜನಪ್ರಿಯ ಪ್ರಕಾರವಾಗಿದೆ. ಹಿಂದೆ ಕೆಲವೇ ಜನರಿಗೆ ಸೀಮಿತವಾಗಿದ್ದ ಬರಹದ ಸಾಮರ್ಥ್ಯ ಇಂದು ಎಲ್ಲರಿಗೂ ದಕ್ಕಿರುವುದರಿಂದ ಈ ಹೆಚ್ಚಳ ಸಾಧ್ಯವಾಗಿದೆ. ಆದರೆ ಎಲ್ಲರೂ ಒಂದೇ ಧ್ವನಿಯನ್ನು ಅನುಕರಿಸುತ್ತಿರುವುದರಿಂದ ಎಲ್ಲರೂ ಮುಳುಗುತ್ತಿದ್ದಾರೆ. ವೈಯಕ್ತಿಕತೆಯನ್ನು ಮೀರಿ ಸಾರ್ವತ್ರಿಕತೆ ಸಾಧಿಸಲು ಇವರಿಗೆ ಅಸಾಧ್ಯವಾಗಿದೆ.  
  
ಇಂದು ನಮಗೆ ಕತೆ ಹೇಳುತ್ತಿರುವ ಇನ್ನೊಂದು ಮಾಧ್ಯಮವೆಂದರೆ ಆನ್‌ಸ್ಕ್ರೀನ್‌ ಸೀರೀಸ್‌ಗಳು. ಇವು ನಮ್ಮನ್ನು ಒಂದು ನಿರಂತರ ಅರೆಪ್ರಜ್ಞಾವಸ್ಥೆಯಲ್ಲಿಇಟ್ಟಿವೆ.  
  
ಫೇಕ್‌ ಸುದ್ದಿಗಳ ಹೆಚ್ಚಳದಿಂದಾಗಿ, (ಫಿಕ್ಷನ್‌)ಕಾದಂಬರಿ ಯಾವುದು ಎಂಬುದರ ಕುರಿತು ಹೊಸ ಪ್ರಶ್ನೆಗಳು ಮೂಡಿವೆ. ಪದೇ ಪದೆ ತಪ್ಪು ಮಾಹಿತಿ ಪಡೆದ, ದಾರಿ ತಪ್ಪಿದ ಓದುಗರು ನಿರ್ದಿಷ್ಟ ಐಡಿಯಾಲಜಿಗಳ ಯೋಚನೆಗಳ ವಿಲಕ್ಷಣ ನರರೋಗಕ್ಕೆ ಬಲಿಯಾಗುತ್ತಿದ್ದಾರೆ. ನಾನ್‌-ಫಿಕ್ಷನ್‌ ಎಬ ಇನ್ನೊಂದು ವರ್ಗ ಇದರೊಂದಿಗೆ ಪೈಪೋಟಿ ನಡೆಸಿ 'ನಾನು ನಿಮಗೆ ಸತ್ಯವನ್ನು ಹೇಳುತ್ತೇನೆ, ಸತ್ಯವನ್ನು ಹೊರತುಪಡಿಸಿ ಏನೂ ಇಲ್ಲ' ಮತ್ತು 'ನನ್ನ ಕಥೆ ಸತ್ಯಗಳನ್ನು ಆಧರಿಸಿದೆ' ಎಂದು ಕಿರುಚುತ್ತದೆ. ಸುಳ್ಳು ಅತ್ಯಂತ ಪ್ರಾಚೀನ ಸಾಧನ. ಸಾಮೂಹಿಕ ವಿನಾಶದ ಅಪಾಯಕಾರಿ ಅಸ್ತ್ರ ಕೂಡ. ಹೀಗಾಗಿ ಕಾದಂಬರಿ ಓದುಗರ ನಂಬಿಕೆಯನ್ನು ಕಳೆದುಕೊಂಡಿದೆ. 'ನೀವು ಬರೆದ ಕತೆ ನಿಜಕ್ಕೂ ನಿಜವೇ?' ಎಂಬಂತ ಪ್ರಶ್ನೆಗಳು ಸಾಹಿತ್ಯಕ್ಕೆ ಕೊನೆಗಾಲ ಬಂದಿದೆ ಎಂದೇ ನನಗೆ ಮನದಟ್ಟು ಮಾಡಿಸುತ್ತವೆ.  
  
ಫಿಕ್ಷನ್‌ನ ಕಡೆಗೆ ಮೂಡಿರುವ ಅನುಮಾನ ನಾಗರಿಕತೆಯ ಅವಸಾನವಲ್ಲದೆ ಇನ್ನೇನಲ್ಲ. ಇದು ನಮ್ಮ ಬಹುಸಾಧ್ಯತೆಗಳಿಗೆ ಬಂದ ಊನ. ಬದುಕು ಘಟನೆಗಳಿಂದ ಕೂಡಿದ್ದು, ನಿಜ. ಆದರೆ ಅವುಗಳನ್ನು ವ್ಯಾಖ್ಯಾನಿಸಲು, ಅರ್ಥ ಮಾಡಿಕೊಳ್ಳಲು ಸಾಧ್ಯವಾದಾಗ ಮಾತ್ರ ಅವು ನಮ್ಮ ಅನುಭವಗಳಾಗುತ್ತವೆ. ಘಟನೆಗಳು ವಾಸ್ತವ, ಆದರೆ ಅನುಭವ ಅದಕ್ಕಿಂತ ಬೇರೆ. ಘಟನೆಗಳಲ್ಲ, ಅನುಭವಗಳೇ ನಮ್ಮ ಬದುಕನ್ನು ರೂಪಿಸುವುದು.

'ಫಿಕ್ಷನ್‌ ಅಂದರೆ ಒಂದು ಬಗೆಯ ಸತ್ಯವೇ ಆಗಿದೆ' ಎಂಬ ಅರಿಸ್ಟಾಟಲ್‌ನ ಮಾತು ನನಗೆ ಪ್ರಿಯ.ಸತ್ಯ ಮತ್ತು ಸುಳ್ಳುಗಳ ಕದನದ ನಡುವಿನ ಈ ದಿನಗಳಲ್ಲಿ, ನಮ್ಮ ಅನುಭವದ ಕತೆಗಳು ಮುಖ್ಯವಾಗಿವೆ. ಇಎಂ ಫಾರ್‌ಸ್ಟರ್‌ ಹೇಳಿದಂತೆ- 'ರಾಜ ಸತ್ತ, ರಾಣಿಯೂ ಸತ್ತಳು' ಎಂಬುದು ಕತೆ. 'ರಾಜ ಸತ್ತ, ಆ ದುಃಖದಿಂದ ರಾಣಿ ಸತ್ತಳು' ಎಂಬುದು ಪ್ಲಾಟ್‌. 'ಅದು ಹಾಗ್ಯಾಕೆ ಆಯ್ತು?' ಎಂಬ ಸಹಜ ಪ್ರಶ್ನೆ ಮತ್ತು ಮಾನವಾನುಭವದ ಸಹಜ ಉತ್ತರವೇ ಫಿಕ್ಷನ್‌. ಹೀಗೆ, ವಿಕಿಪೀಡಿಯಾ ಉತ್ತರಿಸಲಾಗದ ಹಲವು ಪ್ರಶ್ನೆಗಳನ್ನು ಸಾಹಿತ್ಯ ಉತ್ತರಿಸುತ್ತದೆ.  
  
ಮೃದುತ್ವವೆಂಬುದು ಪ್ರೀತಿಯ ಘನವಾದ ರೂಪ. ಅದು ಇನ್ನೊಂದು ಜೀವಿಯ ಆಳವಾದ ಭಾವನಾತ್ಮಕ ಕಾಳಜಿ, ಅದರ ದೌರ್ಬಲ್ಯ, ಯಾತನೆ, ಸ್ವಭಾವಗಳನ್ನು ಕಾಣಬಲ್ಲುದು. ಅದು ವಿಶ್ವವನ್ನು ಪರಸ್ಪರ ಸಂಬಂಧಿತ, ಜೀವಂತ ಮೊತ್ತವಾಗಿ ಕಾಣುವ ಪರಿ. ಸಾಹಿತ್ಯವೆಂಬುದು ಇಂಥ ಮೃದುತ್ವದ ಮೇಲೆ ಕಟ್ಟಿದ, ಇನ್ನೊಬ್ಬನಿಗಾಗಿ ಮಿಡಿಯುವ ವಸ್ತು.