**ರೋಮ್ಯಾಂಟಿಕ್ ಲಂಬೋದರ ಯೋಗಿ ಮೂರು ಅವತಾರ**

ದ್ಲಿಂಗು ಸಿನಿಮಾದ ನಂತರ ನಾನು ನಟಿಸಿರುವ ಪೂರ್ಣ ಪ್ರಮಾಣದ ಕಾಮಿಡಿ ಚಿತ್ರ [ಲಂಬೋದರ](https://vijaykarnataka.com/topics/%E0%B2%B2%E0%B2%82%E0%B2%AC%E0%B3%8B%E0%B2%A6%E0%B2%B0" \t "_blank). ಇದು ಪ್ರತಿಯೊಬ್ಬ ಹುಡುಗನ ಬದುಕಲ್ಲಿ ನಡೆಯುವ ಕಥೆ ಸಿನಿಮಾದಲ್ಲಿದೆ. ಪ್ರತಿ ದೃಶ್ಯದಲ್ಲೂ ಪ್ರೇಕ್ಷಕನನ್ನು ನಗಿಸುವ ಪ್ರಯತ್ನ ಮಾಡಿದ್ದೇವೆ ಎಂದು ನಟ ಯೋಗೀಶ್‌ ತಿಳಿಸಿದ್ದಾರೆ.  
  
'ಸಿದ್ಲಿಂಗು ಸಿನಿಮಾದ ನಂತರ ಬಹಳಷ್ಟು ಜನ ಅದೇ ರೀತಿಯ ಸಿನಿಮಾ ಮಾಡಿ ಎಂದು ಹೇಳುತ್ತಲೇ ಇದ್ದರು. ನಾನು ಆ ರೀತಿಯ ಸ್ಕ್ರಿಪ್ಟ್‌ ಹುಡುಕಾಟದಲ್ಲಿದ್ದಾಗ ನಿರ್ದೇಶಕ ಕೃಷ್ಣ ನನಗೆ ಈ ಕಥೆ ಹೇಳಿದರು. ನಾನು ಇದುವರೆಗೂ ಮಾಡಿರುವ ಪಾತ್ರಗಳಲ್ಲಿ ಸಿದ್ಲಿಂಗು ಮತ್ತು ಲಂಬೋದರ ಬೇರೆ ಜಾನರ್‌ನ ಪಾತ್ರಗಳು. ಸಿದ್ಲಿಂಗು ಚಿತ್ರದಲ್ಲಿ ನನ್ನನ್ನು ನೋಡಿ ಇಷ್ಟಪಟ್ಟಿದ್ದ ಜನ ಲಂಬೋದರ ಚಿತ್ರದಲ್ಲೂ ಇಷ್ಟಪಡುತ್ತಾರೆ. ಇದು ಸಿದ್ಲಿಂಗುವಿನ ನೆಕ್ಷ್ಟ್‌ ವರ್ಷನ್‌ ಆಗಿದೆ. ಈ ಸಿನಿಮಾದ ನಂತರ ಜನ ನನ್ನನ್ನು ಲಂಬೋದರ ಯೋಗಿ ಎಂದು ಕರೆಯುತ್ತಾರೆ. ಅಷ್ಟು ವಿಶೇಷವಾಗಿದೆ ಈ ಪಾತ್ರ ಎನ್ನುತ್ತಾರೆ ಯೋಗೀಶ್‌.  
  
'ಪ್ರತಿ ಹುಡುಗನ ಬದುಕಲ್ಲಿ ನಡೆಯುವ ಘಟನೆಗಳನ್ನು ಇಟ್ಟುಕೊಂಡು ಸಿನಿಮಾ ಮಾಡಿದ್ದೇವೆ. ಆದರೆ ಅದಕ್ಕೆ ಫ್ಯಾಮಿಲಿ ಎಮೋಷನ್ಸ್‌ನ್ನು ಸೇರಿಸಿ ಎಲ್ಲರೂ ನೋಡುವಂಥ ಚಿತ್ರ ಮಾಡಿದ್ದೇವೆ. ಪೋಷಕರು ಮಕ್ಕಳ ಜತೆ ಹೇಗಿರಬೇಕು. ಮಕ್ಕಳು ಪೋಷಕರ ಜತೆ ಹೇಗಿರಬೇಕು ಎಂಬುದು ಈ ಸಿನಿಮಾದಲ್ಲಿ ಚಿತ್ರಿತವಾಗಿದೆ. ನಾನು ಶಾಲೆ, ಕಾಲೇಜು ಮತ್ತು ಕೆಲಸಕ್ಕೆ ಹೋಗುವ ಯುವಕ ಹೀಗೆ ಮೂರು ಶೇಡ್‌ಗಳಲ್ಲಿ ಕಾಣಿಸಿಕೊಂಡಿದ್ದೇನೆ. ನಾನು ಧರ್ಮಣ್ಣ, ಸಿದ್ದು ಮೂಲಿಮನೆ ಎಲ್ಲರೂ ಸಿಕ್ಕಾಪಟ್ಟೆ ತರಲೆಗಳನ್ನು ಮಾಡಿದ್ದೇವೆ' ಎಂದು ಯೋಗೀಶ್‌ ಹೇಳಿದ್ದಾರೆ.  
  
ನಾಯಕಿ ಸಂಗೀತಾ ಅವರದ್ದು ಈ ಸಿನಿಮಾದಲ್ಲಿ ಯೋಗೀಶ್‌ ಅವರ ಸ್ಕೂಲ್‌ ಹುಡುಗಿಯ ಪಾತ್ರ. 'ನಾನು ಈ ಸಿನಿಮಾ ಮೂಲಕ ಮತ್ತೆ ಶಾಲಾ ದಿನಗಳಿಗೆ ವಾಪಸ್‌ ಹೋಗಿದ್ದೆ ಅನಿಸಿತು. ಏಕೆಂದರೆ ನಾನು ನಟಿಸಿರುವ ಅಷ್ಟೂ ದೃಶ್ಯಗಳಲ್ಲಿ ನಾನು ಸ್ಕೂಲ್‌ ಯೂನಿಫಾರ್ಮ್‌ನಲ್ಲೇ ಕಾಣುತ್ತೇನೆ. ಬಹಳ ಖುಷಿ ಕೊಟ್ಟ ಪಾತ್ರ ಇದು'ಎಂದಿದ್ದಾರೆ.  
  
ಯೋಗಿ ಸ್ನೇಹಿತನ ಪಾತ್ರದಲ್ಲಿ ರಾಮಾ ರಾಮಾ ರೇ ಖ್ಯಾತಿಯ ನಟ ಧರ್ಮಣ್ಣ ಕಡೂರು ಕಾಣಿಸಿಕೊಂಡಿದ್ದು, ಅವರು ತಮ್ಮ ಪಾತ್ರದ ಬಗ್ಗೆ ಹೀಗೆ ಹೇಳಿದ್ದಾರೆ. 'ಈ ಸಿನಿಮಾದಲ್ಲಿ ನಾನು ಎಂಜಾಯ್‌ ಮಾಡಿದಷ್ಟು ಬೇರೆ ಎಲ್ಲೂ ಮಾಡಿಲ್ಲ. ನನ್ನ ಶಾಲಾ ದಿನಗಳಲ್ಲಿ ಹೇಗಿದ್ದೇನೋ ಅದೇ ರೀತಿಯ ಪಾತ್ರ ಇದಾಗಿದೆ. ಪ್ರತಿಯೊಂದು ಸ್ನೇಹಿತರ ಗ್ಯಾಂಗ್‌ನಲ್ಲೂ ನನ್ನಂತಹ ಒಬ್ಬ ಹುಡುಗ ಇದ್ದೇ ಇರುತ್ತಾನೆ. ಯೋಗೀಶ್‌, ಮತ್ತು ಸಿದ್ದು ಜತೆ ನಾನು ಬಂದಾಗಲೆಲ್ಲಾ ನಕ್ಕು ನಗಿಸುತ್ತೇವೆ' ಎನ್ನುತ್ತಾರವರು.  
  
ಕೆ. ಕೃಷ್ಣರಾಜ್‌ ಅವರು ನಿರ್ದೇಶನ ಮಾಡಿರುವ ಈ ಸಿನಿಮಾ ಹಾಡುಗಳು ಮತ್ತು ಟ್ರೇಲರ್‌ ಹಿಟ್‌ ಆಗಿದೆ. ಜನವರಿ 11ರಂದು ರಾಜ್ಯದಾದ್ಯಂತ 150ಕ್ಕೂ ಹೆಚ್ಚು ಚಿತ್ರಮಂದಿರಗಳಲ್ಲಿ ಬಿಡುಗಡೆಯಾಗುತ್ತಿದೆ.