**ಇಂಗ್ಲಿಷ್‌ ಜತೆಗೆ ಕನ್ನಡವೂ ಇರಲಿ ಎಂದ ತಾರೆಯರು**

ಕರ್ನಾಟಕದಲ್ಲಿ [ಇಂಗ್ಲಿಷ್‌](https://vijaykarnataka.com/topics/%E0%B2%87%E0%B2%82%E0%B2%97%E0%B3%8D%E0%B2%B2%E0%B2%BF%E0%B2%B7%E0%B3%8D%E2%80%8C" \t "_blank) ಮಾಧ್ಯಮ ಶಾಲೆಗಳನ್ನು ತೆರೆಯುವ ಸರಕಾರದ ಕ್ರಮವನ್ನು ಸ್ಯಾಂಡಲ್‌ವುಡ್‌ ಸಿಲಿಬ್ರಿಟಿಗಳಾದ ನಟ ಶಿವರಾಜ್‌ಕುಮಾರ್‌, ಧನಂಜಯ್‌, ನಿರ್ದೇಶಕರಾದ ಯೋಗರಾಜ್‌ ಭಟ್‌ ಮತ್ತು ರಿಷಭ್‌ ಶೆಟ್ಟಿ ಸ್ವಾಗತಿಸಿದ್ದಾರೆ. ಲವಲವಿಕೆಯ ಜತೆ ಮಾತನಾಡಿದ ಇವರು, ಮುಖ್ಯಮಂತ್ರಿ ಹೆಚ್‌.ಡಿ.ಕುಮಾರಸ್ವಾಮಿಗೆ ಕೆಲ ಸಲಹೆಗಳನ್ನೂ ನೀಡಿದ್ದಾರೆ.  
  
ಈ ಬಾರಿಯ ಶೈಕ್ಷಣಿಕ ವರ್ಷದಿಂದಲೇ ಇಂಗ್ಲಿಷ್‌ ಮಾಧ್ಯಮ ಶಾಲೆಗಳನ್ನು ತೆರೆಯುವ ಸರಕಾರದ ಕ್ರಮಕ್ಕೆ ಪರ ವಿರೋಧದ ಮಾತುಗಳು ಕೇಳಿ ಬಂದಿರುವ ಈ ಸಂದರ್ಭದಲ್ಲಿ ಸ್ಯಾಂಡಲ್‌ವುಡ್‌ ಪ್ರತಿಕ್ರಿಯೆ ಮಹತ್ವ ಪಡೆದುಕೊಳ್ಳಲಿದೆ.  
  
**ಇಂಗ್ಲಿಷ್‌ ಬರಲಿ ಕನ್ನಡವೂ ಇರಲಿ : ಶಿವರಾಜ್‌ ಕುಮಾರ್‌**  
  
ಇಂಗ್ಲಿಷ್‌ ಅತೀ ಹೆಚ್ಚು ಜನರು ಬಳಸುವ ಭಾಷೆಯಾಗಿದೆ. ಎಲ್ಲ ಕಡೆಯೂ ಇಂಗ್ಲಿಷ್‌ಯಿದೆ. ಹಾಗಾಗಿ ಆಂಗ್ಲ ಮಾಧ್ಯಮದ ಶಾಲೆಗಳನ್ನು ತೆರೆಯುವುದು ಒಳ್ಳೆಯ ಬೆಳವಣಿಗೆ. ಹಾಗಂತ ಕನ್ನಡ ಶಾಲೆಗಳನ್ನು ಕಡೆಗಣಿಸಬಾರದು. ಕನ್ನಡ ಮತ್ತು ಇಂಗ್ಲಿಷ್‌ ಎರಡೂ ಕಲಿಯುವಂಥ ಶಾಲೆಗಳು ಅವಾಗಬೇಕು. ಸದ್ಯ ಸರ್ಕಾರ ಆರಂಭಿಸಲು ಹೊರಟಿರುವುದರ ಬಗ್ಗೆ ನನಗೆ ಅಷ್ಟಾಗಿ ಗೊತ್ತಿಲ್ಲ. ಆದರೆ, ಸರ್ಕಾರಿ ಶಾಲೆಯ ಮಕ್ಕಳು ಆಂಗ್ಲ ಭಾಷೆಯಲ್ಲಿ ಶಿಕ್ಷಣ ಪಡೆಯುವುದು ಒಳ್ಳೆಯದು. ಮಕ್ಕಳಿಗೆ ಅನುಕೂಲವಾಗುವ ರೀತಿಯಲ್ಲಿ ಶಿಕ್ಷಣ ದೊರೆಯುವಂತಾಗಬೇಕು ಎಂದರು ಶಿವರಾಜ್‌ಕುಮಾರ್‌.  
  
**ಸ್ವಾಗತಾರ್ಹ : ಯೋಗರಾಜ್‌ ಭಟ್‌**  
ಸರ್ಕಾರ ಯಾವುದೇ ಶಾಲೆಗಳನ್ನು ಆರಂಭಿಸಲು ಹೊರಟರೆ ಅದು ಸ್ವಾತತಾರ್ಹ. ಆದರೆ, ಅದರ ಜತೆಗೆ ಕನ್ನಡವನ್ನೂ ಕಡ್ಡಾಯವಾಗಿ ಕಲಿಸುವಂತಾಗಬೇಕು. ನಮ್ಮ ಮಕ್ಕಳು ಇಂಗ್ಲಿಷ್‌ ಜತೆಗೆ ಕನ್ನಡವನ್ನೂ ಕಲಿಯಬೇಕು. ಅಲ್ಲದೇ, ಇಂಗ್ಲಿಷ್‌ ಮಾಧ್ಯಮ ಶಾಲೆಗಳೊಂದಿಗೆ ಒಂದಷ್ಟು ಹೊಸ ಕನ್ನಡ ಶಾಲೆಗಳನ್ನು ತೆರೆಯಲು ಸರಕಾರ ಕ್ರಮ ತಗೆದುಕೊಳ್ಳಬೇಕು. ಹೊಸ ಶಾಲೆಗಳು ಶುರುವಾದರೆ, ಹಳ್ಳಿಗಳಲ್ಲಿ ಒಂದು ರೀತಿಯ ಹಬ್ಬದ ವಾತಾವರಣ ಇರುತ್ತದೆ. ಹಾಗಾಗಿ ಇಂಗ್ಲಿಷ್‌ ಶಾಲೆಗಳನ್ನು ತೆರೆಯುವ ಸರ್ಕಾರದ ನಿರ್ಧಾರಕ್ಕೆ ನನ್ನ ಸ್ವಾಗತವಿದೆ ಎಂದಿದ್ದಾರೆ ನಿರ್ದೇಶಕ ಯೋಗರಾಜ್‌ ಭಟ್‌.  
  
**ಬಡವರ ಮಕ್ಕಳು ಇಂಗ್ಲೀಷ್‌ ಕಲಿಯಲಿ : ಧನಂಜಯ್‌**  
  
ಈಗ ಇಂಗ್ಲಿಷ್‌ ಅನ್ನುವುದು ಜಾಗತಿಕ ಭಾಷೆಯಾಗಿದೆ. ಬಡ ಮಕ್ಕಳಿಗೆ ಇಂಗ್ಲಿಷ್‌ ದುಬಾರಿ ಆಗಿದೆ. ಅದರಲ್ಲೂ ಬಡಮಕ್ಕಳು ಮಾತ್ರ ಸರಕಾರಿ ಶಾಲೆಗೆ ಹೋಗುತ್ತಾರೆ. ಅಂತಹ ಮಕ್ಕಳು ಇಂಗ್ಲಿಷ್‌ ಕಲಿಯುವುದು ಬೇಡವೆ? ಇಂಗ್ಲಿಷ್‌ ಮಾಧ್ಯಮದ ಸರಕಾರಿ ಶಾಲೆಗಳು ಬಂದರೆ, ಬಡಮಕ್ಕಳು ಇಂಗ್ಲಿಷ್‌ ಕಲಿಯುತ್ತಾರೆ. ಜತೆಗೆ ಕನ್ನಡವನ್ನೂ ಕಲಿಯುತ್ತಾರೆ ಎನ್ನುವುದು ಧನಂಜಯ್‌ ಮಾತು.  
  
**ಸಮಸಮದ ಶಿಕ್ಷಣವಿರಲಿ : ರಿಷಭ್‌ ಶೆಟ್ಟಿ**  
  
ವ್ಯವಹಾರಿಕ ಭಾಷೆಯಾಗಿ ಇಂಗ್ಲಿಷ್‌ ಬೆಳೆಯುತ್ತಿರುವುದು ನಿಜ. ಹಾಗಂತ ಕನ್ನಡ ಮಾಧ್ಯಮ ಶಾಲೆಗಳಿಗೆ ತೊಂದರೆ ಆಗುವಂಥ ರೀತಿಯಲ್ಲಿ ಇಂಗ್ಲಿಷ್‌ ಮಾಧ್ಯಮ ಶಾಲೆಗಳು ಇರಬಾರದು. ಕನ್ನಡಕ್ಕೆ ಮಾರಕವಾಗುವ ರೀತಿಯಲ್ಲಿ ಆ ಶಾಲೆಗಳು ಇರದೇ, ಇಂಗ್ಲಿಷ್‌ ಅನ್ನು ಒಂದು ಭಾಷೆಯಾಗಿ ಬೋಧಿಸುವುದರಲ್ಲಿ ತಪ್ಪಿಲ್ಲ. ಕನ್ನಡ ಮಾಧ್ಯಮದಲ್ಲಿ ಓದಿದವರು ಜವಾಬ್ದಾರಿಯುತ ಹುದ್ದೆಯನ್ನು ನಿಭಾಯಿಸುತ್ತಿದ್ದಾರೆ. ಉನ್ನತ ಮಟ್ಟಕ್ಕೂ ಹೋಗಿರುವ ಉದಾಹರಣೆಗಳಿವೆ. ನನ್ನ ಪ್ರಕಾರ ಕಡೇ ಪಕ್ಷ ಐದನೇ ತರಗತಿಯವರೆಗಾದರೂ ಕನ್ನಡ ಮಾಧ್ಯಮದ ಶಿಕ್ಷಣ ಇರಬೇಕು. ಆ ಮೂಲಕ ಕನ್ನಡದ ಸಂಸ್ಕೃತಿ, ಸಾಹಿತ್ಯದ ಪರಿಚಯ ಮಕ್ಕಳಿಗೆ ಆಗಬೇಕು. ಹಾಗಂತ ನಾನು ಇಂಗ್ಲಿಷ್‌ ಮೀಡಿಯಂ ವಿರೋಧಿಯಲ್ಲ. ಕನ್ನಡಕ್ಕೆ ಅದರದ್ದೇ ಆದ ಮಾನ್ಯತೆ ಸಿಗಬೇಕು. ಈ ನಿಟ್ಟಲ್ಲಿ ಸರಕಾರ ಬ್ಯಾಲೆನ್ಸ್‌ ಮಾಡಬೇಕು ಎನ್ನುವುದು ನಿರ್ದೇಶಕ ರಿಷಭ್‌ ಶೆಟ್ಟಿ ಮಾತು.