**ಡಿಜಿಟಲ್‌ ಹಬ್ಬದ ಹಾಡುಪಾಡು**

## ಹಬ್ಬವೆಂದರೆ ಹೊಸ ಉಡುಗೆ, ಸವಿಯೂಟ, ನೆಂಟರು ಗೆಳೆಯರ ಜತೆ ಸೇರುವ ರಸ ಸಮಯ. ಆದರೂ ಜತೆಯಾಗಿ ಖುಷಿಪಡುವ ಈ ಹೊತ್ತನ್ನು ಸೋಶಿಯಲ್‌ ಮೀಡಿಯಾದಲ್ಲೇ ಕಳೆದುಬಿಡುತ್ತಿದ್ದೇವಾ? ಎಲ್ಲರೊಳಗೊಂದಾಗುವ ಬಗೆ ಮರೆತಿದ್ದೇವಾ? ನವರಾತ್ರಿಯ ಸಡಗರದ ನೆಪದಲ್ಲಿ ನಮ್ಮ ಹಬ್ಬದಾಚರಣೆಯ ರೀತಿಯತ್ತ ಈ ನೋಟ.

'ಏನ್‌ ನಡಿಸೀರಿ? ಪೂಜೆ, ನೈವೇದ್ಯ ಎಲ್ಲಾ ಆತ? ಈ ಸಲನಾದ್ರು ಬನ್ನಿ ಸಿಕ್ಕೈತೋ ಇಲ್ಲೋ ನಿಮ್ಮ ಬೆಂಗ್ಳೂರಾಗ? ಅಲ್ಲಿ ಬಂಗಾರ ಸಿಗೂದು ಸರಳ, ಬನ್ನಿ ಸಿಗೂದು ಬಲು ಬಿರಿ ನೋಡು' ಅವ್ವ ನಗುತ್ತಾ ಫೋನ್‌ ಮಾಡಿ ಕೇಳಿದ್ಳು.

ನನಗೋ ಹಬ್ಬದ ಅಡುಗೆಯನ್ನು ಫೇಸ್ಬುಕ್ಕಲ್ಲಿ ಎಲ್ಲರಿಗೂ ಮುಂಚೆ ಅಪ್ಲೋಡ್‌ ಮಾಡುವ ಧಾವಂತ. ಅದೇ ಹೊತ್ತಲ್ಲಿ ಹಿಂಗೆಲ್ಲ ಫೋನ್‌ ಬಂದ್ರೆ ಹೇಗೆ ಹೇಳಿ? 'ಒಂದ ನಿಮಿಷಬೇ, ಫೋನ್‌ ಮಾಡ್ತೀನಿ ನಿನಗ ವಾಪಸ್‌' ಅನ್ನುತ್ತಾ ಅವ್ವನ ಫೋನ್‌ ಕಟ್‌ ಮಾಡಿ, ಮಾಡಿದ ಅಡುಗೆಯನ್ನು ನೀಟಾಗಿ ಜೋಡಿಸಿಟ್ಟು ಫೋಟೊ ತೆಗೆದು ಫೇಸ್ಬುಕ್ಕಿಗೆ ಅಪ್ಲೋಡ್‌ ಮಾಡಿ ಅದಕ್ಕೊಂದು ಚಂದದ ಕ್ಯಾಪ್ಷನ್‌ ಹೊಳೆದು ಖುಷಿಯಾಗಿ ಅದರ ಸಮೇತ ಪೋಸ್ಟ್‌ ಮಾಡಿದೆ ನೋಡಿ, ಆಹಾ ಎಲ್ರಿಗೂ ಅದೆಷ್ಟು ಇಷ್ಟ ಆಯ್ತು ಅಂತೀರಿ ಲೈಕ್‌ ಮೇಲೆ ಲೈಕು, ಕಮೆಂಟ್‌ ಮೇಲೆ ಕಮೆಂಟು. ಹಬ್ಬದ ಸಂಭ್ರಮ ಪುಟ್ಟ ಪರದೆಯ ಮೇಲೆ ವಿಜ್ರಂಭಿಸುತ್ತಿತ್ತು. ಯಾರ ವಾಲ್‌ ಮೇಲೆ ನೋಡಿದರೂ ಹಬ್ಬದ ಅಡುಗೆಯ, ವೈವಿಧ್ಯಮಯವಾಗಿ ಗೊಂಬೆ ಕೂರಿಸಿದ, ಪೂಜೆಯ ಫೋಟೊಗಳೇ, ಅವುಗಳಿಗೆ ಹರಿದು ಬರುತ್ತಿರುವ ಕಮೆಂಟ್ಗಳು, ಲೈಕುಗಳು ಆಹಾ ಕಣ್ಣೆದುರಿಗೆ ಕಂಡ ಪೋಸ್ಟುಗಳಿಗೆಲ್ಲ ಲೈಕ್‌ ಒತ್ತಿ ಕಮೆಂಟ್‌ ಹಾಕುತ್ತಾ ಕುಳಿತವಳಿಗೆ ಇನ್ನೂ ದೇವರಿಗೆ ನೈವೇದ್ಯ ತೋರಿಸಿಲ್ಲ ಎನ್ನುವುದು ನೆನಪಾಗಿ ಮೊಬೈಲ್‌ ಪಕ್ಕಕ್ಕಿಟ್ಟು ಎದ್ದು, ಹೊಸ ಸೀರೆಯುಟ್ಟು, ಅಲಂಕರಿಸಿಕೊಂಡು ಎಲ್ಲರನ್ನೂ ಕರೆದೆ ಪೂಜೆಗೆ. ತಮ್ಮ ಕೈಯಲ್ಲಿದ್ದ ಮೊಬೈಲ್‌, ಲ್ಯಾಪ್ಟಾಪ್ಗಳನ್ನು ಎತ್ತಿಟ್ಟು ಬಂದು ಪೂಜೆಯಲ್ಲಿ ಭಾಗಿಯಾದರು. 'ಬನ್ನಿ ಸಿಕ್ಕೈತೋ ಇಲ್ಲೋ?' ಅವ್ವನ ಮಾತು ಕಿವಿಯಲ್ಲಿ ರಿಂಗಣಿಸಿದಂತಾಗಿ, ಇನ್ನೂ ಬನ್ನಿ ತಂದೇ ಇಲ್ಲ ಎನ್ನುವುದು ನೆನಪಾಗಿ ಮನೆಯವರ ಮೇಲೆ ಹರಿಹಾಯ್ದೆ.

ಅವ್ರು ಶಾಂತವಾಗಿ, 'ಯಾಕ್‌ ಟೆನ್ಶನ್‌ ಮಾಡ್ಕೋತಿ? ಸಂಜೀಕ್‌ ಅಲ್ಲೇನು ಬನ್ನಿ ಮುಡ್ಯೂದು, ತರ್ತೀನಿ ತೊಗೊ' ಅಂದ್ರು. ಕಳೆದ ಬಾರಿ ಹೀಗೆ ಲೇಟ್‌ ಆಗಿ ಬನ್ನಿ ತರಲು ಹೋಗಿದ್ದಕ್ಕೇ ಮಾರ್ಕೆಟಲ್ಲಿ ಬನ್ನಿ ಖಾಲಿಯಾಗಿ ಸಿಗದೆ, ಹಂಗೇನೇ ಪರಸ್ಪರ 'ನಾವು ನೀವು ಬಂಗಾರಾಗಿ ಇರೂನಂತ' ಎಂದು ಹಾರೈಸಿಕೊಳ್ಳುವುದರ ಮೂಲಕ ದಸರಾ ಆಚರಿಸಲಾಗಿತ್ತು. ಫೇಸ್ಬುಕ್ಕಲ್ಲಿ ನಮ್ಮನೆಯ ಬನ್ನಿಯ ಫೋಟೊ ಹಾಕೋಕಾಗದೆ ಗೂಗಲಿನಲ್ಲಿ ಹುಡುಕಿ ಯಾರೋ ತೆಗೆದ ಫೋಟೊ ಇಳಿಸಿಕೊಂಡು, ಫೋಟೊ ಕರ್ಟಸಿ: ಗೂಗಲ್‌ ಎಂದು ನಮೂದಿಸಿ ಹಾಕಬೇಕಾಗಿ ಬಂದಿದ್ದಕ್ಕೆ ಕೊಂಚ ಬೇಸರವಾಗಿತ್ತು. ಈ ಸಲವೂ ಹಾಗಾದ್ರೆ ಏನ್‌ ಚೆಂದ ಹೇಳಿ? ಪೂಜೆಯೆಲ್ಲ ಮುಗಿಸಿ, ಊಟ ಮಾಡಿ, ಸ್ವಲ್ಪ ಹೊತ್ತು ಮಲಗೆದ್ದು ಟಿವಿಯಲ್ಲಿ ಬರುತ್ತಿರುವ ಹಬ್ಬದ ವಿಶೇಷ ಕಾರ್ಯಕ್ರಮಗಳನ್ನು ನೋಡುತ್ತಾ ಕುಳಿತರಾಯ್ತು, ಹಬ್ಬ ಆಚರಿಸಿದಂತೆಯೇ ಲೆಕ್ಕ. ಮುಂಚಿನಂತೆ ದಂಡು ಕಟ್ಟಿಕೊಂಡು ಮನೆಮನೆಗೂ ಹೋಗಿ ಬನ್ನಿ ಕೊಟ್ಟು ಹಿರಿಯರ ಆಶೀರ್ವಾದ, ಕಿರಿಯರ ನಲುಮೆ ಪಡೆದುಕೊಂಡು ಮರಳಲು ಈಗ ಸಂಕೋಚ. ಅದಕ್ಕಿಂತ ಮುಖ್ಯವಾದ ಕಾರಣ ಹಾಗೆ ಅಲೆಯಲು ಫೇಸ್ಬುಕ್ನಲ್ಲಿನ ಸ್ನೇಹಿತರ ಕಮೆಂಟ್ಸ್ಗೆ ತಕ್ಷ ಣ ಉತ್ತರ ಕೊಡದೆ ಹೋದರೆ ಅವರು ಬೇಸರ ಮಾಡಿಕೊಳ್ಳಬಹುದು ಎನ್ನುವ ಆತಂಕ, ಕಾಳಜಿ. ಫೇಸ್ಬುಕ್ಕಿನಲ್ಲೇ ಆತ್ಮೀಯರಿಗೆ, ಪರಿಚಿತರಿಗೆಲ್ಲ ಬೆಳಿಗ್ಗೆನೇ ವಿಶ್‌ ಮಾಡಿದ್ದರಿಂದ ಮನೆಯ ಆಸುಪಾಸಿನ ಮನೆಗಳಿಗೆ ಹೋಗಿ ಬನ್ನಿ ಕೊಡಲಿಲ್ಲ ಎನ್ನುವ ಹಳಹಳಿ ಇರುವುದಿಲ್ಲ. ಎಷ್ಟೊಂದು ರೀತಿಯಲ್ಲಿ ಅನುಕೂಲ ಈ ಫೇಸ್ಬುಕ್‌ ಸಹವಾಸ ಬೆಳಿಗ್ಗೆ ಅವ್ವ ಫೋನ್‌ ಮಾಡಿದ್ದು ನೆನಪಾಗಿ ಮೊಬೈಲ್‌ ಕೈಗೆತ್ತಿಕೊಂಡೆ. ಆ ಕಡೆಯಿಂದ ಅವ್ವ ಉಳಿದೆಲ್ಲ ವಿಚಾರಗಳನ್ನು ಮಾತಾಡಿ ಕೊನೆಗೆ, 'ತೀರ ಅಷ್ಟೊಂದು ಅಡಿಕ್ಷ ನ್‌ ಚೊಲೊ ಅಲ್ಲ, ಆ ಫೇಸ್ಬುಕ್‌ ಸಹವಾಸ ಚೂರು ಕಮ್ಮಿ ಮಾಡ್ಕೊ' ಎಂದು ಹೇಳಿ ಫೋನ್‌ ಇಟ್ಟಳು. ತಮ್ಮ ಹೇಳಿರಬೇಕು ನನ್ನ ಲೇಟೆಸ್ಟ್‌ ಪೋಸ್ಟಿನ ಬಗ್ಗೆ. ತನ್ನ ಹರುಷದ ಶುಭಾಶಯವನ್ನು ಕಡೆಗಣಿಸಿ ಮಗಳು ಫೇಸ್ಬುಕ್ಕಿನಲ್ಲಿ ತಲ್ಲೀನಳಾಗಿದ್ದು ಗೊತ್ತಾಗಿ ಅವ್ವ ಬೇಸರಗೊಂಡಿದ್ದಾಳೆ. ನನ್ನ ವರ್ತನೆಯ ಬಗ್ಗೆ ನನಗೇ ನಾಚಿಕೆ ಎನಿಸಿ, ಅವ್ವ ಫೇಸ್ಬುಕ್‌ ಬಳಸಬೇಡ ಅನ್ನಲಿಲ್ಲ, ಅಡಿಕ್ಷ ನ್‌ ಒಳ್ಳೆಯದಲ್ಲ ಅಂದಿದ್ದಳು. ನಿಜ ಅಲ್ವಾ ಅದೆಷ್ಟು ಬದಲಾಗಿದ್ದೇನೆ ನಾನು.