**ಬಂತು ಮೊಬೈಲು**

ಇಂಥ ಎಲ್ಲ ಸಂಭ್ರಮಗಳಿಗೆಲ್ಲ ಕಡಿವಾಣ ಹಾಕುವೆ ಎನ್ನುವಂತೆ ಬಂತು ನೋಡಿ ಮೊಬೈಲು ಎಂಬ ವೈರಸ್‌. ಶುರುವಿನಲ್ಲಿ ಇನ್ಕಮಿಂಗ್‌, ಔಟ್ಗೋಯಿಂಗ್‌ ಚಾರ್ಜಸ್‌ ಹೆಚ್ಚಾಗಿದ್ದರಿಂದ ಅದು ಕೆಲವರಿಗಷ್ಟೇ ಸೀಮಿತವಾಗಿದ್ದು ಸಂಭ್ರಮಕ್ಕೇನು ಧಕ್ಕೆ ಬರಲಿಲ್ಲ. ಮೊಬೈಲ್‌ ಬಳಕೆ ಮಿತಿಯಲ್ಲಿತ್ತು.

ಮುಂಬೈಯಿಂದ ಬೆಂಗಳೂರಿಗೆ ಬಂದೆವು. ಇಲ್ಲಿನ ದಸರಾದ್ದು ಮತ್ತೊಂದೇ ಖದರು. ತುಂಬಾ ಜನರ ಮನೆಗಳಲ್ಲಿ ಬೊಂಬೆ ಕೂರಿಸುವ ಸಂಭ್ರಮ. ಅದಕ್ಕಾಗಿ ವಿಧವಿಧ ತಿಂಡಿ ತಿನಿಸುಗಳ ತಯಾರಿಕೆ. ಗೊಂಬೆಗಳ ಒಂದೊಂದು ಸಾಲೂ ಮಹಾಭಾರತದ, ರಾಮಾಯಣದ, ಕೃಷ್ಣಲೀಲೆಯ ಥರಾವರಿ ಕಥೆಗಳನ್ನು ಹೇಳುವ ರೀತಿಯಲ್ಲಿ ಜೋಡಿಸಿಡುವ ಕೌಶಲ್ಯ. ಇದಕ್ಕಾಗಿ ಹದಿನೈದು ದಿನಗಳ ಮುಂಚಿನಿಂದಲೇ ಅಂಗಡಿಗಳನ್ನು ಸುತ್ತಾಡಿ ಗೊಂಬೆಗಳನ್ನು ಹುಡುಕಿ ತರುವ ಸಡಗರ. ನಂತರ ತಂದ ಗೊಂಬೆಗಳಿಗೆ ತಕ್ಕಂಥ ಆಭೂಷಣ, ಆಭರಣಗಳ ತಯಾರಿಕೆ, ಮರಳಲ್ಲಿ ರಾಗಿ ಹಾಕಿ ಬೆಳೆಸಿ ತಯಾರಿಸಿದ ಗಾರ್ಡನ್‌, ಗೆಜ್ಜೆವಸ್ತ್ರಗಳ ಹೊಸೆತ ಎಲ್ಲವನ್ನೂ ಮನೆಯಲ್ಲಿಯೇ ಮಾಡುವಂಥಾ ಕ್ರಿಯೇಟಿವಿಟಿ. ಗೊಂಬೆ ಕೂರಿಸಿದ ನಂತರ ಆತ್ಮೀಯ ಬಳಗವನ್ನು ಮನೆಗೆ ಕರೆದು ಗೊಂಬೆಗಳನ್ನು ತೋರಿಸಿ, ಹರಟಿ, ತಿನಿಸಿ, ಉಡಿ ತುಂಬಿ ಕಳಿಸುವ ಆತ್ಮೀಯ ವಾತಾವರಣ. ಖುಷಿಯಲ್ಲಿ ಹತ್ತು ದಿನಗಳು ಹೇಗೆ ಕಳೆದವು ಎಂದು ಗೊತ್ತಾಗದಷ್ಟು ಮನೆ ಮನೆಯಲೂ ಮನಸಲೂ ಹಬ್ಬ.

ಮೊಬೈಲ್‌ ಕರೆಗಳ ಬೆಲೆ ಕಮ್ಮಿಯಾಯ್ತು. ಮೊಬೈಲಿನಲ್ಲಿ ಇಂಟರ್ನೆಟ್‌ ಇಣುಕಿ ಹಾಕಿ ನಂತರ ಇಡೀ ಮೊಬೈಲನ್ನು ಆವರಿಸಿಕೊಂಡಿತು. ಕಂಪ್ಯೂಟರ್‌, ಇಂಟರ್ನೆಟ್‌ ಎಲ್ಲರಿಗೂ ಎಟುಕಿದವು. ಆರ್ಕುಟ್‌, ಫೇಸ್ಬುಕ್‌, ಟ್ವಿಟ್ಟರ್ಗಳು ಬಂದವು. ಜೊತೆಗೇ ಹಲವಾರು ವೆಬ್ಸೈಟುಗಳ ಪರಿಚಯವಾಯಿತು, ಸಾವಿರಾರು ಆ್ಯಪ್‌ಗಳು ನಮ್ಮ ಮೊಬೈಲುಗಳಲ್ಲಿ ಮನೆ ಮಾಡಿದವು. ವಾಟ್ಸಪ್‌ ಬಂತು. ನಾವು ಈ ಮೂಲಕ ಜಗತ್ತಿಗೆ ಹತ್ತಿರವಾಗುತ್ತಿದ್ದೇವೆ, ಎಷ್ಟೆಲ್ಲ ಜನರ ಪರಿಚಯವಾಗುತ್ತಿದೆ, ಎಷ್ಟೆಲ್ಲ ವಿಷಯಗಳು ಗೊತ್ತಾಗುತ್ತಿವೆ ಎಂದು ಸಂಭ್ರಮಪಟ್ಟೆವು. ಇಂಟರ್ನೆಟ್‌ ಬಳಕೆಗೆ ಇನ್ನಷ್ಟು ಹತ್ತಿರವಾದೆವು. ಎಷ್ಟೋ ಒಳ್ಳೆಯ ಕೆಲಸಗಳಿಗೆ ಫೇಸ್ಬುಕ್‌ ಅನುಕೂಲವಾಯಿತು. ಸಂತಸದಿಂದ ಮತ್ತಷ್ಟು ಅದನ್ನು ಹಚ್ಚಿಕೊಂಡೆವು. ಅಲ್ಲಿನ ಪರಿಚಿತ, ಅಪರಿಚಿತ ಜನರೊಡನೆ ಸ್ನೇಹಿಗಳಾಗಿ ಸುಖದುಃಖಗಳನ್ನು ಹಂಚಿಕೊಳ್ಳತೊಡಗಿದೆವು. ಅಲ್ಲಿ ಬರುವ ಪ್ರತಿಕ್ರಿಯೆಗಳು ಜನ ನಮ್ಮನ್ನು ಗುರುತಿಸುತ್ತಿದ್ದಾರೆ, ನಮಗೂ ಒಂದು ಐಡೆಂಟಿಟಿ ಇದೆ ಎನ್ನುವ ಸುಖ ಕೊಡತೊಡಗಿದವು. ಇವ್ಯಾವೂ ಸುಳ್ಳಲ್ಲ ಹಾಗೂ ತಪ್ಪೂ ಅಲ್ಲ. ಆದರೆ?

ಈ ವರ್ಚುಯಲ್‌ ಜಗತ್ತಿನ ಸಂಪರ್ಕದ ಅಮಲಿನಲ್ಲಿ ನಿಜ ಜಗತ್ತಿನ ಸುಖಗಳು, ಜನಗಳು ನಮಗೀಗ ಸುಖಗಳಾಗಿ ಕಾಣುತ್ತಿಲ್ಲ, ಬದಲಿಗೆ ಕಿರಿಕಿರಿಗಳಾಗಿ ಕಾಣತೊಡಗಿವೆ. ಸಹಜ ಬದುಕು ನಮ್ಮ ಏಕಾಂತಕ್ಕೆ ಭಂಗ ತರುವ ವೈರಿಯಂತೆ ಕಾಣತೊಡಗಿದೆ. ಎಲ್ಲವೂ ಕುಳಿತಲ್ಲೇ ಲಭ್ಯವಾಗುತ್ತಿರುವಾಗ ಎದ್ದು ಓಡಾಡದಷ್ಟು ಆಲಸ್ಯ ನಮ್ಮನ್ನು ಆವರಿಸಿಕೊಳ್ಳತೊಡಗಿದೆ. ಹಬ್ಬಗಳೆಲ್ಲ ಒಣ ಡಂಭಾಚಾರಗಳೆನಿಸುತ್ತಿರುವ ಅಪಾಯದೆಡೆಗೆ ಜಾರುತ್ತಿದ್ದೇವೆ. ಮನೆಗೆ ಸ್ನೇಹಿತರ್ಯಾರಾದ್ರು ಬಂದರೆ ಫೇಸ್ಬುಕ್ನಲ್ಲಿ ನಡೆಯುತ್ತಿರುವ ಯಾವುದೋ ಚರ್ಚೆ ಮಿಸ್ಸಾಗುತ್ತಲ್ಲ ಅನ್ನುವ ಕಳವಳದಿಂದ ಆತಿಥಿ ದೆವ್ವೋಭವ ಅಂತಾಗುತ್ತಿದೆ. ಎಚ್ಚರಗೊಳ್ಳಬೇಕಾದ ಸಮಯವಿದು. ಏನನ್ನು ಕಳೆದುಕೊಳ್ಳುತ್ತಿದ್ದೇವೆ ಎನ್ನುವದರತ್ತ ಗಮನ ಹರಿಸಬೇಕಾದುದು ಇಂದಿನ ತುರ್ತು, ಅಗತ್ಯ. ಹೀಗೆ ಹೇಳುವುದರ ಒಳಾರ್ಥ ಸಾಮಾಜಿಕ ಜಾಲತಾಣಗಳನ್ನು ಧಿಧಿಕ್ಕರಿಸಬೇಕು ಅಂತಲ್ಲ. ಅವುಗಳಿಗೆ ಅಡಿಕ್ಟ್ ಆಗುವಷ್ಟು ಅವುಗಳ ಬಳಕೆ ಅಥವಾ ದುರ್ಬಳಕೆ ಬೇಡ ಅನ್ನೋದಷ್ಟೆ ಕಳಕಳಿ. ನಾವು ಫೇಸ್ಬುಕ್ಕಿನಲ್ಲಿ ಇಷ್ಟವಾದುದನ್ನು ಹಂಚಿಕೊಳ್ಳೋಣ ತಪ್ಪಿಲ್ಲ. ಆದರೆ ಅದೆಲ್ಲವನ್ನೂ ಮಾಡಬೇಕಾದುದು ನಿತ್ಯ ಬುದುಕಿನ ಎಲ್ಲ ಚಟುವಟಿಕೆಗಳು ಮುಗಿದು ಸಮಯವಿದ್ದಾಗ ಮಾತ್ರ. ನಿತ್ಯದ ಬದುಕೇ ಫೇಸ್ಬುಕ್‌, ವಾಟ್ಸಪ್‌, ಟ್ವಿಟ್ಟರುಗಳಾಗಿ, ಸಂಬಂಧಗಳೆಲ್ಲ ಜಾಳಾಗಿ, ಕೈಕಾಲುಗಳ ಕೀಲುಗಳು ಜಡಗಟ್ಟಿ ಮುಂದೊಂದು ದಿನ, 2008ರಲ್ಲಿ ಬಿಡುಗಡೆಯಾದ ಅನಿಮೇಟೆಡ್‌ ಸಿನಿಮಾ 'ವಾಲ್‌-ಇ' ಸಿನಿಮಾದಂತೆಯೇ ಎಲ್ಲರ ಬದುಕೂ ಜೀವಚ್ಛವವಾಗುವುದು ತಡವಾಗದು. ಹಾಗಾಗದಿರಲಿ ಎನ್ನುವುದು ನನ್ನ ಹಾರೈಕೆ.