**ಹೆಣ್ಣಿಗೆ ತವರಿನ ಹಂಬಲ**

ಶ್ರಾವಣ ಮಾಸದ ಶುಕ್ಲಪಕ್ಷ ದ ಪಂಚಮಿ, ನಾಗರ ಪಂಚಮಿಯಾಗಿ ಭಾರತದಾದ್ಯಂತ ಆಚರಿಸಲ್ಪಡುತ್ತದೆ ಎನ್ನುವುದು ಎಲ್ಲರಿಗೂ ಗೊತ್ತಿರುವ ವಿಚಾರವೆ. ಇಲ್ಲಿಂದಲೇ ಮತ್ತೆ ಸಾಲು ಸಾಲು ಹಬ್ಬಗಳು. ನಮ್ಮ ಭಾರತ ಕೃಷಿ ಪ್ರಧಾನ ರಾಷ್ಟ್ರವಾಗಿತ್ತಾದ್ದರಿಂದ ನಮ್ಮ ಎಲ್ಲ ಹಬ್ಬಗಳಿಗೂ ಪ್ರಕೃತಿಗೂ ನೇರಾನೇರ ಸಂಬಂಧವಿದೆ. ಈ ಶ್ರಾವಣ ಮಾಸವನ್ನೇ ನೋಡಿ, ಆಗಷ್ಟೇ, ಬಿರುಬಿಸಿಲಿನ ಬೇಸಿಗೆಯ ಬೇಗೆ ಕಳೆದು, ಮಳೆ ಹುಯ್ಯುತ್ತಾ ನೆಲ ಅದನ್ನುಣ್ಣುತ್ತಾ ಮೆದುವಾಗುತ್ತದೆ, ಹದವಾಗುತ್ತದೆ. ಅದೇ ಹೊತ್ತಲ್ಲಿ ಮನುಷ್ಯನ ಮನಸೂ ಸಹ ಸೆಖೆಯ ಸಿಡಿಮಿಡಿ ನೀಗಿಕೊಂಡು ಮುಂಗಾರು ಮಳೆ, ಆಷಾಢದ ಗಾಳಿಯನ್ನನುಭವಿಸುತ್ತಾ ಮೃದುವಾಗಿ ಮತ್ತೆ ಭಾವನೆಗಳು ಅರಳುವ, ಎಲ್ಲ ಸಂಬಂಧಗಳ ನೆನಪು ತೀವ್ರವಾಗುವ ಸಮಯ ಶ್ರಾವಣ. ಅದರಲ್ಲೂ ಮದುವೆಯಾಗಿ ಬೇರೆಯೂರಿನಲ್ಲಿರುವ ಹೆಣ್ಣುಮಕ್ಕಳಿಗಂತೂ ತವರಿನ ಹಂಬಲ ಇನ್ನೂ ಹೆಚ್ಚು. ಅಲ್ಲಿ ತವರಿನಲ್ಲೂ ಅಷ್ಟೇ. ಅಕ್ಕತಂಗಿಯರನ್ನು ತವರಿಗೆ ಕರೆತರಲು ಹಿರಿಯರ ಆಣತಿಗಾಗಿ ತುದಿಗಾಲಲ್ಲಿ ಕಾಯುತ್ತಾ ನಿಲ್ಲುವ ಅಣ್ಣತಮ್ಮಂದಿರು. ಮಗಳನ್ನು ಎದುರುಗೊಳ್ಳಲು ಸಜ್ಜಾಗುವ ತಂದೆ ತಾಯಿ, ಅತ್ತೆ ಮನೆಯ ಕತೆ ಕೇಳಲು ಕಾಯುವ ಅಜ್ಜ ಅಜ್ಜಿ, ಓರಗೆಯ ನಾದಿನಿಯೊಡನೆ ನಾಲ್ಕು ದಿನ ಜೊತೆಗಿದ್ದು ಹೊಟ್ಟೆಯಲ್ಲಿರುವುದನ್ನೆಲ್ಲ ಹಂಚಿಕೊಳ್ಳಲು ಕಾಯುವ ಅತ್ತಿಗೆಯರು.. ಎಷ್ಟು ಚೆಂದದ ಬಾಂಧವ್ಯಗಳಿವು ಇವನ್ನೆಲ್ಲ ಉಳಿಸಿಕೊಳ್ಳಬೇಕು, ಬೆಳೆಸಿಕೊಳ್ಳಬೇಕು. ಅದಕ್ಕೆಂದೇ ತಪ್ಪದೆ ಬರುವುದು ಶ್ರಾವಣ, ಹೆಣ್ಣುಮಕ್ಕಳು ಮತ್ತೆ ಮತ್ತೆ ಬರಲು ತವರಿಗೆ, ಉಡಿ ತುಂಬಾ ಒಲವ ಹೊತ್ತು ತಂದು. ಮರಳಿ ಉಡಿ ಕಟ್ಟಿಕೊಂಡು ಹೊರಡುವರು ಹರಸಿ ಊರ ಸಿರಿಗೆ, ಮನೆಮಗಳ ಮದುವೆಯಾದ ವರ್ಷವಾಗಿದ್ದರಂತೂ ಆಷಾಢ ಶುರುವಾಗುತ್ತಿದ್ದಂತೆಯೇ ಮಗಳನ್ನು ಮನೆಗೆ ಕರೆತಂದು, ನಾಗರ ಪಂಚಮಿ ಹಬ್ಬ ಮುಗಿಸಿಯೇ ಮರಳಿ ಗಂಡನ ಮನೆಗೆ ಕಳುಹಿಸುತ್ತಾರೆ. ಪಂಚಮಿಯ ಸಡಗರ ಇಷ್ಟಕ್ಕೇ ಮುಗಿಯಿತೆಂದಿರೋ, ಇಲ್ಲ. ಮದುವೆಯಾದ ಹೊಸತರಲ್ಲಿ ಐದು ವರ್ಷ ಪ್ರತಿ ವರ್ಷ ಶ್ರಾವಣದಲ್ಲಿ ಮಂಗಳಗೌರಿ ಪೂಜೆ, ಜೊತೆಗೆ ಪ್ರತಿ ವರುಷವೂ ಸಂಪತ್ಲಕ್ಷ್ಮಿ, ವರಮಹಾಲಕ್ಷ್ಮಿ ಪೂಜೆಗಳನ್ನು ಮಾಡಿ ನೆರೆಹೊರೆಯವರನ್ನೆಲ್ಲ ಕರೆದು, ಉಡಿ ತುಂಬಿ ಅರಿಶಿಣ, ಕುಂಕುಮ, ಬಾಗೀನ ಕೊಡುಕೊಳ್ಳುವ ಸಂಭ್ರಮ. ಜೊತೆಗೆ ಶ್ರಾವಣ ಸೋಮುವಾರದ ಶಿವನ ಪೂಜೆ. ವರುಷಗಳು ಕಳೆದಂತೆ ಜವಾಬ್ದಾರಿಗಳು ಹೆಚ್ಚಾದಂತೆಲ್ಲ ತವರಿಗೆ ಬರಲಾದ ಅನಿವಾರ್ಯ ಹೆಣ್ಣುಮಕ್ಕಳಿಗೆ ಎದುರಾದಾಗ ತವರಿನಿಂದ ಉಂಡಿ ಡಬ್ಬಿಯನ್ನು (ಉಂಡಿ ಡಬ್ಬಿ ಎಂದರೆ ಅರಿಷಿಣ, ಕುಂಕುಮ, ಸೀರೆ, ಕೆಲವೊಮ್ಮೆ ಜೋಡು ಕುಪ್ಪಸದ ಖಣಗಳೊಡನೆ ನಾಲ್ಕು ಕೊಬ್ಬರಿ ಬಟ್ಟಲುಗಳು, ಅಳ್ಳಿಟ್ಟು, ತಂಬಿಟ್ಟು, ಅರುಳು, ನಾನಾ ಥರದ ಉಂಡಿ, ಚಕ್ಕುಲಿ, ಕರ್ಚಿಕಾಯಿ, ಕರದಂಟು, ಅವಲಕ್ಕಿ ಇತ್ಯಾದಿಗಳು ತುಂಬಿದ ಡಬ್ಬಿ) ತಪ್ಪದೆ ತರುತ್ತಾರೆ ಅಣ್ಣತಮ್ಮಂದಿರು ನಾವಿರುವಲ್ಲಿಗೆ. ಇದೆಲ್ಲ ಆಗಿನ ಕಾಲದ ಮಾತು ಎಂದುಕೊಳ್ಳಬೇಕೆಂದಿಲ್ಲ. ಇಂದಿಗೂ ಇದೆಲ್ಲ ಆಚರಣೆಯಲ್ಲಿದೆ ಉತ್ತರ ಕರ್ನಾಟಕದಲ್ಲಿ. ನನ್ನ ಹಾಗೆ ಬೆಂಗಳೂರು, ಮುಂಬಯಿ, ದೆಹಲಿ, ಪರದೇಶದಂಥಾ ದೂರದೂರಿನಲ್ಲಿರುವ ಅಕ್ಕತಂಗಿಯರಿಗೆಲ್ಲ ಉಂಡಿಡಬ್ಬಿ ಎಂಬ ವಾತ್ಸಲ್ಯ ಎಂಒ ಇಲ್ಲವೇ ಡಿಡಿ ಇಲ್ಲವೇ ಆನ್‌ಲೈನ್‌ ಮೂಲಕ ಹಣದ ರೂಪದಲ್ಲಿ ತಲುಪುತ್ತದೆ. ನಾನು ನನ್ನವರು ಎನ್ನುವ ಭಾವ ಪ್ರಧಾನವಾದಾಗ ಅದನ್ನು ತಲುಪಿಸುವ ಅನೇಕ ಮಾರ್ಗಗಳು ತಾನಾಗಿಯೇ ತೆರೆದುಕೊಳ್ಳುತ್ತವೆ. ನಾವೆಲ್ಲ ಬಯಸುವುದೂ ಅಷ್ಟೇ ಅಲ್ಲವೇ, ಭಾವ ಬಂಧದ ಸಂವಹನದ ಮಾರ್ಗ ಏನೇ ಇರಲಿ, ಎಲ್ಲರೂ ಈ ಬಂಧದೊಳಗೆ ತಣ್ಣಗಿರಲಿ.

**ತನಿ ಎರೆವ ಹಬ್ಬ**

ಒಂದೊಂದು ಪ್ರದೇಶದಲ್ಲಿ ಆಚರಣೆಯ ವಿಧಾನಗಳು ಒಂದೊಂದು ಬಗೆಯಾದರೂ ಒಂದು ವಿಷಯ ಮಾತ್ರ ಎಲ್ಲೆಡೆ ಏಕ ರೀತಿ. ಅದು ಪಂಚಮಿಯ ದಿನ ಹುತ್ತಿಗೋ ಇಲ್ಲವೆ ನಾಗರಕಲ್ಲಿಗೋ ತನಿಯೆರೆಯುವುದು (ಹಾಲೆರೆಯುವುದು). ನಮ್ಮಲ್ಲಂತೂ ನಾಗರಮಾಸಿ (ಭೀಮನ ಅಮವಾಸ್ಯೆ) ಇನ್ನೂ ನಾಲ್ಕು ದಿನ ಇರುವಾಗಲೇ ಮನೆಗಳಲ್ಲಿ ಅಳ್ಳು (ಅರುಳು) ಹುರಿಯುವ ಮೂಲಕ ಹಬ್ಬದ ಸಡಗರ ಶುರುವಾಗುತ್ತದೆ. ಅಳ್ಳಿನ ಜೋಳವನ್ನು (ಸಾಮಾನ್ಯ ಗಾತ್ರಕ್ಕಿಂತ ಸಣ್ಣ ಗಾತ್ರದ ಬಿಳಿಜೋಳ) ಉಕ್ಕರಿಸಿ, ಆರಿಸಿ, ಒಲೆಯ ಮೇಲಿನ ಕಡಾಯಿಯ ತಳದಲ್ಲಿ ಉಸುಕು ಹಾಕಿ ಜೋಳ ಹಾಕಿ ಹುರಿಯತೊಡಗಿದರೆ ಪುಟ್ಪುಟ್ಪುಟ್‌ ಎಂದು ಸಿಡಿಯುತ್ತಾ ಒಲೆಯ ಸುತ್ತಲೂ ಮಲ್ಲಿಗೆ ಚೆಲ್ಲಾಡಿದಂತೆ ಬಿಳಿಬಿಳಿ ಅರುಳು. ಅಮವಾಸ್ಯೆದೊಳಗಡೆ ಅರುಳು ಹುರಿಯುವ, ಬೀಸುವ ಕೆಲಸ ಮುಗಿದುಬಿಡಬೇಕು. ನಂತರ ಹುರಿಯುವ ಹಾಗಿಲ್ಲ. ಅಳ್ಳಿನ ಸುಗ್ಗಿ ಮುಗಿಯುತ್ತಿದ್ದಂತೆಯೇ ಕರ್ಚಿಕಾಯಿ ಮಾಡಲು ಕೂರುತ್ತಾರೆ ಹೆಣ್ಣುಮಕ್ಕಳು. ಒಬ್ಬರೇ ಕುಳಿತು ಮಾಡುವ ಪದಾರ್ಥ ಇದಲ್ಲವಾದ್ದರಿಂದ ಊರಿನ ಹೆಣ್ಣುಮಕ್ಕಳೆಲ್ಲ ಪರಸ್ಪರರ ಮನೆಗೆ ಹೋಗಿ, ಮಾಡುತ್ತಾರೆ. ನಂತರ ಅಳ್ಳಿಟ್ಟು, ತಂಬಿಟ್ಟು, ಉಂಡಿ, ಚಕ್ಕುಲಿ, ಕರದಂಟು ಅವಲಕ್ಕಿಗಳ ದಾಂಗುಡಿ. ಎಲ್ಲ ಪದಾರ್ಥಗಳನ್ನು ಮಾಡಿಟ್ಟುಕೊಳ್ಳುವಷ್ಟರಲ್ಲಿ ಚೌತಿ ದಿನ ಬಂದೇಬಿಡುತ್ತದೆ. ಅಂದು ಇವೆಲ್ಲದರ ನೈವೇದ್ಯ ಹಂಗನೂಲು, ಗೆಜ್ಜೆವಸ್ತ್ರ ಧರಿಸಿದ ಮನೆಯಲ್ಲ್ಲಿರುವ ಮಣ್ಣಿನ ಇಲ್ಲವೆ ಬೆಳ್ಳಿಯ ನಾಗಪ್ಪನಿಗೆ. ಜೊತೆಗೆ 'ದೇವ್ರ ಪಾಲು, ದಿಂಡರ ಪಾಲು, ಹಿರಿಯರ ಪಾಲು, ಅಪ್ಪನಪಾಲು, ಅವ್ವನ ಪಾಲು, ಅಣ್ಣನ ಪಾಲು, ಅಕ್ಕನ ಪಾಲು, ತಂಗಿಯ ಪಾಲು, ತಮ್ಮನ ಪಾಲು, ಅವ್ರ ಪಾಲು, ಇವ್ರ ಪಾಲು, ಎಲ್ಲರ ಪಾಲು' ಎಂದು ಎಲ್ಲರ ಪರವಾಗಿ ಪ್ರಾರ್ಥಿಸುತ್ತಾ ಬೆಲ್ಲದ ನೀರಿನ ತನಿ ಎರೆಯುತ್ತೇವೆ. ಮರುದಿನವೇ ಪಂಚಮಿ. ಅಂದು ಯಾವುದೇ ಹುರಿದ, ಕರಿದ ಅಡುಗೆ ಮಾಡುವಂತಿಲ್ಲ. ಆದ್ದರಿಂದಲೇ ಹಾಲಿನ ಅಭಿಷೇಕ, ಅರಳು, ಅಳ್ಳಿಟ್ಟು, ತಂಬಿಟ್ಟು, ಕುಚಗಡುಬಿಗೆ ನೈವೇದ್ಯ ನಾಗಪ್ಪನಿಗೆ. ನಂತರ ಮೊದಲೇ ಮಾಡಿಟ್ಟ ತಿಂಡಿ ಪದಾರ್ಥಗಳೆಲ್ಲವನ್ನು ಅರಿಶಿಣ ಕುಂಕುಮ, ಖಣದೊಂದಿಗೆ ತಟ್ಟೆಯಲ್ಲಿ ಎಲ್ಲ ಪರಿಚಿತರ ಮನೆಗೂ ಕೊಡುವುದು ಇನ್ನೊಂದು ಮುಖ್ಯ ಸಡಗರದ ಕೆಲಸ. ಇದನ್ನು ತಾಟು ಕೊಡೂದು ಅನ್ನುತ್ತಾರೆ. ಪಂಚಮಿ ಮುಗಿಯುತ್ತಿದ್ದಂತೆಯೇ ನೂಲುಹುಣ್ಣಿಮೆ. ಸೋದರತ್ವದ ಸಾಕ್ಷಿಯಾಗಿ ಮತ್ತೊಂದು ಹಬ್ಬ.