`ಬಂಗಾರದಂಥ ಹುಡುಗ. ಅಬ್ಬಾ, ಏನು ಬುದ್ಧಿವಂತ ಅಂತೀರಿ! ನಮಗೆಲ್ಲಾ ತುಂಬಾ ಮೆಚ್ಚುಗೆಯಾಗಿದೆ. ಯಾವ ಹುಶ್ಚಟವೂ ಇಲ್ಲ. ಈಗಿನ ಕಾಲದಲ್ಲಿ ಇಂಥ ಹುಡುಗರು ಸಿಗುವುದೇ ಕಷ್ಟ. ಪಾರ್ವತಿಗೆ ಕೂಡ ಒಪ್ಪಿಗೆ ಇರಬಹುದನಿಸುತ್ತೆ. ನೀವು ಶಂಕರನ ಹತ್ರ ಒಂದು ಮಾತು ಕೇಳಿ ನಮಗೆ ಹೇಳಿ’ ಎಂದಿದ್ದಾರೆ ನಾರಾಯಣಭಟ್ಟರು.

`ಆದರೆ ಒಂದು ವಿಚಾರ. ಹುಡುಗ ಅನಾಥ. ತಾಯ್ತಂದೆ ಯಾರೂ ಇಲ್ಲ’

`ತಾಯ್ತಂದೆಯರೇನು ಶಾಶ್ವತವೆ ತಾಯ್ತಂದೆಯರನ್ನು ಕಳಕೊಂಡವರು ಈ ಪ್ರಪಂಚದಲ್ಲಿ ಎಷ್ಟೋ ಜನ ಇದ್ದಾರೆ. ಆ ವಿಚಾರ ಬಿಡಿ. ನೀವು ಅವನಿಗೆ ತಾಯಿತಂದೆ ಎಲ್ಲಾ ಆಗಿದ್ದೀರಿ ಅಂತ ನಮಗೆ ಗೊತ್ತು. ಅವನಿಗೆ ಸಂಬಂಧಿಕರು ಯಾರೂ ಇಲ್ವೆ’

`ಯಾರೂ ಇಲ್ಲ ಅನ್ತಿದ್ದ. ಅಂದ್ರೆ, ಉಪಕಾರಕ್ಕಾಗೋರು ಯಾರೂ ಇಲ್ಲ ಎಂಬ ಅರ್ಥದಲ್ಲಿ ಹೇಳಿರಬಹುದು. ಅವನ ತಂದೆಯ ಅಥವಾ ತಾಯಿಯ ಕಡೆಯವರು ಊರಲ್ಲಿ ಯಾರಾದ್ರೂ ಇರ್ಬಹುದು’

`ವಿಚಾರಿಸಿ ನೋಡಿ. ಮದುವೆಗೆ ಅವನ ಪೈಕಿ ಯಾರಾದ್ರೂ ಇದ್ದರೆ ಒಳ್ಳೆಯದು ಮತ್ತೆ ಅವನ ಇಷ್ಟ ಅವನಿಗೆ ಒಪ್ಪಿಗೆಯೆಂದಾದರೆ ಅವನ ಅಭಿಪ್ರಾಯ ಮತ್ತು ನಿಮ್ಮ ಅಭಿಪ್ರಾಯವೇ ಮುಖ್ಯ’

`ಯಾರೂ ಇಲ್ಲ ಅಂತಾಂದ್ರೆ ನಾನಿದ್ದೇನೆ; ಆ ವಿಚಾರ ಬಿಡಿ. ಹದಿನಾರು ವರ್ಷದ ಹಿಂದೆ ಅವನು ಇಲ್ಲಿಗೆ ಬಂದ ಲಾಗಾಯ್ತು ಎಲ್ಲಿಗೂ ಹೋದ ಮನುಷ್ಯನಲ್ಲ. ಅವನು ಮೊತ್ತಮೊದಲಾಗಿ ಮುಂಬಯಿ ಬಿಟ್ಟು ಹೋದುದೆಂದರೆ ಕಳೆದ ವರ್ಷ, ಡೆಲ್ಲಿಗೆ. ಸೆಮಿನಾರಿಗೆ, ಯಾವಾಗ ನೋಡಿದರೂ ಓದು, ಅದೊಂದೇ ಅವನು ಮಾಡುತ್ತಿದ್ದುದು. ಯಾರಾದರೂ ಬಂಧುಗಳ ಅಥವಾ ಊರಿನ ವಿಚಾರ ಕೇಳಿದ್ರೆ, ಪುಸ್ತಕಗಳನ್ನು ತೋರಿಸಿ `ಇವೇ ನನ್ನ ಬಂಧುಗಳು’ ಅಂತಾನಂತೆ. ಸಿಡಿಲುಬಡಿದು ಅವನ ಮನೆ ಸುಟ್ಟುಹೋಗಿ ಅವನ ತಾಯ್ತಂದೆ, ಒಡಹುಟ್ಟಿದವರೆಲ್ಲ ಸತ್ತುಹೋಗಿದ್ದರು, ಆಗ ಎಲ್ಲಿಗೋ ಹೋಗಿದ್ದ ಇವನು ಒಬ್ಬನೇ ಉಳಿದುಕೊಂಡ ಅಂತ ಯಾರೋ ಹೇಳ್ತಿದ್ರು’ ಎಂದರು ಅನಂತಭಟ್ಟರು.

ಅನಂತಭಟ್ಟರು ಶಂಕರಭಟ್ಟನೊಡನೆ ನಾರಾಯಣಭಟ್ಟರ ಅಭೀಷ್ಟವನ್ನು ತಿಳಿಸಿದಾಗ ಶಂಕರಭಟ್ಟನಿಗೆ ತನ್ನ ಸಂತೋಷವನ್ನು ಮುಚ್ಚಿಕೊಳ್ಳುವುದು ಸ್ವಲ್ಪ ಕಷ್ಟವೇ ಆಯಿತು. ಆದರೂ ವಾಸ್ತವಿಕತೆಗೆ ಸಂಬಂಧಪಟ್ಟ ಕೆಲವು ಮಾತುಗಳನ್ನು ಆಡಲೇಬೇಕಾಗಿತ್ತು.

`ನನಗೇನೋ ಇಷ್ಟವಿದೆ. ಆದರೆ ನಾನು ಅನಾಥ ಅನ್ನೋ ವಿಚಾರ ಅವರಿಗೆ ಸ್ಪಷ್ಟವಾಗಿ ತಿಳಿದಿದೆ ಅಂದ್ಕೊಂಡಿದ್ದೇನೆ’

`ಈಗಿನ ಕಾಲದಲ್ಲಿ ಅತ್ತೆ ಮಾವಂದಿರಿಲ್ಲದ ಮನೆಯನ್ನೇ ಹುಡುಗಿಯರು ಇಷ್ಟಪಡೋದು’ ಎಂದು ಅನಂತಭಟ್ಟರು ನಗುತ್ತಾ `ನಿನ್ನ ತಂದೆಯ ಅಥವಾ ತಾಯಿಯ ಕುಟುಂಬದವರು ಯಾರೂ ಇಲ್ವೆ’ ಎಂದು ಕೇಳಿದರು.

`ಇದ್ದಾರೆ, ಎಲ್ಲೋ ಗೋಕರ್ಣದ ಮೂಲೆಯಲ್ಲಿ. ಅವರನ್ನು ಕಟ್ಟಿಕೊಂಡು ಏನಾಗಬೇಕು ಅವರನ್ನು ಇಲ್ಲಿಗೆ ಕರೆತರುವ ಅಗತ್ಯವಿದೆ ಅಂತ ನನಗನಿಸೋಲ್ಲ’

`ಸರಿ ಹಾಗಾದರೆ. ಹಾಗೇ ನಾರಾಯಣಭಟ್ರಿಗೆ ತಿಳಿಸಿಬಿಡ್ತೇನೆ’ ಅನಂತಭಟ್ಟರೆಂದರು.

`ನನಗಂತೂ ತಾಯ್ತಂದೆ ಬಂಧುಬಳಗ ಎಲ್ಲಾ ನೀವೇ’ ಶಂಕರಭಟ್ಟ ಕೃತಜ್ಞತೆ ತುಂಬಿ ತುಳುಕುವ ದನಿಯಲ್ಲಿ ನುಡಿದ.

`ಅದನ್ನು ನೀನು ಹೇಳಬೇಕಾಗಿಯೇ ಇಲ್ಲ’ ಎಂದರು ಅನಂತಭಟ್ಟರು.

ಯಾವುದೋ ಸಂದರ್ಭದಲ್ಲಿ ಗೋತ್ರದ ಕುರಿತಾದ ಮಾತು ಬಂದಾಗ ಶಂಕರಭಟ್ಟ ಭಾರದ್ವಾಜ ಗೋತ್ರದವನೆಂದು ಅನಂತಭಟ್ಟರು ಅರಿತುಕೊಂಡಿದ್ದರು. ನಾರಾಯಣಭಟ್ಟರದು ವಿಶ್ವಾಮಿತ್ರ ಗೋತ್ರವಾದುದರಿಂದ ಗೋತ್ರದ ವಿಚಾರದಲ್ಲಿ ತೊಡಕು ಇರಲಿಲ್ಲ.

ನಿಮಿತ್ತ ಮಾತ್ರಕ್ಕಾದರೂ ವಿವಾಹ ವಿಧಿಗಳಲ್ಲಿ ಪಾಲುಗೊಳ್ಳಲು ಹುಡುಗನ ಕಡೆಯ ಬಂಧುಗಳು ಯಾರೂ ಇಲ್ಲವಲ್ಲ ಎಂದು ನಾರಾಯಣಭಟ್ಟರು ಚಿಂತಿಸಿದಾಗ,

`ಹುಡುಗ ಅನಾಥನಾಗಿದ್ದ ಅನ್ನುವುದು ಗಮನಿಸಿಕೊಳ್ಬೇಕಾದ ವಿಚಾರವೇನೂ ಅಲ್ಲ. ನೀವೇ ನೋಡಿದ ಹಾಗೆ ಗುಣ, ಬುದ್ಧಿಶಕ್ತಿರೂಪದಲ್ಲಿ ಅವನಿಗೆ ಯಾವ ಕೊರತೆಯೂ ಇಲ್ಲ. ಅವನಿಗೆ ಹುಡುಗಿ ಸಿಕ್ಕುವುದು ಕಷ್ಟವಲ್ಲ. ಅವನನ್ನು ಬುಟ್ಟಿಗೆ ಹಾಕಿಕೊಳ್ಳಲು ಎಷ್ಟೋ ಮಂದಿ ಹುಡುಗಿಯರು ಸಿದ್ಧರಿರಬಹುದು. ನಮ್ಮ ಪೈಕಿಯ ಒಬ್ಬ ಹುಡುಗ ಹೀಗೆ ನಮ್ಮ ಅವಗಣನೆಯಿಂದಾಗಿ ಹೊರಹೋಗುವುದು ನನಗಂತೂ ಸಮಾಧಾನದ ಸಂಗತಿಯಲ್ಲ. ಪಾರ್ಮತಿಯಂಥ ಹುಡುಗಿಗೆ ಗಂಡುಸಿಗುವುದೇನೂ ಕಷ್ಟವಲ್ಲ. ಆದರೆ ಇಂಥ ಒಬ್ಬ ಹುಡುಗ ಸಿಕ್ಕರೆ ಭಾಗ್ಯವೆಂದು ತಿಳಿದುಕೊಳ್ಳಬೇಕು’ ಎಂದರು ಅನಂತಭಟ್ಟರು.