ಅನಂತಭಟ್ಟರು ಅಷ್ಟು ಹೇಳಬೇಕಾಗಿರಲಿಲ್ಲ. ಅದೆಲ್ಲಾ ನಾರಾಯಣಭಟ್ಟರು ಮನನಮಾಡಿಕೊಂಡ ವಿಚಾರಗಳೇ ಆಗಿದ್ದುವು. ಆದರೂ ಮದುವೆ ಅಂದಮೇಲೆ ಕೆಲವು ವಿಷಯಗಳನ್ನು ಚರ್ಚಿಸದೆ ತೀರ್ಮಾನ ತೆಗೆದುಕೊಳ್ಳುವುದು ಸಮಂಜಸವಲ್ಲ ಎಂಬುದಷ್ಟೇ ಅವರ ಅಂಬೋಣ.

ಅವರು ಹೇಳಿದರು,

`ಅದು ನಿಜ ಅನಂತಭಟ್ರೆ. ತಂದೆಯ ಸ್ಥಾನದಲ್ಲಿ ನಿಂತು ಎಲ್ಲಾ ನಡೆಸಿಕೊಡಲು ನೀವು ಇದ್ದೀರಿ. ಆದರೆ ಹುಡುಗನಿಗೆ ಒಂದು ಮನೆ ಅಂತ ಬೇಕಲ್ಲ’

`ಆ ವಿಚಾರ ನಾನು ನೋಡಿಕೊಳ್ತೀನಿ. ಯೂನಿವರ್ಸಿಟಿಯ ಹತ್ತಿರವೇ ಎಲ್ಲಾದರೂ ಮನೆ ನೋಡ್ಬೇಕು ಅಂತ ಶಂಕರ ಹೇಳ್ತಾ ಇದ್ದ, ಅವನಿಗೆ ಮನೆ ಸಿಗೋ ತನಕ ಗಂಡಹೆಂಡತಿ ನನ್ನ ಮನೆಯಲ್ಲೇ ಇರ್ತಾರೆ’

`ಸರಿ, ಮದುವೆಗೆ ದಿನ ನಿಶ್ಚಯಿಸಿಬಿಡೋಣ’ ನಾರಾಯಣಭಟ್ಟರೆಂದರು.

`ಆ ವಿಚಾರವನ್ನು ನಾನು ಶಂಕರನೊಡನೆ ಆಗಲೇ ಚರ್ಚಿಸಿದ್ದೇನೆ. ಇನ್ನೊಂದು ತಿಂಗಳಲ್ಲಿ ಅವನಿಗೆ ರಜೆ ಆರಂಭವಾಗ್ತದೆ. ಏಪ್ರಿಲ್ ಮೊದಲ ವಾರದಲ್ಲೇ ಆಗಲಿ’

`ಒಳ್ಳೆಯದು. ಮುಹೂರ್ತ ನೋಡಿದರಾಯ್ತು, ನಿರ್ಧಾರ ಅನ್ನೋದು ಇಷ್ಟರಲ್ಲೇ ಆಗಿರೋದಾದ್ರೂ ನಮ್ಮ ಸಂಕಲ್ಪಕ್ಕೆ ಒಂದು ದೃಢೀಕರಣ ಅಂತ ಬೇಕಲ್ಲ ಔಪಚಾರಿಕವಾಗಿ ಹುಡುಗನ ಕಡೆಯವರು ಮತ್ತು ಹುಡುಗಿಯ ಕಡೆಯವರು ಒಂದು ಕಡೆ ಸೇರಿ ಉಳಿದ ತೀರ್ಮಾನಗಳನ್ನು ಮಾಡುವುದು ಒಳ್ಳೆಯದು. ನಾಡಿದ್ದು ಭಾನುವಾರ ಶಂಕರನನ್ನು ಕರೆದುಕೊಂಡು ಬನ್ನಿ ಎಲ್ರೂ ಬನ್ನಿ’

`ಸರಿ’ ಎಂದರು ಅನಂತಭಟ್ಟರು. ತನ್ನ ಮಗನಿಗೇ ಮದುವೆ ಮಾಡಿಸುತ್ತಿರುವಂಥ ಸಂಭ್ರಮ ಸಂತೋಷ ಅವರದಾಗಿತ್ತು.

ಭಾನುವಾರ ಶಂಕರ, ಅನಂತಭಟ್ಟರು ಅವರ ಪತ್ನಿ ಸರಸಮ್ಮ ಮತ್ತು ಹಿರಿಯ ಮಗ ಜನಾರ್ದನ, ಅವನ ಹೆಂಡತಿ ಮತ್ತು ಮಗು ಮಾಹಿಮ್ನಲ್ಲಿರುವ ನಾರಾಯಣಭಟ್ಟರ ಮನೆಗೆ ಬಂದರು.

ಮೂವತ್ತು ವರ್ಷಗಳ ಹಿಂದೆ ನಾರಾಯಣಭಟ್ಟರು ಮಾಹಿಮ್ನಲ್ಲಿ ಆರಂಭಿಸಿದ ಒಂದೇ ಕೋಣೆಯ `ಗಣೇಶಭವನ’ ಎಂಬ ಹೋಟೆಲು ಬೆಳೆಬೆಳೆದು ಇಂದು ಎರಡು ಮಹಡಿಯ ಭಾರೀ ಹೋಟೆಲಾಗಿ `ಗಣೇಶಪ್ರಸಾದ’ ಎಂಬ ಹೆಸರಿನಿಂದ ಕಂಗೊಳಿಸುತ್ತಿದೆ. ಸದಾ ಜನರಿಂದ ತುಂಬಿ ತುಳುಕುವ ಲೇಡಿ ಜಮ್ಶದ್ಜಿ ರಸ್ತೆಯಲ್ಲಿರುವ ಗಣೇಶಪ್ರಸಾದ ಇಂದು ಒಂದು ಹೊನ್ನಗಣಿಯೇ ಆಗಿದೆ. ನಾರಾಯಣಭಟ್ಟರಿಗೆ ಏಳು ಮಕ್ಕಳು. ಐದು ಗಂಡು, ಎರಡು ಹೆಣ್ಣು. ಐದು ಜನ ಗಂಡುಮಕ್ಕಳಿಗೂ ಮದುವೆಯಾಗಿತ್ತು. ಆರನೇಯವಳು ಪಾರ್ವತಿ. ಕೊನೆಯವಳಾದ ಜ್ಞಾನೇಶ್ವರಿ ಕಾಲೇಜಿಗೆ ಹೋಗುತ್ತಿದ್ದಾಳೆ. ಸಂಪತ್ತಿನಲ್ಲೂ ವಿದ್ಯೆಯಲ್ಲೂ ಯಾವ ಕೊರತೆಯೂ ಇಲ್ಲದ, ಸಮೃದ್ಧಿ ತುಂಬಿತುಳುಕುವ ಕುಟುಂಬ ನಾರಾಯಣಭಟ್ಟರದು. ಹೆಂಡತಿ ಶಾರದಮ್ಮ ಸಿರಿತನಲ್ಲೇ ಬೆಳೆದಾಕೆಯಾದರೂ ನಾರಾಯಣ ಭಟ್ಟರು ಚಿಕ್ಕ ಹೋಟೆಲಿನ ಜೊತೆ ಅವರ ನೆರಳಾಗಿ ಬದುಕಿ ಇಂದು ಅರುವತ್ತರ ಹರೆಯದಲ್ಲೂ ಚಟುವಟಿಕೆಯಿಂದ ಓಡಾಡುವ ಹೆಂಗಸು. ಐದು ಮಂದಿ ಬುದ್ಧಿವಂತರಾದ ಗಂಡುಮಕ್ಕಳನ್ನು ಹೆತ್ತು ಬೆಳೆಸಿ ಸಮರ್ಥಳಾಗಿಸಿದ ತಾಯಿ.

ಎಲ್ಲರನ್ನೂ ಬಾಗಿಲಲ್ಲೇ ಆದರದಿಂದ ಸ್ವಾಗತಿಸಿದರು ನಾರಾಯಣಭಟ್ಟರು ಮತ್ತು ಪತ್ನಿ ಶಾರದಮ್ಮ.

ಅನಂತಭಟ್ಟರು ಮತ್ತು ಅವರ ಕುಟುಂಬ ಶಂಕರಭಟ್ಟರು ಆ ಮನೆಗೆ ಹೊಸಬರೇನೂ ಅಗಿರಲಿಲ್ಲ. ಆದರೂ ಈ ದಿನದ ಆದರೋಪಚಾರ ಹೊಸಬಗೆಯದಾಗಿತ್ತು.

ವಿವಾಹಕ್ಕೆ ಸಂಬಂಧಪಟ್ಟ ಮಾತುಕತೆ ನಡೆದಾಗ,

`ಅದ್ಧೂರಿಯ ಸಮಾರಂಭವೇನೂ ಬೇಡ. ಎಲ್ಲಾ ಸರಳವಾಗಿಯೇ ಆಗಲಿ’ ಎಂದ ಶಂಕರ.

ಅವನ ಅಭಿಪ್ರಾಯ ಎಲ್ಲರಿಗೂ ಒಪ್ಪಿಗೆಯಾಯಿತು. ಹತ್ತಿರದ ಕೆಲವು ಬಂಧುಗಳನ್ನು ಆಮಂತ್ರಿಸುವುದು ಮದುವೆಯನ್ನು ಮಾಹಿಮ್ನಲ್ಲಿ ಮನೆಯಲ್ಲೇ ನಡೆಸುವುದು ಎಂದು ತೀರ್ಮಾನಿಸಿದರು.

ಪುಷ್ಕಳವಾಗಿ ಊಟವಾಯಿತು. ಊಟ ಮುಗಿಸಿ ಬಂದು ಕುಳಿತುಕೊಳ್ಳುವಾಗ ಅನಂತಭಟ್ಟರು ಶಂಕರನ ಕಿವಿಯಲ್ಲಿ,

`ಪಾರ್ವತಿಯೊಡನೆ ಮಾತಾಡ್ತೀಯ’ ಎಂದು ಕೇಳಿದರು.

`ಹೊಸದಾಗಿ ಮಾತಾಡೋದೇನೂ ಇಲ್ಲ. ಆದರೂ ಅವಕಾಶವಿದ್ದರೆ ಮಾತಾಡಬಹುದು’ ಎಂದು ಶಂಕರ ಮುಗುಳ್ನಕ್ಕ.

`ಹಾಗಾದ್ರೆ ಸರಿ, ಮೇಲೆ ಹೋಗಿ ಬಾಲ್ಕನಿಯಲ್ಲಿ ಕುಳಿತುಕೊ. ಪಾರ್ವತಿಯನ್ನು ಕಳಿಸಲು ಹೇಳ್ತೀನಿ’ ಅನಂತಭಟ್ಟರೆಂದರು.

ಶಂಕರ ಮಹಡಿ ಹತ್ತಿ ಬಾಲ್ಕನಿಯಲ್ಲಿ ಬೆತ್ತದ ಕುರ್ಚಿಯೊಂದರಲ್ಲಿ ಕುಳಿತ. ಅವನ ಎದೆ ಉದ್ವೇಗದಿಂದ ತುಡಿಯತೊಡಗಿತು.

ಕೆಳಗೆ ಬಾಲ್ಕನಿಗೆದುರಾಗಿ ಹೂದೋಟ. ಹೂದೋಟದ ಅಂಚಿನಲ್ಲಿ ಬಾದಾಮಿಯ ಮತ್ತು ನೇರಳೆಯ ಮರಗಳು. ಮುಂದೆ ಜನರಿಂದ ಮತ್ತು ವಾಹನಗಳಿಂದ ತುಂಬಿದ ಲೇಡಿ ಜಮ್ಶದ್ಜೀ ರೋಡು.