ಅವನು ರಸ್ತೆಯನ್ನೇ ದಿಟ್ಟಿಸುತ್ತಾ ಎದೆಯಲ್ಲೇಳುತ್ತಿದ್ದ ಉದ್ವೇಗದಲೆಗಳನ್ನು ಅದುಮಿಕೊಂಡು ಕುಳಿತ.

ಐದು ನಿಮಿಷದಲ್ಲಿ ಪಾರ್ವತಿ ಬಾಲ್ಕನಿಯ ಬಾಗಿಲಲ್ಲಿ ಕಾಣಿಸಿದಳು.

`ಬಾ ಕೂತ್ಕೊ’ ಶಂಕರ ಮುಗುಳ್ನಕ್ಕು ನುಡಿದ.

ಪಾರ್ವತಿ ಅವನ ಮುಂದಿದ್ದ ಬೆತ್ತದ ಕುರ್ಚಿಯಲ್ಲಿ ಕುಳಿತಳು.

ನೂಲಿನ ನೀಲಿ ಸೀರೆ ಮತ್ತು ಅದೇ ಬಣ್ಣದ ರವಿಕೆಯಲ್ಲಿ ಪಾರ್ವತಿಯ ಗೌರವರ್ಣದ ತೆಳ್ಳಗಿನ ದೇಹ ಕಣ್ಸೆಳೆಯುವಂತಿತ್ತು. ಐದಡಿ ಎಂಟಿಂಚು ಎತ್ತರ. ನೀಳವಾದ ಮುಖ. ನೀಳವಾದ ಕಣ್ಣುಗಳು. ಚೂಪಾದ ಗಲ್ಲ. ಕೊರಳಲ್ಲಿ ಒಂದೆಳೆಯ ಚಿನ್ನದ ಸರ ಮಾತ್ರ. ಕಿವಿಯಲ್ಲಿ ಹಸುರು ವಜ್ರದ ಬೆಂಡೋಲೆಗಳು. ಪಾರ್ವತಿ ಅಪೂರ್ವ ರೂಪವತಿಯಾಗಿ ಕಾಣಿಸಿದಳು ಶಂಕರನ ಕಣ್ಣಿಗೆ. ಅವನದೂ ಒಳ್ಳೆಯ ಎತ್ತರವುಳ್ಳ ಸುದೃಢವಾದ ಭುಜ ಮತ್ತು ತೋಳುಗಳ ಸುಂದರವಾದ ಶರೀರ. ಹರವಾದ ಎದೆ. ಉರುಟಾದ ಮುಖಕ್ಕೆ ಗಾಂಭೀರ್ಯವನ್ನೋ ವಯಸ್ಸಿಗನುಗುಣವಾದ ಆತ್ಮವಿಶ್ವಾಸವನ್ನೋ ತುಂಬಿರುವ ಎದ್ದು ತೋರುವ ಗಲ್ಲ. ಗಿಡ್ಡನೆ ಕತ್ತರಿಸಿದ ಕಪ್ಪು ಗಡ್ಡ. ಆ ಮುಖಕ್ಕೊಪ್ಪುವ ತುಸು ದೊಡ್ಡದೇ ಅನಿಸುವ ಮೂಗು. ಕಪ್ಪಗಿನ ಉರುಟು ಕಣ್ಣುಗಳು. ನಿರ್ಭೀತಿಯನ್ನು ವ್ಯಕ್ತಪಡಿಸುವ ಅಥವಾ ಏನೋ ರಹಸ್ಯವನ್ನು ತುಂಬಿಕೊಂಡಿರುವಂಥ ಸ್ವಲ್ಪ ನಿರ್ಲಿಪ್ತವೆನಿಸುವ ಕಣ್ಣುಗಳು.

ಅವಳು ಅವನ ಮುಖವನ್ನು ದಿಟ್ಟಿಸಿ ಮುಗುಳ್ನಕ್ಕಳು. ಅವಳ ಕಣ್ಣುಗಳು ದೊಡ್ಡದಾಗಿ ಅರಳಿದ್ದನ್ನು ಕೆನ್ನೆಗಳು ಕೆಂಪಾಗಿದ್ದುದನ್ನು ಮತ್ತು ಮರುಕ್ಷಣ ಅವಳ ಮುಖ ಅವನತವಾದುದನ್ನು ಅವನು ಗಮನಿಸಿದ.

ಅವಳು ಕೆಳನೋಡುತ್ತಾ ಕುಳಿತಿರುವುದನ್ನು ಕಂಡು ಮುಗುಳ್ನಗುತ್ತಾ ತಟ್ಟನೆ ಅವಳ ಬಲಗೈಯನ್ನು ತನ್ನ ಕೈಯಲ್ಲಿ ತೆಗೆದುಕೊಂಡು ಅವನು ಹೇಳಿದ,

`ನಾನು ಭಾಗ್ಯಶಾಲಿಯೆಂದು ನನಗನಿಸುತ್ತದೆ’

ಅವಳು ಸಂಕೋಚದಿಂದಲೇ ಕೇಳಿದಳು,

`ಯಾಕೆ’

`ನೀನು ಆಗರ್ಭ ಶ್ರೀಮಂತಳು. ನಾನಾದರೋ ಅನಾಥ’

`ಶ್ರೀಮಂತಿಕೆ ಅಪ್ಪನದು. ನನ್ನದಲ್ಲ’ ಅವಳು ಮೊಗವೆತ್ತಿ ಮುಗುಳ್ನಕ್ಕಳು.

`ಅಪ್ಪನ ಶ್ರೀಮಂತಿಕೆಯೆಂದರೆ ಮಗಳ ಶ್ರೀಮಂತಿಕೆಯಲ್ಲವೆ’

`ಅಲ್ಲ. ಅಪ್ಪನ ಶ್ರೀಮಂತಿಕೆ ಅಪ್ಪನದೇ. ಮಗಳು ಮನೆಯಿಂದ ಹೊರ ಹೋಗುವವಳು, ಅಲ್ಲವೆ’

`ಅದೇನೋ ನಿಜ. ಆದರೆ ಅವಳು ಶ್ರೀಮಂತನ ಮಗಳಾದುದರಿಂದ ಶ್ರೀಮಂತಳೆಂದೇ ಗುರುತಿಸಲ್ಪಡುತ್ತಾಳೆ’

`ಅದೊಂದು ಭ್ರಮೆ ಮಾತ್ರ. ಮದುವೆಯಾದ್ಮೇಲೆ ಅವಳ ಶ್ರೀಮಂತಿಕೆಯೆಂಬುದು ಅವಳ ಗಂಡನದೇ. ಅವಳು ಭಾಗ್ಯವಂತಳೆಂದುಕೊಳ್ಳಬೇಕಾದುದು ಅವಳ ಗಂಡ ಎಷ್ಟು ಒಳ್ಳೆಯವನು ಎಂಬುದರಿಂದಲೇ’ ಎಂದವಳೇ ಮುಗುಳ್ನಕ್ಕು, `ಆ ದೃಷ್ಟಿಯಿಂದ ನಾನೇ ಭಾಗ್ಯವಂತಳು. ನೀವು ನಿಮ್ಮನ್ನು ಅನಾಥ ಅನ್ನಬಾರದು. ಆ ಮಾತಿಗೆ ಏನೂ ಅರ್ಥವಿಲ್ಲ’

ಮಾತಿನಲ್ಲಿ ಚುರುಕಾಗಿಯೇ ಇದ್ದಾಳೆ. ಬರೀ ಓದಿದ ಹೆಣ್ಣಲ್ಲ, ವಿಚಾರವಂತೆ ಎಂದುಕೊಂಡ ಶಂಕರಭಟ್ಟ.

`ಹಾಗಾದರೆ, ನಾನು ಅನಾಥ ಆಗಿದ್ದೆ ಎಂದು ಹೇಳಬಹುದೆ’ ಅವನು ಮುಗುಳ್ನಗುತ್ತಾ ಕೇಳಿದ.

`ಏನಗತ್ಯ ಹುಟ್ಟುವಾಗ ಎಲ್ಲರೂ ಅನಾಥರಾಗಿಯೇ ಹುಟ್ಟುವುದು. ಹುಟ್ಟುವಾಗ ಯಾರೂ ಏನೂ ಆಗಿರಬಹುದು. ಕರ್ಮಣಾ ಜಾಯೆತೇ ದ್ವಿಜ ಅಲ್ಲವೆ’ ಪಾರ್ವತಿ ಮುಗುಳ್ನಕ್ಕಳು.

ಒಂದು ಕ್ಷಣ ತಡೆದು ಶಂಕರಭಟ್ಟನೆಂದ,

`ನನಗೆ ತುಂಬಾ ಖುಷಿಯಾಯಿತು’

`ಯಾಕೆ’

`ನೀನು ಒಳ್ಳೆಯ ಮಾತುಗಾರ್ತಿ’

`ಮಾತಾಡುವ ಹೆಂಡತಿಯನ್ನು ಯಾರೂ ಮೆಚ್ಚೋಲ್ಲ’ ಪಾರ್ವತಿ ಮೆಲ್ಲನೆ ನಕ್ಕಳು.

`ನಾನೊಪ್ಪೋಲ್ಲ. ಮಾತಾಡುವ ಹೆಂಡತಿಯನ್ನು ಎಲ್ಲರೂ ಮೆಚ್ತಾರೆ. ಮಾತಾಡಲು ತಿಳಿದಿರೋ ಹೆಣ್ಣುಗಳೇ ಅಪರೂಪ. ವಟವಟ ಗುಟ್ಟುವುದು, ಗೊಣಗುವುದು, ಸುಮ್ಮನೆ ವಾದ ಹೂಡುವುದು ಇತ್ಯಾದಿಯೆಲ್ಲ ಮಾತು ಅಲ್ಲ’ ಅವನೆಂದ.

`ಗಂಡಸರು ಅಂಥದ್ದೆಲ್ಲ ಮಾಡೋದಿಲ್ವೆ

`ಎಲ್ಲೋ ಅಪರೂಪಕ್ಕೆ ಅಲ್ಲೊಬ್ಬರು ಇಲ್ಲೊಬ್ಬರು ಇರ್ಬಹುದು ಅಂಥವರು, ಆದರೆ ಹೆಣ್ಣುಗಳಲ್ಲಿ ಅಂಥವರ ಸಂಖ್ಯೆ ತುಂಬಾ ದೊಡ್ಡದು’

`ನಾನು ಅದರಲ್ಲಿ ಒಬ್ಬಳಲ್ಲ ಅಂತ ಹೇಗೆ ಹೇಳ್ತೀರಿ’ ಅವಳು ಮುಗುಳ್ನಗುತ್ತಾ ಕೇಳಿದಳು.

`ಹೇಗೆ ಹೇಳಲಿ ನೋಡ್ಬೇಕು’ ಶಂಕರಭಟ್ಟ ಗಟ್ಟಿಯಾಗಿ ನಕ್ಕ.

ಪಾರ್ವತಿ ಕೂಡ ನಕ್ಕಳು.