ಸ್ವಲ್ಪ ಹೊತ್ತು ಮೌನವಾಗಿ ಕುಳಿತಿದ್ದ ಪಾರ್ವತಿ ಹೇಳಿದಳು,

`ನಮ್ಮ ಹೆಸರುಗಳು ಹೊಂದಿಕೊಂಡು ಬಂದುದು ಒಂದು ವಿಶೇಷ ಅಲ್ವೆ’

`ಅಪರೂಪಕ್ಕೆ ಹಾಗಾಗುತ್ತೆ. ನನ್ನೊಬ್ಬ ಸ್ನೇಹಿತನ ಹೆಸರು ರಾಮ ಅಂತ. ಅವನ ಹೆಂಡತಿಯ ಹೆಸರು ಏನು ಗೊತ್ತಾ’

`ಸೀತಾ ಅಂತ. ಜಾನಕಿ, ವೈದೇಹಿ ಇತ್ಯಾದಿ ಅಲ್ಲ, ಸೀತಾ ಅಂತಲೇ. ತಮಾಷೆಯ ಸಂಗತಿ ಅದಲ್ಲ’

`ಮತ್ತೇನು’

`ಆಕೆ ಹೆತ್ತುದು ಅವಳಿಜವಳಿ. ಮಕ್ಕಳಿಗೆ ಕೂಡ ಹೆಸರಿಟ್ರು ಲವ ಕುಶ ಅಂತ. ಆಮೇಲೆ ಆಕೆ ಹೆರಲೂ ಇಲ್ಲ. `ನೀವೇ ಪುರಾಣ ಕಾಲದ ರಾಮ ಸೀತೆಯರಿರ್ಬೇಕು’ ಅಂತ ನಾವು ಯಾವಾಗಲೂ ಅವರನ್ನು ಹಾಸ್ಯ ಮಾಡ್ತಿರ್ತೇವೆ’ ಎಂದು ನಕ್ಕ ಶಂಕರಭಟ್ಟ.

ಸ್ವಲ್ಪ ಕಳೆದು ಅವನು ಹೇಳಿದ, `ನಮ್ಮ ಮೊದಲ ಮಗುವಿಗೆ ಗಣಪತಿ ಅಂತಲೇ ಹೆಸರಿಡೋದು, ಏನು’

`ಹೆಣ್ಣಾದರೆ’

ಖಂಡಿತಾ ಆಗೋಲ್ಲ, ನಾವೂ ಪುರಾಣ ಕಾಲದ ಶಂಕರ ಪಾರ್ವತಿಯರೇ ಇರ್ಬೇಕು. ಅಕಸ್ಮಾತ್ ಹೆಣ್ಣಾದರೂ ಗಣಪತಿ ಅಂತ್ಲೇ ಹೆಸರಿಡೋಣ ಮಜವಾಗಿರುತ್ತೆ.

ಪಾರ್ವತಿ ಬಾಯಿಗೆ ಕೈಯಿರಿಸಿಕೊಂಡು ನಕ್ಕಳು.

ನಗುತ್ತಿರುವ ಚೆಲುವೆಯನ್ನು ನೋಡುತ್ತಾ ಕುಳಿತಿದ್ದ ಶಂಕರ, ಅವಳು ನಗು ನಿಲ್ಲಿಸಿದಾಗ ಕೇಳಿದ,

`ಎಂ. ಎ. ಆಯ್ತಲ್ಲ. ಉದ್ಯೋಗ ಮಾಡೋದಕ್ಕಿಷ್ಟವಿದೆಯೆ’

`ಇದೆ. ಆದರೆ ಟೀಚಿಂಗ್ ಬೇಡ’

`ಬೇರೆ ಏನು ಬ್ಯಾಂಕ್’

`ಬ್ಯಾಂಕ್ ಪರವಾಗಿಲ್ಲ. ಟೀಚಿಂಗ್ ಮತ್ತು ಬ್ಯಾಂಕ್ ಬಿಟ್ಟರೆ ಓದಿದೋರಿಗೆ ಬೇರೆ ಉದ್ಯೋಗ ನಮ್ದೇಶದಲ್ಲಿ ಇಲ್ಲ ಅಂತ ತೋರುತ್ತೆ’ ಅವಳು ಮುಗುಳ್ನಕ್ಕಳು.

`ಯಾಕಿಲ್ಲ ಯಾವುದಾದರೂ ಕಂಪೆನಿಯಲ್ಲಿ ಕೆಲಸ ಮಾಡಬಹುದು. ಬ್ಯಾಂಕಲ್ಲದಿದ್ದರೆ ಬ್ಯಾಂಕಿನ ಥರಾ ಎಷ್ಟೋ ಸಂಸ್ಥೆಗಳಿವೆಯಲ್ಲಾ’

ಅವಳು ಸುಮ್ಮನಿದ್ದಳು.

ಅವನೇ ಮಾತಾಡಿದ,

`ಆ ವಿಚಾರ ಆಮೇಲೆ ಮಾತಾಡ್ಬಹುದು. ಹೇಳು ಹನಿಮೂನಿಗೆ ಎಲ್ಲಿ ಹೋಗೋಣ’

ಅವಳ ಕೆನ್ನೆ ಥಟ್ಟನೆ ರಂಗೇರಿತು.

`ನೀವೇ ಹೇಳಿ’ ಅವಳು ನೆಲ ನೋಡುತ್ತಾ ನುಡಿದಳು.

`ನೀನು ಹೇಳು’

ಅವಳು ಸುಮ್ಮನಿದ್ದುದನ್ನು ಕಂಡು ಅವನು ಪುನಃ ಹೇಳಿದ,

`ನಿನ್ನ ಇಷ್ಟ. ಮುಖ್ಯ ನೀನು ಹೇಳು’

`ಕಾಶ್ಮೀರ’

`ಸರಿ’

`ನಿಮಗೂ ಅದೇ ಇಷ್ಟವೆ’

`ನನ್ನ ಇಷ್ಟ ಇನ್ನೂ ಸ್ವಲ್ಪ ಉದ್ದವಿದೆ. ಆದರೆ ನಿನಗೆ ಇಷ್ಟವಾಗುತ್ತೋ ಇಲ್ಲವೋ ಅಂತ ಸಂಶಯ’

`ಏನು ಹೇಳಿ’

`ಕಾಶ್ಮೀರದಲ್ಲಿ ಒಂದು ವಾರ ಕಳೆದು ಬನಾರಸ್, ಕಲ್ಕತ್ತ, ಭುವನೇಶ್ವರ, ಕೋನಾರ್ಕ್ ಇತ್ಯಾದಿ ನೋಡಿಕೊಂಡು ಬರೋದು’

ಪಾರ್ವತಿ ನಗುತ್ತಾ, `ಹನಿಮೂನಾ ತೀರ್ಥಯಾತ್ರೆಯಾ’ ಎಂದು ಕೇಳಿದಳು.

`ಎರಡು ಮಕ್ಕಳಾದ್ಮೇಲೆ ಹೋಗೋದು ಅಷ್ಟರಲ್ಲೇ ಇದೆ. ಈಗ್ಲೇ ಎಲ್ಲಾ ಮುಗಿಸಿಬಿಡೋದು’

`ತುಂಬಾ ಕಾಲ ಬೇಕಾಗುತ್ತಲ್ಲ’

`ಹೂಂ. ಐದಾರು ವಾರ ಬೇಕಾಗುತ್ತೆ, ಹೇಗೂ ರಜೆ. ಜೂನ್ ಕೊನೆಗೆ ಕಾಲೇಜು ತೆರೆಯೋ ಹೊತ್ತಿಗೆ ಬಂದ್ರಾಯ್ತು’

ಅವಳು ಸುಮ್ಮನಿದ್ದಳು.

`ಏನು ಇಷ್ಟವಿಲ್ವೆ’ ಅವನು ಕೇಳಿದ.

`ಯಾಕಿಲ್ಲ, ಖಂಡಿತವಾಗಿ ನನಗೂ ಇಷ್ಟ. ಆದರೆ ಅಷ್ಟೆಲ್ಲಾ ಸುಖಪಡುವುದು ಸಾಧ್ಯವೆ ಅಂತ’

`ಯಾಕೆ ಸಾಧ್ಯವಿಲ್ಲ ಏನೂ ಭಯಪಡ್ಬೇಡ ನಾನಿದ್ದೀನಿ. ಮುದುಕರಾದ್ಮೇಲೆ ಮಾಡೋ ತೀರ್ಥಯಾತ್ರೆಯಲ್ಲಿ ನನಗೆ ಆಸಕ್ತಿಯಿಲ್ಲ. ಹನಿಮೂನಿನ ಹಾಗೆಯೇ ತೀರ್ಥಯಾತ್ರೆ ಕೂಡ ರಕ್ತ ಬಿಸಿಯಿರುವಾಗಲೇ ಮುಗೀಬೇಕು’ ಅವನು ಮುಗುಳ್ನಕ್ಕ.

ಏಪ್ರಿಲ್ ಮೊದಲ ವಾರದಲ್ಲಿ ಮದುವೆ ಕಳೆದು ಪಾರ್ವತಿ ಮತ್ತು ಶಂಕರ ಸತಿಪತಿಯರಾದರು.

ತಾತ್ಕಾಲಿಕವಾಗಿ ಅನಂತಭಟ್ಟರ ಮನೆಯೇ ಹುಡುಗನ ಮನೆಯಾಯಿತು.

ಮದುವೆ ಕಳೆದ ನಾಲ್ಕು ದಿನದ ಬಳಿಕ ಶಂಕರಭಟ್ಟ ಅನಂತಭಟ್ಟರೊಡನೆ ಹೇಳಿದ,

`ನಾವು ಸ್ವಲ್ಪ ತಿರುಗಾಡಿಕೊಂಡು ಬರ್ತೀವಿ. ಅಷ್ಟರಲ್ಲಿ ಯೂನಿವರ್ಸಿಟಿಗೆ ಸಮೀಪವೇ ಒಂದು ಚಿಕ್ಕ ಮನೆ ಹುಡುಕಲು ಸಾಧ್ಯವೆ’

`ಪ್ರಯತ್ನಿಸ್ತೀನಿ ಸಿಗ್ಬಹುದು. ತಿರುಗಾಟ ಅಂದ್ರೆ ಎಲ್ಲಿಗೆ ಕಾಶ್ಮೀರಕ್ಕೋ’ ಅನಂತಭಟ್ಟರು ಕೇಳಿದರು.

`ಕಾಶ್ಮೀರ ಮಾತ್ರವಲ್ಲ, ಸ್ವಲ್ಪ ತೀರ್ಥಯಾತ್ರೆ ಕೂಡ ಮಾಡುವ ಯೋಚನೆ ಮಾಡಿದ್ದೇವೆ’ ಶಂಕರಭಟ್ಟ ಮುಗುಳ್ನಗುತ್ತಾ ನುಡಿದ.