ಧರ್ಮದ ಹೆಸರಿನಲ್ಲೂ ಗಂಡು ಹೆಣ್ಣಿನ ತೀರಾ ವೈಯಕ್ತಿಕವಾದ ಸಂಬಂಧದಲ್ಲಿ ಮೂಗು ತೂರಿಸಿ ತಮ್ಮ ಪರ್ವರ್ಸಿವ್ ಫಿಲಾಸಫಿಯನ್ನು ಬೋಧಿಸುವ, ಆಷಾಡಭೂತಿಗಳು ಪಾಷಂಡಿಗಳು. ಆದರೆ, ಇನ್ನೊಂದು ದೃಷ್ಟಿಯಿಂದ ನೋಡುವುದಾದರೆ, ಎಲ್ಲವನ್ನೂ ಮಾಡ್ತಿರೋದು ಈ ಸಮಾಜವೇ ಅನ್ನಬಹುದು. ಈ ಸಮಾಜವೇ ಅಲ್ಲವೆ ಕೃತಕ ನಿರ್ಬಂಧಗಳನ್ನು ಸೃಷ್ಟಿಸಿ, ಅಜ್ಞಾನದ ಕಂದಕಗಳನ್ನು ತೋಡಿ ಸಾಮಾಜಿಕ ಆರೋಗ್ಯವನ್ನು ಕೆಡಿಸಿದ್ದು ಪೋರ್ನೋಗ್ರಪಿ ಯಾಕೆ ಮನುಷ್ಯನಿಗೆ ಬೇಕಾಗ್ತದೆ ವೀಡಿಯೋಗಳಲ್ಲಿ ಸೆಕ್ಸ್ ಸಿನಿಮಾ ತೋರಿಸಿ ಜನರನ್ನು ಸುಲಿಯುವುದು ಹೇಗೆ ಸಾಧ್ಯವಾಗ್ತದೆ ಇದರ ಹಿಂದೆ ದೊಡ್ಡ ಇಂಡಸ್ಟ್ರಿ ಇದೆ. ಧನದಾಹವಿದೆ. ಸರಕಾರ ಇದೆ. ದುರಾಸೆಯ, ಮೋಸದ, ಸುಳ್ಳಿನ ಶೋಷಣೆಯ ಜಾಲವಿದೆ. ಈ ಔದ್ಯಮಿಕ ಷಡ್ಯಂತ್ರದಲ್ಲಿ ಬರೀ ಸಿನಿಮಾ ಪೋರ್ನೊಗ್ರಫಿ ತಯಾರುಮಾಡುವವರು ಮಾತ್ರವಲ್ಲ, ಮಠದ ಸ್ವಾಮಿಗಳು, ಮುಲ್ಲಾಗಳು, ಫಾದರ್ಗಳೂ ಇದ್ದಾರೆ. ಗಂಡಿಗೆ ಹೆಣ್ಣು ಬೇಕೇ ಬೇಕೆಂದಿಲ್ಲ ಅಥವಾ ಹೆಣ್ಣಿಗೆ ಗಂಡು ಬೇಕೇ ಬೇಕೆಂದಿಲ್ಲ ಎಂಬ ಫಿಲಾಸಫಿಯಲ್ಲೂ ನಡೆಯುವ ಎಲ್ಲಾ ಧಾರ್ಮಿಕ-ಅಧಾರ್ಮಿಕ ಸಂಸ್ಥೆಗಳ ಪಳೆಯುಳಿಕೆಗಳು ಇದ್ದಾರೆ. ಇವರು ಎಂದೂ ಸ್ವರ್ಗವಾಗಲಾರದ ಭೂಮಿಯನ್ನು ಭೂಮಿಯಾಗಿರಿಸಗೊಡದೆ ನರಕ ಮಾಡುವವರು, ಅದಕ್ಕಾಗಿ ನೂರಾರು ಸುಳ್ಳುಗಳನ್ನು ವಿಕೃತಿಗಳನ್ನು ಸೃಷ್ಟಿಸಿದವರು. ಈ ವ್ಯವಸ್ಥೆಯ ವಿಷ ಸಮಾಜದ ನರನಾಡಿಗಳಲ್ಲಿ ತುಂಬಿದೆ. ನಿಜವಾಗಿ, ಇದು ಕೆಲ ಜನರು ಉಳಿದ ದೊಡ್ಡ ಸಂಖ್ಯೆಯಲ್ಲಿರುವ ಜನರನ್ನು ಕೊಳ್ಳೆಹೊಡೆಯಲು, ಅವರ ಭಾವನಾ ಲೋಕಕ್ಕೆ ಲಗ್ಗೆ ಹಾಕಿ ಅವರ ಭೌತಿಕ ಪ್ರಪಂಚದಲ್ಲಿ ದರೋಡೆ ನಡೆಸಲು ಮಾಡಿಕೊಂಡ ಏರ್ಪಾಡು ಅಷ್ಟೆ. ಈ ವ್ಯವಸ್ಥೆಯಿಂದ ಸರಕಾರಕ್ಕೆ ಲಾಭ ಮಾತ್ರವೇ ಅಲ್ಲ, ನಿಶ್ಚಿಂತೆಯೂ. ಅದಕ್ಕೆ ಅದೇ ಹಳೆಯ ಹಳಿಗಳ ಮೇಲೆ ತನ್ನ ಆಡಳಿತದ ಗಾಡಿಯನ್ನು ಓಡಿಸಲು ಸಾಧ್ಯವಾಗ್ತದೆ’

`ಹೇಗೆ’

ತುಸು ಹೊತ್ತು ಯೋಚಿಸಿ ಶಂಕರ ಕೇಳಿದ,

`ನಿನಗೆ ಮುಂಬಯಿಯ ಜನಸಂಖ್ಯೆ ಎಷ್ಟೆಂದು ತಿಳಿದಿದೆಯೆ’

`ಹೂಂ. ಸುಮಾರು ಎಂಭತ್ತೈದು ಲಕ್ಷ’

`ಇದರಲ್ಲಿ ಅರುವತ್ತು ಲಕ್ಷ ಜನರು ಒಂದೇ ಕೊಠಡಿಯಲ್ಲಿ ಜೀವಿಸುವವರುದೀ ಮಾತಿನ ಅರ್ಥ, ಭಾರೀ ಬಂಗಲೆಗಳಲ್ಲಿ ವಾಸಿಸುವ ಬರೀ ಐದು ಪರ್ಸೆಂಟ್ ಜನಗಳ ನಿಯಂತ್ರಣದಲ್ಲಿ ಇಡೀ ಮುಂಬಯಿ ಇದೆ ಎಂದು. ಅಂದರೆ, ಇಡೀ ಮುಂಬಯಿಯ ಸಾಮಾಜಿಕ-ಧಾರ್ಮಿಕ-ರಾಜಕೀಯ ಬಂಧ, ಒಂದು ಫ್ಯೂಡಲಿಸ್ಟಿಕ್ ಬಂಧ. ಕಲ್ಕತ್ತವೂ ಹೀಗೇನೇ. ದೆಹಲಿಯೂ ಹೀಗೇನೇ. ಮದ್ರಾಸೂ ಹೀಗೇನೇ. ಬಹುಶಃ ಇಡೀ ದೇಶದಲ್ಲಿ ವಾಸ್ತವದಲ್ಲಿ ಇರುವುದು ಈ ಫ್ಯೂಡಲಿಸ್ಟಿಕ್ ಸ್ಟ್ರಕ್ಚರೇ. ಸರಕಾರದ ಸಮಸ್ಯೆ ಏನೆಂದರೆ ಎಪ್ಪತ್ತು ಪರ್ಸೆಂಟ್ ಅಥವಾ ಎಂಭತ್ತು ಪರ್ಸೆಂಟ್ ಜನರನ್ನು ನಿರುದ್ವಿಗ್ನರನ್ನಾಗಿ, ಧರ್ಮಭೀರುಗಳನ್ನಾಗಿ ಸಂತೋಷಚಿತ್ತರನ್ನಾಗಿ ಇರಿಸಬೇಕು. ಅಲ್ಲವಾದರೆ, ದೇಶದ ಸಾಮಾಜಿಕ-ರಾಜಕೀಯ ಬಂಧ ಬಿರಿದು ಬಾಯ್ಬಿಟ್ಟೀತು. ಮುಖ್ಯವಾಗಿ, ಒಂದು ಕೊಠಡಿಯಲ್ಲಿ, ಎರಡು ಕೊಠಡಿಯಲ್ಲಿ ಬದುಕು ಸವೆಸುವ ಜನರನ್ನು ಶಾಂತ ಚಿತ್ತರನ್ನಾಗಿರಿಸಿಬೇಕು. ಹೇಗೆ’

`ನೀವೇ ಹೇಳಿ’

`ನಿಯಂತ್ರಣದ ಸೂತ್ರಗಳನ್ನು ಹಿಡಿದಿರುವ ಐದು ಪರ್ಸೆಂಟ್ ಜನಗಳಿಗೆ ನಾನಾ ವಿಧವಾದ ದೇಣಿಗೆಗಳನ್ನು, ಲೈಸನ್ಸುಗಳನ್ನು ನೀಡುವುದರ ಮೂಲಕ ಫ್ಯಾಕ್ಟರಿಗಳಿಗೆ, ಉದ್ಯಮಗಳಿಗೆ, ಬೂರ್ಜ್ವಾ ವಿದ್ಯಾಲಯಗಳಿಗೆ ಭೂಮಿಯನ್ನೂ ಧನಸಹಾಯವನ್ನೂ ಕೊಡುವುದರ ಮೂಲಕ ಅವರನ್ನು ಕಾಪಾಡುವುದರ ಮೂಲಕ’ ಎಂದು ಸ್ವಲ್ಪ ತಡೆದು ಶಂಕರ ಹೇಳಿದ, `ಈ ಎಪ್ಪತ್ತು ಎಂಬತ್ತು ಪರ್ಸೆಂಟ್ ಜನಗಳಿಗೆ ದೇವಾಲಯಗಳನ್ನು, ಭಜನಾಮಂದಿರಗಳನ್ನು, ಮಸೀದಿಗಳನ್ನು ಮತ್ತು ಇಗರ್ಜಿಗಳನ್ನು ಕಟ್ಟಲು ಜಾಗಕೊಟ್ಟು ಅವರು ಜಾತಿಮತಗಳ ಗೋಡೆಗಳನ್ನು ನಿರ್ಮಿಸಿ ಹೊಡೆದಾಡಿಕೊಂಡು ತಮ್ಮ ಶಕ್ತಿಹರಣ ಮಾಡಿಕೊಳ್ಳಲು ಅವಕಾಶಗಳನ್ನು ನಿರ್ಮಿಸುವುದರ ಮೂಲಕ. ಮತಗುರುಗಳಿಗೆ ತಮ್ಮನ್ನು ತಾವೇ ಹೊಗಳಿಕೊಂಡು ಧರ್ಮಗ್ರಂಥಗಳ ನಿರುಪಯೋಗಿ ಮಾತುಗಳನ್ನು ಉರುಹಾಕಿ ಜನರನ್ನು ತಣ್ಣಗಿರಿಸಲು ಮುಕ್ತ ಪರಿಸರವನ್ನು ನಿರ್ಮಿಸುವುದರ ಮೂಲಕ. ಜನರಿಗೆ ಹೊಟ್ಟೆ ತುಂಬುವಷ್ಟು ಶರಾಬನ್ನು ಒದಗಿಸುವುದರ ಮೂಲಕ. ಮಾರುಕಟ್ಟೆಯಲ್ಲಿ ನೂರಾರು ನಿರುಪಯೋಗಿ ಆಕರ್ಷಕ ಸಾಮಾನುಗಳನ್ನು ತುಂಬಿ ಜನರು ಸದಾ ಅದರ ಸಂಗ್ರಹಣೆಯಲ್ಲೇ ಮಗ್ನರಾಗಿರುವಂತೆ ಮಾಡುವುದರ ಮೂಲಕ ಈ ಐದು ಪರ್ಸೆಂಟ್, ಅಂದರೆ ಮುಂಬಯಿಯ ಸುಮಾರು ಎರಡು ಲಕ್ಷ ಜನರಿಗೆ ಒಂದೇ ಧರ್ಮ, ಒಂದೇ ಮತ. ಅದರ ಹೆಸರು ಹಣ. ಕಾಳಸಂತೆ, ಕಳ್ಳಸಾಗಾಣಿಕೆ, ಖೋಟಾನೋಟು ಮುದ್ರಣ ಏನೇ ಮಾಡಲಿ, ಅವರು ಪೂಜಿಸ್ಪಡುತ್ತಾರೆ. ಅವರು ಗಗನಚುಂಬಿಗಳನ್ನು ನಿರ್ಮಿಸಲಿ, ಜನರ ಜೀವನವನ್ನು ನಿಧಾನವಾಗಿ ತೆಗೆಯುವ ರಾಸಾಯನಿಕಗಳನ್ನು ನಿರ್ಮಿಸಲಿ, ಎಲ್ಲವೂ ಪುಣ್ಯಕಾರ್ಯವೇ’ ಧರ್ಮ ಕಾರ್ಯವೇ. ಇವರ ಸಾಧನೆಗಳಲ್ಲಿ ಎಲ್ಲಕ್ಕಿಂತ ದೊಡ್ಡ ಸಾಧನೆ ಬಹುಶಃ ಬಿಸ್ಕಿಟುಗಳಂತೆ ಸಿನಿಮಾ ನಿರ್ಮಾಣ. ಅದರಲ್ಲೂ ನಾವು ಭೂಮಿಯ ಮೇಲೆ ಫಸ್ಟ್ ಅಲ್ಲವೆ! ವರ್ಷಕ್ಕೆ ಎಂಟ್ನೂರೈವತ್ತು ಸಿನಿಮಾಗಳು! ಕನ್ಯಾಪಿತೃವನ್ನು ಸುಲಿದ ಪಾಷಂಡಿ ತೆರೆಯ ಮೇಲೆ ವರದಕ್ಷಿಣೆಯಿಲ್ಲದ ಆದರ್ಶದ ಅಮೀರ್ ಗರೀಬ್ ಒಂದಾದ ಮದುವೆಯನ್ನು ನೋಡಿ ಆನಂದಿಸಬಹುದು. ಹೆಂಡತಿಯನ್ನು ಬುರ್ಖಾದೊಳಗಿರಿಸಿದಾತ ಕ್ಯಾಬರೆಯವಳ ಮೊಲೆ ತೊಡೆಗಳನ್ನು ವಿದ್ಯುದ್ದೀಪದ ಬೆಳಕಿನಲ್ಲಿ ನೋಡಿ ಸುಖಪಡಬಹುದು, ಹೆಂಡತಿಯ ಮೇಲೆ ಸೀಮೆಎಣ್ಣೆ ಸುರಿದು ಬೆಂಕಿ ಹಚ್ಚಿದಾತ ಆದರ್ಶ ಸತಿಪತಿಯರನ್ನು ಕಂಡು ತಲೆದೂಗಬಹುದು. ಎಲ್ಲಕ್ಕಿಂತಲೂ ಮುಖ್ಯವಾಗಿ ಮುಂಬಯಿಯಂಥ ಮಹಾನಗರದಲ್ಲಿ ಮುಕ್ತ ವಾತಾವರಣದಲ್ಲಿ ಸಂಭೋಗಿಸಲಾರದ ಲಕ್ಷೕಪಲಕ್ಷ ಮಂದಿ ಸಿನಿಮಾಪರದೆಯ ಮೇಲೆ ವಿಶಾಲವಾದ ಪಾರ್ಕುಗಳಲ್ಲಿ, ವಿಶಾಲವಾದ ಬಂಗಲೆಗಳಲ್ಲಿ ಪ್ರಣಯಗಳನ್ನು, ರೇಪುಗಳನ್ನು ಮತ್ತು ಸಂಭೋಗಗಳನ್ನು ಕಾಣಬಹುದು’

`ಯಾಕೆ ಮುಕ್ತವಾತಾವರಣದಲ್ಲಿ ಸಂಭೋಗಿಸಲು ಸಾಧ್ಯವಿಲ್ಲ’

`ಹೇಗೆ ಸಾಧ್ಯ ಪಾರೂ ಇರುವುದು ಒಂದು ಕೋಣೆ. ಆ ಕಡೆ ಈ ಕಡೆ ಮಕ್ಕಳು, ಅಲ್ಲೇ ಒಂದೆಡೆ ತಾಯಿ ಮತ್ತು ತಂದೆ, ಒಂದೆಡೆ ಅಣ್ಣ ಅಣ್ಣನ ಹೆಂಡತಿ ಅಥವಾ ತಮ್ಮ ತಮ್ಮನ ಹೆಂಡತಿ. ಇಂಥ ಪರಿಸ್ಥಿತಿಯಲ್ಲಿ ಏನು ಸಂಭೋಗ, ಎಂಥ ಸಂಭೋಗ ಬಹುಶಃ ಅದೆಲ್ಲಾ ಒಂದು ನಿಮಿಷದ ಭಯಗ್ರಸ್ತ ವ್ಯವಹಾರ. ಕೋನಾರ್ಕ್ ಖಜುರಾಹೋದ ಚಿತ್ತ ಮೈತ್ರಿ ನಿರೋಧದ ವಿಚಾರ ಬಿಡು, ಒಬ್ಬರನ್ನೊಬ್ಬರು ಸರಿಯಾಗಿ ನೋಡೋದಾದ್ರೂ ಸಾಧ್ಯವೆ ಆದ್ದರಿಂದ ಇವರು ತಾವು ಕಾಣದ ಜೀವನವನ್ನು, ಕಾಣಲಾರದ ರೂಪಗಳನ್ನು ಸಿನಿಮಾ ತೆರೆಯಮೇಲೆ ಕಂಡು ಖುಷಿಪಟ್ಟುಕೊಳ್ಳುತ್ತಾರೆ. ಹೇಳು, ಇದರಿಂದ ಸರಕಾರಕ್ಕೆ ಸರಕಾರದ ಷಡ್ಯಂತ್ರಕ್ಕೆ ಲಾಭವಿಲ್ಲವೆ ಈ ಜನಕ್ಕೆ ಸರಿಯಾಗಿ ಸೆಕ್ಸ್ ಅನುಭವಿಸಲು ಅವಕಾಶ ಸಿಕ್ಕಿಬಿಟ್ಟರೆ ಇವರು ಮಹಾಪುರುಷರಾಗಿಬಿಡ್ತಾರೆ, ಶರಾಬನ್ನು, ಸಿನಿಮಾವನ್ನು, ಎಲ್ಲಾ ಕೃತಕ ಸುಖೋಪಭೋಗದ ಸಾಮಾಗ್ರಿಗಳನ್ನು ತುಳಿದು ಹೊಸಕಿ ಹಾಕ್ತಾರೆ. ಆಲೋಚನೆ ಮಾಡ್ತಾ ಹೋಗು. ಇದು ನಮ್ಮ ಸಾಮಾಜಿಕ ವ್ಯವಸ್ಥೆಯೆಂಬ ದುರವಸ್ಥೆಯ ಹಿಂದೆ ಇರುವ ಸತ್ಯ’

`ಎಲ್ಲದರಲ್ಲಿಯೂ ಇರುವುದು ಸೆಕ್ಸ್ ಅನ್ನೋ ಫ್ರಾಯ್ಡಡನ ವಾದ ನಿಮ್ಮದು ಅಂತ ತೋರುತ್ತೆ’ ಪಾರ್ವತಿ ಮುಗುಳ್ನಕ್ಕಳು.