“ಮೂರನೇ ಪ್ರಶ್ನೆ. ನೀ ಬರೆದ ಕಾದಂಬರಿಯಲ್ಲಿ ಸಾಮಾಜಿಕ ದೃಷ್ಟಿಯಿಂದ ಬಹಳ ಅತಿರೇಕ ಎನಿಸುವಂತಹ ಯೋಜನೆಯಾಗಲಿ, ದೃಶ್ಯವಾಗಲಿ, ಸಂಭಾಷಣೆಯಾಗಲಿ ಇತ್ತಾ?” ಎಂಬ ಪ್ರಶ್ನೆಗೆ, “ಇಲ್ಲ” ಎಂಬ ಉತ್ತರ ಅವಳ ಕಡೆಯಿಂದ ಬಂದಿತು.  
  
“ಸರಿ, ಈಗ ನನ್ನ ಮಾತುಗಳನ್ನು ಸ್ವಲ್ಪ ಕೇಳು. ಕೇಳಿದ ನಂತರವೂ ನಿನ್ನ ನಿರ್ಧಾರ, ಅಂದರೆ, ಮುಂದೆಂದೂ ಬರೆಯದಿರುವುದು ಹಾಗೂ ಮುಂದಿನ ಪುಸ್ತಕದ ಬಿಡುಗಡೆ ಮಾಡದಿರುವುದು ಸಮಂಜಸವೆಂದು ನಿನಗೆ ಮತ್ತೂ ಅನಿಸಿದರೆ ನಿನ್ನ ನಿರ್ಧಾರ ಸರಿಯೆಂದು ನಾನೊಪ್ಪುತ್ತೇನೆ.  
  
ಹಲವಾರು ಜನರಿಗೆ ಕಲ್ಪನೆ, ಕನಸು ಹಾಗೂ ವಾಸ್ತವಗಳ ನಡುವಿನ ವ್ಯತ್ಯಾಸವೇ ಅರಿವಿಗೆ ಬರುವುದಿಲ್ಲ. ಕಲ್ಪನೆಗೆ ಎಲ್ಲೆಯಿಲ್ಲ, ಕಲ್ಪನೆಗಳೆಲ್ಲವೂ ವಾಸ್ತವವಾಗಿ ಮೂಡಲು ಸಾಧ್ಯವಿಲ್ಲ.  
  
ಆದರೆ, ಕನಸುಗಳು ಹಾಗಲ್ಲ. ಕನಸು ಎನ್ನುವುದು ನಾವು ಕಾಣುವ ನಮ್ಮ ಭವಿಷ್ಯದ ಕುರಿತಾದ ವಿಷಯವಿರಬಹುದು, ಸಂಗಾತಿಯ ಬಗ್ಗೆಯಿರಬಹುದು ಅಥವಾ ನಮ್ಮ ಹೆತ್ತವರನ್ನು ಹೇಗೆ ನೋಡಿಕೊಳ್ಳುತ್ತೇವೆ ಎಂಬ ಆಸೆಯಿರಬಹುದು.  
  
ಪುಟ್ಟ ಉದಾಹರಣೆಗೆ: ಕಲ್ಪನೆಯಲ್ಲಿ ಇವೆಲ್ಲವನ್ನೂ ಆಕಾಶದಲ್ಲಿ ತೇಲಾಡುವ ಮನೆಯಲ್ಲೂ ನೆರವೇರಿಸಬಹುದು, ಆದರೆ ವಾಸ್ತವದಲ್ಲಿ ಇದು ಸಾಧ್ಯವೇ? ಎನ್ನುವ ಯೋಚನೆ ಬರಬೇಕು.  
  
ಈಗ ನೀನು ಬರೆದ ಕಥೆಯನ್ನೇ ಮುಖ್ಯ ಉದಾಹರಣೆಯನ್ನಾಗಿ ತೆಗೆದುಕೊಳ್ಳೋಣ. ನನಗೆ ಹೇಗೆ ತಿಳಿಯಿತೆಂದು ಆಶ್ಚರ್ಯಪಡಬೇಡ, ನಿನ್ನ ಬರಹವನ್ನು ಮೆಚ್ಚಿಕೊಂಡ ಓದುಗರಲ್ಲಿ ನಾನೂ ಒಬ್ಬ. ಈಗ ಉದಾಹರಣೆಗೆ ಬರೋಣ.  
  
ನಿನ್ನ ಕಥೆಯ ನಾಯಕ ತೀರಾ ಸೌಮ್ಯ ಸ್ವಭಾವದ, ಸಿಕ್ಕಾಪಟ್ಟೆ ಸಿಹಿಗುಣಗಳನ್ನು ತುಂಬಿಕೊಂಡ ಒಂದು ಪಾತ್ರ. ಈ ಪಾತ್ರದಲ್ಲಿ ಭೂತಗನ್ನಡಿ ಹಿಡಿದು ಹುಡುಕಿದರೂ, ಇವನ ಬಗ್ಗೆ ಎಷ್ಟು ಬಾರಿ ಓದಿದರೂ, ಒಂದೇ ಒಂದು ಅವಗುಣ ಕಾಣಿಸುವುದಿಲ್ಲ. ಅಂಥಹದ್ದೊಂದು ವ್ಯಕ್ತಿಯನ್ನು, ವ್ಯಕ್ತಿತ್ವವನ್ನು ನಿಜ ಜೀವನದಲ್ಲಿ ಅಪೇಕ್ಷಿಸುವುದು ಎಷ್ಟು ಸರಿ? ಮಿ. ಪರ್ಫೆಕ್ಟ್, ಹೇಳಿದ್ದೆಲ್ಲವನ್ನೂ ಕೇಳಿಸಿಕೊಳ್ಳುವುದು, ಪ್ರತಿಯೊಂದು ಕ್ಷಣವೂ ತನ್ನ ಮನದರಸಿಯ ಮೇಲೆ ಪ್ರೀತಿಯ ಧಾರೆಯನ್ನು ಹರಿಸುತ್ತಾ ಕೂರುವುದು ಕಥಾನಾಯಕನ ಕೆಲ ಗುಣಗಳು. ಓರ್ವ ಹುಡುಗ ನಿಜ ಜೀವನದಲ್ಲಿ ಇದೇ ರೀತಿಯಿರಲು ಸಾಧ್ಯವೇ?

ಕೇವಲ ಭಾವುಕತೆಯಿಂದ ಜೀವನವನ್ನು ನಡೆಸಲು ಸಾಧ್ಯವಿಲ್ಲ. ಕೊಂಚವಾದರೂ ಪ್ರಾಯೋಗಿಕ, ಅಂದರೆ, ಪ್ರಾಕ್ಟಿಕಲ್ ಮನೋಭಾವ ಹೊಂದಿರದಿದ್ದರೆ ಈ ಪ್ರಪಂಚದಲ್ಲಿ ನಿರಾಸೆ ಅನುಭವಿಸದೆ ಬದುಕುವುದು ಅಸಾಧ್ಯವೇ ಸರಿ. ಆಸೆ, ಕನಸುಗಳಿರಬೇಕು ನಿಜ. ಆದ್ರೆ ಥೇಟ್ ಒಂದು ಕಥೆಯ ನಾಯಕನಂತೆಯೇ ಸಿಗುವ ಸಂಗಾತಿಯೂ ಇರಬೇಕು, ತಾನು ಹೇಳುವ ಆಸೆ ಕನಸುಗಳನ್ನು ಆ ಕ್ಷಣವೇ ಪೂರೈಸಬೇಕು ಎಂದು ಅಪೇಕ್ಷಿಸುವುದು ಮೂರ್ಖತನ ಎನಿಸುವುದಿಲ್ಲವೇ?