**ನಗರದ ಹುಡುಗಿಗೂ ಕಷ್ಟವಿದೆ...**

ಮೆಜೆಸ್ಟಿಕ್ಕಿನ ಹನ್ನರಡನೇ ನಂಬರ್‌ ಪ್ಲಾಟ್‌ಫಾರ್ಮಿನಲ್ಲಿ ನಿಂತು ಆಗಲೇ ಮುಕ್ಕಾಲು ಗಂಟೆಯಾಗುತ್ತಾ ಬಂತು. ಶ್ರೀಯಾಳಿಗಿನ್ನೂ ಬಸ್ಸು ಸಿಕ್ಕಿಲ್ಲ. ಅದೋ ಬಂತು. ಅದೆಷ್ಟು ಜನ! ಹೆಚ್ಚೂ ಕಡಿಮೆ ಇಡೀ ಪ್ಲಾಟ್‌ಫಾಮೇ ಖಾಲಿ. ನೂಕುನುಗ್ಗಲು. ವಾಚು ನೋಡಿಕೊಂಡಳು. ಅದಾಗಲೇ ರಾತ್ರಿ ಎಂಟು ಮೀರುತ್ತಿದೆ. ಇಸ್ರೋ ಲೇಔಟಿಗೆ ಹೋಗೋ ಬಸ್ಸು ಮತ್ತೆ ಬರದಿದ್ದರೆ? ಹೇಗೋ ಕಷ್ಟ ಪಟ್ಟು ಹತ್ತಿದಳು. ಆದರೆ ಸೀಟು ಸಿಗೋದುಂಟೇ? ಅದವಳ ಪಿರಿಯಡ್ಸ್‌ನ ಎರಡನೇ ದಿನ. ಕಾಲುಗಳು ನೋಯುತ್ತಿದ್ದವು. ಕೆಳಗೇ ಕೂತುಬಿಡೋಣ ಅನಿಸಿತು. ಆದರೆ ಹಾಗೆ ಮಾಡಲಾಗುವುದಿಲ್ಲ. ಎಲ್ಲರೂ ನೋಡುತ್ತಿದ್ದಾರೆ. ನಿಜವೆಂದರೆ ಹಾಗೆ ಕೆಳಗೆ ಕೂರಲು ಸಹ ಜಾಗವಿಲ್ಲ. ಅವಳಿಗೆ ಪ್ರತಿತಿಂಗಳೂ ಇದೇ ಸಮಸ್ಯೆ. ಆ ಮೂರು ದಿನಗಳು ಶರೀರವೆಲ್ಲ ಸೋತುಹೋಗಿರುತ್ತಿದ್ದವು. ಯಾವುದೂ ಬೇಡವೆನಿಸುವಂತ ನಿರಾಸಕ್ತಿ. ನಿತ್ರಾಣದ ದಿನಗಳು. ಮನೆಗೆ ತಲುಪುವಾಗ ಒಂಭತ್ತೂಮುಕ್ಕಾಲು. ಸೋಫಾದಲ್ಲಿ ಧೊಪ್ಪೆಂದು ಕುಳಿತಳು. ಟಿವಿ ನೋಡುತ್ತಿದ್ದ ಗಂಡ 'ಚಪಾತಿ ಹಿಟ್ಟು ಕಲಸಿಟ್ಟಿದ್ದೇನೆ, ಲಟ್ಟಿಸೋಕೆ ಬರಲ್ಲ ನನಗೆ' ಅಂದ...

ಗಂಟೆಗಟ್ಟಲೆ ನಿಂತು ಪಾಠಮಾಡಬೇಕಾದ ಟೀಚರಿಗೆ, ಟಾರ್ಗೆಟ್‌ ರೀಚ್‌ ಆಗಬೇಕಾದ ಸಾಫ್ಟ್ವೇರ್‌ ಕಂಪನಿಯ ಉದ್ಯೋಗಿಗೆ. ವಿಶೇಷ ಸಂಚಿಕೆ ರೂಪಿಸಬೇಕಾದ ಪತ್ರಿಕಾ ಕಚೇರಿಯ ಉದ್ಯೋಗಿಗೆ, ಗಾರ್ಮೆಂಟ್‌ಗಳಲ್ಲಿ ದುಡಿಯುವ ಹೆಣ್ಣುಮಕ್ಕಳಿಗೆ, ಮನೆಕೆಲಸ ಮಾಡುವ ಹೆಂಗಸರಿಗೆ ಎಲ್ಲರ ಮೂರುದಿನದ ಕಷ್ಟಗಳಿಗೂ ಕಾನೂನಿನಲ್ಲಿ ಪರಿಹಾರವಿಲ್ಲ. ಬಾಣಂತಿಗೆ ರಜೆ ಕೊಡುವಂತೆ ಉದ್ಯೋಗಸ್ಥ ಮಹಿಳೆಯರಿಗೆ ಯಾರೂ ತಿಂಗಳ ಮುಟ್ಟಿಗೆ ಮೂರು ದಿನ ರಜೆ ಕೊಡುವುದಿಲ್ಲ. ಕಾನೂನು ರೂಪಿಸುವವರು ಹೆಚ್ಚಾಗಿ ಗಂಡಸರಾದ್ದರಿಂದ ಇದೆಲ್ಲ ಅವರಿಗೆ ಹೊಳೆಯಲಿಕ್ಕೂ ಸಾಧ್ಯವಿಲ್ಲ. ತನ್ನ ಬಾಸ್‌ನೇ ಕೇಳಿ ರಜೆ ತೆಗೆದುಕೊಳ್ಳೋಣವೆಂದರೆ, ಬಾಸ್‌ ಕೂಡ ಸಾಮಾನ್ಯವಾಗಿ ಗಂಡಸೇ ಆಗಿರುತ್ತಾನೆ. ಏನಂತ ಹೇಳುವುದು? ರಜೆ ಚೀಟಿಯಲ್ಲಿ 'ಮುಟ್ಟಿನ ನೋವಿಗಾಗಿ' ಅಂತ ಕಾರಣ ಬರೆಯಲಾಗುವುದೇ? ಬೇರೆ ಏನೋ ಕಾರಣ ಹೇಳಿ ರಜೆ ಹಾಕಿದರೂ, 'ಯಾಕೆ ಮೇಡಂ ನಿನ್ನೆ ಬಂದಿರಲಿಲ್ಲ?' ಅಂತ ಕೇಳುವ ಸಹೋದ್ಯೋಗಿಗೆ ಇನ್ನೇನೋ ಹೇಳಿ ಮುಜುಗರದಿಂದ ಪಾರಾಗಬೇಕಾಗುತ್ತದೆ. 'ಗಂಡಸಿಗೇನು ಗೊತ್ತು ಗೌರಿಯ ದುಃಖ' ಅನ್ನುವ ಹೇಳಿಕೆಯ ಹಿಂದೆ ಈ ಎಲ್ಲ ಸೂಕ್ಷ ್ಮಗಳೂ ಅಡಗಿರಬಹುದೇ?

**ಅವನಿಗೆ ನಿಲುಕದ ದುಃಖ**

ಇದಿಷ್ಟೇ ಅಲ್ಲ ಗೌರಿಯ ದುಃಖ. ಉದ್ಯೋಗಸ್ಥ ಮಹಿಳೆಯ ಸಕಲ ಕಷ್ಟಗಳಿಗೂ ಇದು ಅನ್ವಯ. ಮನೆ, ಮಕ್ಕಳು, ಆಫೀಸು ಎಲ್ಲವನ್ನೂ ಸಂಭಾಳಿಸುವ ಮಲ್ಟಿಟಾಸ್ಕರ್‌ ಆಕೆ. ಗಂಡನಿಗೆ ಅನಿಸಬಹುದು ಅಡುಗೆ ಮಾಡೋದೇನು ಮಹಾಕೆಲಸ? ಪಾತ್ರೆ ತೊಳೆಯೋದು 20 ನಿಮಿಷ. ಬೇಕಾದರೆ ನಾನೂ ಸಹಾಯ ಮಾಡ್ತೇನೆ. ಈಚೀಚೆಗೆ ಹುಡುಗರು ಸಹಾಯ ಮಾಡುತ್ತಾರೆ ನಿಜ. ಆದರೆ ಗೌರಿಯ ದುಖಃ ಬೇರೆಯೇ ಇದೆ. ಅವಳು ಎಲ್ಲದರ 'ಯೋಜನಾಧಿಧಿಕಾರಿಯಾಗಿ' ಕೆಲಸ ಮಾಡಬೇಕಾಗುತ್ತದೆ. ಆಫೀಸಿನಲ್ಲಿ ಕೆಲಸ ಮಾಡುತ್ತಲೇ ಸಂಜೆ ಮಕ್ಕಳ ಚಾಟ್ಸ್‌ ಏನು? ರಾತ್ರಿಯ ಅಡುಗೆಯೇನು? ತರಕಾರಿ ಯಾವುದಿದೆ. ಹಿಟ್ಟು ಯಾವುದು ಮುಗಿದಿದೆ? ಇದನ್ನೆಲ್ಲ ಯೋಚಿಸಿ, ಯೋಜಿಸಬೇಕಾಗುತ್ತದೆ. ಹಾಗೆಂದು ಈ ಹೇಳಿಕೆ ಉದ್ಯೋಗಸ್ಥ ಮಹಿಳೆಯರಿಗೆ ಮಾತ್ರ ಹೇಳಿದ್ದಲ್ಲ. ಒಟ್ಟು ಸ್ತ್ರೀಕುಲಕ್ಕೇ ಗಂಡಸು ಕಲ್ಪಿಸಲಾರದ ಏನೇನೇನೋ ಕಷ್ಟಗಳಿರುತ್ತವೆ. ಪುರಾಣದ ಪಾರ್ವತಿದೇವಿಯಿಂದ ಹಿಡಿದು, ಹೊಸಕಾಲದ ಹೆಂಗಳೆಯರವರೆಗೂ ಹೆಣ್ಣಿಗೆ ಮಾತ್ರ ಅರ್ಥವಾಗುವ, ಅವಳ ಅನುಭವಕ್ಕೆ ಮಾತ್ರ ದಕ್ಕುವ, ಗಂಡಸಿಗೆ ಅರ್ಥವೇ ಆಗದ, ಬಿಡಿಸಿ ಹೇಳಲೂಬಾರದ ತಳಮಳಗಳೆಲ್ಲ ಇದರಲ್ಲಿ ಸೇರಿವೆ. ಹಾಗಿದ್ದರೆ ಗೌರಿಯರ ದುಖಃಕ್ಕೆ ಕೊನೆಯೇ ಇಲ್ಲವೇ?

ಹೆಣ್ಣಿನ ದುಃಖ ಕೊನೆಯಾಗುವುದೋ ಇಲ್ಲವೋ ಹೇಳಲಿಕ್ಕೆ ಬಾರದು. ಆದರೆ ಹೊಸಕಾಲದ ಗಂಡಸು ಮನಸ್ಸು ಮಾಡಿದರೆ ನವಗೌರಿಯರ ದುಃಖವನ್ನು ಕಡಿಮೆಮಾಡಬಹುದೇನೋ. ಮನಸು ಒಳಗೇ ಅಳುವಾಗೊಂದು ಸಣ್ಣಸಾಂತ್ವನ, ಚಿಕ್ಕ ಚಿಕ್ಕ ವಿಷಯಗಳಲ್ಲೂ ಜೊತೆಗಿದ್ದೇನೆಂಬ ಭರವಸೆ, ಭಾಷೆಯಾಗಲು ಒದ್ದಾಡುವ ಅವಳ ಭಾವವನ್ನು ಅರ್ಥಮಾಡಿಕೊಳ್ಳುವ ಸೂಕ್ಷ ್ಮ, ಎಲ್ಲಕ್ಕೂ ಮುಖ್ಯ ಎಲ್ಲ ಗೌರಿಯರೊಳಗೂ ಒಬ್ಬ ಪುಟ್ಟಗೌರಿ ಇರುತ್ತಾಳೆಂಬುದನ್ನು ಅರಿತು ಅವನೇ ಅಮ್ಮನಾಗುವುದಾದರೆ, 'ಗಂಡಸಿಗೇನು ಗೊತ್ತು ಗೌರಿಯ ದುಖಃ?' ಅಂತವಳು ಗೊಣಗುವುದಿಲ್ಲ ಅನಿಸುತ್ತದೆ. ಅಲ್ಲವೇ?