ಬಗೆಬಗೆ ವೀಕ್ಷಕರು, ಹಲವು ಕಾರಣಗಳು ರಶ್ಮಿ ಅಭಯಸಿಂಹ ಪ್ರಸ್ತುತ ಬರುತ್ತಿರುವ ಧಾರಾವಾಹಿಗಳನ್ನು ಒಂದೊಂದೇ ಜನಾಂಗದ ಕಣ್ಣಿಂದ ನೋಡುತ್ತಾ ಹೋದರೆ ಅಚ್ಚರಿಯಾಗುತ್ತದೆ. ಮನೆಯಲ್ಲಿರುವ ವಯೋ ವದ್ಧರನ್ನು ಕೇಳಿದರೆ ಬೇರೆ ವಿಧಿಯಿಲ್ಲದೇ ಧಾರಾವಾಹಿಗಳಿಗೆ ಅಂಟಿಕೊಂಡಿದ್ದೇವೆಂಬ ಉತ್ತರ ಕೊಡುವವರು ಬಹುತೇಕ. ದುಡಿಯಲು, ಓಡಾಡಲು ಚೈತನ್ಯವಿಲ್ಲ, ಹರಟಲು, ಹಳೆ ದಿನಗಳ ನೆನಪುಗಳನ್ನು ಗುಡ್ಡೆ ಹಾಕಿ ಚಪ್ಪರಿಸಿ ಮಾತಾಡಲು ಮನೆಯಲ್ಲಿ ಇನ್ಯಾರೂ ಇಲ್ಲ. ಕೊನೆಗೆ ಇವರಿಗೆ ನೆಂಟರಾಗೋದು ಧಾರಾವಾಹಿಯ ಪಾತ್ರಗಳೇ! ಹೊತ್ತು ಹೋಗಬೇಕು. ಅದಕ್ಕಾಗಿ ಅಕ್ಕ ಪಕ್ಕದ ಚಾನಲ್ ನಲ್ಲಿ ಬರುತ್ತಿರುವ ಬೇರೆ ಬೇರೆ ಧಾರಾವಾಹಿಗಳನ್ನು ಹೋಲಿಕೆ ಮಾಡುವ ಹುಮ್ಮಸ್ಸಾಗಲೀ, ಕುತೂಹಲವಾಗಲಿ ಇಲ್ಲದೇ ಎಂದೋ ಹೇಗೋ ತಮಗೇ ಗೊತ್ತಿಲ್ಲದೇ ರೂಢಿಯಾದ ವಾಹಿನಿ ಹಾಗೂ ಅದು ಬಿತ್ತರಿಸುವ ಧಾರಾವಾಹಿಗಳನ್ನು ನೋಡುತ್ತಾ ಬೈಯುತ್ತಲೇ ಇವರು ತಪ್ತರಾಗುತ್ತಾರೆ. ಟೀವಿಯ ನಂತರದ ಹಾಗೂ ಮಾಹಿತಿ ತಂತ್ರಜ್ಞಾನದ ಉತ್ತುಂಗದ ಆದಿಯಲ್ಲಿ ಜನಿಸಿದ ಜನಾಂಗಕ್ಕೆ ಧಾರವಾಹಿಯೊಂದೇ ಮನರಂಜನೆಯ ದಾರಿಯಾಗಿಲ್ಲ. ಸಾಮಾಜಿಕ ಜಾಲತಾಣಗಳ ಪರಿಚಯವಿರುವ ಇವರು ಮನೋರಂಜನೆಗಾಗಿ ನಾನಾ ದಾರಿಗಳನ್ನು ಕಂಡುಕೊಳ್ಳಬಲ್ಲರು. ಹಾಗೊಂದು ವೇಳೆ ನೋಡುವುದೇ ಆದರೆ ಅದೇ ಧಾರಾವಾಹಿಗಳು ಅದಕ್ಕೆ ಸಂಬಂಧಿಸಿದ ಜಾಲತಾಣಗಳಲ್ಲಿ ಲಭ್ಯವಾಗುತ್ತವೆ. ನಿಗದಿತ ಸಮಯಕ್ಕೇ ಟೀವಿ ಮುಂದೆ ಯಾಕೆ ಕೂರಬೇಕು? ಬೇಡವಾದ ಜಾಹಿರಾತುಗಳನ್ನು ಯಾಕೆ ಸಹಿಸಿಕೊಳ್ಳಬೇಕು? ಬೇಕಾದ ಧಾರಾವಾಹಿಯ ಬೇಕಾದ ಸಂಚಿಕೆಗಳನ್ನು ತಮಗೆ ಬೇಕಾದಾಗ ನೋಡುವ ಸುಖವನ್ನು ಇವರು ಯಥೇಚ್ಛವಾಗಿ ಅನುಭವಿಸಬಲ್ಲರು. (ಪ್ರೇಕ್ಷಕನ ಪಾಲಿಗಿದು ಪ್ರೈವೆಸಿಯ ಸುಖ ತಂದಕೊಟ್ಟರೆ, ಒಂದಷ್ಟು ಪ್ರೇಕ್ಷಕ ವರ್ಗ ಟೀವಿಯಿಂದ ಸಲೀಸಾಗಿ ಅಂತರ್ಜಾಲದೆಡೆ ಮುಖ ಮಾಡುತ್ತಿರುವುದು ಬಂಡವಾಳದಾರನಿಗೆ ಕಂಟಕವೇ ಸರಿ) ಕಥೆಯ ಆಗು ಹೋಗುಗಗಳನ್ನು ಬೇಕು ಬೇಡಗಳನ್ನು ಈ ಪ್ರೇಕ್ಷಕ ವರ್ಗ ಸಾರಾಸಗಟಾಗಿ, ಲಭ್ಯವಿರುವ ಸಾಮಾಜಿಕ ಜಾಲತಾಣಗಳ ಮೂಲಕ ವ್ಯಕ್ತಪಡಿಸಬಲ್ಲುದು ಖಂಡಿಸಬಲ್ಲುದು, ಹೊಗಳಬಲ್ಲುದು. ಇಂಥಾ ಸಾಮಾಜಿಕ ಜಾಲತಾಣಗಳು ಒಂದೆಡೆ ಪ್ರೇಕ್ಷಕರ ಮನಃಸ್ಥಿತಿಯನ್ನು ಅರಿಯಲು ಸಹಾಯ ಮಾಡಿದರೆ, ಮತ್ತೊಂದೆಡೆ ಹುರುಳಿಲ್ಲದ ವಿಮರ್ಶೆಗಳಿಂದ ತುಂಬಿದ ಅಕ್ಷರ ತ್ಯಾಜ್ಯಗಳ ಗೂಡಾಗಿ ಮಾರ್ಪಡುತ್ತಿದೆ ಅಷ್ಟೇ.ಅಷ್ಟಕ್ಕೂ ಪ್ರಸ್ತುತ ಎಷ್ಟು ಸಂಖ್ಯೆಯಲ್ಲಿ ಪ್ರಜ್ಞಾಪೂರ್ವಕ ಧಾರಾವಾಹಿಗಳು ಮೂಡಿಬರುತ್ತಿದೆ? ಸಾಹಿತ್ಯ ಶ್ರೀಮಂತ ನಾಡಿನಲ್ಲಿ ಧಾರಾವಾಹಿಗಳು ಬಡವಾಗುತ್ತಿದೆಯೆಂದು ಪ್ರೇಕ್ಷಕ ದೂರಿದಲ್ಲಿ ಆ ಜವಾಬ್ದಾರಿಯನ್ನು ಹೊರಬೇಕಾದವರು ಯಾರು? ನಿರ್ದೇಶಕರ ಬಳಿ, ಕಲಾವಿದರ ಬಳಿ, ಕಥೆಗಾರರ ಬಳಿ ತಮ್ಮೆಲ್ಲಾ ಅಭಿಪ್ರಾಯಗಳನ್ನು ಮೊಬೈಲ್ ಸಂದೇಶಗಳ ಮೂಲಕ, ಮಂಡಿಸುವ, ಕಥೆಯ ಪ್ರತಿ ಹಂತದಲ್ಲು ಸ್ಪಂದಿಸುವ ಮುಗ್ಧ, ಪ್ರಾಮಾಣಿಕ ಪ್ರೇಕ್ಷರು ಇನ್ನೂ ಇದ್ದಾರೆ. ಅವರನ್ನು ಉಳಿಸುವ, ಅಂಥಾ ಪ್ರೇಕ್ಷಕರನ್ನು ಬೆಳೆಸುವ ಜವಾಬ್ದಾರಿ ನಿರ್ಮಾತಗಳದ್ದೂ ಹೌದು, ಸ್ವತಃ ಪ್ರೇಕ್ಷಕರದ್ದೂ ಹೌದು.

ಅಲ್ಲಿ ಬರುತ್ತಾಳೆ ವ್ಯಾಂಪ್! ಸಿನಿಮಾಗಳ ರಂಗೇರಿಸಲು ವಿಲನ್ ಬರುವಂತೆ ಸೀರಿಯಲ್‌ಗಳ ರಂಗೇರಿಸಲು ಇಂದು ವ್ಯಾಂಪ್ ಇರುತ್ತಾಳೆ. ಇಂದು ಪ್ರಸಾರವಾಗುತ್ತಿರುವ ಬಹುತೇಕ ಎಲ್ಲಾ ಧಾರಾವಾಹಿಗಳಲ್ಲೂ ಒಬ್ಬ ಹುಡುಗ-ಹುಡುಗಿ ಜೋಡಿ ಇರುತ್ತಾರೆ. ಇವರಿಬ್ಬರನ್ನಿಟ್ಟುಕೊಂಡು ಕತೆ ಸಾಗುತ್ತಿರುವಾಗ ಮಧ್ಯೆ ಒಬ್ಬ ಕುತಂತ್ರಿ ಹೆಣ್ಣಿನ ಪ್ರವೇಶವಾಗುತ್ತದೆ. ಈಕೆಯೇ ಹಿರೋಯಿನ್‌ಗೆ ಅಥವಾ ಹೀರೋ-ಹಿರೋಯಿನ್ ಇಬ್ಬರಿಗೂ ಸಕಲ ಕಷ್ಟಗಳನ್ನೂ ಕೊಡುವವಳು. ಇವೆಲ್ಲವನ್ನೂ ಮೀರಿ ಹೊರಬರುತ್ತಾ ಹೋಗುವುದು ಹಿರೋಯಿನ್‌ನ ಮುಂದಿನ ಸವಾಲು ಹಾಗೂ ಇದುವೇ ಕಥೆಯ ಮುಖ್ಯ ಎಳೆ. ವಿಶೇವೆಂದರೆ ಇದು ಎಲ್ಲಾ ಧಾರಾವಾಹಿಗಳ ಕಾಮನ್ ಕಥನಸೂತ್ರ!