**ಕ್ರಾಸ್ ಕನೆಕ್ಷನ್: ಭಿಕ್ಷುಕರಿಗಿಂತಲೂ ಕಡಿಮೆ ಕಾಸಿಗೆ ಕೈ ಚಾಚುತ್ತೀರಾ?**

## ನೋಟಿಗೆ ಓಟು ಮಾರಿಕೊಳ್ಳದ ನಿರ್ಧಾರ ಮಾಡಿದಾಗ ಜನಸಮಾಜದ ಒಳಗೆ ಒಂದು ಅಂತಃಶಕ್ತಿ ರೂಪುಗೊಳ್ಳುವುದು ಖಚಿತ

ಚುನಾವಣಾ ದಿನಾಂಕ ಪ್ರಕಟವಾಗಿದ್ದೇ, ಸುಡುಬಿಸಲನ್ನೂ ಮೀರಿಸುವ ಕಾವು ಎಲ್ಲೆಲ್ಲೂ ಆರಂಭವಾಗಿದೆ. ರಣಕಹಳೆ, ಯುದ್ಧ ಎಂಬೆಲ್ಲ ಪದಬಳಕೆಗಳು ಪ್ರಜಾಪ್ರಭುತ್ವವೋ ಪಾಳಯಪಟ್ಟುಗಳ ಹೊಡೆದಾಟವೋ ಎಂಬ ಅನುಮಾನ ಹುಟ್ಟಿಸುವಂತೆ ಮಾಡುತ್ತಿವೆ. ಇಲ್ಲಿ ಸೈನ್ಯವೂ ಉಂಟು. ಅಸ್ತ್ರವೂ ಉಂಟು. ಅವುಗಳ ಸ್ವರೂಪ ಬದಲು ಅಷ್ಟೇ. ಒಬ್ಬ ಕಾಸಿಲ್ಲದ ಬಡ ಅಥವಾ ಮಧ್ಯಮ ವರ್ಗದ ಮನುಷ್ಯ ಸಣ್ಣ ಪುಟ್ಟ ಚುನಾವಣೆಗೂ ಅರ್ಹನಲ್ಲ ಎಂಬುದು ಅಷ್ಟೇನೂ ಹಳೆಯದಲ್ಲದ ಭಾರತದ ರಾಜಕೀಯ ವ್ಯವಸ್ಥೆಯಲ್ಲಿ ಹಳೆಯ ಹೇಳಿಕೆಯಾಗಿ ಹೋಗಿದೆ!

ಹಾಗೆ ನೋಡಿದರೆ ಚುನಾವಣೆಯ ದಿನಾಂಕ ಹೊರಬೀಳುವ ಮುನ್ನವೇ ಕಾರಾರ‍ಯಚರಣೆ ಆರಂಭವಾಗಿತ್ತು. ಈ ಕಾರಾರ‍ಯಚರಣೆಯ ವಿಧಾನ ಬಲುವಿಚಿತ್ರ ಮತ್ತು ವಿಷಾದನೀಯ. ಕರ್ನಾಟಕದ ಹಲವು ಕ್ಷೇತ್ರಗಳಲ್ಲಿ ತಮಿಳುನಾಡು ಶೈಲಿಯ ಪ್ರಚಾರ ಶುರುವಾಗಿಬಿಟ್ಟಿತ್ತು. ಕುಕ್ಕರು, ಮಿಕ್ಸಿ, ಹಾಟ್‌ಬಾಕ್ಸ್‌..ಇತ್ಯಾದಿ ಇತ್ಯಾದಿ. ಇದೂ ಹಳೆಯ ಪದ್ಧತಿಯೇ ಅಂದುಕೊಳ್ಳಿ. ಆದರೆ ಇದಕ್ಕೂ ನೀಚತನವೆಂದರೆ, ಹಾಗೆ ಗಿಫ್ಟ್‌ ಕೊಡುವಾಗ ಆಯಾ ಪ್ರಜೆಗಳ ಚುನಾವಣಾ ಗುರುತಿನ ಚೀಟಿ ಕಿತ್ತಿಟ್ಟುಕೊಳ್ಳುವುದು. ದೊಡ್ಡ ದೊಡ್ಡ ಉಡುಗೊರೆಗಳನ್ನು ಬಿಡಿ, ಒಂದು ಜೊತೆ ಪಂಚೆ ಸೀರೆಗೆ ಗುರುತಿನ ಚೀಟಿ ಇಟ್ಟುಕೊಳ್ಳಲಾಗುತ್ತಿದೆ. ಮತ್ತದೇ ಹಳೆಯ ಪ್ರಶ್ನೆಗೆ ಬರುವುದಾದರೆ ಜನ ಒಂದು ಸೀರೆ ಪಂಚೆಗ್ಯಾಕಿಷ್ಟು ಬಾಯಿಬಿಡಬೇಕು? ಅವರು ಕೊಡುವ ಕಾಸಿಗೆ ಯಾಕೆ ಕೈಯೊಡ್ಡಬೇಕು? ಇದಕ್ಕೂ ಅದೇ ಹಳೆಯ ಉತ್ತರವೇ ದೊರಕುತ್ತದೆ. ಅವರೇನೂ ನಮ್ಮ ಹಾಗೆ ದುಡಿದು ಗಳಿಸಿದ್ದಲ್ಲ, ನಮ್ಮಂಥ ಬಡವರ ಹಣವನ್ನೇ ಗುಡಿಸಿಕೊಂಡು ದೊಡ್ಡ ಮನುಷ್ಯರಾಗಿದ್ದಾರೆ. ಅವರ ನೂರಾರು ಕೋಟಿ ಹಣದಲ್ಲಿ ನಮಗಿಷ್ಟು ಕೊಟ್ಟರೆ ಏನಾಗುತ್ತದೆ? ಅದೂ ಸರಿಯೇ. ಆದರೆ ಒಬ್ಬೊಬ್ಬರಿಗೆ ಇಷ್ಟು ಕೊಡಬೇಕು ಅಂತಲೇ ಅವರಿಗೆ ಅಷ್ಟು ಖರ್ಚಾಗುತ್ತದೆ. ಹಾಗೆ ಅಷ್ಟೊಂದನ್ನೂ ಖಾಲಿ ಮಾಡಿಕೊಂಡು ಗೆದ್ದ ಮೇಲೆ ಮುಂದಿನ ಚುನಾವಣೆಗೂ ನಿಮಗೊಂದಿಷ್ಟು ಕೊಡುವ ಸಲುವಾಗಿ ಅವರು ಖರ್ಚು ಮಾಡಿದಷ್ಟೋ ಅಥವಾ ಅದರ ಎಷ್ಟು ಪಟ್ಟೋ ಗಳಿಸಲೇಬೇಕಾಗುತ್ತದೆ. ಅಂದರೆ ಸಮಸ್ಯೆಯ ಮೂಲ ಇಷ್ಟಿಷ್ಟಿಗಾಗಿ ಕೈ ಒಡ್ಡುವುದರಲ್ಲಿದೆ ಅಲ್ಲವೆ?

ಇಲ್ಲೊಂದು ಲೆಕ್ಕಾಚಾರವಿದೆ. ಎಷ್ಟು ಕೊಡಬಹುದು ಒಂದು ಓಟಿಗೆ? ಹೆಚ್ಚೆಂದರೆæ ಐದು ಸಾವಿರ? ಗೆದ್ದವರ ಅಧಿಕಾರಾವಧಿ 5 ವರ್ಷ. ಅಂದರೆ 1825 ದಿನಗಳು. 5 ಸಾವಿರವನ್ನು 1825 ದಿನಗಳಿಗೆ ಭಾಗಿಸಿದರೆ ದಿನಕ್ಕೆ ಬರುವುದು ಭಿಕ್ಷುಕರಿಗೆ ಕೊಡಬಹುದಾದುದಕ್ಕಿಂತಲೂ ಕಡಿಮೆ ಮೊತ್ತ. ಪ್ರಜೆಗಳಾದ ನಾವು ಭಿಕ್ಷುಕರಿಗಿಂತ ಕಡೆಯಾಗಬೇಕೆ? ಹಣದ ವಿಚಾರ ಬಿಡಿ, ಮರಾರ‍ಯದೆ? ಚುನಾವಣೆಯಲ್ಲಿ ಕಾಸು ತಗೊಂಡ ನೀವು, ಆಮೇಲೆ ಆರಿಸಿಬಂದವರ ಮುಂದೆ ಕೈ ಕಟ್ಟಿ ನಿಲ್ಲಬೇಕಾಗುತ್ತದೆ. ಯಾಕೆಂದರೆ ಅವರಿಗೆ ನಿಮ್ಮ ಮುಲಾಜಿಲ್ಲ. ಅವರು ನಿಮ್ಮ ಮತವನ್ನು ಕೊಂಡುಕೊಂಡಾಗಿದೆ. ಸ್ತ್ರೀಶಕ್ತಿ ಸಂಘಗಳು ಬಂದ ಮೇಲೆ ಅವು ಕೂಡ ರಾಜಕಾರಣಕ್ಕೆ ಚೆನ್ನಾಗಿಯೇ ಬಳಕೆಯಾಗುತ್ತಿವೆ. ಸಂಘಕ್ಕಿಷ್ಟು ಹಣ ಕೊಡುತ್ತೇವೆ ಅಂತ ಓಟು ಕೊಳ್ಳುವುದಲ್ಲದೆ, ಅವರನ್ನು ಪ್ರಚಾರಕ್ಕೂ ಬಳಸಿಕೊಳ್ಳಲಾಗುತ್ತದೆ. ಇನ್ನು ವಸ್ತುಗಳನ್ನು ಕೊಡುವವರು ಸಾಮಾನ್ಯವಾಗಿ ಹೆಣ್ಣುಮಕ್ಕಳಿಗೆ ಪ್ರಿಯವಾದ ವಸ್ತುಗಳನ್ನು ಕೊಡಲು ಬಯಸುತ್ತಾರೆ. ಅಡುಗೆ ಮನೆ ಪಾತ್ರೆಗಳು, ಬೆಳ್ಳಿ ಬಟ್ಟಲುಗಳು, ಎಲ್ಲಕ್ಕಿಂತ ಮುಖ್ಯವಾಗಿ ಸೀರೆ. ಚುನಾವಣಾ ಸಮಯದಲ್ಲಿ ಸೀರೆ ಪಡೆಯುವುದು ಮಾತ್ರ ಎಲ್ಲಕ್ಕಿಂತಲೂ ದುರದೃಷ್ಟಕರ ಸಂಗತಿ. ಇಲ್ಲಿ ಹೆಣ್ಣುಮಕ್ಕಳು ಸ್ವಲ್ಪವಾದರೂ ವಿವೇಚನೆಯಿಂದ ಯೋಚಿಸಬೇಕು. ತೀರಾ ಉಡುವ ಸೀರೆಗೆ ನಮ್ಮ ಓಟು ಮಾರಿಕೊಳ್ಳಬೇಕೆ? ಅವರು ಕೊಡುವ ಒಂದು ಸೀರೆ ಇರದಿದ್ದರೆ ಬೇರೆ ಬಟ್ಟೆಯೇ ಇಲ್ಲ ಅನ್ನುವಷ್ಟು ನಿರ್ಗತಿಕರೇ? ಸೀರೆ ತಗೊಂಡು ಓಟು ಹಾಕಿದರೆ ಏನರ್ಥ? ಈ ದೇಶದ ಹೆಂಗಸರಾ.. ಬಿಡಿ, ಅವರಿಗೆಂತ ರಾಜಕೀಯ ಅರ್ಥ ಆಗ್ತದೆ. ಒಂದು ಸೀರೆ ಕೊಟ್ರೆ ಸಾಕು ಅನ್ನುವ ಮಟ್ಟಕ್ಕಿಳೀಲಿಲ್ಲವಾ ನಾವು? ಮೊನ್ನೆ ಫ್ಯಾಕ್ಟರಿಯೊಂದರ ಮಹಿಳಾ ಉದ್ಯೋಗಿಗಳಿಗೆ ಇದನ್ನು ಹೇಳಿದಾಗ ಅವರು ಕೇಳಿದ ಪ್ರಶ್ನೆ ಹೀಗಿತ್ತು. ''ಅಲ್ಲಾ.. ನಾವೇನೋ ಬ್ಯಾಡ ಅಂತೀವಿ, ಅಕ್ಕಪಕ್ಕದವ್ರೆಲ್ಲ ಇಸ್ಕತರೆ, ನಾವ್‌ ಬ್ಯಾಡಾಂದ್ರೆ ಅವರಿಸ್ಕಂಡ್ರು ಅಂತ ಸುಳ್‌ ಹೇಳಿ ನಮ್ಮದ್ನೂ ಅವರೇ ಮಡಿಕತಾರೆ. ವಾಪಸ್‌ ಕೊಟ್ರೂವೆ ಅದು ಆ ಎಮ್ಮೆಲ್ಲೆಗ್‌ ಗೊತ್ತಾಗತ್ತಾ?'' ಈ ಅಮಾಯಕ ಪ್ರಶ್ನೆ ಫ್ಯಾಕ್ಟರಿಯ ಹೆಂಗಸರದು ಮಾತ್ರವಲ್ಲ, ಹಣಕ್ಕೆ ಕೈಯೊಡ್ಡೋ ಗಂಡಸರದೂ. ನಾವು ನಮ್ಮ ಕರ್ತವ್ಯ ಮಾಡಬೇಕು. ನಮ್ಮ ಮನಃಸಾಕ್ಷಿಗೆ ಅದು ಸರಿಯಾಗಿರಬೇಕು. ಅದಕ್ಕೆ ಬೇರೆ ಸಾಕ್ಷಿ ಪುರಾವೆಗಳೆಲ್ಲ ಯಾಕೆ ಬೇಕು? ಆ ಹೆಂಗಸರಿಗೆ ಹೇಳಿದೆ: ''ಈ ವರ್ಷ ನೀವು ಬೇಡ ಅಂದು ನೋಡಿ, ಯಾಕೆ ಬೇಡ ಅಂದಿರಿ ಅಂತ ಅಕ್ಕಪಕ್ಕದ ಇಸಕೊಂಡವರು ಕೇಳಿದರೆ, ಓಟ್‌ ಮಾರ್ಕೊಳೋದಿಲ್ಲ ಅಂತ ಹೇಳಿ. ಅವರು ಮೊದಲು ನಗಬಹುದು. ನಿಮ್ಮನ್ನು ಹುಚ್ಚರಂತೆ ನೋಡಲೂಬಹುದು. ಆದರೆ ಅವರಿಗೆ ನಿಮ್ಮ ಬಗ್ಗೆ ಗೌರವ ಮೂಡುತ್ತದೆ. ಒಳಗೊಳಗೇ ತಮ್ಮ ಬಗ್ಗೆ ನಾಚಿಕೆಯಾಗುತ್ತದೆ. ಪಂಚಾಯಿತಿಯೋ ಮತ್ತೊಂದೋ ಇನ್ಯಾವುದೋ ಚುನಾವಣೆ ಬಂದಾಗಲೂ ಹೀಗೇ ಮಾಡಿ. ಆಮೇಲೆ ನಿಮ್ಮ ಜೊತೆ ಅಕ್ಕಪಕ್ಕದವರೂ ಖಂಡಿತಾ ಸೇರಿಕೊಳ್ಳದಿದ್ದರೆ ಕೇಳಿ''. ಅವರು ಸುಮ್ಮನೆ ತಲೆಯಾಡಿಸಿದರು. ಎಷ್ಟು ಜಾರಿಯಾಗುವುದೋ ಗೊತ್ತಿಲ್ಲ. ಆದರೆ, ಇಷ್ಟು ವರ್ಷ ಅವರು ಕೊಡ್ತಾರೆ. ನಾವ್‌ ಈಸ್ಕೋತೀವಿ ಅನ್ನೋದು ಒಂದು ಪದ್ಧತಿ ಅಂತ ಭಾವಿಸಿದವರ ತಲೆಗೆ ಇದೊಂದು ಪಾಪಕಾರ‍್ಯ ಅನ್ನುವ ಹುಳ ಬಿಟ್ಟದ್ದಷ್ಟೇ ಸಾರ್ಥಕತೆ.

ಹಾಗೆ ನೋಡಿದರೆ ಓಟು ಮಾರಿಕೊಳ್ಳಬಾರದು ಎಂಬ ವಿಷಯದ ಪ್ರಚಾರ ಈ ಚುನಾವಣೆಯಲ್ಲಿ ಹಿಂದೆಂದಿಗಿಂತಲೂ ಹೆಚ್ಚಾಗಿಯೇ ನಡೆಯುತ್ತಿದೆ. ಸಾಮಾಜಿಕ ಜಾಲತಾಣಗಳು, ನವಮಾಧ್ಯಮಗಳು ಅದಕ್ಕೆ ವೇದಿಕೆಯಾಗಿವೆ. ಆದರೆ ತನ್ನ ಖರ್ಚನ್ನು ಪ್ರತೀ ಚುನಾವಣೆಯೂ ಹೆಚ್ಚಿಸಿಕೊಳ್ಳುತ್ತಲೇ ಹೋಗುತ್ತಿರುವ ವ್ಯವಸ್ಥೆಯಲ್ಲಿ, ಹುಚ್ಚರ ಮದುವೇಲಿ ಉಂಡವರೇ ಜಾಣರು ಎಂಬ ಮನಸ್ಥಿತಿಗಳ ನಡುವೆ, ಈ ಜಾಗೃತಿಯ ಸದ್ದು ಅಷ್ಟು ಜೋರಾಗಿ ಕೇಳದಿದ್ದರೂ ಮುಂದಿನ ದಿನಗಳಲ್ಲಿ ಖಂಡಿತಾ ಫಲ ನೀಡಲಿದೆ. ವ್ಯಕ್ತಿಗಳಿಗಿಂತಲೂ ಗುಂಪು ಗುಂಪಾದ ಪ್ರಯತ್ನ ಇಲ್ಲಿ ಬೇಗ ಯಶಸ್ಸಾಗುತ್ತದೆ. ಕರ್ನಾಟಕದ ಯಾವುದೇ ಹಳ್ಳಿಯ ಜನರು ತಾವು ತಾವೇ ತೀರ್ಮಾನ ಕೈಗೊಳ್ಳಬಹುದು. ಊರಿನ ಯಾರು ಯಾರಿಗೆ ಬೇಕಾದರೂ ಓಟು ಹಾಕಲಿ, ಆದರೆ ಊರ ಮುಂದೆ ಒಂದು ಬೋರ್ಡು ತೂಗು ಹಾಕಲಿ ''ನಾವು ನಮ್ಮ ಮತಗಳನ್ನು ಮಾರಾಟಕ್ಕಿಟ್ಟಿಲ್ಲ, ಹಣ ಕೊಟ್ಟು ಮತಗಳನ್ನು ಕೊಳ್ಳಬಯಸುವವರಿಗೆ ಊರೊಳಕ್ಕೆ ಪ್ರವೇಶವಿಲ್ಲ.'' ಇದರ ಜೊತೆಗೆ ತಮ್ಮ ಊರಿಗೆ ಏನು ಸೌಲಭ್ಯ ಬೇಕು ಎಂಬುದರ ಪಟ್ಟಿಯನ್ನು ಇಟ್ಟುಕೊಳ್ಳಲಿ. ಚುನಾವಣಾ ನಂತರ ಆಮಿಷಕ್ಕೊಳಗಾಗದ ಜನ ಗೆದ್ದವರ ಮುಂದೆ ತಮ್ಮ ಬೇಡಿಕೆಗಳನ್ನು ಧೈರ‍್ಯವಾಗಿ, ಸ್ವಾಭಿಮಾನದಿಂದ ಸಲ್ಲಿಸಬಹುದು. ಕಾಸಿನ ಹಂಗಿಗೆ ಬಿದ್ದ ಜನರಿಗೆ, ಊರಿಗೆ ಸ್ವಾಭಿಮಾನ ಇರುತ್ತದೆಯೆ?

ಒಬ್ಬ ಅಭ್ಯರ್ಥಿಯ ಅಥವಾ ಅವರ ಕಡೆಯವರ ವಾಹನ ಮತ್ತು ಗುಂಪು ನಿಮ್ಮೂರಿಗೆ ಪ್ರಚಾರಕ್ಕೆ ಬಂದಿತೆನ್ನಿ, ಭಾಷಣ ಮುಗಿಸಿ, ಮುಂದಿನ ಊರಿಗೆ ಹೋಗುತ್ತಾರಲ್ಲ? ಪೆಟ್ರೋಲಿಗೆ ದುಡ್ಡೆಲ್ಲಿರುತ್ತದೆ? ಅವರಿಗೇನ್‌ ಕಮ್ಮಿ.. ಎಲ್ಲಿಂದ್ಲೋ ಬರತ್ತಪ್ಪ. ಅನ್ನುತ್ತಾರೆ ಹಳ್ಳಿಜನ. ಎಲ್ಲಿಂದಲೋ ಅಂದರೆ ಎಲ್ಲಿಂದ ಅನ್ನುವುದಕ್ಕೆ ಉತ್ತರವಿಲ್ಲ. ಯಾರೋ ಕೆಲವು ಅಭ್ಯರ್ಥಿಗಳು ಮನೆತನದಿಂದಲೇ ಬಹಳ ಶ್ರೀಮಂತರಿರಬಹುದು. ಎಲ್ಲರೂ ಅಲ್ಲ, ವಾಹನ ಪೆಟ್ರೋಲು ಇತ್ಯಾದಿಗಳಿಗೂ ಕಾಸಿದೆ. ನಿಮಗೆ ಕೊಡೋಕೂ ಇದೆ ಅಂದರೆ ಅಂತಹ ಅಭ್ಯರ್ಥಿಗಳು ಪ್ರಾಮಾಣಿಕರೇ? ಪ್ರಾಮಾಣಿಕ ಅಭ್ಯರ್ಥಿಯಾದರೆ ನಿಮಗೆ ಹಣ ಕೊಡುವುದಿಲ್ಲ, ಬದಲಾಗಿ ನಿಮ್ಮ ಬಳಿಯೇ ಚಂದಾ ಕೇಳುತ್ತಾರೆ. ನೋಡಿ, ನಿಮಗೆ ಕೊಡಬೇಕು ಅಂದರೆ ನಾನು ಮೋಸದಿಂದ ಹಣ ಗಳಿಸಬೇಕು. ನಾನು ಮೋಸ ಮಾಡಬಾರದು ಅಂದ್ರೆ ನನಗೆ ಖರ್ಚಿಗೆ ನೀವೇ ದುಡ್ಡು ಕೊಡಿ ಅಂತಾರೆ. ಆದರೆ ಜನರಿಂದ ಚಂದಾ ಎತ್ತಬಹುದು ಅನ್ನುವ, ಚುನಾವಣೆಗೆ ಹಣದ ಅಗತ್ಯವೇ ಇಲ್ಲವೆನ್ನುವ ಪರಿಸ್ಥಿತಿ ಜನರಿಂದಲೇ ನಿರ್ಮಾಣವಾಗಬೇಕು. ಹಾಗೆ ನಿರ್ಮಾಣವಾಗಲು ಪ್ರತಿ ಹಳ್ಳಿಯೂ ಬೋರ್ಡು ಹಾಕಬೇಕು ಮತ್ತು ಹಾಗೆ ನಡೆದುಕೊಳ್ಳಬೇಕು.

ಜನ ಸಂಪೂರ್ಣವಾಗಿ ಓಟಿಗೆ ನೋಟು ಪಡೆಯದಿದ್ದರೆ ವ್ಯವಸ್ಥೆ ಪೂರಾ ಸರಿಹೋಗಿಬಿಡುತ್ತದೆಯೇ? ಎಲ್ಲ ರಾಜಕಾರಣಿಗಳೂ ಸ್ವಚ್ಛವಾಗಿಬಿಡುತ್ತಾರೆಯೇ? ಆಡಳಿತಶಾಹಿಯಲ್ಲಿ ಯಾವ ಭ್ರಷ್ಟತೆಯೂ ನಡೆಯುವುದೇ ಇಲ್ಲವೇ? ಜನ ಕಾಸು ಬೇಡ ಹಾಗೇ ಓಟು ಹಾಕುತ್ತೇವೆ ಅಂದರೆ ಗೆದ್ದ ಮೇಲೆ ರಾಜಕಾರಣಿ ಕೋಟಿ ಕೋಟಿ ಬಾಚುವುದೇ ಇಲ್ಲವೇ? ಸರಳ ಸಜ್ಜನರಾಗಿರುತ್ತಾರೆಯೇ? ಇಲ್ಲ, ಈ ಯಾವ ಪ್ರಶ್ನೆಗಳಿಗೂ ಈಗ ಉತ್ತರವಿಲ್ಲ. ಆದರೆ ಜನಮಾನಸ ಮತ್ತು ಜನಸಮಾಜದ ಒಳಗೆಲ್ಲ ಗೊತ್ತೇ ಆಗದ ಒಂದು ಅಂತಃಶಕ್ತಿ ರೂಪುಗೊಳ್ಳುವುದಂತೂ ಖಚಿತ. ಇಷ್ಟಾಗಿಯೂ ಹರಿವ ನದಿಯಂತಾ ವ್ಯವಸ್ಥೆಯ ದಿಕ್ಕುಗಳನ್ನು ಈ ಕ್ಷಣಕ್ಕೆ ನಿರ್ಧರಿಸುವುದು ಕಷ್ಟ. ನದಿಗೆ ಕಸ ಹಾಕದಿರುವುದಷ್ಟೇ ನಮ್ಮ ಪಾಲಿನ ಕರ್ತವ್ಯ.