**ಉತ್ತರ ನೆರೆಯಿಂದ ತತ್ತರಿಸುವಲ್ಲಿ ನಮ್ಮ ಪಾತ್ರ ಎಷ್ಟಿದೆ?**

## ಪರಿಸ್ಥಿತಿ ಹೀಗಾಗಲು ರಾಜಕೀಯ ಇಚ್ಛಾಶಕ್ತಿಯ ಕೊರತೆಯಷ್ಟೇ ನಮ್ಮ ಹೊಣೆಗೇಡಿತನವೂ ಇದೆ

ಉತ್ತರ ತತ್ತರಿಸುತ್ತಿದೆ. ಪಂಚಮಿ ಹಬ್ಬದ ಬೆನ್ನಲ್ಲೆ ಹೆಡೆ ಎತ್ತಿ ಧಾವಿಸಿದ ಪ್ರವಾಹ- ಎಲ್ಲವನ್ನೂ ಕೊಚ್ಚಿಕೊಂಡು ಹೋಗಿ ತುತ್ತು ಊಟಕ್ಕೂ ತತ್ವಾರ ಮಾಡಿ ಹಾಕಿದೆ. ಸಿಕ್ಕಿಬಿದ್ದವರ, ಕಳೆದುಕೊಂಡವರ ನೋವು, ಆಕ್ರಂದನ, ಭಯ, ಚಿಂತೆಗಳೆಲ್ಲ ಹಸಿ ದೃಶ್ಯಗಳಾಗಿ ಕಂಡು ನಮ್ಮನ್ನು ಅಲುಗಾಡಿಸುತ್ತಿವೆ. ಇಂತಹ ಸಮಯದಲ್ಲಿ ಕರುಣೆ, ಅನುಕಂಪ, ಮನುಷ್ಯತ್ವಗಳು ಸಾಮೂಹಿಕವಾಗಿ ಆವರಿಸಿ ಹರಿದು ಹಲವು ಕೆಲಸಗಳಾಗುತ್ತಿವೆ. ಭಾವುಕ ಜನ ನಾವು. ಒಳ್ಳೆಯದೇ. ಆದರೆ ಈ ಅನಾಹುತದಲ್ಲಿ ಯಾರ ಪಾಲೆಷ್ಟು? ಆ ಹೊಣೆಗಾರಿಕೆಗೆ ಸಾಮೂಹಿಕತೆ ಇದೆಯೇ? ಕಾರಣಗಳೇನು ಈ ದೊಡ್ಡ ಅನಾಹುತಕ್ಕೆ?  
  
ಮೊದಲಿಗೆ ಈ ಅನಾಹುತ ಯಾರ ಅರಿವಿಗೂ ಬರದೇ ಆಗಿದ್ದಲ್ಲ. ಹೀಗಾಗಬಹುದು ಎಂಬ ಅಂದಾಜಿತ್ತು. ಅದಾಗಲೇ ಕೆಲವು ವಿಜ್ಞಾನಿಗಳು ಎಚ್ಚರಿಸಿದ್ದರು. ನೀರಾವರಿ ಅಧಿಕಾರಿಗಳಿಗೆ ಇದರ ಅರಿವಿತ್ತು. ಆದರೆ ಇದನ್ನು ತಪ್ಪಿಸಲು ಸಾಧ್ಯವಾಗಿಲ್ಲ. ತೀವ್ರತೆಯ ದೃಷ್ಟಿಯಿಂದ ಹೆಚ್ಚಾಗಿದೆ ಅನ್ನುವುದನ್ನು ಬಿಟ್ಟರೆ ಹೀಗಾಗುವ ಬಗ್ಗೆ ಮುಜಾಗ್ರತೆ ಕೈಗೊಳ್ಳಬಹುದಾಗಿತ್ತು. ಆದರೆ ಆ ಮುಂಜಾಗ್ರತೆ ಕೈಗೊಳ್ಳಬೇಕಾದವರು ಯಾರು? ಮೊದಲಿಗೆ ಸರಕಾರ. ಮೇ ತಿಂಗಳಲ್ಲಿ ಕುಮಾರಸ್ವಾಮಿ ನೇತೃತ್ವದ ಜಂಟಿ ಸರಕಾರ ಮಹಾರಾಷ್ಟ್ರಕ್ಕೆ ಬರವಿದೆ ನೀರು ಬಿಡಿ ಅಂತ ಕೇಳಿಕೊಂಡರು. ಮದುವೆಗೆ ಕರೆಯಲು ಬಂದ ದಾಯಾದಿಗಳನ್ನು ಮುಖ ಮುರಿಯದೇ, ''ಆಯ್ತು ನಡೀರಿ ಬರ್ತೀವಿ,'' ಅಂದು ಕಳಿಸುವ ಹಾಗೇ ಅವರೂ ಇವರ ಎದುರೇ ಇಲಾಖೆ ಕಾರ್ಯದರ್ಶಿಗೆ ಫೋನು ಮಾಡಿ ನೀರು ಬಿಡಿ ಅಂದರು. ವಾಪಸಾದ ಮೇಲೆ, ''ಮನವಿಗೆ ಸ್ಪಂದಿಸಿದ್ದಾರೆ,'' ಎಂಬ ಆಶಾಭಾವದ ಮಾತುಗಳನ್ನು ಇವರೂ ಆಡಿದರು. ಆದರೆ ನಿಜವಾಗಿಯೂ ಸ್ಪಂದಿಸಿದರೇ?  
  
ಮಹಾರಾಷ್ಟ್ರ ಸರಕಾರ ಅಗತ್ಯವಿದ್ದಾಗ ನೀರು ಬಿಡಲಿಲ್ಲ. ಮಳೆಗಾಲ ಶುರುವಾಗಿ 105 ಟಿಎಂಸಿ ನೀರಿನ ಸಾಮರ್ಥ್ಯ‌ದ ಜಲಾಶಯ ಯಾವಾಗ ಶೇ.82.62ರ ವರೆಗೆ ತುಂಬಿತೋ, ಲಘು ಭೂಕಂಪದ ಅನುಭವವೂ ಆಯಿತೋ ನೀರನ್ನು ಕೃಷ್ಣಾ ಕೊಳ್ಳದ ಕಡೆಗೆ ಬಿಡಲಾಯ್ತು. ಇತ್ತ ಧಾರಾಕಾರ ಮಳೆ, ಅತ್ತಿಂದ ಹರಿದುಬಂದ ನೀರು ಎರಡೂ ಸೇರಿದರೆ ಪ್ರವಾಹವಾಗದೇ ಮತ್ತೇನಾಗುತ್ತದೆ? ಜಲಾಶಯ ಅರ್ಧಕ್ಕಿಂತ ಹೆಚ್ಚು ತುಂಬಿದ್ದರೂ ಕರ್ನಾಟಕ ಕೇಳಿದ 4 ಟಿಎಂಸಿ ನೀರು ಬಿಡದ ಮಹಾರಾಷ್ಟ್ರ ಜಲಾಶಯ ಕುತ್ತಿಗೆಗೆ ಬಂದಾಗ ನೀರು ಬಿಡುತ್ತದೆ. ತುಂಬಿದ ಮಳೆಗಾಲದಲ್ಲಿ. ನಿರೀಕ್ಷಿತ ಅನಾಹುತವೊಂದು ನಡೆದು ಯಾವ ತಪ್ಪೂ ಇರದ ಜನ ಶಿಕ್ಷೆ ಅನುಭವಿಸುತ್ತಾರೆ.