ಮೇ ತಿಂಗಳಲ್ಲಿ ಬೇಡಿಕೆ ಇಟ್ಟ ಜಂಟಿ ಸರಕಾರಕ್ಕೆ ಮಹಾರಾಷ್ಟ್ರ ಸ್ಪಂದಿಸದಿದ್ದಾಗ ಅದರ ಬಗ್ಗೆ ಮಾತುಕತೆಯಾಡಲು ಇಲ್ಲಿ ಸರಕಾರ ಎಲ್ಲಿತ್ತು? ವಿಧಾನಸಭೆಯಲ್ಲಿ ದಿನವೂ ಧಾರಾವಾಹಿ ನಡೆಯುತ್ತಿತ್ತು. ನಂತರ ಯಡಿಯೂರಪ್ಪ ಅವರ ಸಿಂಗಲ್‌ ಮ್ಯಾನ್‌ ಸರಕಾರ ಆರಂಭವಾಗುವುದರಲ್ಲಿ ಅನಾಹುತಕ್ಕೆ ಮುನ್ನುಡಿ ಬರೆದಾಗಿತ್ತು. ಮಹಾರಾಷ್ಟ್ರದ ಬಳಿ ಬೇರೆ ಆಯ್ಕೆ ಇತ್ತೇ? ನೀರು ಬಿಡದೇ ಹೋಗಿದ್ದರೆ ಡ್ಯಾಂನಲ್ಲಿ ಅಳತೆ ಮೀರಿದ ನೀರು ತುಂಬಿ ಅನಾಹುತ ಮತ್ತೂ ಹೆಚ್ಚಾಗುತ್ತಿರಲಿಲ್ಲವೇ ಎಂಬುದನ್ನೂ ಯೋಚಿಸಬೇಕು. ಮಹಾರಾಷ್ಟ್ರದ ಜನರೇನೂ ನಮ್ಮ ಶತ್ರುಗಳಲ್ಲ. ಹಾಗೆ ನೋಡಿದರೆ ಅತಿ ಹೆಚ್ಚು ರೈತರ ಆತ್ಮಹತ್ಯೆ ನಡೆದಿದೆ ಅಲ್ಲಿ. ಎಲ್ಲರಿಗೂ ಒಳಿತಾಗುವ ಮತ್ತು ಯಾರಿಗೂ 'ಮಾನವ ನಿರ್ಮಿತ ಅನಾಹುತ' ಆಗದಂತಹ ಕ್ರಮ ಸಾಧ್ಯವಿಲ್ಲವೇ ಅಂದರೆ ಖಂಡಿತಾ ಸಾಧ್ಯವಿದೆ.  
  
ಹರಿಯುವ ನೀರಿಗೆ ದೊಣ್ಣೆನಾಯಕನ ಅಪ್ಪಣೆ ಯಾಕೆ ಎಂಬ ಹಳ್ಳಿಮಾತಿಗೆ ವೈಜ್ಞಾನಿಕ ಅರ್ಥವೂ ಇರಬಹುದೇನೋ. ನಾವು ಪ್ರಕೃತಿಯನ್ನು ಅದರ ದಿಕ್ಕಿನ ಜೊತೆ ಬಳಸಬೇಕೇ ಹೊರತು ವಿರುದ್ಧ ದಿಕ್ಕಿನಲ್ಲಿ ಪಳಗಿಸಬಾರದು. ಪಳಗಿಸಲಾಗದು ಕೂಡ. ತಜ್ಞರ ಪ್ರಕಾರ ಇದು ನಿರೀಕ್ಷಿತ ಅನಾಹುತ. ಈಗ ಕಟ್ಟೆ ಕಟ್ಟಿ ಆಗಿದೆ. ಈ ಮಟ್ಟದಲ್ಲಿ ಅಲ್ಲದಿದ್ದರೂ 2005ರಿಂದಲೇ ಅನಾಹುತದ ಸೂಚನೆ ಸಿಕ್ಕಿದೆ. ಹೀಗಿರುವಾಗ ಕೃಷ್ಣಾ ಕೊಳ್ಳದ ಸುಮಾರು 500 ಗ್ರಾಮಗಳು, ಒಂದೂವರೆ ಲಕ್ಷ ಹೆಕ್ಟೇರ್‌ ಬೆಳೆ, ಜನ, ಜಾನುವಾರುಗಳು ತೊಂದರೆ ಅನುಭವಿಸುವ ಬದಲು ಮುನ್ಸೂಚನೆಯಾಗಿ ಅವರನ್ನು ಸ್ಥಳಾಂತರವಾದರೂ ಮಾಡಬಹುದಿತ್ತು. ಮಳೆ ಕೈಕೊಟ್ಟರೆ ಏನು ಮಾಡುವುದು ಅಂತ ಕೊಯ್ನಾ ಅಧಿಕಾರಿಗಳು ತಮ್ಮ ರೈತರ ಹಿತದೃಷ್ಟಿಯಿಂದ ನೀರು ಕಾದಿರಿಸಿದ್ದರು ಸರಿಯೇ. ಆದರೆ ಹಾಗಾಗುವುದಿಲ್ಲ. ಮಳೆ ಬರುತ್ತದೆ ಎಂದು ಮುನ್ಸೂಚನೆ ಸಿಕ್ಕಾಗಲಾದರೂ ಅಗತ್ಯ ಕ್ರಮಗಳ ಬಗ್ಗೆ ಸೂಚನೆ ಕೊಡಬಹುದಿತ್ತು. ಎರಡೂ ಕಡೆಯ ಅಧಿಕಾರಿಗಳು ಸಮನ್ವಯ ಸಾಧಿಸಿದ್ದರೆ, ಎರಡೂ ಸರಕಾರಗಳು ಸಮನ್ವಯ ಸಾಧಿಸಿದ್ದರೆ ಅನಾಹುತ ಈ ಮಟ್ಟದ್ದಾಗುತ್ತಿರಲಿಲ್ಲ..  
  
ಪರಿಸರ ಎಂಬ ವಿಷಯಕ್ಕೆ ವೋಟ್‌ಬ್ಯಾಂಕ್‌ ಇಲ್ಲ. ಹಾಗಾಗಿಯೇ ಯಾವ ಪಕ್ಷ ದ ಪ್ರಣಾಳಿಕೆಯಲ್ಲೂ ಅದಕ್ಕೆ ಆದ್ಯತೆಯೇ ಇಲ್ಲ. ಸಾಲ ಮಾಡಿ ಬಿತ್ತಿದ ಬೆಳೆ, ಸಾಲ ಮಾಡಿ ತಂದ ಹಸು, ಕುರಿಗಳು ನೀರುಪಾಲಾದ್ದನ್ನು ಕಂಡು ಕಣ್ಣೀರಿಡುತ್ತಾ ಇರುವವರ ಗೋಳು, ಅರ್ಧ ನೇಯ್ದು ಬಿಟ್ಟ ಸೀರೆಯ ಸಮೇತ ಮುಳುಗಿದ ನೇಕಾರರ ಗುಡಿಸಲುಗಳು, ಅದರ ಮುಂದೆ ರೋದಿಸುವವರ ನೋವು ಎಂತಹ ಕಟುಕರಿಗೂ ಕರುಳು ಹಿಂಡುತ್ತದೆ. ಪಕ್ಷ ಭೇದವಿರದೇ ರಾಜಕೀಯಕ್ಕಾಗಿ, ಅಧಿಕಾರಕ್ಕಾಗಿ ರಾತ್ರೋರಾತ್ರಿ ಸದನದೊಳಹೊರಗೆಲ್ಲ ಧರಣಿ ಕೂರುವ ಜನ, ರೈತರ, ಬಡವರ, ಪ್ರವಾಹಪೀಡಿತರ, ನೀರಾವರಿಯ ಶಾಶ್ವತ ಪರಿಹಾರಸಿಗುವವರೆಗೂ ಮೇಲೇಳೆವು ಅಂತ ಕೂತದ್ದುಂಟೇ? ''ನಿಮ್ಮ ಸೇವೆಗೆ ಅವಕಾಶ ಕೊಡಿ'' ಎಂಬುದು ಮಾತ್ರ ದೊಡ್ಡ ಚುನಾವಣಾ ನಾಟಕ.