ಕೇಂದ್ರದಲ್ಲಿರುವ ಪಕ್ಷ ಕರ್ನಾಟಕದಲ್ಲಿರುವುದಿಲ್ಲ, ಹಾಗಾಗಿ ಯಾವ ಕೆಲಸವೂ ಆಗಲ್ಲ ಅಂತೊಂದು ನೆಪವಿತ್ತು. ಈಗ ಅದೂ ಇಲ್ಲ. ಗಡಿರೇಖೆಗಳೆಲ್ಲ ನಾವು ನಾವು ಎಳೆದುಕೊಂಡದ್ದು. ನದಿಗೆ ಸೀಮಾರೇಖೆಗಳಿಲ್ಲ. ಅದರ ಚಿತ್ತ ಹರಿದತ್ತ. ಹಾಗಾಗಿ ವಿಪತ್ತನ್ನು ರಾಷ್ಟ್ರೀಯ ಎಂದು ಘೋಷಿಸಲು ಒತ್ತಾಯಿಸುವ ಬದಲು ಈ ನದಿಗಳ, ಅಣೆಕಟ್ಟೆಗಳ ಸಮಸ್ಯೆಯನ್ನೇ ಕೇಂದ್ರ ಮಟ್ಟದಲ್ಲಿ ಬಗೆಹರಿಸಬೇಕು. ಕಳೆದ ತಿಂಗಳಷ್ಟೆ ತಿದ್ದುಪಡಿಯಾದ 'ಅಂತಾರಾಜ್ಯ ನದಿ ವಿವಾದಗಳ ಮಸೂದೆ' ಆಈ್ಕಇ ಎಂಬ ಪರಿಹಾರಾತ್ಮಕ ಸಮಿತಿಯ ಮೂಲಕವೇ ಇನ್ನು ಸಮಸ್ಯೆಗಳು ಬಗೆಹರಿಯಬೇಕು ಎಂದಿದೆ. ಇದು ಜಾರಿಯಾಗಬೇಕು ಮತ್ತು ಸಮಿತಿ ಕರ್ನಾಟಕವೂ ಸೇರಿದಂತೆ ಪರಿಹಾರವನ್ನು ಕೈಲಿ ಹಿಡಿದು ನಿಂತಿರುವ ತಜ್ಞ ಜನರ ಮಾತಿಗೆ ಕಿವಿ ಕೊಡಬೇಕು. ಮುಂದಿನ ದಿನಗಳಲ್ಲಿ ಅನಾಹುತ ಮತ್ತೂ ದೊಡ್ಡದಾಗುವ ಮುನ್ನ ಯೋಚಿಸಬೇಕು. ಅತಿ ಮುಖ್ಯವಾಗಿ ಮಳೆಯ ಬಗ್ಗೆ ನಿಖರ ಮಾಹಿತಿಯ ತಂತ್ರಜ್ಞಾನದ ಬಗ್ಗೆ ಸಂಶೋಧನೆಯಾಗಬೇಕು. ಆದರೆ ಇದು ಅಷ್ಟು ಸುಲಭವಲ್ಲ. ಯಾವುದೋ ದೇಶದ ಜನರು ಮಾಡುವ ಪರಿಸರ ಹಾನಿ ಇನ್ಯಾವುದೋ ದೇಶದ ಮಳೆಯನ್ನು ನಿಯಂತ್ರಿಸುತ್ತದೆ. ಕರ್ನಾಟಕದ ಕಾಡು ಜಪಾನಿನಲ್ಲೂ, ಟಿಬೆಟಿನ ಹವಾಮಾನ ನಮ್ಮಲ್ಲೂ ಮಳೆಯ ವ್ಯತ್ಯಾಸ ಉಂಟುಮಾಡುತ್ತದೆ. ಇದೊಂದು ವಿಶ್ವ ಚಳವಳಿಯಾಗದ ಹೊರತು ಮೋಡದ ಕುರಿತ ಲೆಕ್ಕಾಚಾರವೆಲ್ಲ ಅಂದಾಜಷ್ಟೆ.

[ರಾಜಕೀಯ](https://vijaykarnataka.com/topics/%E0%B2%B0%E0%B2%BE%E0%B2%9C%E0%B2%95%E0%B3%80%E0%B2%AF) ಇಚ್ಛಾಶಕ್ತಿಯ ಕೊರತೆಯಷ್ಟೇ ನಮ್ಮ ಹೊಣೆಗೇಡಿತನವೂ ಇದೆ ಇದರಲ್ಲಿ. ಈಗ ಕರುಣಾಜನಕವಾಗಿ ಕತೆ ಹೇಳುತ್ತಿರುವ ದೃಶ್ಯಮಾಧ್ಯಮಗಳು ಕಲೆ, ಪರಿಸರ, ನೀರಾವರಿ, ರೈತರ ಸಮಸ್ಯೆಗಳ ಶಾಶ್ವತ ಪರಿಹಾರಗಳ ಬಗ್ಗೆ ಎಷ್ಟು ಕಾರ್ಯಕ್ರಮ ಚರ್ಚೆ ನಡೆಸುತ್ತವೆ? ಅದಕ್ಕಾಗಿ ಇಡೀ ದಿನದಲ್ಲಿ ಎಷ್ಟು ಸಮಯ ಕೊಡುತ್ತವೆ? ಅನಾಹುತವೆಂಬುದು ಬಂಡವಾಳ ಇಲ್ಲಿ. ಮೊನ್ನೆ ವಿಜ್ಞಾನ ಬರಹಗಾರ ನಾಗೇಶ್‌ ಹೆಗಡೆ ಅವರು, ''ಗ್ರಾಹಕನಿಗೆ ಇರುವ ಶಕ್ತಿ ಪ್ರಜಾಪ್ರಭುತ್ವಕ್ಕೂ ಇಲ್ಲ,'' ಎಂದು ಹೇಳುತ್ತಿದ್ದರು. ಗ್ರಾಹಕರಾದ ನಾವು ನನಗೆ ಪ್ಲಾಸ್ಟಿಕ್‌ ತಟ್ಟೆಯ ಊಟ ಬೇಡ. ಪ್ಲಾಸ್ಟಿಕ್‌ ಕವರಿನ ಪಾರ್ಸೆಲ್‌ ಬೇಡ. ಸಣ್ಣ ಸಣ್ಣ ಶಾಂಪೂ, ಚಾಕೋಲೇಟು ಇತ್ಯಾದಿ ವಸ್ತುಗಳ ಪ್ಯಾಕಿಂಗ್‌ನಿಂದ ಹಾನಿಯಾಗುತ್ತಿದೆ ಎಂದು ಯೋಚಿಸಿ ಅಂತಹ ವಸ್ತುಗಳನ್ನು ಖರೀದಿಸುವುದನ್ನು ಬಿಟ್ಟರೆ ತಯಾರಕ ತಂತಾನೇ ಸುಧಾರಿಸುತ್ತಾನೆ. ಜೊತೆಗೆ ಪರಿಸ್ಥಿತಿಯೂ. ''ಈ ಕಂಪನಿಯ ಸೋಪಿಗೆ ಪ್ಲಾಸ್ಟಿಕ್‌ ಕವರಿಲ್ಲ. ಆ ಕಾರಣಕ್ಕಾಗಿ ಬಳಸುತ್ತೇನೆ,'' ಎಂದು ಗೆಳತಿ ಹೇಳುತ್ತಿದ್ದರು. ನಾವೆಲ್ಲರೂ ಇಂತಹ ಸಣ್ಣಪುಟ್ಟ ಬದಲಾವಣೆ ಮಾಡಿಕೊಂಡರೂ ಸಾಕೇನೋ. ಅಲ್ಲಿ ಅಷ್ಟೊಂದು ಪ್ರವಾಹದ ನಡುವೆಯೂ ಅದೇ ನೀರನ್ನು ಬಿಂದಿಗೆಗಳಲ್ಲಿ ತುಂಬಿಸಿ ಕುಡಿಯಲು ಒಯ್ಯುತ್ತಿದ್ದರು ಜನ. ''ಸಮುದ್ರದ ನಂಟು, ಉಪ್ಪಿಗೆ ಬರ'' ಎಂಬ ಸ್ಥಿತಿ ಅದು. ಆಯಕಟ್ಟಿನ ಜಾಗದ ಜನ ದಿನವೂ ಕಾರು ತೊಳೆಯುತ್ತಾರೆ. ವಿದ್ಯಾವಂತರು. ಉತ್ತರ ಕರ್ನಾಟಕಕ್ಕೆ ನಾಲ್ಕು ಬಿಸ್ಕೆಟಿನ ಡಬ್ಬ ಕೊಟ್ಟು ಕೃತಾರ್ಥರಾಗುತ್ತಾರೆ. ಸರಿಯೇ ನಮ್ಮ ನಡೆ? ವಾತಾವರಣಕ್ಕೆ ಕಾರ್ಬನ್‌ ತುಂಬುತ್ತಿರುವ ನಾವು ಮರುಕದ ಜೊತೆಗೆ ಇದಕ್ಕೆ ನಾವೂ ಕಾರಣ ಎಂಬ ಪಾಪಪ್ರಜ್ಞೆಯನ್ನೂ ತುಂಬಿಕೊಳ್ಳಬೇಕಾಗಿದೆ.

ನಿನ್ನೆ ಸ್ವಾಂತಂತ್ರ್ಯೋತ್ಸವ ಆಚರಿಸಿಕೊಂಡೆವು. ಎಷ್ಟು ಮಂದಿ ಪ್ಲಾಸ್ಟಿಕ್‌ ಬಾವುಟಗಳನ್ನು ತ್ಯಜಿಸಿದೆವು? ಕೈಗೆ ತ್ರಿವರ್ಣದ ಪ್ಲಾಸ್ಟಿಕ್‌ ಬ್ಯಾಂಡು ಕಟ್ಟಿಕೊಂಡು ಖುಷಿಪಡುವುದನ್ನು ಬಿಟ್ಟೆವೇ? ನಮ್ಮ ತಪ್ಪುಗಳನ್ನು ಒಂದೊಂದಾಗಿ ಸರಿ ಮಾಡಿಕೊಳ್ಳೋಣ.