**ಪರಂಪರೆಯ ರುಚಿಗೆ ೭೫**

## ಕನ್ನಡದ ಅನನ್ಯತೆಯನ್ನು ಸಾರುವ ಬೆಂಗಳೂರಿನ ಹೋಟೆಲ್‌ 'ವಿದ್ಯಾರ್ಥಿ ಭವನ'ಕ್ಕೀಗ 75ರ ಸಂಭ್ರಮ. ವಿಶಿಷ್ಟ ರುಚಿಯ ಮಸಾಲೆ ದೋಸೆಗೆ ಖ್ಯಾತವಾದ ಈ ಹೊಟೇಲ್‌ ಸಾಹಿತ್ಯ, ಸಾಂಸ್ಕೃತಿಕ ಲೋಕದೊಂದಿಗೂ ವಿಶಿಷ್ಟ ನಂಟು ಹೊಂದಿದೆ. ಈ ಹೋಟೆಲ್‌ ಜತೆಗಿನ ತಮ್ಮ ಬಾಂಧವ್ಯವನ್ನು ಬರೆದಿದ್ದಾರೆ ಹಿರಿಯ ಕವಿ.

ಕನ್ನಡದ ಅನನ್ಯತೆಯನ್ನು ಸಾರುವ ಬೆಂಗಳೂರಿನ ಹೋಟೆಲ್‌ 'ವಿದ್ಯಾರ್ಥಿ ಭವನ'ಕ್ಕೀಗ 75ರ ಸಂಭ್ರಮ. ವಿಶಿಷ್ಟ ರುಚಿಯ ಮಸಾಲೆ ದೋಸೆಗೆ ಖ್ಯಾತವಾದ ಈ ಹೊಟೇಲ್‌ ಸಾಹಿತ್ಯ, ಸಾಂಸ್ಕೃತಿಕ ಲೋಕದೊಂದಿಗೂ ವಿಶಿಷ್ಟ ನಂಟು ಹೊಂದಿದೆ. ಈ ಹೋಟೆಲ್‌ ಜತೆಗಿನ ತಮ್ಮ ಬಾಂಧವ್ಯವನ್ನು ಬರೆದಿದ್ದಾರೆ ಹಿರಿಯ ಕವಿ.  
  
ಊರಿಗೆ ಬಂದವರು ನೀರಿಗೆ ಬರದೇ ಇರುತ್ತಾರೆಯೇ ಅನ್ನುವ ಹಾಗೆ ಬೆಂಗಳೂರಿಗೆ ಅದರಲ್ಲೂ ಬೆಂಗಳೂರು ದಕ್ಷಿಣಕ್ಕೆ ಬಂದು ಒಂದಷ್ಟು ದಿನಗಳ ಕಾಲ ಇಲ್ಲಿದ್ದವರು ವಿದ್ಯಾರ್ಥಿ ಭವನಕ್ಕೂ ಹೊಕ್ಕಿರುತ್ತಾರೆ ಎಂಬುದು ನನ್ನ ಅಂಬೋಣ. ನನಗಂತೂ 1964ರಿಂದ ಬೆಂಗಳೂರಿನ ನಂಟು ಶುರುವಾದಾಗಿನಿಂದ ವಿದ್ಯಾರ್ಥಿ ಭವನದ ಜತೆಗೂ ನಂಟು ಶುರುವಾಯಿತು. ನಾನು 1964ರಿಂದ 67ರವರೆಗೆ ಬೆಂಗಳೂರಿನಲ್ಲಿ ಪದವಿ ಓದುತ್ತಿದ್ದೆ. ಆಗ ಇಲ್ಲಿ ರಾಮಕೃಷ್ಣ ಆಶ್ರಮದ ಹಿಂಭಾಗದ ವಿದ್ಯಾರ್ಥಿ ಮಂದಿರ ಹಾಸ್ಟೆಲ್‌ನಲ್ಲಿದ್ದೆ.  
  
ನಾನು ಇಲ್ಲಿಗೆ ಬಿಎಗೆ ಸೇರಲು ಬಂದಾಗ ನನ್ನ ಹಳೆಯ ಗೆಳೆಯ ಟಿ.ಜಿ.ಶ್ರೀನಿವಾಸ ರಾವ್‌ ಇಲ್ಲಿ ವಾಯುಸೇನೆಯಲ್ಲಿ ಟೈಪಿಸ್ಟ್‌ ಆಗಿ ಉದ್ಯೋಗಕ್ಕೆ ಸೇರಿಕೊಂಡಿದ್ದ. ಇವನೇ ನನಗೆ ವಿದ್ಯಾರ್ಥಿ ಭವನವನ್ನು ಮೊದಲು ಪರಿಚಯಿಸಿದವನು. ಆತ ಪ್ರತಿ ಭಾನುವಾರ ನಮ್ಮ ಹಾಸ್ಟೆಲ್‌ಗೆ ಬಂದು ವಿದ್ಯಾರ್ಥಿ ಭವನ್‌ಗೆ ಕರೆದುಕೊಂಡು ಹೋಗಿ ಗುಲಾಬ್‌ ಜಾಮೂನು ಮತ್ತು [ಮಸಾಲೆ ದೋಸೆ](https://vijaykarnataka.com/topics/%E0%B2%AE%E0%B2%B8%E0%B2%BE%E0%B2%B2%E0%B3%86-%E0%B2%A6%E0%B3%8B%E0%B2%B8%E0%B3%86" \t "_blank) ಕೊಡಿಸುತ್ತಿದ್ದ. ಮಸಾಲೆ ದೋಸೆಯ ಮೊದಲ ರುಚಿ ಕಂಡದ್ದು ಅಲ್ಲಿ. ಪ್ರತಿ ಭಾನುವಾರವೂ ಎರಡು ಮಸಾಲೆ ದೋಸೆ ತಿನ್ನುವುದು ಆಗೆಲ್ಲ ರೂಢಿಯಾಗಿತ್ತು.  
  
ನಾನು ಪದವಿಯಲ್ಲಿದ್ದಾಗ ನಮ್ಮ ಮೇಷ್ಟ್ರು ಪಿ.ಲಂಕೇಶರ ಮೂಲಕ ಪತ್ರಕರ್ತ ವೈಯೆನ್ಕೆ ಅವರ ಪರಿಚಯವಾಯಿತು. ವೈಯೆನ್ಕೆ ನವ್ಯ ಸಾಹಿತ್ಯ ಚಳವಳಿಗೆ ಆಧಾರ ಸ್ತಂಭದಂತಿದ್ದರು. ಅವರ ಮನೆಯೂ ನಮ್ಮ ಹಾಸ್ಟೆಲ್‌ ಸಮೀಪದಲ್ಲೇ ಇತ್ತು. ನಾನು ಭಾನುವಾರ ಬೆಳಗ್ಗೆಯೇ ಅವರ ಮನೆಗೆ ಹೋಗುತ್ತಿದ್ದೆ. ಅಲ್ಲಿಂದ ಅವರು ನನ್ನ ಕರೆದುಕೊಂಡು ವಿದ್ಯಾರ್ಥಿ ಭವನಕ್ಕೆ ಹೋಗಿ ಮಸಾಲೆ ದೋಸೆ ಕೊಡಿಸುತ್ತಿದ್ದರು. ವೈಯೆನ್ಕೆ ಸಾಹಿತ್ಯದ ವಿಷಯದಲ್ಲಿ ನನ್ನ ಪೋಷಕರು. ಅವರ ಮೂಲಕ ನನಗೆ ಹಲವು ಸಾಹಿತಿಗಳ ಪರಿಚಯವಾಯಿತು. ಇವಕ್ಕೆಲ್ಲ ವಿದ್ಯಾರ್ಥಿ ಭವನದ ದೋಸೆ ನಂಟು ನೆಪವೂ ಆಯಿತು.  
  
ಪದವಿ ಓದಿ ಮುಗಿದ ಬಳಿಕ ನಾನು ಊರಿನಲ್ಲಿ ಉಳಿದುಕೊಂಡೆ. ಆಗೆಲ್ಲ ತಿಂಗಳಿಗೊಮ್ಮೆ ಬೆಂಗಳೂರಿಗೆ ಬರುತ್ತಿದ್ದೆ. ಹೀಗೆ ಬಂದಾಗಲೆಲ್ಲ ನಮ್ಮ ಸಾಹಿತಿಗಳ ಗುಂಪಿನ ಜತೆಗೆ ವಿದ್ಯಾರ್ಥಿ ಭವನಕ್ಕೆ ಹೋಗಿ ಮಸಾಲೆ ದೋಸೆ ತಿನ್ನುತ್ತಲೂ ಇದ್ದೆ. ಈಗಂತೂ ಏಳೂವರೆ ವರ್ಷಗಳಿಂದ ಬೆಂಗಳೂರಿನಲ್ಲೇ ನೆಲೆಸಿದ್ದೇನೆ, ಈಗಲೂ ವಿದ್ಯಾರ್ಥಿ ಭವನದ ಜತೆ ನನ್ನ ನಂಟು ಮುಂದುವರಿದಿದೆ. ಒಂದರ್ಥದಲ್ಲಿ ನಾನು ಇದರ ಅಜೀವ ಸದಸ್ಯನೇ ಆಗಿ ಹೋಗಿದ್ದೇನೆ. ಈಗಲೂ ಗಾಂಧಿ ಬಜಾರಿನ ಅಂಕಿತ ಪುಸ್ತಕ ಮಳಿಗೆಯಲ್ಲಿ ಪುಸ್ತಕ ಬಿಡುಗಡೆಯಿದ್ದರೆ ನಾನು ಮತ್ತು ಎಚ್‌ ಎಸ್‌ ವೆಂಕಟೇಶ ಮೂರ್ತಿ ಮೊದಲು ವಿದ್ಯಾರ್ಥಿ ಭವನಕ್ಕೆ ಬಂದು ದೋಸೆ ತಿಂದು ಬಳಿಕವೇ ಕಾರ‍್ಯಕ್ರಮಕ್ಕೆ ಹೋಗುತ್ತೇವೆ.

**ಆ ರುಚಿಯೊಂದು ವ್ಯಸನ**  
  
ವಿದ್ಯಾರ್ಥಿ ಭವನದ ದೋಸೆಯನ್ನು ಒಂದೆರಡು ಸಲ ತಿಂದರೆ ಅದೇ ಒಂದು ವ್ಯಸನವಾಗಿಬಿಡುತ್ತದೆ, ಅಷ್ಟು ರುಚಿ. ಹೀಗಾಗಿಯೇ ಹಲವರದು ಇದರ ಜತೆ ಮುಗಿಯದ ನಂಟು. ಈಗಲೂ ಬೇರೆ ಬೇರೆ ದೇಶಗಳಿಗೆ ಹೋಗಿ ನೆಲೆಸಿದವರೂ ಬೆಂಗಳೂರಿಗೆ ಬಂದಾಗಲೆಲ್ಲ ವಿದ್ಯಾರ್ಥಿ ಭವನಕ್ಕೆ ಹೋಗಿ ದೋಸೆ ತಿನ್ನುತ್ತಾರೆ, ಇಲ್ಲದಿದ್ದರೆ ಅವರ ತವರುದೇಶದ ಭೇಟಿ ಪೂರ್ಣವಾಗುವುದೇ ಇಲ್ಲ.  
  
ವಿದ್ಯಾರ್ಥಿ ಭವನದ ವಿಶೇಷ ಅಂದರೆ ಅಲ್ಲಿನ ಬೆಣ್ಣೆ ಹಾಕಿದ ಮಸಾಲೆ ದೋಸೆಯ ರುಚಿ. ಅದಕ್ಕೆ ಅದರದ್ದೇ ಆದ ಅನನ್ಯತೆ ಇದೆ. ನಾಲಿಗೆ ಅದಕ್ಕೆ ಹೊಂದಿಕೊಂಡರೆ ಬೇರೆ ಏನು ರುಚಿ ಕೊಟ್ಟರೂ ಸಂತೃಪ್ತಿ ಇರದು. ದಶಕಗಳ ಹಿಂದೆಲ್ಲ ಅಲ್ಲಿ ದೋಸೆ ತಿಂದ ಮೇಲೆ ಅದಕ್ಕೆ ಹಾಕಿದ ಬೆಣ್ಣೆಯ ಜಿಡ್ಡು, ಆ ವಾಸನೆ ಇಡೀ ದಿನ ಕೈಯಿಂದ ಹೋಗುತ್ತಿರಲಿಲ್ಲ. ಎಷ್ಟೇ ಕೈ ತೊಳೆದರೂ ಅದು ಹಾಗೇ ಇರುತ್ತಿತ್ತು. ಇದಕ್ಕೆ ಕಾರಣವೇನೆಂದು ಕೇಳಿದಾಗ ಹಳ್ಳಿಯಿಂದ ತರಿಸಿದ ಬೆಣ್ಣೆಯನ್ನೇ ಅಲ್ಲಿ ಬಳಸುತ್ತಿದ್ದರು ಎಂದು ತಿಳಿಯಿತು. ಹೀಗೆ ಅಪ್ಪಟ ನಮ್ಮ ನೆಲದ ಗಂಧವನ್ನೂ ಅದು ಪ್ರತಿನಿಧಿಸುತ್ತಿತ್ತು. ಈಗ ನಂದಿನಿ ಬೆಣ್ಣೆಯನ್ನು ಉಪಯೋಗಿಸುತ್ತಾರಂತೆ.  
  
ನನಗಂತೂ ಅಂದಿಗೂ ಇಂದಿಗೂ ಇಲ್ಲಿನ ತಿಂಡಿಗಳ ರುಚಿಯಲ್ಲಿ ಅಂತಹ ಬದಲಾವಣೆಯೇನೂ ಕಂಡಿಲ್ಲ. ಇಲ್ಲಿನ ಇಡ್ಲಿ- ವಡೆ, ಖಾರಾ ಬಾತ್‌, ರವೆ ವಡೆ ಎಲ್ಲವೂ ಫೇಮಸ್‌. ಎಲ್ಲಕ್ಕೂ ಶಿಖರಪ್ರಾಯವಾಗಿರುವುದು ದೋಸೆ. ನನ್ನ ಪ್ರಕಾರ ರುಚಿ ಇರುವುದು ಮನಸ್ಸಿನಲ್ಲಿ. ಅಲ್ಲಿ ಕೂತು ಆ ವಾತಾವರಣದಲ್ಲಿ ತಿನ್ನುವುದೇ ಒಂದು ಖುಷಿ. ಅದಿರುವುದು ನಾಲಿಗೆಯ ರುಚಿಮೊಗ್ಗುಗಳಲ್ಲಿ ಅನ್ನುವುದಕ್ಕಿಂತ ಹೃದಯದ ಮೊಗ್ಗಿನಲ್ಲಿ ಅನ್ನುತ್ತೇನೆ ನಾನು.