ಅಲ್ಲಿರಲಾರೆ ಇಲ್ಲಿಗೆ ಬರಲಾರೆ

**ಇವರು ನಮ್ಮವರೇ. ದೂರದೇಶದಲ್ಲೆಲ್ಲೋ ನೆಲೆ ನಿಂತವರು. ಅಲ್ಲಿದ್ದುಕೊಂಡು ತಮ್ಮ ಬೇರಿನತ್ತ ತುಡಿಯುವವರು. ನಮ್ಮವರಾಗಿಯೂ ನಮ್ಮೊಳಗೆ ಬರಲಾಗದೇ ತಳಮಳಿಸುವವರು. ವಿದೇಶೀ ಕನ್ನಡಿಗರ ಈ ತಲೆಮಾರುಗಳ ತಳಮಳದತ್ತ ಒಂದು ನೋಟ.**

ಕಳೆದ ಐದಾರು ವರ್ಷಗಳಲ್ಲಿ ಅಮೆರಿಕ, ಸಿಂಗಾಪುರ, ಕತಾರ್‌, ಇಂಗ್ಲೆಂಡ್‌, ದುಬೈ ಮತ್ತು ಶಾರ್ಜಾ ದೇಶಗಳಿಗೆ ಕವಿಯಾಗಿ ಆಹ್ವಾನಿತನಾಗಿ ಹೊರದೇಶಗಳ ಕನ್ನಡಿಗರ ಕುಟುಂಬಗಳನ್ನು ನಿಕಟವಾಗಿ ಅವಲೋಕಿಸುವ ಅವಕಾಶ ನನಗೆ ಸಿಕ್ಕಿತು. ಕನ್ನಡ ಮತ್ತು ಕನ್ನಡಿಗರ ಕುರಿತ ಅವರ ಪ್ರೀತಿ ಯಾರಿಗೇ ಆದರೂ ಅಚ್ಚುಮೆಚ್ಚಾಗುತ್ತದೆ. ಆದರೆ ‘ಇರುವುದೆಲ್ಲವ ಬಿಟ್ಟು ಇರದುದರೆಡೆಗೆ ತುಡಿವುದೇ ಜೀವನÜ?’ ಎನ್ನುವ ತುಯ್ದಾಟ ಅವರಲ್ಲಿ ಮನೆ ಮಾಡಿದೆ. ಎರಡು ಮೂರು ಸಂಸ್ಕೃತಿಗಳ ನಡುವೆ ಒಳಗೆ-ಹೊರಗೆ ಲಾಳಿಯಾಡುವ ಇವರ ಮನೋಭಾವದ ಸೂಕ್ಷ್ಮ ಕಂಪನಗಳು ಆಳವಾಗಿ ಪರೀಕ್ಷಿಸಿದಾಗ ನಮ್ಮನ್ನು ತಟ್ಟುತ್ತವೆæ. ಸೂಕ್ಷ್ಮ ಸಂವೇದನೆ ಇರುವವರನ್ನು ವಿವಶರನ್ನಾಗಿಸುತ್ತದೆ. ನಮ್ಮ ನಾಡಿನÜಲ್ಲಿ ಆಳವಾಗಿ ಬೇರು ಬಿಟ್ಟುಕೊಂಡಿರುವ ನಮ್ಮಂಥವರ ಬಗ್ಗೆ ಅವರಿಗೆ ವಿಶೇಷ ಮೆಚ್ಚು ಅಕ್ಕರಾಸ್ಥೆ ಇದೆ.  
  
ನಾನೊಂದು ತೀರ

ಅಲ್ಲಿ ನಮ್ಮ ದೇಶದಲ್ಲಿ ಇಲ್ಲದ ಹಲವಾರು ಆಕರ್ಷಕ ಸೌಲಭ್ಯಗಳು ಇರುವುದು ನಿಜ. ಒಳ್ಳೆಯ ಸಂಬಳ, ವಸತಿ ಸೌಕರ್ಯ, ಗುಣಮಟ್ಟದ ಜೀವನ, ಉತ್ತಮ ರಸ್ತೆಗಳು, ಶಿಸ್ತುಬದ್ಧ ಸುಗಮ ವಾಹನ ಸಂಚಾರ, ವಾರಾಂತ್ಯದ ರಜೆ, ಮೋಜು, ವಿಹಾರಗಳು ಏನೆಲ್ಲ...! ಆದರೆ ಇಲ್ಲಿಗೆ ಬಂದು ನೆಲೆಸಿದ ಮೊದಲ ತಲೆಮಾರಿನ ನಮ್ಮ ವಲಸಿಗರಿಗೆ ಇಲ್ಲಿ ಸ್ವರ್ಗಸುಖವೇ ಇದ್ದರೂ ತಾವು ಇಲ್ಲಿನವರು ಅನ್ನಿಸುವುದೇ ಇಲ್ಲ. ಇವರ ಸಾಂಸ್ಕೃತಿಕ ಬೇರುಗಳು ತಮ್ಮ ತಮ್ಮ ತವರೂರುಗಳಲ್ಲೇ ಉಳಿದುಬಿಟ್ಟಿರುತ್ತವೆ. ತಾವು ಇಲ್ಲಿ ಸಲ್ಲದ ಅನ್ಯರು ಎಂಬ ಭಾವನೆ ಇವರ ಅಂತರಾಳಗಳಲ್ಲಿ ಉಳಿದು, ಇವರ ಸುಪ್ತಮನಗಳಲ್ಲಿ ಸದಾ ಕಾಡುತ್ತಲೇ ಇರುತ್ತದೆ. ಸಿಂಗಪುರ, ದುಬೈ ಶಾರ್ಜಾ, ಕತಾರ್‌ ಮುಂತಾದ ದೇಶಗಳಲ್ಲಿ ವಿದೇಶಿಯರು ಸ್ವಂತಮನೆ, ಆಸ್ತಿಪಾಸ್ತಿ ಮಾಡಿಕೊಳ್ಳುವುದು ಕಷ್ಟವಾದ್ದರಿಂದ ನಮ್ಮವರಿಗಂತೂ ಅಲ್ಲಿದೆ ನಮ್ಮನೆ, ಇದು ಬರಿ ಸುಮ್ಮನೆ ಎಂಬ ಶಾಶ್ವತ ಪರಿಸ್ಥಿತಿ. ಹೀಗಾಗಿ ಇವರಲ್ಲಿ ಬಹುಪಾಲು ಮಂದಿ ಕೇವಲ ಹಣ ಗಳಿಕೆಗಾಗಿ ಅಲ್ಲಿ ದುಡಿಯುತ್ತ, ತಾವು ಗಳಿಸಿದ್ದರಲ್ಲಿ ಬಹುಪಾಲು ಉಳಿಸಿ ತಮ್ಮ ತವರೂರುಗಳಲ್ಲೋ ಅಥವಾ ಬೆಂಗಳೂರಿನಲ್ಲೋ ಆಸ್ತಿಪಾಸ್ತಿಯಾಗಿ ಪರಿವರ್ತಿಸುತ್ತಾ, ಇಲ್ಲೊಂದು ಕಾಲು ಅಲ್ಲೊಂದು ಕಾಲು ಎಂಬಂತಿರುತ್ತಾರೆ. ತಮ್ಮ ಮಕ್ಕಳನ್ನು ಶಾಲೆಯವರೆಗೆ ಮಾತ್ರ ತಾವಿದ್ದಲ್ಲಿ ಓದಿಸಿ, ಉನ್ನತ ಶಿಕ್ಷಣಕ್ಕೆ ಮತ್ತು ನಂತರದ ಉದ್ಯೋಗಗಳಿಗೆ ಬಹುಪಾಲು ಬೆಂಗಳೂರಿಗೆ ಕಳಿಸುತ್ತಾರೆ. ಹೀಗಾಗಿ ಸಾಂಸ್ಕೃತಿಕವಾಗಿ ಇವರು ಕನ್ನಡಿಗರಾಗಿಯೇ ಉಳಿದಿರುತ್ತಾರೆ.  
  
ಯಾವುದು ನಮ್ಮನೆ ?  
  
ಆದರೆ ಅಮೆರಿಕ ಮತ್ತು ಇಂಗ್ಲೆಂಡಿನಲ್ಲಿ ನೆಲೆಸಿದ ಕನ್ನಡಿಗರ ಪರಿಸ್ಥಿತಿ ಬೇರೆಯೇ ಇದೆ. ಏಕೆಂದರೆ ಅಲ್ಲಿ ಇವರಿಗೆ ಸ್ವಂತ ಮನೆ, ಆಸ್ತಿಪಾಸ್ತಿ ಮಾಡಿಕೊಂಡು, ಅಲ್ಲೇ ಬೇರೂರಲು ಅವಕಾಶಗಳಿವೆ. ಇಷ್ಟಾಗಿ ಇವರಲ್ಲೂ ಮೊದಲ ತಲೆಮಾರಿನ ಬಹುಪಾಲು ಮಂದಿಗೆ ಕಾಡುವ ಭಾವನೆ, ಪುರಂದರದಾಸರು ಹಾಡಿದಂತೆ, ಇಲ್ಲಿರಲಾರೆ, ಅಲ್ಲಿಗೆ ಹೋಗಲಾರೆ ಎಂಬಂಥ ತ್ರಿಶಂಕು ಸ್ಥಿತಿ. ಬಿಟ್ಟೆನೆಂದರೂ ಬಿಡದ ಅಮೆರಿಕ, ಇಂಗ್ಲೆಂಡಿನ ಅಮರಾವತಿಯ ಮಾಯೆ ಒಂದು ಕಡೆಯಾದರೆ, ತನ್ನ ಭ್ರಷ್ಟಾಚಾರದ ದುರವಸ್ಥೆಯ ಪೆಡಂಭೂತದಿಂದ ಬೆದರಿಸಿ ಆಚೆ ತಳ್ಳುವ ಕರ್ನಾಟಕ ( ಅಥವಾ ಒಟ್ಟಾರೆ ಭಾರತ) ಇನ್ನೊಂದು ಕಡೆ. ಹೀಗಾಗಿ, ಅಲ್ಲೂ ಸಲ್ಲದ, ಇಲ್ಲೂ ಸಲ್ಲದ ಇವರು ಆಂತರ್ಯದಲ್ಲಿ ಇಬ್ಬಂದಿಗಳಾಗಿರುತ್ತಾರೆ.  
  
ತಮ್ಮ ಸಾಂಸ್ಕೃತಿಕ ಬೇರುಗಳನ್ನು, ಪರಂಪರೆಯನ್ನು, ತಮ್ಮತನವನ್ನು ಉಳಿಸಿಕೊಳ್ಳಲು ಇವರು ಶತಾಯ ಗತಾಯ ಪ್ರಯತ್ನಿಸುತ್ತಿರುತ್ತಾರೆ. ತಾವಿರುವಲ್ಲಿ ದೇವಾಲಯಗಳನ್ನು ನಿರ್ಮಿಸುತ್ತಾರೆ. ಅಲ್ಲಿ ಹೋಮ ಹವನ ಯಜ್ಞ ಯಾಗಾದಿಗಳನ್ನು ಏರ್ಪಡಿಸುತ್ತಾರೆ. ಕನ್ನಡಸಂಘಗಳನ್ನು ಕಟ್ಟಿಕೊಂಡು, ಸಂಗೀತ ಸಾಹಿತ್ಯ ನಾಟಕ ನೃತ್ಯಗಳ ಕಾರ್ಯಕ್ರಮಗಳನ್ನು ನಡೆಸುತ್ತಾರೆ. ತಮ್ಮ ಮಕ್ಕಳು ಕನ್ನಡ ಮರೆಯದಂತೆ ಎಚ್ಚರ ವಹಿಸಿ, ವಾರಾಂತ್ಯಗಳಲ್ಲಿ ಅವರಿಗೆ ಕನ್ನಡ ಭಾಷೆಯ ಕಲಿಕೆಗಾಗಿ ತರಗತಿಗಳನ್ನು ನಡೆಸುತ್ತಾರೆ. ಇದೆಲ್ಲ ಬಹುಶಃ ಮೊದಲ ತಲೆಮಾರಿನ ವಲಸಿಗರಿಗಷ್ಟೇ ಸೀಮಿತವಾದ ತುಮುಲವಿದ್ದೀತು. ಏಕೆಂದರೆ ಇವರ ಮಕ್ಕಳಿಗೆ ತಾವು ಹುಟ್ಟಿ ಬೆಳೆದ ವಿದೇಶವೇ ಕ್ರಮೇಣ ಸ್ವದೇಶವಾಗಿಬಿಡುತ್ತದೆ. ಅವರು ಮತ್ತೆ ಕರ್ನಾಟಕಕ್ಕೆ ಹಿಂತಿರುಗಲು ಬಯಸುವ ಸಾಧ್ಯತೆ ಅತ್ಯಂತ ಕಡಿಮೆ.

ಉದಾಹರಣೆಗೆ, ಪುತಿನ ಅವರ ಮಗಳಾದ ಪದ್ಮ ಮತ್ತು ಅವರ ಪತಿ ರಂಗಾಚಾರ್‌ ಅವರು ಅಮೆರಿಕದ ನ್ಯೂಜರ್ಸಿಯಲ್ಲಿ ನೆಲೆಸಿ ಐವತ್ತು ವರ್ಷಗಳಿಗೂ ಹೆಚ್ಚು ಕಾಲವಾಗಿದೆ. ಈಗ ಅಮೆರಿಕವೇ ನಮ್ಮ ದೇಶ ಎಂದು ಅವರು ನಿಸ್ಸಂಕೋಚವಾಗಿ ಹೇಳಿಕೊಳ್ಳುತ್ತಾರೆ. ಏಕೆಂದರೆ ಅವರ ಮಕ್ಕಳು, ಮೊಮ್ಮಕ್ಕಳು ಅಲ್ಲೇ ಹುಟ್ಟಿ ಬೆಳೆದು, ಅಲ್ಲೇ ಉದ್ಯೋಗಸ್ಥರಾಗಿ, ಅಲ್ಲಿನವರನ್ನೇ ಮದುವೆಯಾಗಿ, ಅಲ್ಲಿನವರೇ ಆಗಿಬಿಟ್ಟಿದ್ದಾರೆ.