**ಪಾರಂಪರಿಕ ಸ್ಥಳ**  
ಇದು ಬರಿಯ ಹೊಟೇಲ್‌ ಅಲ್ಲ, ಅದೊಂದು ಬೆಂಗಳೂರಿನ ಅಪ್ಪಟ ಕನ್ನಡ ಗಂಧವನ್ನು ಸಾರುವ ಪಾರಂಪರಿಕ ಸ್ಥಳ. ಅಲ್ಲಿಗೆ ಹೋದರೆ ನಮ್ಮದೇ ಆದ ಸಾಂಸ್ಕೃತಿಕ ವಾತಾವರಣ ಸಿಗುತ್ತದೆ. ಕನ್ನಡದ ಕಲಾವಿದರ, ಸಾಹಿತಿಗಳ, ಕ್ರೀಡಾಪಟುಗಳ ಪೆನ್ಸಿಲ್‌ ಸ್ಕೆಚ್‌ಗಳೂ ಅಲ್ಲಿವೆ. ಅಂದರೆ ಅವರೆಲ್ಲ ಇಲ್ಲಿಗೆ ಬರುತ್ತಿದ್ದರು ಎಂಬುದನ್ನು ಈ ಚಿತ್ರಗಳು ಸಾರುತ್ತವೆ. ನಟ ರಾಜ್‌ಕುಮಾರ್‌ ಕೂಡ ಇಲ್ಲಿ ಬಹಳ ಇಷ್ಟಪಟ್ಟು ತಿಂಡಿ ತಿನ್ನುತ್ತಿದ್ದರು. ಮುಖ್ಯಮಂತ್ರಿ ಹುದ್ದೆಯಲ್ಲಿದ್ದವರು, ವಿವಿಧ ರಾಜಕಾರಣಿಗಳನ್ನು ತನ್ನೆಡೆಗೆ ಸೆಳೆದ ಹೊಟೇಲ್‌ ಇದು. ಜಿಪಿ ರಾಜರತ್ನಂ, ಮಾಸ್ತಿ, ನರಸಿಂಹಸ್ವಾಮಿ, ಎನ್‌ಎಸ್‌ ಲಕ್ಷ್ಮೇನಾರಾಯಣ ಭಟ್ಟರು, ಕೆ.ಎಸ್‌. ನಿಸಾರ್‌ ಅಹಮದ್‌, ಕ್ರಿಕೆಟ್‌ ಲೋಕದ ತಾರೆಯರಾದ ಪ್ರಸನ್ನ, ಚಂದ್ರಶೇಖರ್‌, ಜಿ.ಆರ್‌.ವಿಶ್ವನಾಥ್‌. ಒಟ್ಟಾರೆ ದಕ್ಷಿಣ ಬೆಂಗಳೂರಿನ ಖ್ಯಾತನಾಮರೆಲ್ಲ ಇಲ್ಲಿಗೆ ಬರುತ್ತಿದ್ದರು. ವಿದ್ಯಾರ್ಥಿ ಭವನದ ಎದುರು 'ಸರ್ಕಲ್‌ ರೆಸ್ಟೋರೆಂಟ್‌' ಅಂತ ಇತ್ತು, ಅದರ ಮಹಡಿ ಮೇಲೆ ಸಾಹಿತಿಗಳೆಲ್ಲ ಸಂಜೆ ಹೊತ್ತು ಸೇರುತ್ತಿದ್ದರು. ಅಲ್ಲಿ ಗಂಟೆಗಟ್ಟಲೆ ಚರ್ಚೆ ನಡೆಯುತ್ತಿತ್ತು. ಅರ್ಧರ್ಧ ಕಾಫಿ ಹೇಳಿ ಸಿಗರೇಟು ಸೇದಿ ಚರ್ಚೆ ಆಗುತ್ತಿತ್ತು. ವಿದ್ಯಾರ್ಥಿ ಭವನದಲ್ಲಿ ಇಷ್ಟೆಲ್ಲ ಚರ್ಚೆಗೆ ಸಮಯಾವಕಾಶ ಇರುತ್ತಿರಲಿಲ್ಲ. ಆದರೆ, ವಿದ್ಯಾರ್ಥಿ ಭವನದಲ್ಲಿ ಆದ ಪರಿಚಯಗಳು ಎದುರಿನ ಹೊಟೇಲ್‌ನಲ್ಲಿ ಮುಂದುವರೆಯುತ್ತಿದ್ದವು.  
  
ವಿದ್ಯಾರ್ಥಿ ಭವನದ ಉದ್ಯೋಗಿಗಳಲ್ಲೇ ಚಿತ್ರ ಬಿಡಿಸುವ ಕಲಾವಿದರೊಬ್ಬರಿದ್ದರಂತೆ, ಅವರೇ ಇಲ್ಲಿನ ಚಿತ್ರಗಳನ್ನೆಲ್ಲ ಬಿಡಿಸಿದ್ದಾರೆ. ಸಾಹಿತ್ಯ ಪರಿಷತ್ತಿನ ಗೋಡೆಯಲ್ಲಿ ಫೋಟೋ ಇದ್ದರೆ ಸಾಹಿತಿಗಳಿಗೆ ಹೇಗೆ ಗೌರವವೋ ಹಾಗೆಯೇ ಈ ಹೊಟೇಲ್‌ನಲ್ಲಿ ಚಿತ್ರ ಇದ್ದರೆ ಅದು ನಮಗೊಂದು ಪ್ರಶಸ್ತಿ ಇದ್ದಂತೆ ಎಂದು ಅನೇಕರು ಪರಿಭಾವಿಸಿದ್ದಾರೆ. ಹಿಂದೆಲ್ಲ ಇಲ್ಲಿಗೆ ಕನ್ನಡ ಸಾಹಿತ್ಯ, ಸಂಸ್ಕೃತಿಯಲ್ಲಿ ಆಸಕ್ತಿ ಇದ್ದವರು ಬರುತ್ತಿದ್ದರು. ಈಗಲೂ ಅಂಥವರೇ ಬರುತ್ತಾರೆ. ನಮ್ಮಂಥ ಸಾಹಿತಿಗಳು ಹೋದರೆ ಗುರುತಿಸುತ್ತಾರೆ, ಸೆಲ್ಫಿ ತೆಗೆದುಕೊಳ್ಳುತ್ತಾರೆ. ವಿಶೇಷವೆಂದರೆ ಇಂದಿನ ಯುವ ಜನಾಂಗದವರೂ ಇಲ್ಲಿಗೆ ಇಷ್ಟಪಟ್ಟು ಬರುತ್ತಾರೆ. ಅವರೆಲ್ಲ ಇಲ್ಲಿಗೆ ಬಂದು ಗಂಟೆಗಟ್ಟಲೆ ಕಾದು, ಹೆಸರು ಬರೆಸಿ ತಿನ್ನುವಷ್ಟು ಹೆಸರನ್ನು ಇದು ಉಳಿಸಿಕೊಂಡಿರುವುದೇ ವಿಶೇಷ.

ಬೆಂಗಳೂರು ದಕ್ಷಿಣದವರಿಗಂತೂ ಇದು 'ನಮ್ಮದು' ಅನ್ನುವ ಭಾವನೆ. ಈಗಲೂ ಮನೆಯವರನ್ನು, ನೆಂಟರನ್ನು ಕರೆದಕೊಂಡು ಹೋಗಿ ಇಲ್ಲಿ ತಿಂಡಿ ಕೊಡಿಸುವುದೆಂದರೆ ಅನೇಕರಿಗೆ ಪ್ರತಿಷ್ಠೆಯ ಸಂಗತಿ. ಗಾಯಕ ಸಿ.ಅಶ್ವತ್ಥ್‌ ಕೂಡ ತಾವು ಉದ್ಯೋಗದಿಂದ ನಿವೃತ್ತರಾದ ಬಳಿಕ ಆಗಾಗ ತಮ್ಮ ಮನೆಯವರನ್ನು ಇಲ್ಲಿಗೆ ಕರೆದುಕೊಂಡು ಹೋಗಿ ತಿಂಡಿ ಕೊಡಿಸುತ್ತಿದ್ದರಂತೆ. ಅಲ್ಲಿಗೆ ಹೋಗುವುದೇ ಹಾಗೆ, ಒಂದು ಸಂಭ್ರಮಾಚರಣೆ. ಅನೇಕರಿಗೆ ಅದೊಂದು ಭಾವಕೋಶದ ಸಂಗತಿಯಾಗಿದೆ.  
  
ಇಂತಹ ಹೊಟೇಲ್‌ಗೆ 75 ವರ್ಷ ಆಗುತ್ತಿರುವುದು ಸಾಂಸ್ಕೃತಿಕವಾಗಿ ದೊಡ್ಡ ಸಂಗತಿಯೇ. ಈಗಲೂ ಈ ಹೊಟೇಲ್‌ ತನ್ನ ಗ್ರಾಹಕರನ್ನು, ಅನನತ್ಯತೆಯನ್ನು ಹಾಗೆಯೇ ಹಿಡಿದಿಟ್ಟುಕೊಂಡು ಬಂದಿದೆ. ಸಾಹಿತ್ಯ, ಸಂಗೀತ ಇತ್ಯಾದಿ ಎಲ್ಲ ವಲಯದವರನ್ನೂ ಮಾಲೀಕ ಅರುಣ್‌ ಪರಿಚಯ ಇಟ್ಟುಕೊಂಡಿದ್ದಾರೆ. ಸದಭಿರುಚಿಯ ಸಾಹಿತ್ಯಕ್ಕೆ ಕಾಯಬೇಕು, ಅದು ನಮ್ಮೊಳಗೆ ಇಳಿಯಲು ಸಾವಧಾನದಿಂದ ಓದಬೇಕು. ಹಾಗೆಯೇ ವಿದ್ಯಾರ್ಥಿ ಭವನದ ದೋಸೆಯನ್ನು ತಿನ್ನಲೂ ನಾವು ಕಾಯಬೇಕು. ಆ ತಾಳ್ಮೆ ಇರುವವರಿಗೆ ಅಲ್ಲಿನ ದೋಸೆಯ ಸವಿಯೂ ಸಿಗುತ್ತದೆ. ನಮ್ಮತನವನ್ನು ಸಾರುವ ಇಂತಹ ಹೊಟೇಲು, ಕನ್ನಡತದ ಹೊಟೇಲು ನಿಜಕ್ಕೂ ನಮ್ಮ ಹೆಮ್ಮೆ. ಅದು ಇನ್ನೂ ನೂರುಕಾಲ ಇರಲಿ.  
  
ವಿದ್ಯಾರ್ಥಿ ಭವನ ಸ್ಥಾಪನೆಯಾದದ್ದು 1943ರಲ್ಲಿ, ವೆಂಕಟರಮಣ ಉರಾಳ ಅನ್ನುವವರಿಂದ. ಹತ್ತಿರದಲ್ಲೇ ಇದ್ದ ನ್ಯಾಷನಲ್‌ ಕಾಲೇಜು ಹಾಗೂ ಹೈಸ್ಕೂಲಿನ ವಿದ್ಯಾರ್ಥಿಗಳು ಬರುತ್ತಾರೆ ಎಂಬ ದೃಷ್ಟಿಯಿಂದ ಆರಂಭವಾದ ಹೊಟೇಲ್‌ ಇದು. ವೆಂಕಟರಮಣ ಉರಾಳರ ಬಳಿಕ ಅವರ ತಮ್ಮ ಪರಮೇಶ್ವರ ಉರಾಳ ಅದನ್ನು ನಡೆಸಿಕೊಂಡು ಬಂದರು. ಅದಾಗಿ 1970ರಲ್ಲಿ ರಾಮಕೃಷ್ಣ ಅಡಿಗ ಖರೀದಿಸಿದರು. ಅದನ್ನು 48 ವರ್ಷದಿಂದ ನಿರಂತರವಾಗಿ ನಡೆಸಿಕೊಂಡು ಬರುತ್ತಿದ್ದಾರೆ. ಈಗ ರಾಮಕೃಷ್ಣ ಅಡಿಗರ ಪುತ್ರ ಅರುಣ ಅಡಿಗ ನಡೆಸುತ್ತಿದ್ದಾರೆ.