**ಹಾಲುಂಡ ತವರು**  
  
ಇದಕ್ಕೆ ಕೆಲವಾದರೂ ಅಪವಾದಗಳು ಇಲ್ಲದಿಲ್ಲ. ನನ್ನ ಮಾನಸಪುತ್ರಿ ಪೂರ್ಣಿಮಾ, ಸ್ಯಾನ್‌ ಹೊಸೆಯ ಆಪಲ… ಸಂಸ್ಥೆಯಲ್ಲಿ ಹದಿನೆಂಟು ವರ್ಷಗಳಿಂದ ಉನ್ನತ ಉದ್ಯೋಗದಲ್ಲಿದ್ದ ತನ್ನ ಪತಿ ಸ್ಕಂದಸ್ವಾಮಿ ಮತ್ತು ಅಲ್ಲೇ ಹುಟ್ಟಿ ಬೆಳೆದು ಅಲ್ಲಿನ ಶಾಲೆಗಳಲ್ಲೇ ಓದುತ್ತಿದ್ದ ತನ್ನ ಇಬ್ಬರು ಮಕ್ಕಳೊಂದಿಗೆ, ಕೇವಲ ತನ್ನ ಭಾವನಾತ್ಮಕ ಕಾರಣಗಳಿಗಾಗಿ, ಅಮೆರಿಕ ತೊರೆದು, ಬೆಂಗಳೂರಿಗೆ ಆರು ವರ್ಷಗಳ ಹಿಂದೆ ಹಿಂತಿರುಗಿ ಬಂದು ನೆಲೆಸಿ ನೆಮ್ಮದಿಯ ಜೀವನ ನಡೆಸುತ್ತಿದ್ದಾಳೆ. ಇದೇ ರೀತಿ, ಲಾಸ್‌ ಏಂಜಲೀಸಿನಲ್ಲಿ ಉದ್ಯೋಗಲ್ಲಿದ್ದ ಕನ್ನಡ ಕಾದಂಬರಿಕಾರರಾದ ಎಂ.ಆರ್‌.ದತ್ತಾತ್ರಿ ಸಹ ಅಮೆರಿಕ ತೊರೆದು ತಮ್ಮ ಕುಟುಂಬದೊಂದಿಗೆ ಬೆಂಗಳೂರಿಗೆ ಬಂದು ನೆಲೆಸಿ, ಇಲ್ಲೇ ಉದ್ಯೋಗಸ್ಥರಾಗಿ ತಮ್ಮ ಸಾಹಿತ್ಯಕೃಷಿಯನ್ನು ಯಶಸ್ವಿಯಾಗಿ ಮುಂದುವರಿಸುತ್ತಿದ್ದಾರೆ.

**ಸಮನ್ವಯ ಜೀವನ**  
  
ಜಿಯೆಸ್ಸೆಸ್‌ ಅವರ ಪುತ್ರ ಡಾ.ಶಿವಪ್ರಸಾದ್‌ ತಮ್ಮ ಇಂಥ ತುಮುಲಕ್ಕೆ ಉತ್ತರವಾಗಿ ಒಂದು ಸುವರ್ಣ ಮಧ್ಯಮದ ದಾರಿಯನ್ನು ಕೊಂಚ ತಡವಾಗಿಯಾದರೂ ಕಂಡುಕೊಂಡಿದ್ದಾರೆ. ಇಂಗ್ಲೆಂಡಿನ ತಮ್ಮ ವೈದ್ಯಕೀಯ ವೃತ್ತಿಯಿಂದ ಇನ್ನೇನು ಕೆಲವೇ ತಿಂಗಳಲ್ಲಿ ನಿವೃತ್ತರಾಗಲಿರುವ ಅವರು ಅನಂತರ ಹವಾಗುಣ ಉತ್ತಮವಾಗಿರುವ ಅರ್ಧ ವರ್ಷ ಇಂಗ್ಲೆಂಡಿನಲ್ಲಿ, ಇನ್ನರ್ಧ ವರ್ಷ ಬೆಂಗಳೂರಿನ ತಮ್ಮ ಸ್ವಗೃಹದಲ್ಲಿ ವಿಶ್ರಾಂತ ಜೀವನವನ್ನು ಸೃಜನಶೀಲವಾಗಿ ಕಳೆಯಲಿದ್ದಾರಂತೆ.  
  
ಈ ತವರಿನ ಹಂಬಲವನ್ನು ಇಂಗ್ಲೆಂಡಿನಲ್ಲಿ ನಾನು ಭೇಟಿಯಾದ ಬಹುತೇಕ ಕನ್ನಡಿಗ ವೈದ್ಯರಲ್ಲೂ ನಾನು ಗಮನಿಸಿದೆ. ಆದರೆ ಅವರ ಮಕ್ಕಳು ಸಾಂಸ್ಕೃತಿಕವಾಗಿ ಕ್ರಮೇಣ ನಮ್ಮ ಕೈ ತಪ್ಪಿ ಹೋಗುತ್ತಿರುವ ವಾಸ್ತವವೂ ನನ್ನ ಕಣ್ಣಿಗೆ ರಾಚಿತು. ಇದನ್ನು ಎದುರಿಸಲೆಂದೇ ಹಾಗೂ ಸಾಧ್ಯವಾದಷ್ಟು ನಿವಾರಿಸಲೆಂದೇ ಅಲ್ಲಿನ ಕನ್ನಡಿಗರು ತಮ್ಮ ನಾಡು ನುಡಿ ಸಂಸ್ಕೃತಿಯ ಬಗ್ಗೆ ಇಷ್ಟೆಲ್ಲ ಉತ್ಸಾಹ ಸಡಗರ ಸಂಭ್ರಮವನ್ನು ನಿರಂತರವಾಗಿ ತೋರುತ್ತಿದ್ದಾರೇನೋ ಎಂದು ನನಗನ್ನಿಸಿತು. ಈ ತಲೆಮಾರುಗಳ ತಳಮಳವನ್ನು ಹೇಗೆಂದು ವಿವರಿಸುವುದು?

*ನಾವು ಅಮೆರಿಕದಿಂದ ಮರಳಿದ್ದು ನಮಗೆ ಇಬ್ಬರಿಗೂ ಹೆತ್ತವರು ಇದ್ದಾರೆ, ಅವರ ಜತೆ ಸಾಕಷ್ಟು ಸಮಯ ಕಳೆಯಬೇಕು ಎಂಬ ಉದ್ದೇಶದಿಂದ. ಇಲ್ಲಿನ ಭ್ರಷ್ಟಾಚಾರ, ಧೂಳು, ಟ್ರಾಫಿಕ್‌, ನಿಯಮಗಳ ಅವಗಣನೆ ಇತ್ಯಾದಿಯೆಲ್ಲಾ ನಮಗೆ ನಗಣ್ಯವಾಯಿತು. ಆದರೆ, ಎಲ್ಲರೂ ಹೀಗಿರುವುದಿಲ್ಲ. ಇಲ್ಲಿ ಬಂದು, ಇಲ್ಲಿಗೆ ಒಗ್ಗಿಕೊಳ್ಳಲಾರದೇ ಮರಳಿ ಹೋದವರನ್ನೂ ನಾನು ನೋಡಿದ್ದೇನೆ. ಇಲ್ಲಿನ ಸಂಸ್ಕಾರ, ಸಂಸ್ಕೃತಿಗೋಸ್ಕರ ಬರಿಯ ಪತ್ನಿ, ಮಕ್ಕಳು ಮಾತ್ರ ಇಲ್ಲಿ ಬಂದು ಪತಿ ಅಲ್ಲಿಯೇ ಇರುವುದು ಅಥವಾ, ಪತಿ ಇಲ್ಲಿಗೆ ಬಂದು ಪತ್ನಿ, ಮಕ್ಕಳು ಅಲ್ಲಿಯೇ ಇರುವಂಥ ನಿದರ್ಶನಗಳೂ ಇವೆ. ಇಲ್ಲಿ ಯಾವುದು ಸರಿ, ಯಾವುದು ತಪ್ಪು ಎನ್ನುವಂತಿಲ್ಲ. ಎಲ್ಲವೂ ಅವರವರ ಆಯ್ಕೆಯ ಮೇಲೆ ನಿಂತಿರುತ್ತದೆ ಅಷ್ಟೆ.*