**ಮಾರ್ಗ ಯಾವುದಾದರೂ ಸರಿ**  
  
ಇದು ಸ್ಪರ್ಧೆಯ ಕಾಲ. ಕತ್ತುಕೊಯ್ಯುವ ಪೈಪೋಟಿಯ ಕಾಲ. ‘ಗೆಲ್ಲುವುದೊಂದೇ ಗುರಿ, ಮಾರ್ಗ ಯಾವುದಾದರೂ ಸರಿ’ ಎಂಬ ಕಾಲ. ಹಾಗೆಯೇ ಇದು ಧಾವಂತದ ಕಾಲ. ದಿಢೀರ್ ಯಶಸ್ಸಿಗಾಗಿ ಪ್ರತಿಯೊಬ್ಬರೂ ಹಪಹಪಿಸುತ್ತಿರುವ ಕಾಲ. ಯಾವುದಕ್ಕೂ ವ್ಯವಧಾನವೇ ಇಲ್ಲದ ತಳ್ಳಂಕದ ಕಾಲ. ಇಂದು ಉತ್ಪಾದನೆಗೊಳ್ಳುತ್ತಿರುವ ಸಾಹಿತ್ಯವೂ ಸಹ ಇದರ ಪ್ರತಿರೂಪವಾಗಿರುವುದು ಸಹಜವಾಗಿಯೇ ಇದೆ. ಇಂದಿನ ಅತ್ಯಂತ ಜನಪ್ರಿಯ ಸಾಹಿತ್ಯ ಪ್ರಕಾರಗಳೆಂದರೆ ಹನಿಗವನ ಮತ್ತು ಮಿನಿಕಥೆ.

ಇನ್ನು ಪರಂಪರೆಯ ವಿಚಾರಕ್ಕೆ ಬಂದರೆ ಅದರ ಅರಿವು ಇಲ್ಲದಿರುವುದೇ ಇಂದಿನ ಯುವಕವಿಗಳ ಹೆಚ್ಚುಗಾರಿಕೆಯಾಗಿದೆ. ಒಬ್ಬರಂತೂ ಹೆಮ್ಮೆಯಿಂದ ಹೀಗೆ ಹೇಳಿಕೊಳ್ಳುತ್ತಾರೆ. ‘ನಾನು ಸ್ವಯಂಭೂ ಕವಿ. ನನ್ನ ಮೇಲೆ ಯಾರದ್ದೇ ಪ್ರಭಾವ ಕಿಂಚಿತ್ತೂ ಇಲ್ಲ. ಏಕೆಂದರೆ ನಾನು ಅಂದಿನ ಮತ್ತು ಇಂದಿನ ಬೇರೆ ಯಾರನ್ನೂ ಯಾವುದನ್ನೂ ಓದಿಲ್ಲ, ಓದುವುದೂ ಇಲ್ಲ.’  
  
ಪುರಂದರದಾಸರು ಶತಮಾನಗಳ ಹಿಂದೆಯೇ ಹೇಳಿದರು,‘ಸತ್ಯವಂತರಿಗಿದು ಕಾಲವಲ್ಲ/ದುಷ್ಟಜನರಿಗೆ ಸುಭಿಕ್ಷ ಕಾಲ’ ಎಂದು. ಅದು ಸಾರ್ವಕಾಲಿಕ ಸತ್ಯ. ಆ ದಾಸವಾಣಿಯನ್ನು ಅನುಕರಿಸಿ ಇತ್ತೀಚೆಗೆ ನಾನೊಂದು ಅಣಕವಾಡನ್ನು ಬರೆದಿದ್ದೇನೆ. ಅದರೊಂದಿಗೆ ಈ ನನ್ನ ಕೊರಗು ನುಡಿಗಳನ್ನು ಮುಗಿಸಬಹುದೆಂದು ತೋರುತ್ತದೆ:  
  
  
  
*ಪದ್ಯವಂತರಿಗಿದು ಕಾಲವಲ್ಲ*

*ಸದ್ಯೋಜಾತರಿಗೆ ಸುಭಿಕ್ಷ ಕಾಲ*  
  
*ಛಂದೋಬದ್ಧ ಕಾವ್ಯ ಎಂದೋ ಕಾಣೆಯಾಗಿ*  
  
*ಇಂದೋ ಗದ್ಯವೇ ಪದ್ಯವಾದ ಕಾಲ*  
  
*ಕಂದ ತ್ರಿಪದಿ ಷಟ್ಪದಿಯ ಮಾತಂತಿರಲಿ*  
  
*ಭಾವಗೀತೆಗೂ ಇದು ಅಭಾವ ಕಾಲ*  
  
  
  
*ಕೊಂಡಿಯಿಲ್ಲದ ಚೇಳಿನಂಥ ಹನಿಗವನಗಳು*  
  
*ಧಂಡಿಧಂಡಿಯಾಗಿ ಪಿತಗುಡುವ ಕಾಲ*

*ಕುಂಡಿಯೂರಲು ವ್ಯವಧಾನವಿಲ್ಲದೆ ನಿಂತು*  
  
*ಕೊಂಡೇ ಉಂಡೋಡುವ ಧಾವಂತ ಕಾಲ*  
  
  
  
*ಫೇಸ್‌ಬುಕ್ಕಿನಲ್ಲಿ ಕಿಕ್ಕಿರಿದ ಚಿಳ್ಳೆಪಿಳ್ಳೆ*  
  
*ನೀರ್ಗುಳ್ಳೆಪದ್ಯ ಕಾಲ*  
  
*ಧ್ಯಾನಸ್ಥ ಮನಸ್ಸಿನ ಗಂಭೀರ ಕಾವ್ಯಕ್ಕೆ*  
  
*ಇಂಬೇ ಇರದಂಥ ಹುಂಬ ಕಾಲ*  
  
*ಪರಂಪರೆ ಯಾರಿಗೂ ಬೇಕಿರದ ಹೊರೆಯಾಗಿ*

*ಹಿರಿಯರೆಲ್ಲ ಮರೆಗೆ ಸರಿದ ಕಾಲ*  
  
*ಗಾಳಿಯಲ್ಲೇ ಬೇರೂರಿ ಬೆಳೆವ ತುರುಸಿನ ಕಾಲ,*  
  
*ಗುರುವಿರದ ಗುರಿಯಿರದ ಅತಂತ್ರ ಕಾಲ.*  
  
  
  
**ಛಂದೋಬದ್ಧತೆ ಅಂದರೆ ಅಲರ್ಜಿ**  
  
ಇಂದಿನ ಬಹುಪಾಲು ಹೊಸ ಕವಿಗಳಿಗೆ ಛಂದೋಬದ್ಧತೆ ಎಂದರೇನೇ ಅಲರ್ಜಿ. ಹೀಗಾಗಿ ಅವರಿಂದ ಗೇಯಗೀತೆಗಳನ್ನು ನಿರೀಕ್ಷಿಸುವ ಮಾತು ದೂರವೇ ಉಳಿದಿದೆ. ಆದ್ದರಿಂದ ಕನ್ನಡಕ್ಕೇ ವಿಶಿಷ್ಟವಾದ ಭಾವಗೀತೆಗಳ ಪರಂಪರೆಯನ್ನು ಮುಂದುವರಿಸುವ ಹೊಸ ಕವಿಗಳು ಇಂದು ದುರ್ಲಭರಾಗಿದ್ದಾರೆ. ನಮ್ಮ ಬಹುಪಾಲು ಎಲ್ಲ ಪ್ರಮುಖ ಕವಿಗಳೂ ತಮ್ಮ ಗೇಯಗೀತೆಗಳ ಮೂಲಕ ಜನಸಾಮಾನ್ಯರ ನಾಲಿಗೆಯ ಮೇಲಾಡಿ, ನೆನಪಲ್ಲಿ ಉಳಿದಿದ್ದಾರೆ. ಇನ್ನು ಮುಂದೆ ನಮ್ಮ ಚಲನಚಿತ್ರ ಗೀತಕಾರರೇ ನಮ್ಮ ಜನಸಾಮಾನ್ಯರ ಎದುರು ಕನ್ನಡದ ಪ್ರಾತಿನಿಧಿಕ ಕವಿಗಳಾಗಿ ಕಂಗೊಳಿಸಿದರೆ ಆಶ್ಚರ್ಯವಿಲ್ಲ.