ಮಣ್ಣಲ್ಲಿ ಹೊತಿಟ್ಟ ಇತ್ತೀಚಿನ ಒಂದು ವಿಗ್ರಹವನ್ನು ಪ್ರಾಚೀನ ಕಾಲದ್ದೆಂದು

ತಂದು ಕೊಟ್ಟಾಗ ಅದಕ್ಕೆ ಎಲ್ಲಿಲ್ಲದ ಬೆಲೆ ಉಂಟಾಗುತ್ತದೆ. ಅದೇ ರೀತಿ ಚಿತ್ರಕೃತಿಗಳಿಗೂ

ನಾವು ಮನಸೋಲುತ್ತೇವೆ.

ಕವಿ ರವೀಂದ್ರರು ತಮ್ಮ ಕೆಲವು ಕವಿತೆಗಳನ್ನು ಪ್ರಾಚೀನ ಕವಿ ಬಾನು ಸಿಂಹನ

ಕವಿತೆಗಳೆಂದು ಪ್ರಕಟ ಮಾಡಿದರು. ಅದು ನಿಜವೇನೋ ಎಂಬಂತೆ ಬಹಳ ಜನ

ನಂಬಿದರು. ಅಷ್ಟೇ ಅಲ್ಲ, ಜರ್ಮನಿಯಲ್ಲಿದ್ದ ನಿಶೀಕಾಂತ ಚಟರ್ಜಿ ಎಂಬ ಬಂಗಾಳಿ

ವಿದ್ವಾಂಸ ಈ ‘ಬಾನು ಸಿಂಹನ’ನ ಕವಿತೆಗಳ ಮೇಲೆ ವಿಮರ್ಶೆ ಬರೆದು ಡಾಕ್ಟರೇಟ್

ಸಹ ತೆಗೆದುಕೊಂಡಿದ್ದು ಸೋಜಿಗದ ವಿಷಯ ಎಂದು ಅ.ನ.ಕೃ.ರವರು ನಗೆಯಾಡುತ್ತಾರೆ.

ಹಳೆಯದನ್ನು ಎಲ್ಲ ಕಾಲದಲ್ಲೂ ನಾವು ಗೌರವಿಸುತ್ತೇವೆ. ಮನೆಯಲ್ಲಿ ಹಳೆಯ

ತೊಲೆಗಳು, ಜಂತೆಗಳು ಗೆದ್ದಲು ತಿಂದಿದ್ದರೂ ಸಹ ಅದು ಹಳಬರ ಸೃಷ್ಟಿ ಎಂದು

ನಾವು ಅದನ್ನು ಗೌರವಿಸುತ್ತೇವೆ. ಕನ್ನಡ ಸಾಹಿತ್ಯ ಪರಿಷತ್ತಿನ ಕಟ್ಟಡ ಎಷ್ಟೇ

ಶಿಥಿಲವಾಗಿದ್ದರೂ, ಹೈ ಕೋರ್ಟಿನ ಕಟ್ಟಡ ಇನ್ನೇನು ತಲೆಯ ಮೇಲೆ

ಬೀಳುವಂತಿದ್ದರೂ ಸಹ ಅದನ್ನು ಕೆಡೆವಿ ಹೊಸದನ್ನು ಕಟ್ಟಲು ಹೋದರೆ ನಾವು

ಆಕ್ರೋಶ ವ್ಯಕ್ತ ಪಡಿಸುತ್ತೇವೆ. ಹಳೆಯದೆಂದರೆ ನಮಗೆ ಅಷ್ಟು ಪ್ರಿಯ!

‘ಪೊರಕೆ’ ಸಂಕಲನದಲ್ಲಿರುವ ಹರಟೆಗಳನ್ನು ಅ.ನ.ಕೃ. ಬರೆದಿದ್ದು ಸ್ವಾತಂತ್ರ್ಯ

ಪೂರ್ವದಲ್ಲಿ. ಆ ಕಾಲದಲ್ಲೂ ಸಹ ಇದೇ ಮನೋಭಾವ ಇದ್ದಿದ್ದನ್ನು ಅ.ನ.ಕೃ.ರವರು

ಚಿತ್ರಿಸುತ್ತಾರೆ. ಆದರೆ ಎಲ್ಲ ಹಳೆಯದನ್ನು ಒಳ್ಳೆಯದು ಎಂದು ಹೇಳಲಾಗದು.

“ಹಳೆಯ ಹೆಂಡ ರುಚಿ ಇರಬಹುದು. ಆದರೆ ಹಳೆಯ ಟೀ ರುಚಿಯೇ”

“ಹಳೆಯ ಅಕ್ಕಿ ಒಳ್ಳೆಯದು, ಆದರೆ ಹಳೆಯ ರಾಗಿ ಒಳ್ಳೆಯದೇ”

ಯೂರೋಪಿನ ಟ್ರಾಮ್, ಬಸ್, ರೈಲುಗಳಲ್ಲಿ ಹಳಬರಿಗೆ ಜಾಗ ಸಿಕ್ಕುವುದೇ

ದುರ್ಲಭ ಎಂದು ಅ.ನ.ಕೃ ಹೇಳುತ್ತಾರೆ. “ಆದರೆ ತರುಣಿಯೊಬ್ಪಳು ಹಾಯ್ದು

ಬಂದರೆ ಅವಳ ರೂಪ ಲಾವಣ್ಯಕ್ಕೆ ಮನಸೋತ ಬಂದಿಯ ಜನ ಎದ್ದು ಅವಳಿಗೆ

ದಂಡಿಯಾಗಿ ಸೀಟು ಬಿಟ್ಟುಕೊಡಲು ಹಾತೊರೆಯುತ್ತಾರೆ. ಅದಕ್ಕೇ ಇರಬೇಕು

ಮುದುಕರು ಮೀಸೆಗೆ ಕಪ್ಪು ಹಚ್ಚಿಕೊಂಡು ಹೊಸ ಮದುವೆಗೆ ಸನ್ನದ್ಧರಾಗುವುದು.

ಅದಕ್ಕೇ ದುರ್ಗಾಕೋಟೆ, ಸವಿತಾದೇವಿ, ಸುಲೋಚನ ಮೊದಲಾದ ಸಿನಿಮಾ

ನಟಿಯರು ಪ್ರಾಯದ ಪ್ರಣಯ ಕತೆಗಳನ್ನೇ ಆಯ್ದುಕೊಂಡು ಅಭಿನಯಿಸುವುದು.”

ಜನರ ಮನಸ್ಥಿತಿ ಬಹಳ ವಿಚಿತ್ರವಾದ್ದು. ಹಳೆಯದೆಂದ ಕೊಡಲೇ ಅವರಿಗೆ

ಎಲ್ಲಿಲ್ಲದ ಮಮಕಾರ ಶುರುವಾಗುತ್ತದೆ. ಇಂಗ್ಲಿಷ್ ಗಾದೆಯನ್ನು ಸಹಜವಾಗೇ ಅ.ನ.ಕೃ.

ನೆನಪು ಮಾಡಿಕೊಳ್ಳುತ್ತಾರೆ. ಹೊಸ ಮದ್ಯವನ್ನು ಹಳೆಯ ಶೀಶೆಯಲ್ಲಿ ತುಂಬಿಕೊಟ್ಟರೇ

ಅದಕ್ಕೆ ಬೆಲೆ ಜಾಸ್ತಿ. ಗಾಂಧೀಜಿಯವರು ಚರಕ ಯಂತ್ರವನ್ನು ಕಂಡು ಹಿಡಿದರು

ಎಂದರೆ ನಮ್ಮ ಜನಕ್ಕೆ ಕೋಪ, ಅದು ಶ್ರೀಕೃಷ್ಣನ ಸುದರ್ಶನ ಚಕ್ರದ ಅಪರಾವತಾರ

ಎಂದರೆ ಜನಕ್ಕೆ ಬಹಳ ಖುಷಿಯಾಗುತ್ತದೆ. ಸಾಮ್ಯವಾದ ಕಾರಲ್ ಮಾರ್ಕ್ಸ್ ನಿಂದ

ಆರಂಭವಾಯಿತೆಂದರೆ ಅವರಿಗೆ ತಿರಸ್ಕಾರ. ಅದು ರಾಮಾಯಣದ ಕಿಷ್ಕಿಂದಾ

ಕಾಂಡದಿಂದ ಬಂತು. ಹನುಮಂತ ಹಿಂದೂಸ್ತಾನದ ಹಿರಿಯ ಸಾಮ್ಯವಾದಿ ಎಂದು

ಹೇಳಿದರೆ ಜನಕ್ಕೆ ಬಹಳ ಅಪ್ಯಾಯಮಾನವಾಗಿರುತ್ತದೆ. ಇದೇರೀತಿ ವಿಜ್ಞಾನ ಯುಗದ

ಶೋಧನೆಗಳು ಕ್ಯೂರಿ, ಎಡಿಸನ್, ನೋಬಲ್ ರಾಂಟ್ಜನ್ ಇವರಿಂದ ಬಂದಿತೆಂದರೆ

ನಮ್ಮ ಜನಗಳು ಸಹಿಸುವುದಿಲ್ಲ. ಅವು ಸಾಮವೇದರಿಂದ ಬಂದವು ಎಂದರೆ ಭಯ

ಭಕ್ತಿಯಿಂದ ಜನ ಇಷ್ಪವಡುತ್ತಾರೆ.”

ಆದರೆ ಈ ಹಳೆಯದು ಎಲ್ಲ ಕಡೆಯಲ್ಲೂ ನಾವು ಒಪ್ಪುವ ರೀತಿಯಿಲ್ಲ ಎಂದು

ಅ.ನ.ಕೃ. ಹೇಳುತ್ತಾರೆ. ಹಳೆಯ ಬ್ಲೇಡಿಗಿಂತ ಹೊಸ ಬ್ಲೇಡು ಎಷ್ಟೋ ವಾಸಿ.

“ಚುಚ್ಜುವ ಕೆರಕ್ಕಿಂತ ಕಚ್ಚುವ ಶುನಿ ಲೇಸು” ಶ್ರೇಷ್ಟ ಎಂದು ಸರ್ವಜ್ಞ ಹೇಳಿದ್ದಾನೆ.

ಹಳೆಯ ಪಾದರಕ್ಷೆಗಳಿಗೆ ಅಂತ ಮನ್ನಣೆ ಸಿಗುವುದಿಲ್ಲ. ಒಂದು ವೇಳೆ ನಾವು

ಹಳೆಯ ಪಾದರಕ್ಷೆಯನ್ನು ಹಾಕಿಕೊಂಡು ಹೋಗುವುದೇ ಆದರೆ ಅದರ ಜೊತೆಗೆ

ಹತ್ತು ಮೊಳೆಗಳು, ಒಂದು ಕಲ್ಲನ್ನು ಇಟ್ಟುಕೊಂಡು ಹೋಗಬೇಕು. ಎಲ್ಲಿ ಪಾದರಕ್ಷೆ

ಕೈಗೆ ಬಂದರೂ ಅಲ್ಲಲ್ಲೇ ನಾವು ರಿಪೇರಿ ಮಾಡುತ್ತಾ ಮುಂದೆ ಹೋಗಬೇಕಾದ

ಅನಿವಾರ್ಯ ಸಹ ಅಂದಿನ ಕಾಲದಲ್ಲಿ ಇದ್ದುದನ್ನೂ ಅ.ನ.ಕೃ.ರವರು ಚಿತ್ರಿಸುತ್ತಾರೆ.

ಇನ್ನು ವೇಷ ಭೂಷಣಗಳಲ್ಲಿ ಸಹ ಹಳೆಯದನ್ನು ಮರೆತು, ಹೊಸದನ್ನು ಇಷ್ಟಪಡುವ

ಮಂದಿ ಒಂದು ಕಡೆಯಾದರೆ ಹಳೆಯದನ್ನೇ ಮತ್ತೆ ಹೊಸ ಫ್ಯಾಷನ್ ಎಂಬ ರೀತಿಯಲ್ಲಿ

ಧರಿಸುತ್ತಿರುವ ಯುವ ಜನಾಂಗ ಮತ್ತೊಂದು ಕಡೆ ಇರುವುದನ್ನು ಗುರುತಿಸುತ್ತಾರೆ.