**ಮುತ್ತಿನ ರಾಶಿ**

ಜಳಿಗಿ ಎಮ್ಮಿ ಈಯ್ಯಲಾಗೇತಿ, ಇವತ್ತಿಲ್ಲಾ ನಾಳೆ ಈಯ್ಯಬೋದು, ಜೋಳ ಬೇಯಿಸ್ಟೇಕು, ಸೆತ್ತಿಗಿ ತಿಕ್ಕಾಕ ಹಳ್ಳಿಂಣಿಲ್ಲ, ಗೀಬು ಉಣ್ಣಾಕ ಬೆಲ್ಲಯಿಲ್ಲ ಹಲಗೇರಿ. ಸಂತಿಗೋಗಿ ತರಬಾರದ? ಮಾಡೋ ಕೆಲ್ಸ ಕಂಡೆಬಟ್ಟಿ ಬಿದ್ದಾವು ನೀ ನೋಡಿದ್ರ ಮಸ್ಗಂತ ಕುಂತಿ ಎಂದು ಗೌರಕ್ಕ ಗಂಡನನ್ನು ಜಾಡಿಸಿದಳು. ಬಾಯೊಳಗೆ ಪೈಜ್‌ ಬೀಡಿ ಕಚ್ಚಿಗೊಂಡು ಮಸ್ಸಲ್ಲ ಮ್ಯಾಲ ಕುಂತು ಕುಡ್ಲೋಲು ಮಸೀತಿದ್ದ ಮಾದೇವ ಜೋಳ ಕೊಯ್ಯಾಕ ಕೂಲೇರಿಗೆ ಹೇಳೇನೀ ಅವ್ರು ಬಂದ್ರ ಅವಸರ ಮಾಡ್ತಾರ ತಟುಗು ತಿಕ್ಕಿ ಕೊಡ್ತೀನಿ ತಡಕ ಎಂದು ಹೆಬ್ಬೆಳ್ಳಿನಿಂದ ಕುಡ್ಲೋಲು ಮುಸುಡಿ ಸವರಿ ಹರಿತವಾಗಿದ್ದನ್ನು ನಿಕ್ಕಿಮಾಡಿಕೊಂಡ. ಬಾಯಿಯೊಳಗಿನ ಬೀಡಿ ಹೊಗೆ ಕಕ್ಕುತಿತ್ತು. ಮಗಳು ಅಂಗಳ ಕಸ ಗುಡಿಸುತ್ತಿದ್ದಳು. ಸೊಸಿ ಹಾಸಿಗೆಯಲ್ಲಿ ಬಿದ್ದುಕೊಂಡಿತ್ತು. ಮೊಮ್ಮಗ ಹೇತು ಬಂದು ಅಜ್ಜಿ ನೀರು ಹಣಿಸು ಅಂತಾ ನಿಂತಿತು. ಅಷ್ಟೋತ್ತಿಗೆ ಹಾಲಪ್ಪ ಕ್ಯಾನ್‌ ತಗೊಂಡು ಬಂದ ಯಕ್ಕಾ ಬೇಗ ಹಾಲು ಹಿಂಡು ನಿಂದು ಯಾವಾಗ್ಲೂ ತಡ ಹಾಕ್ಕೇತಿ ಹಿಂಗ ಮಾಡಿದ್ರ ಹಾಲು ಹಣಿಸೆನೋದಿಲ್ಲ ನೋಡು ಅವಸರ ಮಾಡಿದ. ಎಮ್ಮಿಗೆ ಮುಸುರಿ ಹಿಡ್ಬೇಕು, ಸಗಣಿ ಮಿದುವುಗುಟ್ಟಿ ಕುಳ್ಳು ತಟ್ಟಬೇಕು, ಹೊಲಕ್ಕ ಬುತ್ತಿಕಟ್ಟಬೇಕು, ಹುಡುಗನ್ನ ಮುಕುಳಿಗೆ ನೀರು ಹಣಿಸಬೇಕು. ಹಾಲಪ್ಪ ನೋಡಿದ್ರ ಅವಸರಕ್ಕೆ ಕುಂತಾನ, ಚಿನಾಲಿಗೆ ಇನ್ನೂ ಬೆಳಕರಿದಿಲ್ಲ ಏನರೊಂದು ನ್ಯಾವ ಮಾಡಿಕೆಂದು ಹಾಸಿಗೆ ಬಿಟ್ಟು ಏಳಕ್ಕಿಲ್ಲ ಎಂದು ಸೊಸೆಯನ್ನು ಶಪಿಸಿದಳು. ಎಮ್ಮಿ ಮೊಲಿನೋ ಮೂಡುಗಾಳಿಗೆ ಒಳ್ಳಿ ಕಟ್ಟಿಗಿಗ್ಯಾಗೆವು ನಾಕು ಎಮ್ಮಿ ಹಾಲು ಕರೆಯೊತ್ತಿಗೆ ಬೆಳ್ಳುಗಳು ಸೆಟೆದುಹೊಕ್ಕಾವು ವಟಗುಟ್ಟುತ್ತ ಗೌರಕ್ಕೆ ಎಮ್ಮಿ ಬೆನ್ನು ಚಪ್ಪರಿಸಿ ಮೊಲಿಗೆ ನೀರು ಉಗ್ಗಿದಳು.

ಮುಂಜಾನೆಯ ಬಿಸಿಲಿಗೆ ಮನೆ ಮುಂದಿನ ಕಣದಲ್ಲಿಯ ಜೋಳದ ರಾಶಿ ಪಳಗುಟ್ಟುತಿತ್ತು. ಜೋಳದ ರಾಶಿಯ ಪಕ್ಕದಲ್ಲಿದ್ದ ರೊಣ್ಣಲ್ಲು ಹಾಡ್ಗಿ ಈಚು ಬಿಗಿಸಿಕೊಂಡು ಒಕ್ಕಲಿಗೆ ಸಿದ್ದವಾಗಿತ್ತು. ಕಣದ ಪಕ್ಕದ ಮುಡಿಕೆ ಸಾಲಿನಲ್ಲಿ ಕಳ್ಳಿಗಿಡಗಳು ಮೂಡುಗಾಳಿಗೆ ಸೆಡ್ಡುಹೊಡೆಯುವಂತೆ ಹಸಿರು ಮುಕ್ಕಳಿಸುತ್ತಿದ್ದವು. ಮನೆ ಪಕ್ಕೆದ ವಾರೆಜಪ್ಪರದ ಗೊಂದಲಿಯಲ್ಲಿನ ಬಿಳಿಜೋಳ ಸೊಪ್ಪೆಯನ್ನು ದನಗಳು ಚಳಿಗೆ ನುಗ್ಗು ಹಾಕುತಿದ್ದವು. ಮಾದೇವ ಕುಡ್ಲೋಲು ಮೋತಿ ತಿಕ್ಕೋದು ಮುಗಿಸಿ ಜಿಲ್ಲಿ ಪುಟ್ಟಿ ಜೋಡ್ಸಿಟ್ಟ.

ಇವತ್ತು ಕುಮ್ರಿ ಹೊಲ ಕೊಯ್ಯೋದು ಮುಗದ್ರೆ ನಾಳೆಯಿಂದ ಹುಂಬಳಿ ಹೊಲಕ್ಕೆ ಕೈ ಹಚ್ಚಬೋದು, ಅದು ಒಂದೆರಡು ದಿನದಾಗ ಮುಗಿಯೋ ಕೆಲಸಲ್ಲ ಎಂದು. ಗುಣಾಕಾರ ಹಾಕಿದ. ಅಷ್ಟೋತ್ತಿಗೆ ಕೂಲಿಯವರನ್ನು ಕರೆಯಲು ಹೋಗಿದ್ದ ಮಗ ಸಿದ್ಧಬಸವ ಬಂದ. ಅದು ಇದು ಮಾತಾಗುತ್ತಲೇ ಅಳುಗಳು ಜೆಲ್ಲಿ ಪುಟ್ಟಿ ತಗೊಂಡು ಹೊಲದ ಕಡೆ ಹೆಜ್ಜೆ ತುಳಿದರು. ಸಾಮಾನುಗಳ ಮ್ಯಾಲ ಕುಂತು ಗೌಡ್ಕಿ ಪಾರ್ಟು ಮಾಡ್ತಿದ್ದ ಮೊಮ್ಮಗ ಗೋಣಿಬಸವನಿಗೆ ಲೇ... ಹೊಟ್ಟೆಗ್ಯಾಡಿ ಐನಾತಿ ಹೆಂಡ್ರ ಗಂಡ ನಿಟ್ಟುಬಿದ್ದು ನಿಗಿರೇಕ್ಕೆಂದು ಹೋಗೀ... ಬಿಟ್ಟು ಇಳಿತಿಯ ಕಡ್ಡಿಬರಗಿ ತಕ್ಕಂಬೇಕಾ ಎಂದು ಗೌರಕ್ಕ ದುರುಗುಟ್ಟಿದಳು. ಅಜ್ಜಿ ಬೈದಿದ್ದಕ್ಕೆ ಮುಖ ತಿಕ್ಕಿಸಿಗೆಂದ ಗೋಣಿ ತಣುಕ್ಕನೆ ನೆಗೆದ. ನೆಗೆದು ಬಗ್ಗಿ ನೋಡಿದ ಅಯ್ಯೋ ಅಜ್ಜಿ ಗಳೇ ಸಂಧಿಲಿ ಕಾಮಿ ಯಾವಾಗ ಮರಿಯಾಕೇತಿ ಅಂಡಬಂಡ ಕಾಮಿಪಿಳ್ಳಿ ಕಣ್ಣು ಕಣ್ಣು ಬಿಡ್ತಾವು ನೋಡು ಬಾ... ಎಂದು ಕರೆದದ್ದಕ್ಕೆ ಥತ್ತೇರಿ. ಇದ್ಕ ಹಡೆಯಾಕ ಬ್ಯಾಸರಿಲ್ಲ. ಇನ್ಮೇಲೆ ಮನಿ ತುಂಬಾ ಪಿಳ್ಳೆಗಳು... ಮಿಯೋ ಮಿಯೋ ಅಂತ ಸಿಕ್ಕದಲ್ಲಾ ಬಾಯಿ ಹಾಕ್ತವೆ ಹಾಲು ಮೊಸರು ಜೋಪಾನಕ್ಕೆ ಸಂದೂಕ ನೋಡಿದಳು. ಸಂದೂಕದ ಬಾಗಿಲು ಮುರಿದಿತ್ತು. ನೆಲುವು ನೋಡಿದಳು ಕಿತ್ತು ನೇತಾಡುತಿತ್ತು.